
PROLOG 


— „Vulturul” sunt „Turturica”! auzi Enache vocea - cam 
de scapete - a șefului său. „Vulturul” sunt „Iurturica”! Fiţi 
gata de intervenţie! Că „Vulpea intră în capcană”! 
Acţionaţi numai când vă spun eu! stabili Șeful și adăugă, 
asta pentru Banu, care conducea autoturismul: Depășește 
mașina filajului! Depășește-o! Rămânem în spatele stivei 
ăleia mari, de lemne! 

Pe scaunul din spate al mașinii, Traian Radu Enache 
căsca. Și cobi: 

— Eu tot aș fi vrut... să fie și Dan Vasiliu cu noi. Că... ar 
fi fost mai bine! 

— Puțin îmi pasă că nu e și domnul „Cronometru” al tău 
cu noi! exclamă subit iritat Şeful. Uite, nu e „Cronometru”, 
dar asta va fi o acţiune mare și fără prezenţa lui! Și va fi! 
Una bună de predat la Academia de Poliţie! Că 
informatorul meu mi-a spus întocmai cum va merge 
operaţiunea! Mi-a precizat unde vor încărca marfa și - aţi 
văzut și voi - acolo au încărcat! Mi i-a descris pe ăia doi 
traficanţi, „papucul” în care sunt, culoarea și numărul lui. 
Nu s-a înșelat în nici o privinţă! 

— Nu s-a înșelat, șefu'! aprobă încântat Banu. 

— Și mi-a descris exact locul ăsta! Unde vor face 
schimbul! Aici e! Uitaţi-vă și voi! Corespunde întocmai! 

Corespundea? Mă rog, dacă zicea Șeful. Enache căscă 
din nou. Avea ochii cârpiți de nesomn, abia apucase să 
doarmă câteva ore, în trei nopţi la rând. Se aflau undeva, 
prin sudul Moldovei. Unde anume nu știa, că... aţipise. La 
o margine de oraș erau, nu departe de calea ferată. Un 

platou mare, gol, în faţă. Asfaltat. Aici, probabil, fusese 
gândit cândva un spaţiu modern de depozitare pentru gara 
din apropiere. Că se vedeau fundaţii începute și vreo 
douăzeci de stâlpi de beton, din care ieșeau fiare ruginite. 
Câteva magazii, alea mici, prăpădite, rămase de cine știe 
când, părăsite și ele, ţineau locul în continuare măreţei 
construcții proiectate și... care nu se mai ridicase. Senzaţia 
de pustiu, aproape de straniu o completau tufe de 
mărăciniș uscat care flancau magaziile și se pierdeau spre 
păduricea rahitică ce înconjura platoul. 

Banu opri mașina în spatele stivei de lemne și a unui 
maldăr de cărămizi sparte, amestecate cu scânduri 
aruncate la întâmplare, putrezite, scoase de prin vreo 
magherniță demolată. Pe deasupra stivei se vedea, cam în 
centrul platoului, „papucul”, care staţiona acolo. Din 
partea opusă zăriră venind... o „Dacie combi” părea să fie, 
care se apropie de „papuc”. Ambele, cam hârbuite... 

— Atenţie „Vulturul”! Totul decurge conform planului, 
dar vă previn, sunt în mod sigur înarmaţi și... foarte 
periculoși! repetă Șeful, pentru a cine știe câta oară. Aveţi 
grijă să nu scape vreunul! Și-i vreau vii! preciză bondocul, 
cu un soi de satisfacţie vecină cu sadismul, completă: Vă 
fac răspunzători, dacă ratăm ceva din operaţiunea asta! 
Că-i vorba de-o cantitate mare de „marfă”! 

„Vulturul” nu răspundea. Enache presupuse că înjura, 
probabil, în gând. Ori înjurau, că erau cel puţin doi 
„vulturi”. Unul, un microbuz, trecu pe lângă ei și se duse, 
rulând fără grabă, pe drumul prost, spre magazii. Prima 
echipă a mascaţilor își ocupa discret locul în dispozitiv. În 
spatele autoturismului lor opri și o dubiţă blindată. Din ea 
coborâră rapid șase tipi, în combinezoane de intervenţie, 
care, pitulându-se pe după stivele de scânduri, se pierdură 
spre pădurice. 

— Două sute de kilograme! Heroină! șopti extaziat Banu. 
Vă daţi seama, Sefu'? Cum au să urle mâine ziarele! 
Televiziunile! 


— Taci! Uite-i că au ieșit! zise bondocul, trăgându-și mai 
pe spate bascul mare „de pictor boem”, care, alături de o 
mustață stufoasă, îi serveau drept „deghizaj hoţ”. Era 
prima ieșire din birou a Șefului. Primul lui contact real cu 
terenul - miza mare îl făcuse să renunţe la cunoscuta-i 
prudenţă. Enache îl văzu extrăgând cu grijă și armând cu 
mișcări cam nervoase, pistolul. Banu urmă exemplul 
Șefului. Şi făcu să mai avanseze cu un metru mașina în 
care erau. Abia acum, Traian Radu Enache văzu și el bine 
„scena” unde aveau să se desfășoare evenimentele. 

Din „papuc” tocmai coborâseră doi tipi. Amândoi în 
scurte de piele. Unul dintre ei aprinse o ţigară. Celălalt 
părea preocupat de cauciucul din faţă al mașinii. Şi din a 
doua mașină - aflată tot în centrul platoului și spate-n spate 
acum cu „papucul” - ieși un individ. Cu plete scurte, 
blonde, faţa rotundă. Apăru apoi și cel de-al patrulea 
personaj; un tip cu barbă, îmbrăcat în sutană. 

— Rușii! șuieră Şeful. 

— Ai dracului! Cu unul dintre ei ambalat în popă! În 
popă, auziţi! pufni admirativ Banu. Te pomeni c-o fi 
autentic! Nu m-ar mira. Că le știu eu pe boaitele astea! Și 
vedeţi! Popa are în mână o geantă diplomat. Dolari? Euro? 
Ce-o avea acolo? 

— Că doar nu ruble! râse Șeful. Numai că informatorul 
meu mi-a zis că ar putea fi bijuterii și diamante rusești! 
confie el. 

— Bijuterii și diamante rusești?! tresări excitat Banu. Păi 
astea nu mai merg la păstrare, să fie prăjite, nu? Astea... O 
să ne alegem, sper, și noi cu ceva, dacă... 

— Atenţie, „Vulturul”! Fiţi gata de acţiune! interveni 
Șeful, cu o voce parcă și mai pițigăiată. 

Geanta diplomat fusese așezată pe botul „papucului”. 
Apoi deschisă. Cei patru priviră în ea, schimbară și câteva 
cuvinte, se bătură încântați pe umeri. Apoi capacul căzu la 
loc. După care, doi din cei patru indivizi merseră în spatele 
„papucului”, de unde începură să scoată de sub prelată 

pachete dreptunghiulare albe, înfășurate în plastic. Le 
puneau acum în cealaltă mașină. 

— Acţionaţi, „Vulturul”! Acum! hotărî martial Șeful. 

Și... pauză. Nu se întâmplă nimic. Bondocul repetă 
ordinul, aproape nevricos, dar... cu același rezultat. 

— „Vulturul” sunt „Turturica”! De ce nu acționați?!... Ce- 
i asta, Banule, că nici nu răspund!? Defecţiune tehnică?! 

— A! Păi, șefu', staţia e închisă! observă Banu. 

— Cee? Cum, închisă?! Cine... Când mi-ai închis staţia?! 

— Nu eu, șefu! 

— Cum dracu' se deschide!? Deschide-o! ţipă bondocul. 

Traian Radu Enache își acoperise gura cu palma, cât mai 
strâns, ca să nu râdă. Când „defecţiunea tehnică” fu 
remediată și Șeful își strigă ferm comenzile, începu... o 
distracţie ca-n filme. 

Mai întâi ţâșni, din spatele lor, dubița. Microbuzul se ivi 
și el din umbra magaziilor. Ambele autovehicule goniră 
spre cele două mașini mici din centrul platoului și li se 
proptiră în faţă. „Mascaţi” ieșiră cu rapiditate din dubiță, 
alți „mascaţi” apărură ca din pământ, înconjurând, cu 
armele în mâini, „locul cu pricina”. 

Cei patru suspecți încremeniseră, doi dintre ei cu 
pachetele încă în mâini, ţinute... cam pe burtă. Ceilalţi doi 
ridicară braţele stupefiaţi, căci desfășurarea de forțe nu 
durase mai mult de zece secunde. 

— Să mergem acolo! hotărî Șeful. 

Banu demară furtunos. Când ajunseră lângă cele patru 
vehicule,  traficanţii fuseseră  răstigniţi pe  boturile 
mașinilor lor. Se strigau somaţii încă. „Să nu miște nimeni, 
Poliţia!” și altele. Șeful pătrunse grav chiar „în miezul 
evenimentului”. Şi Banu îi făcu câteva poze. Apoi îi cerură 
și lui să le facă o fotografie: Șeful, Banu și traficanții. 
Enache le făcu. 

Trei minute mai târziu însă dezastrul începu să se 
contureze. Mai întâi că - ciudat lucru! - niciunul din cei 
patru suspecți nu avusese asupra lui arme. Nici pistoale 

automate, nici semi-automate, nici... măcar un cuţit. Când 
Banu sparse, cu briceagul lui, primul pachet de „marfă”, 
constatară că... Erau cărţi. lar pe copertele volumelor 
împrăștiate... un titlu, „Minunile maicii Tereza”. Sparseră 
încă un pachet. Apoi altul! Și altul! Unele luate „mai de la 
fund” cum ceruse Șeful. Şi-ncă unul. Și încă... 

Numai Banu și Șeful lucrau cu sârg, nimeni altcineva nu 
mișca, nu sufla o vorbă. „Vulturul”-șef se apropie de Banu, 
îi spuse ceva. Banu îi spuse Șefului, care încremeni și el. 
Cam cinci secunde. Se repezi apoi la geanta diplomat. Dar 
se opri la un metru de ea. Ceru celui cu aspect de preot: 

— Deschideţi-o! Geanta diplomat! Deschideţi-o! 

Părintele - autentic ori nu - se execută. În interiorul 
genţii era un salam mare, așezat în diagonală și două pâini 
rotunde. 

— Noi ne gândeam, începu pe ton blajin, de biserică, 
bărbatul în sutană, să luăm o micuță gustare; aici, la aer 
curat. Că fraţii au venit de departe, să ne aducă lumina... 

— Unde-s drogurile?! izbucni deodată Șeful. Drogurile 
aduse din afară! Heroina! Unde?! ţipă el. 

Se făcuse mai roșu la faţă decât salamul. Jumătate de 
mustață i se dezlipise, bascul mare, se pare că-l enerva, tot 
alunecându-i pe frunte, așa că-l scoase și-l trânti de 
pământ, înfuriat. 

Atunci... se auzi împușcătura. Din pistolul cu care 
rămăsese în mână, Șeful „scăpase un glonţ”, cel de pe 
țeavă, care-i spintecase bombeul. Nu părea să fi fost rănit. 
Dar Șeful privea parcă prostit la arma din mâna sa, armă 
care acum... avea ţeava îndreptată cam spre ei. Șeful 
mascaţilor veni și-i luă pistolul, bombăni ceva care suna... 
a înjurătură complexă. 

— Domnilor! reluă bărbatul în sutană, pe același aer 
cucernic, noi suntem înțelegători. Ne dăm seama că... aţi 
făcut o mare confuzie. Necuratul v-a dus pe căi greșite. Că 
noi, vedeţi doar, suntem oameni cu frica lui Dumnezeu. 

Și zâmbea parșivul! Le-o făcuseră hoţii dracului! Îi 

lucraseră „în foi de viță”. Celălalt „rus”, cel blond, cu plete, 
adăugă, ce-i drept, cu accent basarabean: 

— Nu vă poftește inimioara la o cafeluţi? Că ar prindi 
bini. Avem un termos mari, în mașina șealalti. Dacă doriţi 
domniile voastre... 

În acel moment, celularul din buzunarul lui Banu sună 
strident. Banu îl scoase, butonă la el, ascultă ceva, spuse 
un „așteptați puţin!”. Se întoarse cu același aer de om bine 
plouat, șopti: 

— Şefu! Aia de la filaj. Spun că... nu mai pot să-i ţină... 
pe cei de la televiziune! înghiți un nod Banu. Și că... ei ce 
să facă? 

Bondocul chel și cu mustaţa dezlipită se pare că uitase 
de televiziune. Se înţelesese - încă înainte de a se declanșa 
operaţiunea - cu cei trei șefi ai echipelor de la „imaginea și 
minciuna” să nu le strice „o acţiune fără precedent, în care 
avea să fie făcută o captură colosală”. Le promisese că vor 
face „reconstituiri exacte”, dar să nu apară cu aparatele 
lor decât după ce „bandiții vor fi în fiare” și „zăpada” 
confiscată. Aia mârâiseră, dar pricepuseră. Acceptaseră. 
Acum însă... 

Acum, Traian Radu Enache își văzu șeful dând ochii 
peste cap și... prăbușindu-se leșinat. 


* 
* * 


Ion Popiuc, zis „Brișcă” se dezmetici greu din somn. 
Cineva îl zgâlţâia încă, de mama focului. Își dezlipi ochii și 
îl văzu... pe Ticu Luscov, zis „Zvârlugă” lângă patul lui. 
Ajunseseră colegi de celulă?! 

— Deşteaptă-te, române, că nunta-i pe sfârșite! cânta 
vesel smucitul de „Zvârlugă”.. 

Nunta!?... A, da, „nunta”. Il scoseseră de la „întristare” 
pe motiv că murise mă-sa. Și că se mărită sor-sa, „rămasă 
ultima rudă în viaţă”. Aici o zbârciseră clănţăii! Doi erau 

avocaţii, dar - ciolănari proști și lacomi- lucraseră separat. 
Venise fiecare la penitenciar cu altă dovadă fabricată. 
Dovezi... care se băteau cap în cap. Ce muiere pornea 
nunta, când abia o pusese în pământ pe mă-sa?! Asta pe 
lângă faptul că, pe bune, mă-sa murise de cinșpe ani. Şi că 
soră-sa era măritată, c-un betiv, de opt ani. Dar ciolănarii 
se descurcaseră până la urmă. Inventaseră pe loc o chestie 
bună de adormit copiii, cum că „mireasa era însărcinată, 
mirele pe picior de plecare în Spania”... Cârpăceli 
avocăţești boante, dar care... ţinuseră. Că veniseră clănţăii 
„cu acte în regulă”. Și... cu ce mai trebuia. Și uite, îl 
învoiseră ăia din penitenciar... Cu însoțitor, e-adevărat; îi 
dăduseră pe unul care să-l păzească. Unde era ăla? A, colo, 
pe alt pat. Îi puseseră, se vede, ceva în pahar, ieri; că 
sforăia paznicul lui și-acuma. Bun să tai lemne pe el. 

— Ia bea! îndemnă „Zvârlugă”, îi întindea o cană cu 
zeamă de varză. 

Popic bău, întrebându-se a cui nuntă o fi fost, de fapt? 
Că nuntă era. Cu taraf, care-i zicea acum o sârbă. Ușa... 
Ușa camerei era deschisă. Cătușe nu... 

— Nă, nă, nă, băieţică! îi simţi dorul de ducă Ticu. Să nu 
te pună Nichipercea să te gândești la zbor! Că pici în 
ocean și iei apă la bord. 

— Zău, mă? Te dăduși cu gaborii, da? 

— Nu. Că eu mă dau cu cine-i mai tare! râse „Zvârlugă”. 
La alt stăpân am intrat, unul barosan care-a pus geana și 
pe tine. 

— Care-i ăla? 

— Numele nu contează. Că toată lucrătura au s-o facă 
zbanghii ăia de ciolănari. Au să te scoată căpușele de la 
pârnaie, cu acte-n regulă. 

— Scot pe mă-ta! bombăni „Brișcă”. Bă, tu știi că l-am 
abolit pe unul, loșca. Și „tortul pentru trebonal” mi-l făcu 
„Cronometru”, vedea-l-aș pe năsălie! Tort cu glazură și 
lumânărele! De mi-au șoptit avocaţii că-i mai bine „să 
recunosc spășit” și eu. Şi-am recunoscut, spășit, ce să fac?! 

Probase-al dracului „Cronometru” tot, bob cu bob, ajutat și 
de alţii. Că Ioșca ăla fusese de-al lor, caschetar! 

— Nu-ţi răci dantura de pomană, că știu istoria. Tu ai 
recunoscut atunci, dar ai recunoscut numai de puriu și 
„tulburat psihic”, de! Că te snopiseră ăia-n cafteală, la 
anchetă. Or să aducă „ceferticate medicamentoase” de- 
ălea. Și... au să fie convingători. 

— Zău? Pe lovelele cui? 

— Ale tale, mă! 

— Păi, n-am atâţia parai. 

— Nu-i nimica, rămâi dator. Îţi faci treaba și te-ai plătit. 

— Vor să-l omor pe președinte sau ce? 

— Nu pe președinte, bărbate, ce-avem cu el!? Noi... cu 
ce-am învăţat. Găuri pe la conace. Dar faci numai ce ţi se 
spune. Fără mofturi, fără să dosești nimic din ce scoţi. 

— Și-atunci... din ce trăiesc? se miră „Brișcă”. 

— Două mii euroi pe lună! Bașca ogeacul și trei mese pe 
zi, asigurate de barosan. 

— Aha! Cam seamănă cu tocmeala noastră mai veche de 
slugi la „Maraton”, nu? Viaţă „de cantonament”. Și știu eu 
ce viaţă era acolo. Mai a dracului ca la armată. 

— Asta da. Numai că aici, tocmeala-i pe două luni. Dacă 
preferi să stai la pârnaie, mă rog, fiecare cu gustul lui! 

— Numai pe două luni?! Şi, după aia, mă consideră 
plătit?! 

— Da, dar în condiţiile cam vitrege pe care ţi le-am spus. 
Şi-mi dai răspunsul azi. Acum! 

— Nu-mi dau drumul ăia, din pârnaie, vezi de treabă! 
zvârli Popiuc, mai mult ca să tragă de timp. 

— Zău? zâmbi „Zvârlugă”. Dar dacă găsesc domnii 
avocaţi pe unul care să declare că el l-a-njunghiat pe 
loșca?! 

— Cee?! tresări Popiuc. Cine-i ăla? 

— Nu-i treaba ta! Să-ţi intre-n scăfârlie că de-aici încolo 
întrebi puţin, dacă vrei să trăiești mult. 

— Aha!... Lecţia „Maraton”. Și dacă zic nu? 


11 


— Nici o supărare! Afacerea cade, îţi trezim îngerul 
păzitor și pleci înapoi. Numai că, de săptămâna viitoare, s- 
ar putea să schimbi hotelul. De la locul ăsta de cinci 
luceferi unde ești cazat acum, la unul mai sărman. Și mai 
spre miază-noapte, așa; s-ajungă fufa cu pachetele mai 
greu ori deloc. 

Popiuc se ridică de pe pat, anunţă: 

— Eu am o treabă... la budă. 

— Ai, admise Ticu. Dar te gândești și să te ușchești! 

În mâna lui apăruse - cu o mișcare iute, ca de 
prestidigitator - un cuţit din care lama lungă ţâșni scurt. 

— Popicule, băiete, eu te-am luat pe cinstea mea, auzi? 
Dacă-ncerci vreo strâmbă, acuș sau în ăle două luni de 
șmotru... mă știi, da?! 

Îl știa. Era mai bun „Zvârlugă”. Ca o mangustă. Crestase 
cuţitari vestiți. Toţi îi știau de frică. 

— Bine! oftă Popiuc. Nu mă ușchesc. Dar... nici nu mă 
bag. Prefer pensionul. Oricare-ar fi. 

— Minţi! sări în picioare „Zvârlugă”. Gândul tot la 
ușcheală ţi-e. De ce, nătărăule? trânti „Zvârlugă”, 
apucându-l de vindiac, gata parcă să-l spintece. De ce să 
evadezi, tontule? Când poţi să ieși prin „eroare judiciară”? 
Ba au să-ţi dea și primă! 

— Ce să-mi dea?! 

— Despăgubire! Că „ai stat la gros pe nedrept, din vina 
lor”! lar, după ălea două luni, ne facem cocori toţi, 
mergem să ne bronzăm pe-o paralelă mai caldă. Vei avea 
pașaportul în mână, curând! Că „ai fost chinuit pe nedrept, 
de caralii; și de justiţiarii zaharisiţi”. 

— Ha! Chiar s-ar putea? Și adică... începu să-i bată mai 
tare inima lui Popiuc. Adică o să pot să mă plimb pe stradă, 
să-l întâlnesc pe „Cronometru” și să-i zic: „Sal'tare, 
neamule, cum îţi mai merge, mai băgași vreun nevinovat la 
zdup?” sclipiră ochii lui” Brișcă”. S-ar putea?! 

xX 


* * 

— Îl cunoşti pe tipu-ăsta? 

Silviu Găian - blonduţ, tânăr, dar deja cam plinuţ, în 
salopetă - abia ieșise de sub un autoturism bine „bușit” la 
care meșterise. Cercetă mai întâi, cu un aer brusc 
indispus, fața celui ce întrebase. O față aparent 
indiferentă, albicioasă, încadrată de plete negre, „nelăiate” 
cam de mult. Despre tipul ăsta - îmbrăcat cu un bluzon 
negru de piele, direct peste un maieu tot negru, cu blugi și 
ei negri, cu lanț de aur la gât - se zicea că ar fi „omul 
patronului”. Se mai zicea că făcuse contrabandă în Albania 
și Serbia, apoi „se ocupase” de mașini furate, în Ungaria. 
Nu mirosea bine. Nici întrebarea, nici... individul. Că 
trebuise să se apropie de el. Abia acum Silviu privi 
fotografia de mărimea unei cărți poștale. 

— Nu-mi amintesc să-l fi văzut, mormăi el și continuă să- 
și șteargă, ceva mai repede, cu cârpa, mâinile pline de ulei. 

— Ce tip? Ia să-l văd și eu! pretinse Gina. 

Sărise de la măsuţa ei, veni repede, înhăță poza color, 
care înfățișa un bărbat cam la 35 de ani, cu păr șaten, des, 
cu trăsături regulate. Silviu simţi că pletosul în bluzon 
negru și blugi jegoși nu pe Gina, ci pe el îl fixa atent. Părea 
gata-gata s-o plesnească pe Gina, pentru că se amestecase 
în discuţia lor. Dar Gina era „ultima achiziţie” a 
proprietarului atelierului. Și numai de două zile adusă aici, 
pe post de „arde gaz, freacă hârtii”. Iscoada ori, mai 
probabil, și iscoada patronului! Faţa pletosului schiță o 
mică strâmbătură. 

— Îl cunoşti tu? întrebă hâzania neagră, zâmbind 
batjocoritor. 

— Nno! făcu Gina. Dar ce mi-ar plăcea să-l cunosc! 
chicoti ea, cu ochii încă la poză. 

— Păi, de ce? fu curios bluzonul negru. 

— Că-i un bărbat bine! trânti fără menajamente fufa. Și 
care știe să se-mbrace! adăugă ea, cu o nuanţă net 
sfidătoare, zvârli o privire semnificativă spre „ambalajul” 
pletosului, după care îi restitui fotografia și se îndepărtă cu 

năsucul în vânt. 

— Mai uită-te o dată! Zici că nu-l știi? 

— Pe-aici trec destui, în fiecare zi. Eu mă uit mai mult la 
motoare, bombăni Silviu, ridicând din umeri. 

Dar încremeni cu umerii ridicaţi. Văzuse pe fața mâinii 
pletosului, aproape de degetul mare, un mic tatuaj. Și 
pricepu că... îl verificau. Știau de „Cronometru”, știau și... 
ce fusese atunci. Il dibuiseră. Era pierdut. 

I. ULTIMA ZI DE LIBERTATE 


Să fii șomer nu e o bucurie. Să fii însă șomer în România 
- în parcă nesfârșita „perioadă de tranziţie” - e curat necaz. 
Mai ales dacă ai și sărit un pic de 40 de ani. Atunci 
patronul se uită chiorâș la tine, de parcă ai vrea să-i vâri 
pe gât o marfă cu termen de mult expirat. lar dacă nu știi 
englezește, ba nici să lucrezi pe calculator - poţi să știi 
germana și franceza, poţi să te pricepi la o mulțime de 
lucruri - tot „expirat” rămâi. Că te-ntreabă vreun patron 
mătăhălos, soios, mustăcios și mai bronzat la faţă: „Nu știi 
s-o vrăjești pe ingliș, bre?! Nici să umbli pe... 
calculatoarele-alea? Păi atunci...!” 

„De ce-ai mai venit pe lume?” pare să adauge umflatul - 
chit că nici el nu știe. Dar el are bani! Așa că... N-ai ce face 
altceva, decât să mergi, cu șapca-n mână, la vreun alt 
patron. Să mai încerci o dată; zadarnic. 

Dacă însă, pe lângă toate astea, ai mai fost și polițist 
vreo 15 ani, până te-ai trezit așa, aproape de la o zi la alta, 
„pe liber”, ei bine, în cazul acesta... situația e și mai 
albastră. 

Eu sunt cel de care vorbeam. Și știu bine, în dimineaţa 
asta ceţoasă de aprilie că sunt cam în a treia săptămână în 
care caut de lucru. Că n-am izbutit nicicum să vând „marfa 
expirată” care sunt. 

Așa că voi încerca azi... marea cu degetul. Mă duc la Jan- 
„Chelu”. Să văd dacă nu și-o face el milă de mine, să mă 
angajeze. Că un loc pentru mine ar avea marele patron 
Jan-,Chelu”, care învârtește multe. Trei restaurante, patru 
baruri de noapte, un cazinou, două hoteluri, ca să le spun 

doar pe-alea legale - mai mult ori mai puţin legale, mă rog. 
Se zice că ar fi implicat Jan în contrabandă, trafic de tot 
felul, evaziuni fiscale și multe altele. O fi. 

În urmă cu câţiva ani, Jan încercase în fel și chip să mă 
angajeze. Mă anunţase că ar dori să devin acţionar - cu 
bani împrumutaţi de la el -, ba se oferise să-mi vândă și o 
casă. Casă pe naiba. Era ditamai vila, două etaje, 
mansardă, piscină, garaj. Preţ derizoriu. Vreo 20.000 de 
dolari adică, pe care Jan iarăși se oferea să mi-i 
împrumute. Dar toate astea fuseseră pe când eram polițist. 
Ar fi avut nevoie Jan de-un om ca mine; măcar ca să-i 
șoptesc la ureche din când în când, să-i dau un telefon la 
timp, să rătăcesc o probă, să-i divulg numele unui martor 
incomod - fleacuri de-astea, care-l puteau scuti de plictiseli 
și de... dat mulţi bani. Nu acceptasem. Dar rămăsesem în 
termeni buni cu Jan. Pe motivul, declarat de el, că „ne 
cunoaștem de mult, ce dracu!”. Copilărisem, e drept, în 
aceeași mahala bucureșteană. Jan, cu câţiva ani mai mare 
decât mine, era pe atunci șeful unei bande stradale, despre 
care, noi, puștii, auzisem destule. Apoi, dispăruse un timp 
Jan, se spunea că fugise, cu o echipă de circari, să i se 
piardă urma. După vreun an, se făcuse ospătar într-un 
orășel de provincie. Când eu terminasem liceul, Jan se 
reîntorsese în Capitală, tot ca ospătar, dar și om de 
încredere al unui „responsabil”, cum se numea pe-atunci, 
de mare restaurant. Când isprăvisem facultatea, Jan era 
șef de sală. După ce intrasem în poliție, aflasem că Jan 
conducea deja un hotel. Nu știu câte clase terminase Jan. 
Cred, șapte sau opt. Armata și-o făcuse la bar. Dar 
ajunsese omul mare șef. Cam atunci îi picasem pe cap, pe 
nepusă masă. Il invitasem „să cânte” despre toţi cei 
angrenaţi într-un mecanism parșiv. Nu vrusese, îl vârâsem 
în zeghe. Dar ieșise repejor. Pentru „bună purtare” se 
zicea. Încă de două ori îl prinsesem apoi - tot mai greu, că 
Jan e băiat care învaţă repede. Dar reușisem totuși. După 
'89 nu mai izbutisem. Că, acum proprietar la două 

„bombiţe” - restaurante de periferie, dar cu vad bun - Jan 
„lucra cu mânuși”. Și cu protectori sus-puși. „Bombiţele” 
se făcuseră curând „rachete”, cum le numea Jan, adică 
restaurante renovate, lustruite, „cu personal de 
încredere”. Mai cumpărase Jan un restaurant mare, în 
centrul Capitalei. Apoi barurile, hotelurile, cazinoul. 

Căzusem deci la pace cu Jan. El găsise formula. Îmi 
șoptea câte un pont. Gras. De regulă, îi turna pe-ăi de-i 
încurcau treburile. Spărsesem, ajutat de Jan ori de oameni 
de-ai lui, câteva bande grele, unii ucigași căutaţi de mult. 
Atunci încercase Jan „să mă achiziționeze”. Gurile rele 
ziceau că are mai mulţi polițiști, ba și judecători, „la 
degetul mic”, mânjiţi la început cu o masă „din partea 
casei”, cu un mic „împrumut,” apoi cu unul mai măricel. 
Până se dădea omul pe brazdă „și-i rezolva” lui Jan ori 
cuiva din „banda lui legală” ceva. După aia jucau cum le 
cânta Jan, toţi; că șulfele lui bătrâne de avocaţi știau cum 
să aranjeze lucrurile, să-i aibă la mână Jan, strâns de tot, 
pe ăi de-l „serviseră” pe fostul ospătar. 

Acum iată-mă însă pe strada liniștită, dintr-un select 
cartier bucureștean. Vilele vechi au rămas puţine; cenușii, 
mohorâte. Cele mai multe au fost renovate. Sunt și altele, 
nou-nouţe, mari, impozante, cu garduri fieruite ori ridicate 
din cărămizi, în spatele cărora se văd pomișori 
ornamentali: zade, brazi canadieni, molizi. Trec pe lângă 
„căsuţa” cochetă care ar fi putut fi a mea. Acum aparţine 
unui fost judecător, unul din cei trei avocaţi ai lui Jan- 
„Chelu”. 

Mai trec și pe lângă alte câteva „căsuţe”, ajung la noul 
bârlog al lui Jan. Știu bine locul. Cândva, aici fusese o casă 
bătrânească, în mijlocul unei grădini de vis. 

Nu-ţi venea să crezi că ești în București. Arţari și nuci în 
fundul curţii - curte mare, care dădea și în altă stradă - 
tufe de liliac și o mulțime de flori, de buruieni autohtone, 
care creșteau voioase, cum dăduse Dumnezeu. Au rămas 
doar doi arţari. În rest, curtea mare a fost răscolită în 

întregime. Au fost făcute beciuri zdravene, etajate, garaje, 
iar peste ele, trona acum o căsoaie impunătoare din beton 
și sticlă, cu ferestre fieruite. Mie construcţia asta, în care 
s-a vârât mult beton, mi se părea că seamănă cu un cavou. 
Un uriaș cavou cenușiu, dar cu acoperiș roșu! 

În sfârșit! N-am să cumpăr „căsuţa” lui Jan. Așa că trec 
pe lângă o ușă de garaj - care cred că ar putea lăsa să iasă 
și-un tanc - mă opresc lângă poarta metalică, verde, care 
se face în zidul înalt ca al unei cetăţui. Apăs scurt pe 
butonul lângă care nu se vede nici o inscripţie. Și aud o 
voce care hârâie în micul difuzor zăbrelit: 

— Care ești, mă? 

— Comi... încep eu reflex, realizez că nu, nu mai sunt 
comisar, așa că repar greșeala, aproape bâlbâindu-mă: 
adică Dan Vasiliu mă numesc. 

Nu apuc să spun altceva, aud un: 

— Ciiine?! „Cronometru”?! 

Și începe atunci un hohot de râs. Apoi o discuţie 
repezită, sunt doi ori mai mulţi acolo, în „camera de gardă 
a body-garzilor”, probabil. Cineva a dat, se vede, niște 
explicaţii, pentru că hohotul de râs este acum „pe mai 
multe voci”. Se râde în voie. Se râde cu satisfacţie, cu 
poftă. Râd flăcăii, fără să se mai poată opri! 

Mi se pare mie... ori... Mi se năzare acum că e un cor; un 
cor al tuturor hoțţilor pe care „i-am dosit”; un imens hohot 
de râs, care vine nu din cămăruţa aia, ci de prin toate 
pușcăriile! Simt parcă râsul „homeric” al tuturor 
gunoaielor pe care le-am adunat cândva și care, acum - 
printr-o stranie telepatie, poate? - au aflat vestea: Dan 
Vasiliu ori „Cronometru” cum mă botezaseră, uite, e la 
poarta lui „Chelu ”! A venit să ceară „un job” acolo, pârlitul, 
l-au mătrășit din poliţie și vine, cu șapca-n mână, la poarta 
„bossului”. 

Și descopăr că sunt chiar cu șapca în mână. Când mi-am 
scos-o?! 

Îmi îndes șapca, una de piele, „civilă”, la loc, pe cap. Şi 

aștept. Cu răbdarea pe care, în atâţia ani de poliţie, am 
învăţat s-o am; când vreun șef tâmpit - că am avut și de- 
ăștia destui, ultimul mai ales - începea să-mi ţină vreo 
predică, despre cine știe ce balivernă care-i trecuse prin 
cap. 

Hohotul de râs a încetat. Aud acum doar niște șoșoteli. 
Un zbârnâit și poarta de fier se deschide. Intru. Și pășesc 
pe niște dale de piatră care duc spre căsoaia ca un cavou. 
În jur peluză, lalele galbene, care-mi apar parcă estompate 
prin ceața asta de dimineaţă. Aud apoi lătrături. Și din 
spatele  căsoaiei, apare un tip înalt, îmbrăcat în 
combinezon negru, care ţine în lesă trei monștri. Niște 
pocitanii de-alea mari, nemţești, cu urechi tăiate și ochi 
ucigași, care trag excitaţi de curele, să se repeadă la mine. 
Aș șterge-o urgent. Dacă aș mai avea pe unde. Că poarta 
din spatele meu s-a închis. lar ăsta de vine cu potăile 
fioroase... _ 

Drace, ăsta-i Popiuc, zis „Brișcă”! Il vârâsem în haine 
dungate pentru omor. Ei, uite că nu mai e în pușcărie! E 
aici. Şi vine, zâmbind cam sinistru, cu cele trei bestii, spre 
mine. 

Rămân nemișcat. Când ajunge aproape, Popiuc trage 
scurt de curele, javrele dresate se opresc și amuţesc subit, 
măgarul criminal din spatele lor, mârâie cu satisfacție 
neascunsă: 

— Sal'tare, dom’ „Cronometru”! Da’ cum făcurăţi de 
sărirăţi gardul și pătrunserăţi pe proprietatea asta privată? 
— Ştii bine că n-am sărit gardul. Vreau să discut cu Jan. 

— „Să discuţi”, mă?! Tu?! „Cu Jan”?! Care Jan!? se miră 
Popiuc. Da, ce, te tragi de brăcinar cu bossul? De când e 
bossul „Jan” pentru tine, bă, caschetar... trimis la 
reciclare?! 

N-apuc să-i răspund ceva, că, din ceaţă, îl văd apărând 
grăbit pe Fane, vărul, omul de încredere, mâna dreaptă a 
lui Jan. I se zice Fane-„Speriatu”, pentru că e prudent ca 
un șarpe. Hot bătrân, fost trepăduș cândva pe la tribunal, 


19 


martor mincinos de ocazie și specialist în tinereţe la „alba- 
neagra”. Acum Fane e la costum și cravată, strigă din mers 
ceva, pe ţigănește, la Popiuc, se apropie supărat și începe 
să se scuze, pe tonul slugarnic-mieros-unsuros pe care îl 
cunosc bine: 

— Vai, domnu' Vasiliu; vă rog să-l iertaţi pe zăbăucul 
ăsta! Că-i tânăr și prost, zău așa! Du, mă, cotârlele de-aici! 
se-ntoarce el spre Popiuc. 

— Da’ de ce, dom’ Fane?! se împotrivește Popiuc. Că tot 
ar fi bine să-l hărtănească un picuţ căţelușii mei. Să i-l 
ducem frăgezit lui dom... 

— Marş de-aici, n-auzi!? strigă furios Fane, adăugă iar 
ceva în ţigănește, Popiuc plecă, șucărit, cu jigodiile lui 
negre. Fane reia pe tonul lupului travestit în bunicuţă: 
Poftiţi, vă rog, domnu' Vasiliu, poftiţi! Și să ne iertaţi că n- 
am știutără de vizita asta, zău așa. Nu că vă fac reproș, 
Doamne iartă-mă! Dar, dacă ne dădeaţi un telefon, vă 
întâmpinam eu cum trebuie, zău așa. 

— Jan e-acasă, Fane? 

— Să mor dacă știu, domnu' Vasiliu! Că acum am picat și 
eu; pe poarta aialaltă, din dos. Nu știu dacă-i acasă, dar 
vedem imediat. Poftiti, vă rog! 

Să nu fi aflat Fane că-s „pe liber”? Greu de crezut. Să 
bănuiască, la fel ca alţii, că vor șefii mei să mă strecor în 
vreo bandă? Și că, de fapt, tot „caraliu” sunt? Ce i-o fi zis 
în ţigănește lui Popiuc? 

Parcurgem, unul lângă altul, drumul spre „cavou”. Prin 
ceața asta care nu se mai risipește. Am fost observați din 
casă de cineva? Că ușa neagră de fier, plină de înflorituri 
se deschide și ea încet, maiestuos. Pătrund în altarul 
somptuos al hoţiei. Al hoţiei bine organizate. 

Urc vreo câteva trepte, ajung într-un antreu, de-aici în 
ceva ce pare să fie hol, cameră de primire, salon sau așa 
ceva. Mare, lambrisat, cu grinzi de stejar solide în tavanul 
din care atârnă un candelabru imens. E nevoie de el, căci 
încăperea din „buncărul” ăsta nu are decât o singură 

fereastră, pe stânga, unde e o scară interioară ce duce 
spre etajele vilei. Fereastra asta înaltă, lunguiaţă, cu 
vitralii are ceva de catedrală. E singurul loc prin care 
pătrunde lumina acestei dimineţi ceţoase. Lumina care se 
aşterne discretă peste o mulţime de fotolii, scaune cu 
spătar, măsuţe, risipite prin jur. De ce am impresia că am 
mai văzut casa? Deși nu am mai vizitat niciodată „bârlogul 
cel nou” al lui Jan. 

— Numai un picuţ vă rog să vă osteniţi să așteptați 
domnu' Vasiliu. Un picuţ doar, să văd, zău așa, dacă-i 
acasă Jan. Nu vă supăraţi, dar în ce... în ce problematică... 
adică ce să-i spun stăpânului că doriţi... 

— Vreau să vorbesc... Să-l întreb ceva, Fane! tai eu. 

— Bine, domnu' Vasiliu, bine, vă rog să luaţi loc! acceptă 
Fane și dispare pe-o ușiţă „din fundal stânga” al acestei 
camere... care-mi sugerează un decor; un decor de teatru, 
în care urmează să se desfășoare un vodevil. Vodevil? Da. 
Că-i bine să fim optimiști! 

Să nu știe într-adevăr Fane dacă-i văru-su acasă? Puțin 
probabil. Să-l bănuiască în vreo „scenă de menaj” cu noua 
soțioară? O scenă în care „n-ar fi bine” să fie deranjat? 

Jan a mai fost însurat de două ori. De la prima nevastă, 
care a murit, are vreo șapte sau opt copii, toţi băieţi, pe 
care tăticul grijuliu i-a antrenat deja în „afaceri”. A doua 
nevastă, Florica, știu că „părăsise domiciliul conjugal” la 
un moment dat. Se zice că fugise cu unul - și cu bijuteriile 
că ar fi acum prin Brazilia. Așa că Jan se însurase a treia 
oară, cu altă ţigăncușă, despre care tot gurile rele spuneau 
că „le răzbună pe primele două”. li cam mânca zilele lui 
Jan. „l-a pus fusta-n cap, domnu' Vasiliu, zău așa!” mi se 
confesase, în urmă cam cu un an, Fane, disperat că 
nevestica asta... îi cam lua locul la dreapta stăpânului. Eh, 
ce să-i faci?! Chestia cu „fusta-n cap” s-ar fi potrivit 
multora; unii dintre ei șefi ori foști șefi de stat sau „mari 
întreprinzători”; mai știam niște cazuri. Chiar prea multe 
știam de-astea. Era... poate și motivul - principal - pentru 

care nu mă însurasem niciodată? 

Fane reapare, spune grăbit un „Poftiti, domnu’ Vasiliu, 
vă primește!” dar dispare la fel de repede. 

Să poftesc, unde? Să mă iau după el? N-am prea mult 
timp să meditez. Glasvantul din fundalul încăperii glisează 
silențios. Și, dincolo de el, văd o cameră și mai mare, 
lambrisată la fel ca asta, tavanul tot cu grinzi de stejar, dar 
în care se află o masă dreptunghiulară mare. În centrul ei 
e Jan. Dar, la dreapta și la stânga lui, sunt încă cinci 
indivizi, toţi tăcuţi, zâmbăreţi, ca un fel de... juriu straniu 
ce așteaptă „să mă produc” eu. Ori să mă judece?! 

Că îi cunosc pe aproape toţi cei prezenţi. E acolo 
„Frumosu”, fratele lui Jan, pe care-l vârâsem la pușcărie, în 
urmă cu câţiva ani; dar mai e și Niky-„Berbantul”, 
spărgător de primă mână, pe care-l credeam tot după 
gratii. Și mai sunt Marcel Gelescu, zis „Seniorul”, un altul 
cu nasul pocit, zis „Maraton” și încă un individ pe care nu-l 
știu. Toţi pe aceeași parte a mesei, cu spatele la o fereastră 
largă, în vitraliu. Și cu ochii pe mine. Să mă fii așteptat? 

Oare?! Nereușitele mele în a-mi găsi o slujbă să fi fost 
„monitorizate” de dumnealor? Să fi fost chiar pregătite 
eșecurile mele, pentru a savura acum domniile lor - că e 
aici floarea marilor șnapani, a „specialiștilor” în afaceri 
necurate - această venire a mea... cu șapca-n mână?! 
Pentru că... iarăși constat, mi-am scos, nu știu când, șapca 
de pe cap. 

— Ia poftiți mai aproape, dom’ „Cronometru”! mă invită 
Jan-„Chelu”. 

Fane a dispărut. De ce? Nu-i „de rangul lui” să asiste? 
Ori, prudent, preferă să nu fie prezent la această scenă 
care... care cum poate să se sfârșească? Îl au pe Popiuc cu 
„căţelușii” lui pe-aproape? Au alte gorile pregătite? De 
asta sunt sigur. 

Masa mare e încărcată cu tot soiul de platouri, pline de 
bunătăţi, cu sticloanţe și pahare. Am întrerupt un chef? 
Ori, așteptându-mă să vin, au luat „să guste” dumnealor 

câte ceva? 

Inaintez câţiva pași, apoi alţii, intru în această cameră 
spațioasă, dar în care, ciudat lucru, ceața pare să fi 
pătruns totuși. Pe unde? Ori eu am început să văd ceaţă 
peste tot? Ochii? Au început să mă lase ochii?! Simt că am 
și transpirat, deși fac parte din oamenii care nădușesc 
puţin. Dar acum... Nimeni nu știe că mă aflu aici. Dacă 
ăstora le vine acum poftă să mă-mbrace în beton, va trece 
hăt, mult timp, până să se apuce să mă caute cineva. (Dacă 
se va apuca să mă caute cineva). Pentru că motive să mă 
curețe... ar cam avea tipii ăștia. Le-am stricat „șuste” mari 
de tot fiecăruia. Pierderi de milioane de dolari, înregistrate 
când le-am torpilat afaceri de contrabandă, trafic de 
droguri, ori când „i-am săltat” cu ce agonisiseră 
dumnealor: bijuterii și tablouri de patrimoniu, valută. 
Bașca faptul că i-am mai și „dungat”, nu pentru mult timp, 
după cum se vede, dar... 

Și n-am măcar o armă la mine. Mulţi polițiști, de când e 
poliția pe lume, mai „rătăcesc” câte o armă, când fac 
confiscări, când rețin pe cineva. Eu n-am făcut-o. Pistolul 
meu... l-am predat, când mi-am făcut formele de „divorţ” 
cu instituția unde am lucrat. 

— De cunoscut, cred că ne cunoaștem, începe blând Jan. 
Domnul Dan Vasiliu, zis „Cronometru” e o persoană 
cunoscută, nu-i așa?! o ia amabil fostul șef de sală. Dar 
acum domnul Dan Vasiliu e - să zicem - într-o situaţie... 
ăăă... cam neplăcută. N-are bani. 

Nas-pocit, zis „Maraton”, pe numele lui adevărat Carol 
Galici, pufnește-n râs. Jan așteaptă să termine și reia: 

— Nu glumesc! Știu că n-are bani puși de-o parte. Ba l- 
au mai și lăsat fără pâine dragii lui șefi. Pentru care motiv, 
domnule Vasiliu? Ne poţi spune și nouă? 

Ei, asta-i asta! Că... nu știu. Pot bănui doar. Mi se zisese 
de mult, e drept, și de șeful meu, și de procurorul Ioniță, și 
de alţii, că „prea vreau să merg până-n pânzele albe”. Ce 
știu sigur e că începusem o cercetare economică, urmărind 

de fapt găsirea autorului unei omucideri. Voisem să aflu 
„mobilul”! Primisem un telefon să las totul cum e și să 
revin la sediu. Nu puteam să las; ori dracu’ mă pusese să 
nu las? În aceeași seară, primisem ordin să plec la un curs 
de limba franceză, o reciclare. Când terminasem cursul, iar 
primisem ordin să plec: în concediu. lar când mă 
întorsesem din concediu,  aflasem că  fusesem 
„restructurat”. Se invocaseră și niște motive. lIdioate. 
Rizibile. Dar... uite, eram „pe liber”. Ce să le spun acum? 

— Au intervenit niște divergențe de păreri, spun plat. 

— Ei, iaca! râde „Frumosu”. Ne trombonește. L-au prins 
cu ceva! N-o fi împărțit nici măcar cu șeful lui! Și de! 

— Vai! Se poate să faci una ca asta, domnule Vasiliu? își 
stăpânește senioral râsul Gelescu. Păi, unde ajunge 
ministerul acela important al dumitale, dacă... dacă se 
duce de râpă disciplina?! Dacă nu mai există respect față 
de superiori! 

— Dar unde să fi dosit agoniseala? Dacă până și Jan 
crede că n-are un ban pus deoparte? se miră „Maraton”. 

— Păi, ce-i tâmpit?! râde „Frumosu”. Cum să n-aibă? Că 
până și unii care abia ies, vorba aia, din... aia-școlii, în doi, 
trei ani tot pun osânză pe ei. Caraliii-au scos vorba 
„polițistul care-i slab, ori e prost ori e bolnav”. Şi ăsta să n- 
aibă?! Care-a vânturat valize doldora cu valută și bijuterii?! 

— De gras, uite că nu-i gras! râde „Maraton”. Să fie 
tâmpit? se întreabă el, se ridică de la masă, vine și începe 
să-mi dea târcoale. 

— Hai, gata! îi oprește scurt Jan. Aflaţi că m-am 
interesat eu îndeaproape. Nu-i prost, știți asta. Dar n-are 
nici bani. Este un... fenomen rar! găsește Jan expresia, pe 
care și-o amintește poate de pe timpul cât umbla cu circul, 
pentru că adăugă: Nevastă-mea, Irenke, cu care-am vorbit, 
era de părere că s-ar putea produce într-un circ. „Polițistul 
incoruptibil”, cu șanse de-a veni o mulţime să-l vadă. 

— N-ar veni nimeni! râde „Seniorul” Gelescu. Ar fi 
convinși toți că-i „gogoașă”. Nu l-ai verificat bine, Jane. Pe 

la vreo bancă elveţiană are lovelele. Face pe sărmanul, 
până i se pierde urma. 

— Dacă io vă spui, se supără Jan, c-am verificat. Cei trei 
avocaţi ai mei, doi judecători și patru curcani, toţi au 
răscolit mii de hârţoage! Au vorbit cu rudele ălora 
zăbreliţi! Că toţi ăi de-au scociorât prin dosare atât 
așteptau. Să găsească! Numai că... Nu fură, domne! Asta, 
vă spun eu, e un fenomen! 

— Fugi, dom'ne, că nu există român să nu fure! trântește 
Carol Galici, zis „Maraton”. Sau poate nu fură, dar ia. 

— L-am încercat și cu de-astea! se enervează Jan, acuzat 
parcă de incompetenţă. L-am momit cu bani, cu acţiuni, cu 
o vilișoară și, mamă, ce vilișoară!... N-a mușcat, na! Dacă 
vă spun că n-a mușcat! 

— Şi ce-ai dori să facem cu el? se interesează „Seniorul”. 

— Păi, să vedem cum l-am putea ajuta. Că, dacă nu noi, 
cine să-l ajute? își freacă mâinile Jan, cam ca atunci când 
se pregătește să încheie o afacere bună. 

— Uite ce e! începe „Maraton”. Eu încredere n-am. Că 
un caschetar tot caschetar rămâne. Așa că pot să îi fac 
doar propunerea pe care i-am mai făcut-o: Să devină 
gunoierul meu! i 

Poftim, măgarul! Imi făcuse într-adevăr propunerea asta 
cândva. Îmi propusese adică să-i adun concurenţii, inclusiv 
pe Jan-„Chelu” și ai lui. Dar ceva nu e în regulă aici. 
„Dialogul” nostru de-atunci... știu că se sfârșise prin 
intervenţia lui Mitu-„Colosu”, omul lui Jan. Mitu, o namilă 
de om - credincios ca un câine lui Jan - năvălise ca un 
taifun. li ucisese lui „Maraton” un om de încredere... și 
după aia... il sugrumase pe... acest „Maraton“. Scăpase 
totuși „Maraton” din mâinile lui Mitu?! 

— Atunci i-am propus să mă scutească de prezenţa unor 
indivizi  incomozi. Să-i aresteze adică, precizează 
„Maraton”. Acum îl angajez să-i ucidă pe cei care... 

— Adică pe mine? rânjește blajin Jan. 

— Sau pe mine? are un rictus „Seniorul”. 

— Domnilor, domnilor! Așa nu ajungem nicăieri! 
intervine în discuţie Niky Oreanu, zis „Berbantul”, fost 
pește în tinereţe, devenit spărgător stilat mai apoi. Eu vă 
propun, subliniază el, mângâindu-și mustăcioara, să ne 
gândim mai bine. Domnul Vasiliu, când m-a arestat ultima 
dată, s-a purtat frumos cu mine. Aș spune chiar elegant. A 
dovedit... talent și în a specula unele mici neînţelegeri ale 
mele cu... partenerii, pentru a ajunge la ce îl interesa. Ce- 
ar fi deci, continuă surâzător fostul pește, dacă l-am utiliza 
pe domnul Vasiliu pentru a ne pregăti... unele operaţiuni. 
Că e priceput și la femei, ceea ce... 

— Fii, dom'ne, serios! Nu m-aș lăsa eu pe mâna... 
Informaţii luate de ăsta?! râde „Maraton”. Să-mi trimit 
adică eu oamenii într-o casă „studiată” de „Cronometru”? 
Ca să se trezească acolo nas în nas cu foștii colegi ai 
ăstuia, da?! 

— Nu m-ati lăsat să termin! zâmbește angelic Niky. Eu 
mă gândeam că ne-ar putea aduna informaţii despre foști 
colegi! Despre foste colege ori secretare, care... Hm! 
Domnilor, habar n-aveţi cât de utilă poate fi o secretară din 
ministerul ăla nenorocit. O hârtie pierdută, alta xeroxată, 
un telefon... 

— Muierile-alea sunt suficient de prost plătite, să le 
cumpărăm și fără sprijinul domnului „Cronometru”! 
intervine în discuţie cel de al șaselea personaj, un grăsan 
pe care nu îl cunosc. Chiar și amărâţii ăia de gabori, 
explică el, mai ales cei tineri, sunt mizerabil plătiţi, așa că, 
dacă le pui în faţă salariul pe-un an... I-ai terminat. Iar 
dacă mai are omul și o nevastă ori o gagică... Gata! Al tău 
e! N-avem chiar deloc nevoie de domnul „Cronometru” 
pentru așa ceva. 

De unde-l știu totuși pe-ăsta?! Nu l-am văzut. Adică nu 
ne-am întâlnit niciodată. Dar de știut îl știu de undeva. 
Dintr-o poză? 

— Adaug, reia individul, că nu cunoașteţi suficient soarta 
caraliilor „scoși” pentru una sau alta. Devin „măseaua 

stricată”. Mai rău, devin „ciumaţi”. Nu mai au trecere, 
colegii îi ocolesc, considerându-i ori prea proști, ori 
persoane cu care „nu-i bine să fie văzuţi”. Ar fi deci o idee 
net greșită, domnule Oreanu. Eu propun altceva. 

— Sunt curios! mârâie vexat Niky Oreanu. 

— „Cronometru” ăsta am auzit că e un caftangiu 
calificat. 

— Asta așa-i! aprobă Nae Orâtu, zis „Frumosu”. V- 
aduceţi aminte, domnule  Gelescu, eram odată, la 
dumneavoastră în vilă. Noi doi, zdrahonul ăla de „Doc” și 
încă unul. Patru eram, aveam și două pistoale! Şi ne-a jucat 
al dracu’ „Cronometru”, ne-a făcut „marţ” șmecherul ăsta, 
pe mine și pe „Doc” ne-a legat cu cătușele de calorifer... 

— Pentru că-mi scoseseși cartușele din pistol! rânjește 
Gelescu. 

— Nu eu! se apără „Frumosu”. Nu eu! Tipa aia... 

— Tipa care lucra pentru fratele dumitale, aici de faţă, 
se-nclină amabil „Seniorul” spre Jan. 

— Cine? Pentru mine?! Care tipă? sare ca ars Jan. 

— Domnilor, domnilor! intervine iarăși Niky-„Berbantul” 
lovind cu un cuţit în paharul din faţă. Parcă era vorba că 
lăsăm în urmă vechile... animozități, subliniază el. Domnul 
Caraivan a spus că are o propunere! Care, sper, nu va fi 
„net greșită”, ca a mea. 

Caraivan?! A! Ghiță Caraivan era grăsunul! Alt 
proprietar de restaurante! Şi infractor căutat, prin 
Interpol, de poliţiile din Germania, Italia, Ungaria. El e! 
Dar la fel ca în cazul „Maraton”... îl credeam mort. 
Dumnezeule, câte mai credeam! Și „Frumosu” și Niky și 
Popiuc credeam că sunt în pușcării! 

— Foarte bine, s-auzim propunerea! spune „Seniorul” 
Gelescu. 

Ghiţă Caraivan tocmai înghițea o tartină cu icre negre. 
După ce dă peste cap și-un păhărel de votcă, începe rar: 

— Calitățile remarcabile mi se par ideale pentru 
propunerea mea. Zic să-l folosim pe post de sperietoare! 

— De ce?! „Sperietoare”? i se pare că n-a auzit bine 
Niky. 

— E ceva care depășește nivelul dumneavoastră, 
domnule Oreanu, râde amical Ghiţă Caraivan. Arta 
adevărată în meseria noastră nu mai constă în a curăța un 
seif, fără a lăsa urme. Asta deja aparţine „vechilor 
meseriași”. De ce să te chinui să intri prin geamul de la 
baie ori prin balcon... 

— Pardon! Eu n-am făcut asta niciodată! se apără Niky. 

— Sau, mă rog, să muncești noaptea la „o matroană” - 
ori la servitoare, la concurenţă cu pompierul - ca să faci 
rost de chei. De ce să nu-ți dea cine are bani? Că un patron 
de magazin are, nu? Şi lumea e plină de magazine. Și, dacă 
vine un fost poliţai, karatist și bun psiholog să-i propună o 
protecție, poate domnul patron să refuze?! Că dacă face 
nazuri, i se poate face și „o demonstraţie” pe loc! Pentru 
asta mi se pare ideal domnul „Cronometru”! 

Să fie sugestie? Nu știu de ce - de când a pomenit 
„Frumosu” de „tipa aia”, care-i scosese cartușele din pistol 
lui Gelescu - am senzaţia că mai e cineva aici cu noi. O 
femeie. Am impresia că se află în fundul camerei foarte 
mari, în stânga mea, unde nu ajunge bine lumina ce 
pătrunde prin vitraliul din spatele hoţilor. Nu știu ăștia de 
ea? Nu o iau în seamă? E Irenke? Altcineva? Sau mi se 
pare doar că e acolo cineva. Ochii. Mă lasă ochii?! Dacă 
încep să văd prost... 

— Adică să dăm reţeaua noastră de „cotizanţi” pe mâna 
ăstuia, da?! se miră subţire „Seniorul”. 

— În plus, râde „Maraton”, orașele sunt parcelate deja. 
Şi n-avem probleme, plătesc toţi. Pentru o „demonstraţie” 
sunt foarte buni și caftangii de cinci dolari. Le spui doar 
unde să facă treaba! Că, ce dracu”, e plină lumea acum de 
„specialiști în arte marţiale” ori care se cred așa, dornici 
să-și arate lumii talentele! 

Nu îndrăznesc să întorc capul și să privesc atent spre 
locul unde cred că este femeia. Mă gândesc că e posibil să 

nu se știe de această „ființă din umbră”. Şi aș putea să le 
atrag eu atenţia. Cine ar putea fi? Și pe mâna cui joacă? 

Disting altă clincheteală în pahar și vocea lui Niky- 
„Berbantul” încercând să potolească tămbălăul - cam ca un 
președinte de senat, depășit de „tumultul opoziţiei”: 

— Domnilor! Convenisem parcă, domnilor, asupra unor... 

— Ia mai lasă-ne, mon cher! taie „Seniorul” Gelescu. 

— Ba chiar ne înţelesesem să nu-l lăsăm de izbeliște, 
așa, pe domnul Vasiliu! se zbârlește Jan-„Chelu”. Că nu-i 
bine. Vă spun eu că nu-i bine! precizează el cu un înţeles 
ascuns care-mi scapă. 

— Perfect, domnilor, perfect! surâde princiar Gelescu. 
Atunci „să nu-l lăsăm fără pâine”. Foarte bine. li ofer eu o 
slujbă. O metresă a mea are un căţel. Cu un pedigri 
impresionant. Îi propun domnului Vasiliu să-l păzească pe 
acel căţel; că a mai fost furat până acum de două ori de la 
metresa mea. 

Pe mă-ta, „metresa” ta! îmi vine să trântesc. Că Gelescu 
e pederast. 

— Domnilor, propunerile dumneavoastră sunt toate 
minunate! spun deodată. Nici nu știu pe care s-o accept. 

Trei clipe de stupoare. Apoi, Jan-„Chelu” renunţă la 
scobitoarea cu care îţi curăța dantura, pentru a trânti 
scurt: 

— V-am zis eu că va fi om de înţeles! 

— Eu insist să-l folosim cum am zis! spune Niky. 

— Ba eu cred că ar trebui să-l verificăm, punându-l întâi 
să ucidă! strigă „Maraton”. 

„Frumosu” și Ghiţă Caraivan ţipă și ei ceva, dar 
„Seniorul” Gelescu urlă mai tare decât toţi: 

— Idioţilor! Nu vedeţi că-și bate joc de noi!? Abia a 
deschis gura și-am început să ne certăm ca niște ţaţe! 

— Nu-și bate joc de noi, i-a ajuns cuțitul la os! mă apără 
Jan. De! Unii nu știu cum e, dar eu știu. 

— Așa-i! întărește „Frunosu”. Unii, foști „șefi mari” de 
când mă-sa i-a fătat, șefuţi încă de la „Șoimii patriei” și 


29 


„Pionieri”... 

— Ei, n-am început într-un cort și furând cai! plasează 
Gelescu. Și mă-ta te-o fi „fatat”, ca pe mine nu. 

Și tărăboiul reîncepe mai cu foc, încinși probabil și de 
alcoolul înghiţit, „stăpânii” ăștia par gata „să se repeadă la 
beregată”. Eu mă gândesc dacă n-ar fi momentul să dispar 
discret, când... 

S-a auzit un clinchet cristalin. Dar ăsta nu mai e 
rezultatul unui cuţit care lovește paharul. E un clinchet 
zglobiu, de clopoțel. Care se repetă de două ori. Și toţi cei 
șase tipi se potolesc subit. Se retrag la locurile lor, iau 
fiecare în mână câte... un fel de pocal... pe care-l ridică, 
așteptând. Şi din stânga - unde mai mult simțisem o 
prezenţă feminină - pășește spre noi încet, cu un soi de pas 
„hieratic”, o femeie. E goală, goală, cum a făcut-o mămica 
ei. Doar pe umeri, abia agăţată de gât, are o mantie; o 
mască pe faţă, în mâna stângă cu clopoţelul, în dreapta cu 
ceva ce pare a fi... o sabie ninja! 

Ferestrele cu vitralii au fost acoperite de-o draperie, 
naiba știe de unde a apărut, că n-o remarcasem. Au rămas 
doar două facle, de-o parte și de alta a ușii prin care-am 
intrat eu. Facle care s-au aprins acum, cred; nici de astea 
nu știam că există. A 

Făptura mascată pare tânără, suplă. Inaintează însă cu 
același pas „de scenă” spre noi, dar pe mine parcă mă 
vizează. Drace, cine să fie? Și ce-o vrea să facă dumneaei 
cu săbiuţa aia pe care-o ţine într-o poziţie... văzută 
probabil prin vreun film. 

Șapca din mâna mea... e singura „armă de apărare”. 
Cam slăbuţă. Prost e că... cu ochii mei e ceva... Ceaţa... 
Simt cum mi se împăienjenesc ochii, aud tot „ca prin vată” 
ceva ce pare să fie un răpăit... de tobe sau... Sau de armă 
automată? Zgomotul vine de undeva din afară. Dar pare să 
fi fost auzit și de ceilalţi. _ 

Vine „cavaleria salvatoare”? Aș! In orice film care se 
respectă, cavaleria vine abia când totul s-a cam isprăvit, 

când eroul „i-a bumbăcit” deja pe toţi răii, salvându-și viaţa 
și... onoarea iubitei! Ba, uneori, și planeta. Asta-i în filme. 
În realitate, ascultaţi-mă pe mine, cavaleria nu vine 
niciodată. Şi, poftim, „fecioara asta războinică” - luciferică 
poate ar fi mai bine zis, că masca ei e cu coarne - 
înaintează încă, e acum la trei pași de mine. Mă pregătesc 
pentru o eschivă, când... Răpăitul se-aude aproape, foarte 
aproape acum, fătuca cu săbiuţa a încremenit, scrutându- 
mă din spatele măscuţei ei. 

Alt răpăit mai puternic, ce mă face să văd însă și mai 
prost, totul pare să se întunece în jur și... Răpăitul se 
transformă într-un... mârâit bine cunoscut. Telefonul de pe 
noptieră! 

Doamne, sunt în patul meu de acasă. Deschid ochii, mă 
ridic într-o rână, privesc buimăcit. 

E dimineaţă. Ba, aș spune, e zi în toată puterea 
cuvântului. O zi cu soare. Nici urmă de ceaţă. Iar ochii mei, 
minunații mei ochi mă ajută să citesc, la trei metri, titlurile 
de pe cotoarele cărților de pe raftul din faţă. Am visat, 
deci?! 

Nu am visat niciodată un vis atât de lung. Nu cred în 
vise; de regulă, nu mi le amintesc; ori le uit foarte curând. 
Visul ăsta însă... 

Ce știu sigur acum e că sunt în ultima zi de concediu. Un 
concediu în care am primit ordin să plec. „Restructurat” 
însă... nu știu să fiu. Să fi fost un vis prevestitor, cum zic 
unii că au? Ridic receptorul. 

— Da! 

— Cine-i, dom'ne, fiara care te-a ostenit în așa hal?! Că 
sun la tine de trei minute! aud vocea indignată a Lilianei. 
Cine-i lângă tine? 

— Nimeni. 

— Ei aș! Sau... Așa rău ai ajuns? 

— Și mai rău! mormăi eu morocănos. 

— Hait! Cu ce te-ai pricopsit? se sperie Liliana. 

— A, nu! Am dus o viaţă de călugăr în concediul ăsta. 

— Aoleu! De călugăr?! Vrei să intri în Europa? 

— Nu. Las’ că-ţi povestesc. Deocamdată află... că m-ai 
salvat... Cred... de la un sacrificiu ritual. 

— Cee? Eu!?... A! Visai că... 

— Ia spune, Lil, se fac restructurări cumva? 

— Nu restructurări, se fac reorganizări. De unde știi, 
dom'ne? Că zvonul abia ieri a apărut și te-am căutat toți... 

Reorganizări deci. O fi vreo diferență? 

— Am fost plecat din București. Am să trec azi pe acolo. 

— Păi, ar fi chiar bine să treci. Repede, că-i vorba și să 
ne mutăm! mă informează Liliana. 

— ...Unde să ne mutăm? 

— Cine știe unde?! Care-ncotro. E iarăși posibil să ne 
dizolve echipa. Așa că vino cât mai rapid! încheie Lil și 
închide. 

Mă întind în pat. Pun mâinile sub cap, privesc tavanul 
și... meditez la zădărnicie! 

„Echipa” asta mi-o făcusem neoficial. Cu acordul tacit al 
șefului nostru drag și scump, eram conducătorul 
(neremunerat ca atare) al unei mici grupe de polițiști buni. 
Tineri mai toţi și - sper - nemânjiţi încă. 

Liliana Manea e piesa cea mai importantă. Un drac cu 
fustă. Isteaţă, eficientă, obraznică. Odată își permisese 
„impertinenta” de Lil să contrazică pe unul din 
(nenumăraţii) secretari de stat pe care-i avusese - și-i tot 
schimbase - ministerul. „Ba așa-i cum zic eu, că asta-i o 
chestiune de gramatică! Şi ar trebui să știți!” trântise 
atunci Lil enervată. Din spatele biroului masiv, secretarul 
privise furios la locotenenteasa asta care-i adusese 
raportul cerut de el. Rezolvase scurt diferendul cu 
obrăznicătura, ordonându-i să iasă imediat din cabinet. Mă 
chemase pe mine; dar asta după o jumătate de ceas, în 
care se vede că „se documentase”. Incepuse prin a mă 
întreba ce-i între mine și „nerușinata aia”. Eh, nu era 
primul curios! Vorbise, evident, cu șeful meu mai înainte. 
Și, evident, șeful „mă încondeiase” și pe mine. 

— Relaţii strict profesionale; Liliana Manea e măritată; 
nu-i „nerușinată”, ci un ofiţer foarte bun. 

— Dar aud că vă tutuiţi. Greșesc? Îţi spune Dan, nu? 

— Sunt momente în care formulele de politețe mai sunt 
și sărite. Iar noi ne cunoaștem cam de mult. 

— Aha! Cam de mult? torsese ca o mâţă secretarul. 

— În urmă cu niște ani, am angajat-o ca dactilografă. 

— Înî! zâmbise el edificat. Pe timpul când dumneata aud 
că erai șef de serviciu. „Cel mai tânăr șef de serviciu din 
minister”, nu? Mă rog! Dar de ce ea? 

— A ieșit prima dintr-un lot de nouă candidate. Ştia să 
bată la mașină impecabil și știa gramatică. Ştie și-acum! 
încercasem eu să readuc discuţia la punctul nevralgic. 

— Și tot dumneata ai trimis-o la școală! Ai făcut-o 
locotenent! 

Fusese - poate - o greșeală. Nu știu nici până azi dacă Lil 
era mai fericită ca ofițer de poliție. Bătaie de cap avea de 
trei ori mai multă, sigur. Și mai multe nopţi nedormite! Și 
certuri cu bărbat-su, ofițer de poliţie la economic, mai mult 
plecat din București, care, când ajungea și el acasă, după 
două sau trei săptămâni de hoinăreală prin cine știe ce 
orașe, o găsea pe nevastă-sa prinsă în vreo drăguță de 
cercetare, ce ne ţinea uneori nedormiţi zile și nopţi la 
rând. 

— Am trimis-o la cererea ei; întemeiată. Ne ajutase și ca 
dactilografă deseori; găsind, prin dosare vechi, „noutăţi” 
care ne scăpaseră. Școala a terminat-o cu brio, e în 
continuare o polițistă cu fler, care nu pleacă să caute, ci să 
găsească. Și găsește, întotdeauna. 

— „Nu să caute, ci să găsească”? digerase greu nuanţa 
secretarul. Așa, da? Dumneata îi permiţi deci să fie 
obraznică? 

— Numai atunci când are dreptate. În cazurile acelea, mi 
se pare o calitate. În echipă o apreciem toţi, deși ne-o mai 
trântește și nouă, uneori... neprotocolar. 

— În „echipă”, da?! își mijise ochii secretarul de stat. 

„Echipa” asta care... Păreţi nedespărțţiţi. De ce oare? 

Ridicasem din umeri, ignorând insinuarea. Ştiam ce 
bănuia. 

— Că suntem buni! 

— Zău?! Deci „și modest”, pe deasupra! 

— 73 la sută din cazurile rezolvate de întregul serviciu 
sunt ale echipei noastre. Asta e media în ultimii ani, puteţi 
verifica. 

— Cât ai spus?! 73 la sută?! 

— Au fost semestre în care am ajuns și la 80. Asta, 
probabil, nu v-a spus șeful meu. 

Rămăsese mască. Câteva clipe. Dar își revenise, 
începuse să strige: 

— Asta nu-nseamnă că locotenent Manea are voie să-mi 
vorbească mie așa! Mie?! O fi fost „după gramatică” cum 
zice, dar aici e vorba de disciplină, domnule, deci eu am 
dreptate și asta trebuie să vă intre la toţi în cap! 

Acum eu rămăsesem mască. Pricepusem cu cine am de-a 
face. Dar „discuţia” nu se oprise aici. Sfârșise prin a-mi 
promite că ne desființează, că „ne dă afară pe toţi”! 

Peste trei zile însă plecase el din minister. O plecare 
grăbită, pe care ziariștii o comentaseră... în fel și chip. 
Timp de două zile. Apoi uitaseră. Intr-o ţară în care 
parlamentari și miniștri, lideri de partide și primari se 
acuzau reciproc, pe toate posturile de televiziune și în 
ziare, de luări de mită în valoare de milioane de dolari, de 
colaborare cu servicii de spionaj străine, în ţara unde toți 
recunoșteau că „există corupţie de sus până jos”, dar nu se 
vârâseră-n pușcărie decât niște nemernici de mâna a 
șaptesprezecea, pe cine mai interesa adevăratul motiv 
pentru care fusese „eliberat din funcţie” un secretar de 
stat? În lumea polițiștilor se comentase însă mai mult. Lil 
venise la mine după vreo patru zile de la plecarea 
secretarului de stat și se vedea că era „doldora de 
informaţii”. Începuse să-mi spună, dar tăiasem scurt: „Nu 
mă interesează!” 

— Cum dracu’ să nu te intereseze, dom'ne?! îi sărise 
muștarul Lilianei. Păi, ăsta ne-a vorbit la bilanţul anual, 
luna trecută, de „cinste și corectitudine!” De „moralul” pe 
care să-l avem! Cum... așa și pe dincolo să avem „moralul 
ridicat”?! Eu acum, când am să văd, la alt bilanţ, pe unul, 
spunând ceva de cinste și corectitudine, am să am impresia 
că-l văd și-l aud pe-ăsta! Și-am să mă întreb de „cel nou”, 
mâine-poimâine... ce-am să aflu!? 

— Ia întreabă-te tu mai bine unde-s borfașii „Ghiară” și 
„Zbanghiu”! încheiasem eu discuţia. 

În vreme ce mă bărbieresc și fac un duș, îmi tot zbârnâie 
prin cap ce mi-a spus Liliana mai adineauri. Reorganizare! 
Şi pericolul de-a ne desfiinţa echipa din nou. Chestia asta 
cu desființatul echipei o clocea șeful nostru de mult. Era 
un mod „de-a ne arăta pisica”. Că ne obișnuisem într- 
adevăr, cei vreo cinci oameni care eram în echipa asta, să 
lucrăm împreună. Și știa. Ştia însă și că rezolvasem multe 
cazuri dificile împreună, îi plăcea să relateze șeful, în faţa 
ziariștilor, rezultatele „obţinute de serviciul lui”. Serviciu 
în care tolera și câţiva trântori - oamenii lui de încredere - 
și alți polițiști slabi, „buni să-i trimiţi după potcoave de cai 
morți”, cum zicea, cu limba ei ascuţită, Liliana. 

Ce reorganizare să fie? Și visul cum de picase tocmai...? 

Avusesem cândva o discuţie cu doctorul Tomescu, un 
chirurg care mă reparase frumos, după o tăietură de cuţit 
urâtă. Tomescu îmi spusese ceva despre „fragmentele de 
realitate ce ne preocupă în stare de veghe; și care pot fi 
amalgamate în vis, uneori în mod aberant, chiar straniu”. 
Până la un punct, ce mi-a spus atunci se potrivește cu 
acest vis ciudat al meu. Știu câţiva polițiști buni care se 
treziseră „pe liber”, deși își făcuseră bine meseria. Cu 
numai câţiva ani în urmă, cercetasem moartea unui fost 
excelent poliţist, Iosif Szabo. 

Fusese o poveste lungă și încâlcită. Iosif Szabo sau 
loșca, el ne zisese să-i zicem așa, fusese ucis într-un lift. 
După ce, mai înainte, niște conaţionali ai lui căutaseră să-l 

racoleze la activităţi de trafic clandestin. Îi răpiseră, în 
scop de șantaj, apoi îi violaseră și uciseseră fata. Ai de-ar fi 
trebuit să rezolve cazul „o bălmăjeau”. Ioşca încercase să 
rezolve singur situația. Greșise. Fusese dat afară, se 
apucase de băutură. Se încăpăţânase să-i găsească și 
pedepsească pe asasini. Reușise. Dar alţii îl dibuiseră și îl 
lichidaseră și pe el. „Lupii singuratici” n-au șanse în jocul 
ăsta care se cheamă „de-a hoţii și vardiștii”. Chiar dacă, 
pentru scurt timp, izbutesc să dea mari bătăi de cap și 
infractorilor și poliţiei; că știu foarte multe. Alţi polițiști 
buni și foarte buni, oameni care vârâseră după gratii 
ucigași, traficanţi, fuseseră pensionati înainte de vreme. Își 
duceau zilele, vai și-amar, cu pensii penibile, dar 
amenințați încă și-acum, ei ori familiile, de foști 
condamnaţi ieșiți înainte de termen, ori de rude ale 
condamnaților. 

Sigur că erau și altfel de cazuri. Ştiam și polițiști care-și 
pregătiseră plecarea din minister din timp. „Făcuseră 
unele mici servicii” unor hoţi, motiv pentru care, când 
fuseseră daţi afară, se angajaseră la... diverse firme 
particulare. Unii „la pază”, alţii ca „oameni de paie”, în 
afaceri „la limita legii”. Vorbisem cu vreo doi. Erau slugi 
plecate, de fapt. Îi angajaseră și o duceau bine, față de 
alţii; dar asta pentru că „nu mișcau în front”. Că-i aveau la 
mână borfașii. 

Zbârnâitul telefonului mă scoate din baie pe jumătate 
ud. 

— Domnu Vasiliu? aud mai mult o șoaptă grăbită. 

— Da. 

— Silviu sunt. Aș vrea să treceţi azi pe la noi. 

— Trec, în mod sigur. Că am nevoie de mașină. 

— Mașina... în sfârșit. Dacă veniţi într-o oră, e bine. 

— În regulă, spun. Vin într-o oră. 

Și închid. Silviu Găian îl cheamă, lucrează la un atelier 
de reparaţii auto. Avea destule hibe vechi mașina mea; așa 
că o lăsasem la ei „pentru reparaţii complexe”, în urmă cu 

două săptămâni, când plecasem din București. Tare mă 
tem că n-au isprăvit reparaţiile. Și, după tonul lui, bine-ar 
fi să fie doar atât. Ce-o mai fi? 

O fi înviat Ghiţă Caraivan?! Ca-n vis? Că pe Silviu Găian 
îl cunoscusem pe post de samurai. Gătit în costum 
tradițional și cu două săbii la brâu. Costumul japonez era o 
făcătură. Săbiile erau autentice, aflasem asta după ce 
terminasem descinderea la un restaurant „cu specific 
oriental”, proprietatea lui Ghiţă Caraivan. 

Fusese o adevărată bătălie acolo, păcat că nu putuse s-o 
filmeze nimeni. Sărbătoreau victoria niște ucigași, tineri, 
atrași la o școală de arte marţiale, de un anume Barbu, fiul 
lui Ghiţă Caraivan. Fiul ăsta, școlit în comandouri străine, 
ucigaș specializat și căutat de vreo șapte poliţii, unele și de 
prin Africa, îi învăța realmente să ucidă, pe puștii 
nenorociţi, dintre care unul era fiu de judecător! li 
arestasem cu greu. Că se lăsase cu o pârâială strașnică de 
arme automate - ale lor, evident - răniseră trei polițiști. Pe 
Barbu, fiul lui Ghiţă Caraivan, fusesem nevoit să-l împușc 
eu. Mortal. 

După asta, aflasem că Ghiţă îmi hotărâse moartea. De- 
aici încolo însă... nu mai știu exact ce se întâmplase. Când 
aflasem unde era bârlogul secret al lui Ghiţă și 
descinsesem cu echipa acolo, găsisem pregătirile de 
plecare făcute. Multe hârtii arse, valută și bijuterii de mare 
valoare dispuse în valijoare. Ghiţă însă nicăieri. Aflasem că 
fusese chemat la telefon de cineva, de-o femeie și... dus 
fusese. Nimeni nu-l mai văzuse de atunci. Îl căutasem în 
țară, îl căutasem și prin Interpol. Nimic. Nici o urmă. 
Telefonul bâzâie din nou. 

— Da! 

— Bonjur, mon capitaine! aud glasul sprinţar al Wandei. 

— Bonjur, contesă. 

— Bine ai venit din concediu! Când ne vedem? 

— Peste o oră și jumătate? 

— Perfect, mon capitaine! zice Wanda și închide. 

Constat că e prima care-mi spune un „bun venit!” Şi că a 
rămas concisă. Wanda nu vorbește niciodată „nimic în 
plus” la telefon. Se crede „permanent ascultată”. O fi puţin 
paranoică? 

Wandei nu-i pasă că nu mai sunt acum căpitan, ca pe 
vremea când ne cunoscusem. Important mi se pare că 
Wanda îmi dă informaţii de primă mână. Că are o minte 
„brici”. Și știe să afle, cu real talent, multe, de la persoane 
foarte importante; și cu „antene”, unii cu „antene” în 
medii... ciudat de diverse. 

Deschid fereastra camerei, să simt cam cum e vremea. 
Aud de jos, din stradă, un fel de urlet: 

— Mamăăă! 

Ce să fie asta? A, e un puști din blocul nostru, bloc cu 
zece etaje, un puști cu un fel de rucsac agăţat de umăr. 
Repetă apelativul de vreo trei ori, tot mai îndârjit. Când, în 
sfârșit, o mămică îi răspunde, aflu și motivul pentru care 
puştiul nu putea să plece la școală. Işi uitase pachetul de 
țigări și bricheta. Urmează vocea măicuţei: 

— Să cobor eu să ţi le aduc? 

— Ei, na! Aruncă-le, că-s grăbit! hotărăște puştiul. 

Mămica se execută. Eu mă uit la ceas. E nouă și 
jumătate. Ce program școlar o avea micuțul? 

Mănânc un pachet de biscuiţi, luaţi, ieri, din gară. Timp 
în care mă-mbrac, și o pornesc plin de entuziasm, să aflu... 
ce-mi rezervă viitorul. 

Îmi vin iarăși în minte Silviu și fiul judecătorului. 
Judecător care avea și o nevastă. Unicul lor fiu fusese 
antrenat inițial în acea „școală particulară de arte 
marţiale”, de către acel Barbu. După aia, Barbu începuse 
cu ei un fel de îndoctrinare. Practic, le inocula ideea că „e 
simplu și necesar să ucizi”. Că „trebuie să fii un 
supravieţuitor”! Fiul judecătorului - și Silviu Găian, la care 
merg acum, să-mi iau „Dacia” - nu uciseseră cu mâinile lor 
încă. Dar știau de niște omucideri săvârșite de ceilalţi, de 
ședințele acelea de „călire psihică” și de altele. Nu 

spuseseră nimic, decât în anchetă, după ce-l lichidasem pe 
Barbu și-i reţinusem pe „locotenenţii” lui. Ei, și dacă tot 
apăruseră intervenții - nenumărate - pentru fiul 
judecătorului... făcusem și eu raportul, absolut corect 
altminteri, subliniind că fuseseră niște tineri debusolaţi, 
atrași, - dar și terorizati - de Barbu. Nimic neadevărat. In 
permanență pusesem însă numele lui Silviu Găian alături 
de cel al fiului judecătorului. 

Silviu Găian nu-mi era informator, cum, de fapt, nu-mi e 
nici azi. La descinderea aia îl văzusem prima dată în viaţă, 
în straiele japoneze și cu „săbiuţele” la brâu. Silviu chiar 
era însă dintr-o familie nenorocită, cu o educaţie vai şi- 
amar. Despre fiul judecătorului nu se putea spune asta. 
Așa că... scăpase și Silviu Găian, primind o condamnare cu 
suspendare de pedeapsă. Mă căutase după proces, să-mi 
mulțumească. Îl sfătuisem să rupă complet cu cei de la 
școala particulară de arte marţiale, îi dădusem un număr 
de telefon. Îl regăsisem în urmă cu două săptămâni la 
atelierul de reparaţii. Se făcuse că nu mă cunoaște, 
înţelesesem. Dar - întâmplător sau nu? - patronul îl 
chemase pe Silviu și-i dăduse dispoziţie lui să-mi repare 
„Dacia”. 

Îl văd acum pe Silviu făcându-și de lucru chiar la 
intrarea în curtea mare, plină de „bolizi” mai noi ori mai 
vechi. Mă întâmpină cu un: 

— Trăiţi, dom’ Vasiliu, mașina nu-i gata. 

— Cum, mă, nu-i gata, nu ţi-am spus că am nevoie de ea 
azi?! explodez eu, brusc enervat ca orice șofer condamnat 
să rămână pedestru încă o zi. 

— Strigaţi mai tare, certaţi-mă cât puteţi, că am să vă 
spun multe! șoptește Silviu cu ochii-n pământ. 

Înţeleg „schema” și continui să vociferez tot mai furios - 
nici nu mi-e greu să joc acest rol - timp în care Silviu 
strecoară: 

— Ieri dimineaţă mi-a arătat o poză de-a dumneavoastră 
un tip pletos, îmbrăcat în negru. Am încercat să fac pe 

prostul, dar, la urmă, am recunoscut. Că mă verificau, să 
știți! Am văzut pe mâna lui stângă un tatuaj. O zvastică în 
cerc. Am mai văzut tatuajul ăsta la Barbu! 

— Unde-i patronul? Unde e patronul, cu el vreau să 
vorbesc! 

— Mașina e gata, dar mi-au zis să vă spun că nu-i! Da' s- 
o luaţi azi de-aici, că-i bucluc mare. 

— N-au să simtă că mi-ai spus ceva? șoptesc eu. 

— Făceţi pe supăratul! De reparat e reparată complet. 
Dar nu garantez că va fi așa până mâine. Că... am aflat 
multe aici. Pletosul în negru e meșter la „aranjat” mașini. 

— Nu, drăguţule, nu! Eu cu patronul vreau să vorbesc! 
tip cât pot mai tare și înaintez prin curtea mare spre 
„birouri”. 

Silviu vine cu un aer pleoștit după mine. Din spatele 
unor autoturisme „în lucru” văd câteva capete care 
urmăresc scena, cu zâmbete batjocoritoare. Silviu mai 
apucă să-mi strecoare: 

— V-au pus gând rău, domnu' Vasiliu, ascultați ce vă 
spun! Și... vă vinde cineva care vă e apropiat, să știți! Cum 
naiba se poate asta?! Si la dumneavoastră, acolo?! 

Eu o ţin pe-a mea, cu patronul, pe care, când îl găsesc... 
am impresia c-am dat nas în nas cu Jan-,Chelu”. E la fel de 
gras și de chel, dar ceva mai înalt ca Jan. Și fără mustață. 
Se scuză mieros, c-au avut tot felul de „urgenţe”, se arată 
gata să-mi pună la dispoziţie o altă mașină, până mâine. 

— O iau pe-a mea, acum, așa cum e! stabilesc eu, pe ton 
fără drept de apel. S-a reparat ceva la ea sau nu? 

Schimb de priviri patron-Silviu, după care patronul mă 
anunţă că reparaţiile s-au făcut, dar trebuie schimbate și 
bujiile, că el nu poate lăsa să plece din atelierul lui o 
mașină „care să nu fie în perfectă stare”. Că ar vrea și pe 
viitor să vin la atelierul lui... 

Urmează alt circ, închei cu: 

— Să vă ţineţi de cuvânt altădată! Și pornesc spre 
mașina mea, pe care am zărit-o, în același loc în care am 

lăsat-o. Scot banii negociaţi anterior, și pretind: Vreau 
chitanţă! Şi cheile! 

Silviu îmi dă cheile, eu plec și... Verific cât pot de atent 
bătrâna mea „Dacie”, sub privirile și zâmbetele altor 
meșteri, pe care parcă-i aud zicând: „Ce gură face gagiul, 
pentru așa o gioarsă!” Când Silviu vine cu chitanta, fiind 
cu motorul pornit, apuc să-i șoptesc: 

— Dă-mi un telefon, azi sau mâine! 

— Nu, dom’ Vasiliu. Mai mult nu pot, vă jur. 

— Dă-mi neapărat telefon! închei și traversez curtea, ies 
în stradă, rulez prudent, întrebându-mă dacă... Paranoia o 
fi molipsitoare? 

O zvastică în cerc? Eh! Totul putea fi o prostie. Cine știe 
câţi nebuni n-or fi având asemenea tatuaje?! Dar Barbu 
avea. Remarcasem și eu acel tatuaj când îl văzusem ultima 


dată pe Barbu... la morgă. 
x 


* * 


Nuță Niţache se privi în oglinda mare, lunguiaţă, din 
holul de intrare al vilei. Își netezi cu grijă reverele. Își 
potrivi mai bine nodul cravatei. Apucă apoi geanta 
diplomat în care se aflau toate bijuteriile doamnei și un 
teanc de bancnote - nenumărate încă - de-o sută de dolari. 
Eh, dom’ profesor ăsta - universitar, de! - se pricopsise 
binișor în ultimul timp, merita jumulit un pic! Nuță se 
întoarse spre ușa care dădea în sufragerie, chemă șoptit: 

— Gică! Ce faci, mă, acolo, nu vii? 

— Gata, nea Nuță, am venit! anunţă Gică și apăru într- 
adevăr, dar în mână cu o sacoșă de piaţă - luată, se vede, 
de prin bucătărie - în care înghesuise ceva. 

— Mă tâmpitule! începu să se enerveze Nuță. Avem 
bijuurile și verzișorii. În valiza aia ai argintăria. Nu ţi-am 
spus eu, mă, că atunci când ieși din vreun conac, trebuie 
să fii elegant, mă? Elegant, auzi? Dacă te vede vecinii, să 
zică „uite, au venit la hoţul ăla de decan niște studenţi, ori 


colegi!” Ochelarii unde-ţi sunt? 

— Aici! îi pun, promise Gică. 

— Da'n sacoșa aia cocoșată ce-ai? 

— Fructiera de argint.. 

— Pune-o, tolomache, la loc! Că nu-i argint. Ce mai ai? 

— Şi... și ascuţitoarea de creioane. 

Maica mă-si de viaţă! Că ajunsese el să lucreze cu 
ageamii de-ăștia, ca Gică! Auzi ce dobitoc! Găsiseră pe 
biroul lui dom’ profesor o sculă veche de tot. Un fel de 
cutie de metal, aproape cât o râșniță de cafea. Vârai un 
creion pe sus, învârteai o rotiță cu manivelă și... ascuțea 
creioane! Asta descoperise Gică. Descoperise pentru că 
era un creion înfipt în mașinărie. Altfel nici nu-ţi dădea 
prin cap la ce folosește. Marea găselniță de-acu vreo sută 
de ani! Pe Gică îl vrăjise. 

— Îmi place nea Nuță, zău! 

— Mă tăndălache, mă! Câte plaivaze tociși tu, mă, pân- 
acu? Şi câte ai să mai tocești în viață? 

— E frumoasă, nea Nuță! obiectă Gică. 

— Să te-ncarci, pentru sărăciile alea, c-o sacoșă în plus? 
De ce să nu ieșim noi din vilă ca niște domni, mă? De ce cu 
sacoșa aia-n mână!? Mă, borfașule! 

— Gata, nea Nuță! Las sacoșa! Las și fructiera, dacă zici 
matale, dar... Dar pe asta... o vâr aici! hotări Gică și se 
descheie repede la cămașă, vâri ascuţitoarea sub ea, direct 
pe piele, își încheie nasturii, trase fermoarul vindiacului, 
anunţă: O să fiu și eu un student mai... de barosan. Ce, nu 
se poate?! 

— Ptiu, fir-ai tu de tăntălău! Aranjează-ţi fularul!... Pune- 
ți ochelarii! Să ai și tu un aer mai de telectual!... Ia și 
valiza, mă!... Hai! 

leșiră din vilă, porniră, unul lângă altul, spre poartă. 

— Fă și tu conversaţie! Pentru vecinii care se uită 
probabil la noi! Și nu grăbi pasul! Mergi liniștit ca un 
belferache! Hai, zi și tu ceva, mocoflendere! 

— Ce să zic, nea Nuță? Vecinii... Păi, ei n-or ști că dom’ 
profesor e în concediu? 

— Or ști! acceptă Nuță. Dar pot ei să știe că nu s-a întors 
aseară? Că poate are niște examene, cu studenţii! Fii atent 
și după ce ieşim pe poartă! N-o iei la picior spre mașină! Și 
închizi poarta binișor, n-o trântești! Cu grijă! repetă Nuță 
și... încremeni. 

Abia ieșiseră pe poartă, Gică se moșmondea s-o închidă 
binișor, când... 

O cacarisiseră! Asta era. Doi tipi, unul din dreapta, altul 
din stânga, veneau pe strada asta pustie, unul îl înșfăcase 
deja pe Gică de braţ. Nuță dădu să scape geanta diplomat 
și s-o tulească, dar celălalt caraliu îi aţinu calea, zâmbăreţ: 

— Nā, nă, nă, Niţache! Nu ţine. 

Și chiar nu ţinea. Că era mai tânăr decât el. Avea și 
picioare mai lungi. Și ochi de curcan rău. Şi-i mai știa și 
numele! Cine turnase? El unul nu vorbise cu nimeni. 
Tontul de Gică zisese cuiva, probabil... Că ăștia doi îi 
așteptaseră. li culeseseră acum... ca pe două pere coapte... 
numai bune de vârât în coș. 


* * 


Jan-„,Chelu” se învârtea prin măreţul său „cabinet de 
lucru” ca un gândac în borcan. De ieri încă îl chinuia o 
amărâtă de măsea. li umflase falca. N-avusese în viaţa lui 
necazuri cu măselele. Neam de neamul lui nu avusese. Şi- 
acum, uite, beleaua asta îi mai trebuia, după toate 
celelalte! Că mai erau! 

Aflase în dimineaţa asta că dispăruse „Ochelarista ”! 

După ce-i fugise Robert - cu „laptop” cu tot, cu 
informaţii „confidenţiale” păcătos de preţioase - Jan jurase 
că nu va mai îngădui în afacerile lui nici calculatoare, nici 
nemernici de-ăștia de „calculatori electronici”! Contabilii 
lui totuși, ba și scârbele de avocaţi o ţinuseră una și bună, 
că nu se poate lipsi de un computer modern! Că erau multe 
de „monitorizat”! Cheltuielile și beneficiile restaurantelor, 

cazinoului, barurilor, hotelurilor, sume ce trebuiau virate, 
altele care trebuiau „spălate”, conturi prin diferite bănci, 
dobânzi și paștele mamii lor de hoţi și hoţii moderne, 
ziceau că legea te obligă să ai programe informatice de 
contabilitate! Îi făcuseră capul mare! Fiu-su mai întâi, 
Guţu. „Nu se mai poate, tăticu, nu mai merge schema, fără 
o sculă bună! La un imperiu financiar cum ai tu acum, nu 
se poate să ne lipsim de ea!” 

Chestia cu „imperiul financiar” îi cam plăcea. Suna 
frumos! Uite, făcuse el, Jan-„Chelu” - pe care-l crezuseră 
mulţi „un nespălat”, mărunt și burtos, un neisprăvit, veșnic 
plin de încurcături cu poliţia, de daraveli cu creditorii - da, 
el ridicase un imperiu financiar! Că se speria uneori, când 
vedea ce bani „se mișcau” prin imperiul ăsta. „Tăticu, ăi de 
prin băncile străine nici nu discută cu noi, dacă nu avem 
un ordinator!” Eh, și fir-ar mă-sa lui a dracului de copil, că 
îl convinsese până la urmă! Mai ales după ce un 
bazabuzduc de-al lui îl dibuise pe Robert la o curviștină din 
Marsilia; și-i tăiase gâtul. Angajase deci, după multe 
discuţii „o operatoare calificată”. Tipa lucrase cândva la o 
bancă, lucrase și pentru „Maraton”. Apoi, iar la o bancă. 
Mă rog, de experienţă dispunea tipa, Mia Lăscuţ o chema - 
nu-i puteai spune vârsta, că avea aspect de fată bătrână 
conservată -, toţi o știau de „O chelarista”. Ea hotărâse ce 
computer „de ultim tip” să cumpere, ce „laptopuri” și o 
mulțime de alte prostii cu care... se modernizaseră tare de 
tot. 

Chestia cu Mia era încurcată și din alte motive. Că ar fi 
trebuit „să vireze un cont” azi. Era o afacere mare, cu 
„Lordul” sau cu „Ducele”. 

„Ducele” ăsta lucrase cândva cu „Maraton” Dar pe 
șestache; nu-l aflaseră caralii, când dăduseră peste cap 
gașca lui „Maraton”. „Ducele” făcea afaceri cu droguri la 
scară mare. Legături cu traficanţi, cu vameși, controla în 
bună măsură piața. Acum îi promisese un transport baban 
de heroină. Transport pe care oamenii „Lordului”, alt 

traficant, ar fi trebuit să-l livreze unor rusnaci. „Ducele” 
plănuise în detaliu afacerea. Cumpărase pe doi din oamenii 
„Lordului”, care urmau să se lase prădaţi. Toate bune ca 
plan, șustele pregătite. Numai că... își vârâse dracu' coada. 
Cineva îi vânduse. Că poterașii îi luaseră în vizor pe ăia doi 
cu transportul. Oamenii „Lordului” mirosiseră „coada”, îi 
fentaseră pe curcani, se dăduseră după aia la fund. 
„Lordul” și ai lui pretindeau că au marfa. „Bine dosită”. 
Dar, prevăzător, „Lordul” cerea jumătate de sumă înainte. 
Că, zicea „Lordul”, dacă n-o mai dă rușilor, vrea garanții. 
Jumătatea aia de sumă ar fi trebuit virată în dimineaţa 
asta, într-un cont, ca să meargă afacerea. Că dilerii 
așteptau încă de alaltăieri. Il puteau lua pe el, Jan, de 
neserios; găseau alte surse și... nu era bine. 

Unde mă-sa o fi fost acum putoarea de Mia? Unde 
dispăruse și Fane? Că el, Jan, îl trimisese pe Fane să pună 
pe jar toate găștile pe care le aveau, să întrebe oamenii lor 
din poliție, să afle pe orice cale, unde dispăruse 
„Ochelarista”. 

Nu cumva se întorsese „Cronometru” din conced?! Că 
ăla era în stare, cu ai lui, să nu spună nimic nimănui și s-o 
găbjească pe Mia, s-o ia la întrebări... Și ăla ar fi știut să 
întrebe; și să afle. Mai ales că avea toanta, putoarea 
dracului, și „laptopul” cu ea! De ce mă-sa îi trebuise 
„laptopul“, să-l ia, peste noapte, la ea în apartament?! 

Jan mai luă un gât de „algocalmin” din sticloanţa de pe 
biroul plin cu telefoane. Trase cu coada ochiului spre ușa 
care se deschisese încetișor. Pe ușă se prelinse însă nu 
Fane, ci Miţu, al treilea fiu. Care... își scoase din buzunar 
un „celular” ce... chirăise pe limba lui. Când isprăvi de 
vorbit, se întoarse spre el și se apropie șovăitor, începu cu 
un aer nedumerit: 

— Ce facem, șefu? Că băieţii mă-ntreabă. Nu mai au 
iarbă, nu mai au zăpadă, nu mai au nimic. Pierd ei, 
pierdem și noi. Eu ţi-am spus că era mai bine... 

— Auzi, mă?! se supără Jan. Întâi învaţă să închizi ușa în 

urma ta! Marş de-o-nchide! 

Mitu se întoarse, închise ușa bombănind ceva. 

— Şi să nu bombăni când ești în fața mea, că te scutesc 
de niște dureri de măsele, auzi?! Şi nu-mi zice „șefu”, că 
sunt tac-tu, pricepi?! Să-nchizi „spionul” ăla când vii la 
mine, că știu eu... mai multe despre ele. Închide-l... 
„Celularul”!... Așa! Și să nu mă-nveţi tu „ce-i mai bine!” 
Că, până una alta, eu îţi plătesc datoriile de le faci, ca o 
vacă-ncălţată, la ruletă! „Băieţilor tăi” dă-le ceva din 
fondul de rezervă! Și-acum marș afară, că n-am timp de 
tine! 

— Dæ’ explică-mi și mie, începu Miţu, Jan se repezi însă 
la el, i se propti în faţă. 

— Ce-ai zis, mă? Să-ţi explic ţie ce-am zis?! 

Și jap! O carabă care-l aruncă pe micuțul pe covor. 

— Mai ai să mă-ntrebi ceva? se interesă Jan. 

— ...Nu, ticu, nu. Am plecat, făcu zăpăcit Miţu, se adună 
de pe jos și ieși. 

Se auzi însă un ciocănit discret în ușa cealaltă. Apăru 
Fane-,„,Speriatu”, cu o mutră parcă opărită. 

— Ce-i? Nu mă fierbe, zi-i repede! Unde-i Mia? 

— Mă sună acușica, șefu. Cică a fost răpită. 

— Răpită?! Sper că nu de caschetari! 

— Nu, șefu. Zice că-i totul O.K.! 

— OK.?! 

— Nu mi-a spus mai multe, da’ a zis că vine curând, c-o 
aduc ăia de-o confiscară, cu mașina. 

— Ai pus oameni afară, să vedem cu ce mașină? 

— Am pus. 

— „Laptopul” i l-au oprit? 

— Nu... nu cred, șefu, că... dac-a zis că-i O.K.! 

— Mai e ceva, așa-i? Văd după mutra ta. 

— Mai e, oftă Fane. „Lordul”. Îmi dădu telefon adineauri. 

— Vrea banii?! mârâi Jan. 

— Nu. N-a zis de bani. Mi-e că... a rămas fără marfă. 

— Ai?!... Cum? „Lordul”, mă? I-o umflă „Ducele”? 

— Nu mi-a spus. A zis doar că „se amână livrarea cu 
câteva zile”. Da' mai am eu o iscoadă. Transportul ăla de 
200 ocale, știi? Se pare... că-l pierdură. Și „Lordul” și 
„Ducele”. Nu mai știe niciunul pe unde-o fi. 

— Cum, mă?!... Cum îl pierdură? 

— A fost cu lucrătură, șefu! șopti Fane. Mișcarea cu 
garajul a fost faină, i-au plimbat pe poterași frumos. Dar, 
când au vrut să scoată mașina ailaltă, a cu marfa, din 
garaj... ia-o de unde nu-i! 

— Cum „la-o de unde nu-i”, mă? S-a topit, așa?! O 
mașină cu 200 kile de heroină? 

— Asta nu știe nici omul meu, mărturisi Fane. Nici 
caschetarii din Pitești nu știu, că altfel, s-ar fi dat ei rotunzi 
pe toate posturile de Ti-vi, nu? 

— Şi nu s-au dat? Nici ăi de „s-au plimbat” prin 
Moldova? Cine-a urmărit mașina fantomă? 

— Vezi de treabă, șefu! Știm cine a fost acolo, „în 
urmărire”! Șeful lui „Cronometru”! râse încântat Fane. 

— A! Bine! oftă ușurat Jan. Dar-ar Dumnezeu și Maica 
Precista numai polițai ca ăla să ne urmărească și pe noi! 
Că pe-ăla... nici n-ai de ce să-l cumperi! 

Unul din telefoanele de pe biroul lui Jan piui slab. Jan 
smulse receptorul, ascultă, mormăi un „bine”, închise. 

— A apărut Mia! anunţă el. Dar au trimis-o cu un taxi, ai 
dracu' hoţi. De „Cronometru” știi ceva? 

— Apăru. De mâine se duce să-și semneze condica. 

— Ptiu! făcu Jan. Tocmai acu pică! Fane, cu fondul de 
rezervă - ăla blindat - cum stăm? 

— Aăă... prost. Să nu te superi pe mine, șefu! Dar... cum 
să spun? 

— Putoarea de nevastă-mea?! A dat de fondul blindat! 
ghici Jan. 

— Da, șefu. Acușica, mai adineauri aflai și eu, șopti 
prevenitor Fane. Și aud că... a făcut o afacere. 

Jan înjură vreo două minute în șir, învârtindu-se ca 
turbat prin cameră. Ştia „afacerile” nevesti-si. Păguboase 

toate. Sau... sau așa pretindea ea. După care Jan auzi un 
ciocănit în ușă, o deschise furios, invită: 

— Intră, Miuţa tatii, ia intră tu și povestește-ne și nouă 
cum „e O.K.” când ești răpită! 

Mia Lăscuţ, cu aerul ei de piază rea între două vârste, 
intră și anunţă nervoasă: 

— Chiar e O.K.! Nu sunt probleme. Da’ daţi-mi un 
coniac! 

Fane se repezi s-o servească. Jan privea chiorâș la 
geanta mare ca o sacoșă a „Ochelaristei”. 

— Laptopul îl ai, fa?! se interesă el. 

— Da. Sigur. 

— Au umblat la el? Ţi l-au oprit pe-acolo? 

— Vai, nu! se indignă Mia. Dacă vă spun că-i totul O.K.! 
adăugă ea, dădu peste cap paharul oferit de Fane, se 
instală într-un fotoliu și anunţă: 

— Mesajul care urmează e lung și mi s-a precizat că e 
numai pentru matale. 

— Foarte bine, Fane nu-i aici! Ia-o cu începutul! Stabili 
Jan. 

— Poate ar fi mai bine... șopti Fane, gata s-o șteargă din 
cameră, dar Jan decise fără drept de apel: 

— Mai toarnă-i unu și stai jos! S-aud, fa! 

— Deci totul e O.K., reîncepu Mia. 

— Să nu vă mai aud pe niciunul cu O.K.! izbucni deodată 
Jan. Că de când „sunt toate O K.” merg afacerile tot mai 
prost! Zi-i cum a fost! Cum te confiscară, când, cine, câţi, 
unde te-au dus, ce vor? 

— A sunat cineva la ușă. Cu 20 de minute înainte de ora 
la care știam că vine mașina noastră. 

— Şi-ai deschis? De ce? se zborși Jan. 

— Păi, a sunat la fel. De trei ori scurt, o dată lung, iar o 
dată scurt... ca Fane. 

— Aha! făcu Jan, aruncând o privire spre Fane. 

— Am deschis, au dat buzna trei zăpăuci pe care nu i-am 
văzut în viaţa mea. Unul mi-a spus, altminteri politicos, în 

engleză, că trebuie să merg cu ei. Că, dacă tip, mă taie. Și 
mi-a arătat un cuţit. Am coborât din bloc, am urcat într-o 
mașină care aștepta în faţă, un taxi... 

— Același cu care te-au adus adineauri? 

— Nu. Altul, care ne-a lăsat undeva, la Piaţa Victoriei, de 
unde am mers mai departe cu un Mercedes. N-am putut să 
văd numărul, că au avut ei grijă. Unde anume m-au dus iar 
nu știu; că m-au legat la ochi. Am mers vreo zece minute. 
Când mi-au luat batista de la ochi, știu că eram într-o curte 
interioară. Vilă pe două laturi, gard înalt de verdeață pe 
alelalte două. M-a luat în primire o tipă care m-a 
percheziționat. Și m-a dus într-un fel de salon-bibliotecă, 
unde erau patru bărbaţi, așezați pe fotolii și, lângă fiecare, 
câte o gorilă. Tipa care mă adusese mi-a spus, în 
englezește, să mă așez și eu. M-am așezat. După care 
gorilele și tipa au ieșit. Au rămas numai cei patru bărbaţi 
din fotolii, dintre care l-am recunoscut doar pe domnul 
Oreanu. 

— Care domn Oreanu? „Berbantul”? făcu nedumerit Jan. 

— Exact. Soţul lui Zizi Oreanu, preciză Mia. După care, 
pe-o ușă au intrat un tip și o tipă, alta decât cea care mă 
percheziționase. Individul la vreo 50 de ani, mărunţel, 
slăbuț, decolorat. Ea, 25-30 de ani, brunetă, ne-a anunţat 
într-o românească aproape impecabilă că va traduce exact 
ce va spune „domnul Hary”. Că, la sfârșit, putem pune și 
întrebări. 

— Străini, deci? începu să-și roadă unghiile Jan. Aha! 
Spune mai departe! 

— „Domnul Hary” a început să vorbească, bruneta 
traducea din engleză, foarte corect, din câte mi-am dat 
seama. A început prin a ne ruga să-i scuzăm „domnului 
Hary” această „modalitate neortodoxă de-a ne invita să-i 
fim oaspeţi”! 

— Treci peste amănunte! Ce vrea scârba aia, de fapt? 

— Pe scurt, dacă doriţi așa, acel domn Hary a constatat 
că - în ciuda a ce se afirmă - România este încă o țară 


49 


foarte bogată. Plină de vile și vilișoare noi, cu o puzderie 
de îmbogăţiţi, care știe că au conturi mari în băncile 
străine! Dar care au și neveste. Şi fiice. Şi iubite. Care au 
pretenţii. Care au deci bijuterii, tablouri, covoare etcetera. 
Dar care mai pot fi și răpite. Răpirea mea și a celorlalți 
patru, ni s-a explicat, era „o demonstraţie” de cât de ușor 
pot fi totuși răpiți oameni importanţi și păziţi în România. 

— Gândul nu-i rău! scăpă Fane, dar o privire a lui Jan îl 
făcu să amuţească. 

Mia reluă: 

— Pentru a se realiza „un război fulger”, urmat de 
plecarea noastră „spre ţări mai calde”, acel domn 
consideră că avem nevoie de oameni talentați; mulţi și 
„buni cunoscători ai obiceiurilor balcanice”. Trebuie să-i 
mobilizăm pe cei cunoscuţi și aflaţi în libertate, „să-i 
strunim, pentru a nu se ţine de găinării”, să-i scoatem de 
prin pușcării pe cei ce merită - de asta a zis că se poate 
ocupa și el, că știe cum trebuie procedat. După care 
trebuie să-i instruim pe toţi, pentru a acţiona concertat... 

— Ce să facă?! nu pricepu Jan. 

— Să acţioneze adică toţi odată, fiecare știind exact ce 
are de făcut și sub o singură conducere... 

— Adică a lui, da? A „domnului Hary”? 

— Nu a precizat asta, dar... mă rog. A spus că trebuie 
organizate din timp locuri sigure de depozitare, căi 
verificate de scoatere din ţară a tablourilor, obiectelor de 
artă și de cult jefuite. Asta pentru că are în vedere și 
muzeele mari din ţară și bisericile, mănăstirile, „cu ce-au 
pe-acolo”! Că trebuie să ne asigurăm de fidelitatea unora 
din firmele de pază și alarmare - domnul Hary amintea că a 
adus, în acest sens, un mare specialist în deblocarea 
alarmelor și spargerea seifurilor cu sisteme de protecţie. 

— la spune, de droguri a zis ceva? Ori de arme? 

— A zis că trebuie să fim extrem de prudenti în privința 
asta. Mai bine să renunţăm să ne încurcăm cu asemenea... 

— Păi, noi nici nu ne ocupăm de așa ceva! trânti Jan, mai 

mult ca să vadă reacţia Miei, nu fusese el nebun să-i spună 
fufei tot. 

„Ochelarista” păru să nu-l fi auzit, continuă: 

— Că nu merită riscată „operaţiunea de amploare”, 
ocupându-ne cu traficul de droguri, de care se interesează 
în prezent, prioritar, toate polițiile din lume! 

„Dar cu ce rezultate!?” râse în sinea sa Jan, întrebându- 
se dacă, în minutele astea chiar, „domnul Hary” nu instruia 
cumva alţi reprezentanţi ai „lumii subterane”. 

— Aţi pus și întrebări? 

— Da, zise Mia. Domnul Oreanu a întrebat ce se 
întâmplă dacă cineva „nu marșează”. Adică, dacă refuză 
oferta - ce se întâmplă? Domnul Hary a răspuns că nu e 
nici o problemă. 

— Nu e nici o problemă?! rânji Jan. 

— Nu. Că de aceea domnul Hary nu dă încă toate 
detaliile. 

— A! Mai are și „detalii”?! I-auzi! 

— Da. Acelea „vor fi expuse numai celor interesaţi”. Eu 
am întrebat dacă ni se lasă un timp de gândire... 

— Şi? Ce-a zis? 

— Că, sigur, avem 24 de ore pentru a ne hotărî. Dar că 
mâine, ar dori să discute „chiar cu liderii”. 

— Adică să mă las legat la ochi și dus...? 

— Nu, nu, nu! Domnul Hary are să vă invite mâine la un 
dejun. La un restaurant... nu s-a hotărât asupra 
restaurantului, dar ne va comunica mâine, telefonic. Le-am 
lăsat, desigur, numărul meu de telemobil. 

— Aha! Bine. Ai și acum telemobilul latine? 

— Da. Sigur. De ce? 

Era proastă ori se prefăcea? O cumpăraseră cumva? Jan 
spuse deci pe un ton blajin: 

— Așa. Mă gândeam să nu-l pierzi cumva până mâine, 
când ne va suna domnul Hary. Bine, draga mea. La bancă 
nu mai trebuie să mergi azi. Așa că vezi-ţi de trebușoarele 
curente! Dar rămâi pe-aproape, că, poate, o să te rog să-mi 

mai spui o dată povestea asta care, ai dreptate, mi se pare 
O.K.! 

— Prea bine, domnule! zise Mia și ieși din cameră, cu 
pasul ei de dromader deșălat. 

Jan își încreţi nasul și făcu un semn. Fane merse la 
biroul masiv, opri înregistrarea. Pornise casetofonul, tot la 
un semn discret al lui Jan, când o servise pe „Ochelaristă” 
cu al doilea pahar de coniac. N 

— Şi-acum, la treabă! începu Jan. Intinde-ți toate 
antenele! Şi află cine-i acest „domn Hary”, unde-și are 
bârlogul şi ce oameni are acolo! Află în ce ape se scaldă 
Niky-„Berbantul”, transmite-i că aş vrea să beau o bere cu 
el, azi, aici. Dacă acceptă, îl aduce Duţu, pe șest. Nu rasoli 
ce ţi-am spus să faci, Fane! Că mâine „ai să dejunezi” tu cu 
„domnul Hary”. Că eu... n-am față comercială, își mângâie 
falca Jan. 

— Eu, șefu?! Nici nu credeam că... 

— Nu credeai că „marșăm”, ă?! Nu fi tâmpit, Fane! 
Asemenea propunere nu se refuză. Că nu-i bine. Tu ești 
destul de cutră, ca să porţi o discuţie plăcută cu „domnul 
Hary”. Plăcută și civilizată, Fane, pricepi? Gândește-te să-i 
duci și un cadou. Așa, în semn de bune intenţii. Spui că-i 
„un obicei balcanic”. 

— Şi să pun în el... 

— Vax! Nu pui nimic, totul curat! Că, doar auziși, are 
specialist în alarme, coduri, microfoane și chestii de-astea! 
Pe-ăla, Fane, pe specialistul lor, ar trebui să punem mâna. 
Și, dacă vor s-o facă pe șefii, domnul Hary și gaşca lui... Ia 
să-i punem la treabă! Zice că poate să scoată oamenii de 
prin pușcării? Foarte bine. Să mi-l scoată pe „Frumosul”. 
Să-i vedem, pot? Și mai gândește-te la câţiva care ar 
merita scoși, oameni de-ai noștri, siguri. Du-te și rezolvă ce 
ţi-am spus! Dar trimite-mi-l pe Luţă! Și peste-o oră, pe 
Miţu. 

Zece minute după ce Fane plecase, Jan se găsea tot pe 
fotoliul lui, cu sticla alături, dar... nici să bea nu mai avea 

chef. Cineva voia să pună șaua pe el. Asta era clar. Niscai 
străinache întreprinzători, da? Eh, mai încercaseră și alţii. 
Și Nae-,„Pocitu” încercase. Și „Seniorul”. Și „Maraton”, ăla 
încă întors cu „idei mari”, de prin ţări dichisite, de! Şi mai 
încercaseră să-l vândă sau să-l îngroape mulţi alții. Până 
acum, îi îngropase el. Pe toţi. Până acum. Acum însă... uite 
că... începuse să-l doară măselele, să-l mai doară și 
șalele... 

Auzi un ciocănit în ușă, strigă un „intră!”. Intră Luţă. 
Era, ca vârstă, cel de-al doilea fiu al lui, imediat după Guţu. 
Frate vitreg cu ăilalţi, făcut c-o ursăreasă. Dar în Luţă ăsta 
avea Jan cea mai mare încredere. Era un ţigan frumos, o 
mândreţe de bărbat, numai vână. Isteţ și deplin ascultător, 
nu ca ăilalți. 

— Săru' mâna, tătuţă! 

— Bine veniși! la șezi tu jos, că vreau să-ți spun o 
poveste! Suntem în război, mă! începu Jan cătrănit. Cu 
niscai străinache care vor să ne-ncalece. 

— Au mai vrut și alţii! 

— Da, mă, dar ăștia par bine informaţi, par să aibă și 
bani mulţi. Şi ne cumpărară deja... cel puţin un om. Că 
știau semnalul lui Fane, când suna la ușa „Ochelaristei”, în 
zilele când o lua Fane de-acasă, dimineaţa. Semnalul ăla îl 
știa Fane, Mia și ăi doi „body-garzi”. Fane nu-i tâmpit să 
mă vândă pentru nimica toată. Nici Mia nu cred să mintă 
prostește. Că putea inventa ea altceva. Așa că ia ocupă-te 
tu, cu hăndrălăii tăi, de „body-garzii” ăia doi. Vezi care din 
ei e! Nu cumva să-l linșaţi. Nu-i lăsaţi nici urme pe faţă! 
Că, cine știe, poate mai avem nevoie de el! 

II. SUB SEMNUL BLÂNDEI 
TERORI 


Nu știu dacă am fost influenţat - mai mult decât cred - de 
visul din noaptea trecută ori de scurta discuţie purtată cu 
Silviu. Fapt este că mă verific mai atent ca de obicei, când 
mă îndrept spre „noul bârlog secret al Wandei”. 

Îmi abandonez mașina într-o parcare și parcurg pe jos 
ultimele două străzi ale „traseului”. Ajung la noua adresă - 
cu intrare separată - sun, exact la ora pe care am stabilit-o 
telefonic. Wanda deschide imediat și mă întâmpină, în 
haine de stradă obișnuite, de o eleganţă discretă. Cred că 
nu a sosit de mult nici ea. Dar a avut timp să facă două 
cafeluţe, deși știe că nu prea beau cafea. 

— Vei avea nevoie de un mic stimulent, menţionează 
Wanda. Că am multe să-ţi povestesc. 

— Mulţumesc. Crezi că e necesar într-adevăr să fii chiar 
atât de concisă în discuţiile telefonice? 

— Da. Mai ales de când am intrat în politică. 

Na, c-a făcut-o! Mă anunţase mai de mult că are gândul 
ăsta. O luasem ca pe o glumă. 

— Nu mai spune! Și ce faci acum, în politică? 

— Păi, tot cam ce-am făcut până acum, mon capitaine. 
Că doamna Politica asta e o colegă mai veche, după cum 
știi. Am luat-o de protectoare. 

— Ce partid ţi-ai ales? 

— Are vreo importanță? râde Wanda. Nu te vâri „în 
intimitatea mea de cetăţean liber”, că... n-are chiar nici o 
importanță, îţi spun eu. În afară de clienţi, mai primesc 

și... câte „o sarcină de partid”. Îţi dai seama cam ce. Când 
e nevoie să se mai adauge o foaie într-un dosar; să-i faci 
cunoștință cuiva cu cineva, pentru a fi pozat discret de 
altcineva; să afli oarece „de interes” pentru partid; în 
sfârșit, chestii de-astea nevinovate. Că pentru intrigării 
mai mari, au ei târfe mai experimentate, îţi dai seama, eu 
sunt o biată novice. 

— Draga mea, dar știi că - în conformitate cu Constituţia 
și legile țării- telefoanele... 

— Hai salut! face Wanda. Eu sunt convinsă că se 
interceptează telefoanele; mai ales ale oamenilor politici; și 
că se face asta de când telefoanele! Pe toate meridianele. 
lar acum, mai abitir ca niciodată! Despre americani s-a 
declarat și la televizor! Că au sateliți de spionaj care 
„monitorizează tot”. Orice convorbire cu fir, dar mai ales 
fără fir - pe alea le pot și localiza. De-aia se face și atâta 
reclamă să cumpărăm „celulare”. Sper că nu te-ai 
procopsit cu unul? mă privește iute, atentă, Wanda. 

— Nu, fii pe pace! Ministerul nu ne-a dotat cu așa ceva. 
Adaug că, dacă vrei să-mi divulgi niscai „secrete de 
partid”, nu mă interesează. 

— Pe dracu', nu te interesează! Nici când e vorba de 
viața ta? De eventualitatea că ai putea să-ţi petreci 
următorii ani în pușcărie?! Alături de ăia pe care i-ai tot 
adunat acolo! Nu te interesează?! 

— Exagerezi, Wanda. 

— Ești nebun, mon capitaine?! Crezi că ar fi indiferent 
unui partid sau altul să aibă la mână un poliţist bun, care 
să nu iasă din cuvântul lor? Ştii că se pregătește 
promovarea ta? Ştii că, în paralel, se pregătește și 
discreditarea ta? Dar o discreditare deplină, o 
compromitere cu șanse de-a intra în pușcărie, dacă nu 
accepţi unele „angajamente”! 

— Cred că ai început să devii paranoică. Boala 
politicienilor. Iartă-mă că-ţi spun, dar... 

— Dumnezeule, pe ce lume trăieşti?! „Paranoică”?! Mon 

capitaine, am impresia că te-ai c-am prostit - iartă-mă că-ţi 
spun, mi-o întoarce înfuriată Wanda. Dar mai proastă eu, 
că „mă ridic la un grad de generalizare prea înalt”! 
Trebuia s-o iau cu faptele! 

— Ar fi, cred, mult mai bine. 

— Perfect! acceptă Wanda. Fapte atunci. Un grup de 
avocaţi - nu știu ce grup, dar sunt cei ce i-au apărat pe 
Niky și pe Zizi Oreanu la proces... 

— [i apără și-acum; că procesul se tărăgănează de... 

— S-a terminat, habar n-ai! Niky și Zizi sunt în libertate! 
Erai în concediu, mă rog, dar asta ar fi trebuit s-o afli! Că 
au pus acum ochii pe tine! Și avocaţii lor adună „dovezi”. 
Cum că ai comis abuzuri grave, în timpul urmăririi și 
anchetării soţilor Oreanu! Că ai indus în eroare justiţia! 

Acum chiar că m-a dat gata. Familia Oreanu a scăpat 
deci?! Şi a trecut la contraofensivă?! Cum dracu’?! Mi- 
amintesc vorbele unui bătrân, fost judecător și avocat, 
acum pensionar, care, în urmă cu câţiva ani, mă prevenise: 
„Roata justiției se-nvârte pe osie de aur. Nu știaţi asta, 
domnule Vasiliu!?” 

— Şi află că nu sunt soţii Oreanu singurii care se plâng 
de tine. Se mai întreabă unii dacă toate valizele cu bijuterii 
și valută găsite de echipa ta la Gelescu, și la „Maraton”, și 
la Ghiţă Caraivan, când se pregăteau ăia s-o șteargă din 
țară, au fost predate! Dacă nu cumva unele valize ori ceva 
din conținuturile lor... n-au dispărut?! Se mai întreabă cum 
de nu ai dat de niște cantităţi însemnate de narcotice, când 
aţi cercetat depozitul clandestin al lui Jan-„Chelu”. Eu știu 
că le șterpeliseră, în timpul „marelui jaf”, oamenii lui 
„Maraton”. Numai că Maraton e mort, oamenii lui prin 
pușcării. Dar, dacă sunt în pușcării și li se promite eu știu 
ce, vor fi dispuși, cred eu, „să colaboreze”! 

— Dosarele alea sunt beton; pot să caute... 

— Ale lui Niky-„Berbantul” și Zizi a lui nu erau?! Ale 
soţilor Armășilă, nu? Pe soţii Armășilă nici n-ai izbutit să 
faci să fie condamnaţi! Măcar pentru o lună! Niciodată n-ai 

reușit, deși familia aia e... cea mai scârboasă posibil! Tu 
știi că Lucrețiu și Iulia Armășilă fuseseră tăinuitorii 
spărgătorilor Niky Oreanu și Gorăscu - amantul neveste-si - 
dar eu știu mai multe, jegoase rău, despre familia asta 
onorabilă. 

— Ce? Fapte! 

— Fapte care să poată fi probate n-am încă. Asta pentru 
că martorii mor de frică! Știu ei ce înseamnă să spui un 
singur cuvânt rău despre „ilustra familie”! Dar am un atu! 
O informaţie formidabilă, pe care, dacă știți voi, acolo, s-o 
obţineţi și s-o valorificaţi... 

— Depinde ce informaţie. 

— În primul rând, află că doamna doctor Iulia Armășilă, 
mai nou, seamănă cancer! 

— Ce face?! Cum... seamănă cancer? 

— Se servește de obsesia secolului. Fiecare din noi se 
gândește că - oricând, nu? - e posibil să-ţi iasă niște analize 
proaste. Nişte analize care să însemne, practic, moartea 
apropiată. Şi când un doctor îți spune, cu regret, că ţi-au 
ieșit analizele proaste, intri la gânduri negre urgent. Dar 
Iulia te linişteşte și te trimite la alt doctor, la alt laborator, 
unde primeşti aceleași rezultate. Doctorul ăla îţi spune să 
mai mergi să te vadă și un coleg al lui, la alt laborator, 
unde mai dai niște bani! Şi afli același rezultat. Dar acest 
doctor ultim te întreabă dacă nu ai consultat-o și pe 
doamna doctor lulia Armășilă. Că ea a tratat, știe el, cu 
foarte bune rezultate, mai mulţi pacienţi, care aveau exact 
același tip de cancer. Așa că în disperare de cauză se duce 
omul înapoi, la doamna doctor Armășilă. Care se codește. 
Care spune că e vorba de un medicament foarte scump; 
adus cam pe sub mână, din străinătăţuri. Și atunci, bietul 
nefericit - sănătos, de fapt, dar căruia trei medici și trei 
laboratoare i-au spus că are „cancer de o formă rară, dar 
foarte periculoasă” - acceptă. Se împrumută, vinde casa, 
vinde bijuterii, dacă are, vine cu valuta în dinţi la doamna 
doctor Iulia Armășilă, care - minune! Reușește să-l facă 

bine în șase luni! Că de fapt, omul nu avusese nimic. Dar 
va putea servi drept reclamă vie, pe viitor, pentru doamna 
doctor Armășilă. 

— Înseamnă deci că e un grup de doctori implicaţi. 

— Bineînţeles! Dar n-ai să-l faci pe niciunul să 
mărturisească, fii sigur! Că își dau ei seama ce înseamnă! 
Nu toți oamenii au bani ori au ce vinde. Unii s-au sinucis, 
aud; alţii s-au îmbolnăvit chiar, că sugestia și autosugestia 
sunt lucrul dracului. Când i se vâră omului în cap așa 
ceva... dă-ţi seama și singur ce înseamnă! 

— Cred că, dacă se va face o anchetă... 

— Ha! Cei ce „au fost scăpaţi de cancer” o divinizează 
pe Iulia! „Le-a salvat viaţa!” Analizele de laborator sunt 
foarte discutabile, oricând se poate dovedi ce vrei, mai ales 
dacă știi să manevrezi ordinatorul, să mai încurci, acolo, 
un nume, o analiză, că acum toate analizele astea moderne 
sunt computerizate. 

— Bine, dar „pilulele salvatoare”, dacă ar fi analizate... 

— Pilulele salvatoare le-am dat eu la analiză unei 
prietene. Mi-a spus că sunt un medicament inofensiv, un 
fel de antinevralgic. Și mi-a ţinut o expunere despre efectul 
„Placebo”! Că adică, și un antinevralgic dacă-l dai unui om, 
dar îi zici că e „ceva magic”, cum se spune acum, omul 
crede, subconștientul lucrează și se poate face bine uneori, 
chiar dacă a avut boli grele. Dar se poate și invers, se 
poate adică îmbolnăvi, prin aceeași sugestie. Deci Iulia 
însămânţează - ea și banda - boala. 

— De unde știi toate astea? 

— Știu, mon capitaine! Dar nu pot dovedi încă! Asta a 
fost o paranteză, conchide Wanda. Dacă o puteţi valorifica, 
bine; dar nu cred. Că Iulia are bani mulţi; bărbat-su și mai 
mulți, de când e angrosist; ăștia pot cumpăra orice 
„comisie de cercetare”, te asigur eu. 

— Poate nu chiar orice comisie... 

— Hai, să fim serioși, mon capitaine! Și cu asta am 
încheiat paranteza. Altceva e mult mai interesant. Sunt 

informată că între Iulia și Lucrețiu Armășilă relaţiile de 
familie sunt... foarte ciudate. Salvează aparențele, se ajută 
la nevoie, dar... contra cost. Că au conturi diferite în bănci. 

— Da. Îi cred în stare! surâd eu. 

— Relaţiile s-au răcit și mai mult, de când Lucrețiu și-a 
recunoscut oficial, paternitatea. E vorba de o fată, care se 
pare că... ar fi chiar fiica lui. Iulia nu a știut de asta. Mama 
fetei ăleia a murit însă și - dintr-un motiv sau altul, soţii 
Armășilă nu aveau copii - Lucrețiu a adus-o în casă pe 
tânără. 

— Ceea ce a tensionat și mai mult relaţiile. 

— Le-a tensionat atât de mult, încât Iulia se teme că 
soţul - ori fiica - „îi vor face felul”, expresia îi aparţine. S-a 
mutat într-un apartament ultrablindat, dar și-a făcut și un 
testament. Ce scrie în testamentul ăla nu știu. Dar știu că 
testamentul Iuliei e într-un plic închis, sigilat, pe care se 
menţionează să-ţi fie înmânat, în caz de deces al Iuliei. 

— Mie?! 

— Se vede că i-ai cucerit inima! Ori simpatia. Ori crede 
Iulia că ești atât de fleţ, încât să nu-l șantajezi pe Lucrețiu 
cu ce scrie în plicul ăla. Ci să-l vâri la pușcărie, indiferent 
că poţi dovedi sau nu și că Lucrețiu și-a ucis consoarta! 

— De unde naiba știi...? 

— După cum mă cunoști, mon capitain, eu sursele de 
informare nu mi le destăinui! 

Nu insist. Nu ar avea rost. De mult am învăţat că pe 
Wanda e inutil să încerci s-o faci să spună mai multe decât 
are intenţia. Nici s-o tentez cu ceva nu pot. Suma pe care 
eventual i-aș putea-o oferi eu „pentru informaţii”, ar face-o 
pe Wanda să râdă. Mobilierul cu gust, dar și scump al 
acestui nou „bârlog secret” e o dovadă. 

Relaţia mea cu Wanda e de altă factură. Am luat-o 
cândva în mașina mea din stradă, unde era să nască, fără 
ca nimeni să-i dea atenţie. Mai târziu am scos-o dintr-o 
încurcătură urâtă - era acuzată, pe nedrept, de 
complicitate la omor, omor săvârșit de unul din clienţii ei. 

Mi-a spus atunci, în arest, scurt: „Scoate-mă, mon 
capitaine! N-o să-ți pară rău, datoriile știu să mi le 
plătesc”. Cred că și le-a plătit de zece ori. Că mi-a dat 
informaţii realmente de valoare, ani la rând după aceea. 
Ca și acum, că nu pare să-și fi deșertat sacul. 

— Fii atent, mon capitaine, că ce mi se pare cu adevărat 
important abia acum urmează! mă previne Wanda. Sunt 
informată că luna trecută au descins în ţară niște străini. 
Plătesc avocaţi mari, să scoată de prin pușcării tot felul de 
condamnaţi, îi scot, pe angajament, pe „contract ferm”, să 
execute întocmai ce vor dori străinii. Nimeni nu știe, 
deocamdată, ce doresc dumnealor. Dar cred că urmăresc 
un țel mare, din moment ce nu se uită la bani. 

— Ce mai știi despre acei străini? Că în România intră 
mulţi. 

— Nu știu încă nimic mai mult decât ţi-am spus. Miza e 
mare și cu bătaie lungă, nu vreau să forţez. Că... tactica 
mea, zâmbește Wanda, e să nu întreb niciodată. Pot să-ţi 
dau însă un fir, pare să-mi fi ghicit gândul Wanda. Iti 
aranjez, acum, dacă vrei, o întâlnire cu Liţa „Blonda”. Că 
are să-ţi spună și ea ceva, cred. M-a întrebat alaltăieri dacă 
ai revenit în București. 

— La naiba! Liţa știe de tine... ce? 

— Nu știe nimic. Poate bănuiește; că nu-i proastă. Fii 
atent când vorbești cu ea. Eu nu cred în ghicitori, dar 
tiganca asta are a dracului niște intuiţii care mă pun pe 
gânduri. În ce relaţii ești cu ea? întreabă aparent degajat 
Wanda. 

— Bune. 

— Înî! face Wanda, sorbind din ceșcuţa de cafea. 

— A, nu! Liţa mi-a dat târcoale de câteva ori, mi-a făcut 
la un moment dat avansuri destul de limpezi. Pe cinstite, 
mi-a fost frică să mă încurc cu ea, că... 

— Ai făcut bine, ai intuit și tu ce trebuia, zice apăsat 
Wanda. Ţine-o așa, unul din ultimii ei clienţi se pare că... 
În sfârșit, rămâi așa, e mai sănătos. Totuși, pe ce se 

bazează relaţia? Doar pe simpatie? Nu întreb din 
„curiozitate muierească”, e bine să știu. 

— Liţa mi-a spus odată că „i-aș fi făcut un mare bine, 
când era atâtica”! arăt eu cu palma, cam la nivelul măsuţei 
pe care sunt ceștile de cafea. Culmea e că nu-mi amintesc 
ce mare bine i-aș fi putut face! Nici de ea nu-mi amintesc 
măcar, la vârsta aia, când eu, presupun, eram un tânăr 
locotenent. Acum câţiva ani am mai ajutat-o, când voia să 
pună mâna pe ea o bandă de traficanţi. Şi, mă rog, alte 
mici servicii. 

— Ai timp să te întâlneşti cu Liţa acum? 

— Am. Dar cum îmi aranjezi tu întâlnirea, dacă zici că 
Liţa nu știe de relaţia noastră? 

Wanda face un gest, care pare să spună: „Fleac! Asta să 
nu aranjez?!” Merge apoi pe balcon, de unde aduce un 
telefon cu fir lung, lung. Il pune pe măsuţă, formează un 
număr, o aud spunând: 

— Bună, copila! Ne putem vedea azi?... Bine! încheie 
„conversaţia” Wanda, pune receptorul în furcă și duce 
telefonul la locul lui, pe balcon, închide ușa, revine. 

— Clienţii tăi cei noi ţi-au transmis paranoia? 

— Poate, acceptă Wanda. Că nu intră unul pe ușă să nu 
întrebe șoptit: „Unde-i telefonul?” M-am gândit că or fi 
știind ei ceva, nu? Are și avantaje implicarea mea în 
politică, să știi. Unul mi-a sugerat să am o ocupaţie 
serioasă, „de acoperire”. Și... vino să vezi! 

Noua mansardă are trei camere. Cea de primire, în care 
am stat până acum, dormitorul și încă o cameră pe care 
constat că Wanda a transformat-o în... atelier de lucru. 
Zisese ea de câteva ori în ultimele luni „atelierul meu”. Ca 
să fiu sincer, mă gândisem la altceva. Uite că are însă într- 
adevăr un atelier! Câteva mese, pe care se văd... tot felul 
de chestii! Vopsele, pensule, clești, foarfeci, mosoare de 
diferite mărimi, scoici, pene, biluţe... 

— Fabric pandantive, mărgeluţe, „atârnători”, flecușteţe 
de-astea! Explică Wanda. Culmea e că-mi și place. Păcat că 

nu pot să-ţi arăt câteva, am dus ieri tot ce confecţionasem 
la distribuitori. 

— N-ai necazuri cu concurenţii care au patalamale? 

— Legea cointeresării, mon capitain! ridică un umăr 
Wanda. Adaug că cele făcute de mine sunt mai frumoase 
decât unele făcute de ei. De vândut, ale mele se vând, în 
orice caz, mai repede! Bon! încheie prezentarea artista. Pe 
Liţa o găsești la micul bar de la parterul blocului în care 
locuiește. Ştii unde. 

— Știu. Dar... 

— Eu am să întârzii, că muierile întârzie întotdeauna, 
nu? Şi Liţa va întârzia. Mi-a zis la telefon „cobor acum”, 
dar se va mai frăsui în fața oglinzii zece minute, cel puţin. 
După care va cobori și „își va lua micul dejun”, în separeul 
pe care-l are rezervat special. 

— Are „un separeu rezervat”? 

— Are. Acolo își citește și presa. 

— Presa?! Nu cumva... A intrat și Liţa în politică?! 

— A, nu! Zice că nu-i nebună. Mă rog, s-ar putea, în 
privinţa asta, să aibă intuiţii mai bune ca mine! Că de 
curtat - politic vorbind - au curtat-o mulţi. 

— Pe Liţa?! 

— De ce nu? Arată splendid fiara. Și prin saloanele pline 
de zaharisiţi „ar... pune o pată vie de culoare”! găsește 
expresia artista. 

— Dar atunci, în ziare...? 

— O interesează anunţurile. Colecţionează tot felul de 
„obiecte vechi de artă care au aparţinut unor 
personalități”. Mă tem că negustorii o fraieresc; i-am spus, 
nu m-a crezut, n-am revenit asupra subiectului. În sfârșit, 
fiecare cu gărgăunii lui! încheie Wanda, revenim în prima 
cameră, mă anunţă: Cred că ar fi timpul să pleci. Poate 
într-una din zile, mai treci pe aici. Sperasem să treci în 
concediul ăsta, zice Wanda, cu o altă voce decât cea rece 
de până acum - în timp ce aduna ceșcuţele și farfurioarele 
de pe măsuţă. 

Am avut eu impresia sau... în ușă, s-a apropiat de mine 
parcă mai mult decât era necesar, când am revenit în 
camera asta. Simte imediat nedumerirea mea și 
precizează: 

— Adică să mai vorbim. Să mai vorbim și altceva... decât 
ce vorbim în mod obișnuit... La dracu’! face apoi deodată 
Wanda, abandonează ceșcuţele pe măsuţă, mă privește în 
ochi, surâde trist: simt că îmbătrânesc, mon capitaine! 

O privesc atent. Cele câteva fire albe pe care mi le 
arătase în urmă cu câţiva ani - avea ea atunci 26 de ani - 
au dispărut. 

— Mda! zâmbește și mai trist Wanda. $ampon special! 
Du-te! Uită prostiile pe care le-am zis adineauri! Nu spune 
nimic, te rog! Du-te! Te-așteaptă Lita! 

Atunci, în urmă cu câţiva ani, rămăsesem o noapte la 
Wanda; în altă mansardă în care se mutase de curând; era 
chiar în ziua când ea îmi arătase cele două fire albe, în 
coama ei neagră. Fusese o noapte frumoasă, în care 
descoperisem o Wanda care mă simțea permanent - cum 
am impresia că simte permanent ce gândesc, ce am să 
spun. O Wanda caldă fusese atunci, alta decât cea lucidă, 
concisă pe care o știam. Și care redevenise, de-a doua zi 
dimineaţa, când îmi spusese: „Sper să nu-ţi faci probleme. 
N-am înnebunit, n-am de gând să mă agăţ de gâtul tău. Am 
plâns un pic de dimineaţă... Eh, de proastă!” Mă sărutase 
ușor, descuiase și deschisese ușa. Vrusesem să spun ceva, 
mă oprise: „Nu spune nimic! Te rog! Pa!” Nu spusesem. 
Plecasem. Acum însă... 

În ușă simt că trebuie să încalc interdicţia, șoptesc: 

— Arăţi mai frumoasă ca oricând, Wanda. Și știi că nu 
mint. 

— Încă! zice Wanda, face o mică strâmbătură de adio și 
închide ușa încet după mine, o și încuie. 

Încă! Spaima femeilor frumoase. Asta trebuie să fie, 
pentru că în cei câţiva ani care au urmat, Wanda părea să 
fi uitat complet noaptea aceea. Relaţii pur informative, 

nimic altceva. 

Plânsese totuși în noaptea aceea, spre dimineaţă, când 
eu încă dormeam. Simţisem. De-aia ţinuse să facă 
precizarea. Plânsese, cred, pentru că avea, atunci, la 26 de 
ani, sentimentul ratării. Wanda fusese un copil minune. Nu 
realizase mai apoi... Cam nimic. Am vorbit cândva despre 
asta. Cred că din același motiv s-a vârât și în politică - atât 
cât s-a vârât, mă rog - deși știu că are despre politică o 
părere... mai proastă chiar decât despre „meseria” pe care 
o face. 

Jumătate de ceas după ce am plecat de la Wanda, sunt 
instalat pe un scaun de bar, în faţă cu o oranjadă - 
naturală, făcută sub ochii mei, patronul a dotat localul cu o 
mașinărie care stoarce portocale rapid și eficient. Valer, 
barmanul, e un fost felcer, reprofilat la o meserie mai 
bănoasă. Ca felcer, intrase în conflict cu un tânăr doctor 
tâmpit, care omorâse pe unul, sub ochii lui Valer. Că nu 
vrusese să asculte sugestia felcerului. leșise un pic de 
scandal. Cel ce trebuise să plece după două săptămâni nu 
fusese doctorul însă, ci Valer. Deși Valer e omul meu, nu 
întreb nimic de Liţa, întreb de alţii întâi. Valer e cel care 
îmi șoptește: 

— Liţa m-a întrebat de dumneavoastră de vreo trei zile. 

— Im! „Blonda”? Ce-o fi păţit, de mă caută? 

— Nu mai e „Blonda”, că s-a făcut „brunetă” la loc, râde 
Valer. Acum e „Prinţesa”! E-aici, în separeu, singură; 
citește ziare. Să-i spun că sunteţi aici? 

— Dacă e prinţesă acum, întreab-o dacă-mi acordă o 
audienţă! 

Valer dispare, eu cad pe gânduri. Prinţesa Liţa! O 
cheamă de fapt Marghioliţa Ciuciuc, asta după cartea de 
identitate. Până acum își zicea Lița-„Blonda” că, deși pe 
jumătate ţigancă, Liţa își vopsise blăniţa, își făcuse un păr 
blond, blond! „Prinţesa” acum? În urmă cu niște ani, în 
lumea interlopă se foloseau porecle mai prozaice: Roza- 
„Roșcovana”, Fiţa-,Mână lungă”, Fane-,Pisică”, Popiuc- 

„Brișcă”, Nae-,„Pocitu”, Ţuţu-,Burghiu”, Jan-„Chelu” şi 
altele. Acum, cei din „noua generaţie” își stabilesc singuri 
porecle mai nobile:  Niky-,Berbantul”,  Gelescu se 
autointitulase „Seniorul”, apoi apăruseră alţii care se 
intitulaseră  „Lordul”, „Ducele”! Şi Lita a devenit 
„Prinţesa”! Dar... nu cumva a aflat că eu îi spun de mult 
Wandei „contesa”!? Nu cred... Sper că nu a avut cum, e 
probabil o coincidenţă. 

Valer reapare, îmi șoptește: 

— Vă așteaptă. Știu eu cam ce vrea. Că-i mare tărăboi în 
clanul lui „Chelu”. O caută, turbati toţi, pe operatoarea lor. 
Dacă le-a făcut figura pe care le-o făcuse Robert, se lasă cu 
necaz mare pentru clan. 

— Robert? Cine-i ăla? 

— O să vă spună Lita, că știe mai bine, șoptește Valer. 

Am urcat deja cele câteva trepte din dreapta barului, 
intru într-un coridor, bat la ușa, care se deschide. 

— Dom’ comisar! lucesc ochii Liţei. Ce bine-mi pare să 
vă văd! 

Asta să fie Liţa-„Blonda”? Adică „Prinţesa”, mă rog. Ei, 
drăcie! În urmă cu niște ani, fătuca agăța clienţi în Gara de 
Nord. 14-15 ani, frumușică foc. O descoperise Ticu Luscov, 
zis „Zvârlugă”, pește calificat care o luase la prelucrat pe 
Liţa. O spălase bine, o vopsise, o dresase, i-o făcuse cadou 
lui Jan, de ziua borţosului. Jan o folosise și pe post de 
„translatoare” - că Lita bălmăjea câteva limbi străine. Apoi 
„consilieră”, când Jan avea de tratat - de îmbătat și 
manevrat vreun partener de afaceri. Uite că acum cascada 
de păr blond ca soarele a Liţei a dispărut. Nu i se vede însă 
nici claia ei de păr natural, că și-a pus pe cap un fel de 
broboadă dintr-un material fin, de culoare oranj, cu dungi 
negre, aranjată pretenţios, drapată, nici nu știu cum să zic; 
ceva între sfinx egiptean și mama răniților. Ce s-o fi 
crezând oare? Ce-a apucat-o? 

— Prinţesă, ești impresionantă! Dacă te-ar vedea vreo 
regină a Egiptului, ar muri de necaz! 

— Faci mişto de mine, ai?! râde totuși Liţa. Mi-a mai zis 
unul „c-o fac pe Cleopatra”. Dar eu... Eh, să lăsăm ce-a zis, 
că... m-a ambiţionat, porcul! Ştii că-s studentă acum? 

— Asta-i grozav! Ai făcut deci ultimele clase, ai dat 
bacalaureatul! mă mir eu. 

— Eh, mare brânză bacalaureatul! M-am dus la liceul 
ăla, liceu serios, din București, nu spun care, dar m-am dus 
așa, de paradă. Că treburile erau aranjate. Ce, parcă nu 
mai sunt și alţii? Unii de se dau profesori universitari pe la 
Ti-Vi! Şi care nici măcar de paradă n-au dat vreodată pe la 
examene! Dar ia luaţi loc, vă rog, dom’ comisar! Să 
comandăm ceva? Sau mai bine, nu urcați la mine, să vedeţi 
ce interior șucar mi-am făcut?! lucesc și mai tare ochii 
Liţei. 

— Cred că lăsăm pe altă dată, azi sunt grăbit. Dar mi-a 
zis barmanul că l-ai întrebat de mine. Care-i baiul? 

— Baiul?! Bai e cu dumneavoastră, dom’ comisar! Că vă 
lucrează unii din aproape! Nu știu cine, că nu cu mine-au 
vorbit, vorbiră cu niște fete, de le-au speriat pe-alea! Sapă 
pe urmele matale, la „speţele-ălea de le-ai instrumentat”! 
îmi explică studenta. Ce-au cu matale? S-au sonat? 

— Ce studiezi tu acum, Liţa? La ce universitate? 

— Una particulară. Fac... cum dracu' i-a zis? Na, că... nu 
mai știu cum îi zice la facultate! Nu știu, că... are un nume 
așa, chisnovat rău de tot. Da' ce contează? Sunt în anul doi 
deja! Îţi spun eu cum îi zice facultăţii, când mai vorbim. Și 
dacă aflu cine's donițarii ăia care te-au băgat în vizor, îţi 
spun, cum aflu. Da' eu altele vream să ţi le șoptesc! 

— Sunt ochi și urechi! declar, așezându-mă pe un scaun, 
amuzat de halul în care amestecă pronumele studenta. Nu- 
i un semn de nepoliteţe, nu mă formalizez. 

— Dom’ comisar, mă căută Roza-„,Roșcovana”. Era 
ardeiată toată. C-a auzit c-a fost Popiuc la o nuntă... 

— Popiuc? Se fac nunți în penitenciar? 

— Păi, aia e, că nu în penitenciar. Îl scoaseră unii, pe 
șestache. Il duseră la nuntă și... De-asta era Roza fiartă. Că 

ăla i-a trimis vorbă că o s-o caute curând. 

Roza-„Roșcovana” e o prostituată, mare, roză la chip, 
frumoasă și... sifilitică. Când cercetasem uciderea lui Iosif 
Szabo, aflasem că pe Roza o ameninţaseră să tacă. O 
convinsesem pe Roza să le spargă alibiul, cu argumentul 
că Popiuc e arestat și va fi condamnat pe viaţă. 

— Spune-i Rozei să stea liniștită! Popiuc vrea s-o 
terorizeze, din pușcărie. Dar nu iese, că-i condamnat pe 
viaţă pentru uciderea lui loșca. Nici la nuntă nu avea cum 
să fie. Că celor condamnaţi pentru omor nu li se dă învoire, 
să meargă la nuntă. 

— Dom’ comisar, Roza zice ca vorbit cu o vară de-a ei. 
Care l-a văzut pe Popiuc la nuntă! 

— Sunt minciuni. Sper! Am să mă interesez. 

— Chiar vă rog! zice Lița. Că ăla i-a promis Rozei că o 
desfigurează, cum iese! motivează înţelegătoare Liţa. Iar 
„Zvârlugă” deja a ieșit de la pârnaie. Acum, „Zvârlugă” iar 
s-a băgat slugă, la alţii, râde Liţa. Dar nu știu la cine. Am 
să aflu eu și asta, dar nu azi, că... E ca un cazan plin de 
draci gașca lui „Chelu”. 

— Da' de ce? 

— Păi, pierdură un transport de heroină. 

— Îl pierdură?! I-auzi! Și cine-l găsi? 

— Nici oamenii lui Jan nu știu. A doua chestie tare e că, 
după ce fugi Robert... Ăsta fusese manevrantul-șef al lui 
„Chelu”. Al de se ocupa de calculator! Și ăla fugi, cu 
memoria calculatorului cu tot; de l-a lăsat pe Jan cu 
bisnisurile vraiște. 

— Ai, ai, ai! mă pufnește pe mine râsul, 

— Da’ aia a fost anul trecut! zice Liţa. Acum... Cred că 
bântuie o epidemie, dom’ comisar. Două verișoare de-ale 
mele dispărură de-acasă. Din Slatina amândouă, 11-12 ani. 
Aici, dispăru ieri o Julietă; iar azi dispăru „Ochelarista”, 
noua operatoare pe computer a lui Jan. 

— De Slatina și de răpiri ori dispăruţi nu mă ocup eu. De 
„Ochelarista” lui Jan nici atât, o s-o găsească Jan și la Polul 


67 


Sud, sunt convins. Dar Julieta cine e? 

— Eu am văzut-o doar de câteva ori la un bar de noapte, 
ăla nou, al lui Jan. N-am vorbit cu făptura, nu știu măcar 
cum o mai cheamă. Poate nu-i răpire. Poate, filosofează 
Liţa, cu ochii rătăciţi undeva, în gol, poate... și-o fi găsit un 
Romeo! Ce, eu nu-mi caut unul?! Şi ce-aș mai fugi cu el de- 
aici! Și la Polul Sud m-aș duce cu el! oftează Liţa. 

Și Liţa ar vrea să plece de-aici?! Mai auzisem, mulţi o 
spuseseră în ultimul timp. Realizez, după obrazul Liţei, 
că... Poftim! Și-asta trăiește o dramă! Numai că, eu nefiind 
bogatul prinţ pe cal alb la care visează, îi mulțumesc Liţei, 
mă scuz și... 

Mă opresc la primul telefon public. Aflu din agendă 
numărul unui vechi cunoscut, care lucrează la 
penitenciarul în care este găzduit Popiuc. Formez numărul, 
am șansa de a-l găsi pe cel căutat. 

— Ia spune-mi, te rog, îi învoiți mai nou să meargă la 
nunţi pe cei condamnaţi pentru omor? 

— Nu. Așa ceva... nu poate fi... 

— Eu am aflat că, săptămâna trecută, pensionarul vostru 
pe viaţă, Popiuc zis „Brișcă” a fost la o nuntă! Te rog să te 
interesezi urgent! „Brișcă” a și ameninţat pe cineva, că va 
ieși curând, să-și plătească niște datorii. 

— ÎI știu pe „Brișcă”, spune rar cunoscutul meu. Că ne-a 
făcut și pe-aici numai buclucuri. Te găsesc la serviciu? 

— Acum plec spre sediu. Sper să ai dreptate și să fie 
imposibil. 

— ...Şi eu sper! subliniază interlocutorul meu. 

Mă îndrept spre „Canţileria” mea, cum ar zice Liţa, dar, 
cum îmi e în drum, mă abat și pe la spitalul unde lucrează 
Tomescu. 

E un medic excelent. Care „m-a reparat” de două ori, o 
dată tăietură de cuţit, altădată mușcătură de glonte. L-am 
ajutat și eu cândva, când doctorul își făcuse testamentul, 
manipulat - să nu-ţi vină să crezi, dar adevărat! - de o babă 
Chira, ghicitoare! Cu un... horoscop făcut pe computer! 


68 


Baba Chira, informată exact - și plătită - de una din cele 
două foste neveste ale lui Tomescu, îi vârâse în cap 
doctorului niște prostii cât casa; speculând, a dracului 
hoașcă, tot ce-i spusese fosta nevastă a doctorului. 
Tomescu știe deci ce poate face sugestia. Am noroc să-l 
găsesc între două spintecări de burti, pufăind dintr-o 
țigară, pe-un scaun, lângă o fereastră. Aduc vorba despre 
„un coleg a cărui soţie e suspectă de cancer, în tratament, 
la doamna doctor Armășilă”. 

— Doamne! exclamă Tomescu. Asta-i o criminală cu 
diplomă. Să se ducă dracului la alt doctor! Am auzit 
destule despre „morișca” Iuliei Armășilă, făcută cu alți doi 
nemernici și cu niște escroace de pe la laboratoare! 

— Am să vorbesc cu cineva de la noi... 

— Poţi să vorbeşti cu cine vrei! N-o să iasă nimic! mă 
previne Tomescu, la fel ca Wanda. 

— Totuși, o comisie, formată din... 

— Poate una în care să fie și Iulia? râde Tomescu. Sau 
bărbat-su? Nu m-ar mira. Că nu se face o comisie în 
minister să nu fie moţ acolo și Iulia! 

— Cred că exagerezi. 

— Poate. Dar nu mult. Și acum e în vreo trei comisii. Că 
Iulia știe să adulmece repede ce se cere să găsească - ori 
să nu găsească - o comisie. De-aia e apreciată! De ce crezi 
tu că e porcăria care e în sănătate? În spitalul ăsta încă e 
bine. Deși ne lipsesc și nouă destule. Dar acum câteva zile 
am vorbit cu patru foști colegi, veniţi de prin ţară. O duc la 
fel ca în Evul Mediu! N-au cele mai elementare materiale, 
n-au medicamente, instrumentarul e vechi, o mizerie! Urlă 
ăștia pe toate canalele de televiziune, se tot prezintă 
„cazuri disperate” prin ziare! Și? Cui îi pasă?! Am ajuns să 
fim pe primul loc în Europa pentru tuberculoză! Și tot cam 
pe-acolo la sifilis, la râie! Cui îi pasă? repetă Tomescu și 
strivește cu îndârjire ţigara. 

— Uite, mie îmi pasă. Şi... 

— Ţie?! Dragul meu, ţi-am mai spus că, în faţa crimei 


69 


organizate - asta e atotputernică acum - noi, Dane... 
suntem niște bieţi handicapati. 

— Iartă-mă că te-am zgândărit, realizez eu. Tu trebuie să 
intri în operaţie și... 

— Zău!? Crezi că nu îmi spun în fiecare zi, în fiecare 
ceas, și-n somn îmi zic ce ţi-am zis ţie?! Şi multe, încă 
multe altele! Spune-mi de ce-am ajuns toţi aici? A cuie 
țara asta?! 

— Cât timp mai ai până să intri în operaţie? 

— Nu știu. O să mă clopoţească. De ce? 

— ...Am avut azi-noapte un vis. Care mă sâcâie ca o 
măsea stricată. Mă întreb permanent dacă... nu m-a 
influenţat mai mult decât vreau să accept. Deși nu cred în 
vise. Dar ăsta... 

— Ce-ai visat, de fapt? se strâmbă doctorul. 

— Că mă duceam, cu șapca-n mână, la ușa lui Jan- 
„Chelu”, să-i cerșesc o slujbă. 

— Ha! face Tomescu. Păi ăsta nu-i vis! Asta e realitate 
apropiată. Că, presupun, se fac și pe la voi comisii, nu? Şi 
eu ţi-am spus de mult să te astâmperi. lar săptămâna 
trecută au fost pe aici doi care s-au interesat de tine. Mi-au 
cerut să nu-ţi spun nimic, evident! 

— Atunci nu-mi spune! 

— Auzi, Dane! Dac-au ajuns la mine, înseamnă că ei au 
mai răscolit și prin alte părţi; în primul rând, printre 
colegii tăi. Acum am să plec! mă anunţă Tomescu, o soră 
apăruse în capătul coridorului și-i făcuse, probabil, semn. 
Treci pe la mine, când vrei, săptămâna asta, după-amiezile, 
sunt, în principiu, acasă. 

Un sfert de ceas mai târziu, sunt anunţat încă de la 
poartă că cei din cer se tot interesează de mine, dac-am 
intrat. „In cer” i se zice sediului „echipei”; că ne-a mutat 
Șeful sub acoperiș, într-o cameră mare și două cămăruţe. 

Urc deci scările, dar, la primul etaj, mă întâlnesc cu 
colonelul - în rezervă acum - Moandă. 

— Unde te grăbești așa, mânzule? 

Tot mânz am rămas. Că mă cunosc cu Moandă - șef de 
când îl știu - de foarte tânăr. Criminalist de excepţie, 
Moandă - un uriaș bonom, devenit tot mai cinic cu timpul - 
era adeptul ideii că „martorii muţi pot fi făcuţi să 
vorbească” și că „întotdeauna găsești la locul faptei ceva 
important”. Spre uimirea noastră, chiar găsea. Am regretat 
mult ieșirea la pensie a lui Moandă. Pot să-i spun acum că 
mă așteaptă echipa? Că sunt într-adevăr grăbit? Nu pot. [i 
spun, în schimb, că s-a interzis fumatul în instituţii, asta 
pentru că „tânărul pensionar” căuta din ochi scrumiera pe 
care o știa veșnic prezentă la capul coridorului. 

— Nu-i nimic, să mă aresteze! zice, magnific, uriașul, 
făcând un gest larg - cred că a și băut ceva, deși înainte nu 
bea niciodată. 

Acum e supărat foc și-l înţeleg. Pentru că începe - și știu 
că nu va conteni curând: 

— Păi de ce, dom'ne, după 40 de ani de scormonit prin 
toate lăturile noastre minunate, să am o pensie din care să 
nu știu cum îmi voi plăti întreţinerea?! Și de ce unii care- 
au ieșit, la câteva luni după mine, au pensie dublă sau 
triplă faţă de-a mea?! De ce? 

Eh! Ce să-i răspund? De azi-dimineaţă, mă tot întreabă 
toţi. Și Silviu, și Wanda, și Liţa, și Tomescu. Şi Moandă 
acum. Și pare să fie doar începutul. 

Cred că ar trebui să solicit un spor de salarizare! Pentru 
întrebările - fără răspuns - pe care le-aruncă fiecare, de 
parcă aș fi... un fel de... coș de gunoi! 


* 
* * 


Nuță Niţache privea cu un aer pleoștit la argintăria, 
valuta și bijuteriile înșirate frumos pe masa mare din 
sufrageria vilei. El și Gică le înșiraseră. Valuta tot ei o 
număraseră. Zece mii și opt sute de parai! Cu atât s-ar fi 
pricopsit ei, dacă... Eh, dacă. 

Sticleţii nu atinseseră nimic. Unul din ei întocmise însă 
„un proces verbal de constatare”. 

— Binevoiţi să semnaţi? întrebă zâmbăreţul. 

Gică scutură din cap, că nu. Şi își apropie, ca din 
întâmplare, mâinile în față. Nu li se puseseră cătușe încă. 
Ascuns de mâneca mâinii stângi, ţinut de cureaua ceasului 
de mână, Gică avea un cuţitaș, pe care caralii nu i-l 
descoperiseră la percheziţie. Cuţitaș, cuţitaș, dar ascuţit ca 
un brici. 

— Fii cuminte, Gică! șopti Nuță și adăugă repede: 
Semnăm. 

Luă pixul din mâna polițaiului care scrisese procesul 
verbal, începu să-și caligrafieze numele. 

Gică înţelese, pe semne, altceva. Că, ce-i drept, el, 
Nuță... îl cam bloca pe caraliul așezat la masă. 

Gică se răsuci brusc spre celălalt sticlete, încercând să-i 
taie gâtul. Numai că ăla... ori era pregătit, ori avea mișcări 
mai iuți ca ale lui Gică. Pară scurt, îi răsuci mâna și-i luă 
cuțitul. Îl eliberă apoi pe Gică, pocnindu-l de se-ntinse lat 
boul de Gică și rămase nemișcat pe covor. 

— Iertaţi-l, dom’ comisar-șef! încercă Nuță, - nu știa 
dacă era comisar-șef caraliul, nici nu arăta, că era tânăr 
încă, dar nu strica o vorbă bună acolo. lertaţi-l, că-i prost! 

— Să-l iert, c-a vrut să-mi ia beregata, da? mârâi 
polițistul, se uita, de fapt, aprig la colegul lui, cel care-l 
percheziționase pe Gică, dar nu-i zise ăluia nici un cuvânt. 

— Dom’ comisar-șef, poate... Eu adică nu am vrut... Și 
știți... poate... poate ne putem înţelege cumva... se bâlbâi 
speriat Nuță, potrivind, așa, ca din întâmplare, valuta 
făcută teanc pe colţul mesei. 

— Eh! Cred că mai trebuie să întocmim niște acte! 
constată caraliul care îl doborâse pe Gică. Vasăzică, atac 
cu armă albă asupra unui poliţist, pentru Gică! Şi 
complicitate la tentativa mai sus menţionată, plus 
încercare de mituire cu bunuri furate, pentru Nuță. Aţi 
cam încurcat-o, frumoșilor! Ştiţi cam cât se ia pentru asta? 

O încurcaseră? Ha! Era puţin spus. Când aveau să 
descopere și cazierul... Când aveau să le facă și „vizita la 
domiciliu”! Şi - mai mare dandana! - când aveau să afle că 
Gică era „ieșit din pension”, ca „învoit pe trei zile pentru 
buna purtare”... Avea să iasă rău și cu ăia de la 
penitenciar! Erau în găleată! 


* * 


Antonie Viran, în halat alb și plin de elan ca un adevărat 
negustor la început de dram, atârnă de geamul ușii un 
carton mare, alb, pe care scria frumos, cu roșu: 
„DESCHIS” și mai jos, un pic, „BINE AŢI VENIT!”. Aruncă 
apoi o privire grijulie asupra celor trei butoaie, două mai 
mari, pline ochi cu vin, altul mititel, cu palincă de Oradea. 
Ce-i drept, palinca de Oradea era de Buzău. Dar parcă cine 
avea să știe asta? 

În cele câteva rafturi metalice, așezate în lădiţe, se aflau 
citrice de tot felul și mere frumoase. Alături de ele, alte 
lădiţe cu cartofi, morcovi, ţelină și verdeţuri, toate bune de 
fotografiat! lar pe un panou improvizat de el, coliere de 
„Chihlimbar”, pandantive din metal și tot felul de 
„atârnători”, cumpărate „la kilogram”, chilipir curat, din 
bazar. Aveau să se vândă și prostioarele astea. Totul era să 
treacă pe aici nevestele și fetiţele lor, când se întorceau de 
la serviciu, de la școală. Și-aveau să treacă. 

Locul nu era grozav. Adică vad foarte bun nu se 
întrevedea să fie. Că dugheana metalică în care se 
instalase era cam la o margine de cvartal. Nu chiar în 
mijlocul unor blocuri mari, cum ar fi dorit el. Eh, dar 
pentru asta avusese bani, asta cumpărase. 

Avusese noroc cu moștenirea unei mătuși. Moștenire pe 
care o terminase; cu actele de proprietate, cu taxele, cu 
aprobările, cu șpăgi peste șpăgi, pe care trebuise să le dea, 
că altfel îl apuca primăvara următoare. Pentru marfa 

propriu-zisă, deja arvunită, trebuise să se împrumute la 
frate-su și la un nepot. Dar, în sfârșit, avea acum prăvălia 
lui. Munciseră de le ieșiseră ochii din cap, și el, și nevasta, 
și o cumnată, să curețe mizeria - că fusese un timp 
abandonată dugheana, rămăsese cu geamurile sparte pe 
toată toamna și iarna. Acum era dereticată, vopsită 
proaspăt, totul lustruit și curat ca într-o farmacie. Clienţii 
să vină! Și uite că venea unul! Eh, primul client! Nu arăta 
el grozav după cum era îmbrăcat, dar... era un client 
posibil, nu? Antonie îl întâmpină cu un „Bine aţi venit, 
domnule!” rostit din inimă și însoţit de un zâmbet cald. 

— Tiii, că frumos aţi mai făcut pe-aici! observă individul. 
Îmi place! Zău că-mi place! Dai și matale una mică, așa? Să 
fie de saftea, acolo! O pălincă! 

— ..„.Dau! râse cam mânzește negustorul. N-am voie să 
servesc, dar să gustaţi, domnule, se poate, sigur. Și când o 
să vedeţi ce bună e... De Oradea! 

— Ia să văd! Că aș lua vreo două kile, dar... N-am sticlă. 

— Nu-i nimic, am eu! râse acum înveselit Antonie. Că 
sunt prevăzător, am aici niște sticle de plastic, ia uitaţi! 

Primul mușteriu - cam îngălat el, nebărbierit de vreo trei 
zile, dar mă rog, primul mușteriu - mirosi băutura, gustă, 
dădu apoi paharul peste cap, anunţă: 

— Nu-i asta de Oradea, cum nu sunt eu mitropolit. Da-i 
bună! Poţi să mai pui una! Și sticla, dacă zici că ai, poţi să 
torni deja. Că iau două kile. Şi n-o să-ţi pară rău, să vezi! 
Că eu sunt din cartier. Și am să-ţi dau câteva sfaturi bune. 

— ...Da, mulţumesc. Să umplu și o sticlă de doi...? 

— Sigur. Matale cu vechiul proprietar ai vorbit? se 
interesă nebărbieritul. Vreau să zic, ai vorbit cu el așa, ca 
între negustori, să știi și matale cum e cartierul... 

— Asta mai puţin. Că avea un avocat... 

— Aha, am înţeles! tăie scurt mușteriul. Ai mare noroc 
cu mine, domnu' Antonie Viran! 

— Ia te uită!... Îmi știi și numele! De unde? 

— Domnu', matale ești nou în branșă, după cum văd. Şi 

oamenii, când încep ceva, trebuie ajutaţi. Să nu dea 
faliment, știi? Că... ăl de-a fost aici înainte a dat. 

— Ca să fiu sincer, am bănuit. Că vadul... 

— Vadul nu-i atât de rău. Și negustoria, știi matale cum 
e, „dacă nu curge, pică”. Ai să vezi; că pică chiar binișor. 
Treaba importantă, domnu', e să te ai bine cu oamenii. 

— Păi, clienţii eu cred că vor fi... 

— Lasă clienţii! Matale să ai tot timpul pregătiţi niște 
bani. Că au să pice, să vezi, controale. O să mai treacă pe 
aici și caschetarii. Matale să fi pregătit. Să te gândești și la 
sărmanii din cartier. Că... oameni e și ei! 

— Sărmanii din cartier?! se miră Antonie. 

— Da, domnu”! Şi trebuie și cu ei să te ai bine; că altfel, 
de! Te mai trezești cu un geam spart peste noapte. Și, dacă 
nu înţelegi, cu un mic foc, pus așa, tot peste noapte. Ar fi 
mai mare păcatul de munca matale și a doamnei. 

— Ia ascultă! se supără brusc Antonie, punând mâna pe- 
un retevei, pe care-l avea pregătit, sub tejghea. 

— Nu te bășica așa repede, domnu”, că eu ţi-am rostit ce 
mi-au zis alţii să-ţi rostesc. Să nu ai necazuri! Că sărmanii 
ăștia poate fi răi. Răi de tot. Și mai pleacă fetița matale la 
școală, nu? Mai rămâne doamna singură acasă ori aici, 
când umbli matale prin târg, după una, după alta. Şi chiar 
matale! Ce faci cu beţigașul ăla, dacă te trezești cu trei 
băieţi voinici, așa, cu bisturiurile la ei?! Hai că te-nverziși 
la obraz, domnu', și eu nu vreau să te sperii! Zău nu vreau. 
Ce-o fi pentru matale să ai puși deoparte, acolo, o sută, 
două de verzișori?! Nu acu, peste vreo săptămână. Nu-i 
mare lucru, zău! Că noi înţelegem; ești la început și vadul 
nu-i grozav, știm. Pot să iau sticloanţa asta, da? Că merită. 
Ti-am vorbit frumos, domnu’! Și te feresc de necazuri mari, 
ascultă-mă pe mine! De ce să nu dormi matale liniștit?! 
încheie „primul client”, luă cei doi litri de pălincă de pe 
tejghea și îi ură din ușă: Să fie-ntr-un ceas bun, domnu”, 
că-mi placi! Simt eu că o să fii băiat bun și o să-ţi meargă 
bisnisu găitan! 

III. VEȘTI PROASIE DIN CER, 
VESTI PROASTE DIN IAD 


Când ajung „în cer”, le găsesc pe Lil și pe Ileana în 
mijlocul unui ocean de hârtii. Au scos de prin fișete, au 
scos de prin dulapuri. Dosare vechi, bibliorafturi, 
imprimate, plus cutii, ibrice de cafea, ceșcuţe. Ileana îmi 
urează bun venit din concediu. Liliana mă ia în focuri: 

— Ai izbutit s-ajungi, dom'ne?! Asta se cheamă „cât mai 
repede”? 

— Nu uita că azi sunt încă în concediu! 

— Şi ce dacă? Nu ţi-am spus eu că „se mișcă ceva prin 
sferele înalte” și trebuie să te-agiţi un pic?! atacă Lil 
furioasă. 

Și iar începe să-mi spună despre speranţa ei, de-a scăpa 
de șeful nostru drag și multe altele, toate repede, pornită 
pe tărăboi. Biata Ileana dispare din cameră. 

— N-am nici un pic de chef „să m-agit”, Lil. Nici să devin 
șef nu aspir; deloc. Cum o da Dumnezeu! spun, dar realizez 
că asta echivalează cu a pune paie pe foc. 

— Apăi, fir-ar să fie de treabă! se pornește și cu mai 
mare parapon Liliana. Că aud chestia asta, „cum o da 
Dumnezeu”, cam din oră în oră, de-o săptămână! Cu cine 
vorbeşti, îl auzi „cum o da Dumnezeu!” Păi, uitarăţi toţi, 
văd, vorba aia veche, că „Dumnezeu îţi dă, da-n traistă nu- 
ți bagă”!? Da’ ce, am ajuns un neam de blegi?! Un trib 
căruia i-a spus vreun Manitu! ori alt „chip cioplit” că, 


1 MANITU (la indienii algonkini), denumire a unei forțe impersonale 
desemnând puterea sacră, care permite ca realitatea lumii să se 

oricum, ajung toţi sclavi sau morţi și nu mai are nici un 
rost să se strofoace? Nu vezi că asta vor de fapt? Să ne 
aducă la un stadiu de indiferenţă totală! i-ar fi chiar 
indiferent dacă... dacă am scăpa odată, scrâșnește Lil din 
măsele, de pacostea aia, să ne putem face meseria?! 

Şi dă-i mai departe, cu elan. Toacă metodic, muierește, 
într-una - îndeplinind, poate, rolul milenar al „sexului 
slab”, acela „de a-i stimula” pe bărbaţi. Nu întreb la care 
„pacoste” se referă. Răsfoiesc distrat niște ziare proaspete, 
găsite pe biroul ei. 

— Agită-te, dom'ne, un pic! se revoltă Lil. Mergi pe la 
niscai șefi mai mari, că-i cunoști și te cunosc. Să te mai 
vadă la față! Să-și mai aducă aminte de tine! 

— Las” că te agiţi tu pentru tot serviciul! Ce-i cu talmeș- 
balmeșul ăsta? V-a spus cineva să vă pregătiți de mutare? 

— Nu ne-a spus nimeni nimic. Ce, nu știi cum e în 
ministerul ăsta? Dar fierbe ceva, îţi spun eu! Și, după aia, 
când or vrea, în trei ore, să te muţi și să mai rezolvi în 
paralel cine știe ce belea de caz, că au dat drumul iar la 
niște pușcăriași, de-aia se vede că se face reorganizarea! 

— la mai potolește-te, Lil! 

— Ba nu mă potolesc deloc! se supără Lil. Că a ajuns să- 
mi fie rușine de oamenii din blocul în care stau. Doi prădaţi 
în tramvai, altul jefuit în propria garsonieră m-au întrebat - 
altfel decenţi, săracii - „Voi, totuși, ce faceţi acolo?” 
Răspunde-le ăstora, dacă poţi! Dacă ai ce! Că ăi de-au 
cercetat „n-au găsit nici o urmă”! Și „au lăsat-o moartă”! 
Altă vecină, o scorpie, mă rog, mă-ntreabă când mă mut 
„în vila cea nouă”, că a auzit ea ceva, că toţi polițiștii și 
vameșii... 

— Te muţi? 

— Unde?! Poate la Ghencea, dacă or mai fi locuri! Că 
aud, cimitirele sunt pline toate! A ajuns să-mi fie rușine să 
spun că sunt polițistă! Asta mie, care știi că-mi dorisem, cu 


manifeste, în obiecte, animale și persoane. Este atribuită divinității, în 
special Marelui Spirit, Kitchi Manitu (n.hy.). 

cerul și cu pământul, să devin! Unul, mai alaltăieri, când 
mersesem la o cercetare cu Niciu și simţise că începem să 
punem întrebări „incomode”, mă întreabă el direct „ce 
tarif am”. Eu am înţeles „că-mi face propuneri indecente”, 
sigur. Şi „indignată ca femeie”, i-am șters un dos de palmă, 
de l-am trimis mototol după biroul dumisale. 

— Apropo, Niciu și Crișan unde sunt? 

— La cimitir. Acolo sunt. Să cerceteze un caz. O bătrână. 
Venise la mormântul lui bărbat-su, împreună cu o prietenă. 
Le-au jefuit în cimitir. Ziua-n amiaza mare! Bătrânei i s-a 
făcut rău și - până să vină „Salvarea” - a murit! explică Lil. 

Dar, după divagaţia asta, revine la tema de bază, că 
„acum e momentul să mă agit un pic”, exemplificându-mi 
cu șeful nostru, care zilnic „o trimite după potcoave de cai 
morţi”! Totul tocat, în timp ce rupe cu furie și aruncă la 
coș hârtii, adună, triază, trântește pe masă ori vâră în 
dosare, în bibliorafturi, în fișete, că nu se astâmpără o 
clipă cu „făcutul ordinii”. Cred că, primăvară fiind, le-a 
apucat ca pe vrăbii; și pe ea și pe Ileana, să-și curețe 
cuibul, gospodărește, de pene vechi. 

— Dar Șeful unde-i acum? 

— E în concediu medical. „Rănit în misiune”! 

— Poftim?! Unde-ai zis? În misiune? 

— Rănit, sanchi! Și-a rupt cu un glonţ unghia de la 
degetul mare al piciorului drept. Asta să-ți povestească 
Enache, c-au fost în misiunea aia împreună. A fost și Banu! 
„Trei crai către răsărit”! Că prin Moldova au zbârcit-o. N- 
are nici pe dracu’ Şeful! Dar face caz de „rana” lui. Şi vrea 
iar să ne împrăștie, să ne desființeze echipa, simt eu! Şi, de 
agitat, el se agită, domnule! Așa „rănit” cum e, săracul, se 
agită de vreo trei zile! Numai tu... Uită-te la el, eu vorbesc 
și... Citești ziare, dom'ne?! 

— Ajunge, Lil! spun, pornind-o spre ușă. Promit să merg 
pe la colonelul Tache, să văd... 

— La comisarul-șef Tache! mă corectează Lil. Şi pleci 
așa, fără să dai nici un ordin?! Ce fel de șef ești, dom'ne?! 

— Unul foarte mic, neoficial și încă în concediu! spun eu, 
dau să ies, dar... închid ușa la loc și întreb: Ia spune-mi, 
Lil! Mai ţii evidenţa celor pe care i-am trimis noi după 
gratii? Aveai, parcă, un fișier propriu... 

— Uite-l acolo! face Lil. Fișierul. În coșul de gunoi. Că 
acum am totul pe calculator! 

— Cum, cum?! Ne-au dat un calculator? 

— Cine? Ministerul? Ei, aș! Calculatoare au bișniţarii! 
Calculatoare moderne au Baba Chira, ghicitoarea și Joița 
lui Praz Verde, care nu mai umblă cu ghiocul, fac acum 
„horoscoape științifice”! Cum să ne dea nouă ministerul un 
calculator!? L-am adus pe al meu, de acasă. 

Na, că nici nu-l văzusem. E în colţ, pe biroul Lilianei. Mă 
apropii, îl privesc chiorâș, că-mi aduc aminte ce-am aflat 
de Robert și de calculatorul lui Jan-,Chelu”. 

— Vrei niște ordine, Lil? 

— Abia aștept! mârâie Lil, privindu-mă cu suspiciune. 

— Atunci, unu! Nu arunci vechiul fișier! Pune undeva 
cutia cu cartonașele alea că... cine știe? 

— Idee bună! apreciază Liliana. Acum, știi, am început s- 
o dădăcesc pe Ileana și în privinţa calculatorului, că în 
materie de dactilografe și secretariat nu mai am ce s-o 
învăţ. Dar, mai zilele trecute... a fost cât pe-aci să șteargă, 
fără să vrea, sigur, aproape tot ce încărcasem în două zile 
la rând pe calculator. 

— Doi! la vezi tu câţi din clienţii noștri de prin 
penitenciare mai sunt acolo? Câţi au ieșit, pe ce motive, cu 
ce avocaţi și din care penitenciare? Dacă tot ai scula asta 
valoroasă... 

— Ha! face Lil. Scula asta valoroasă trebuie hrănită. Şi-i 
c-am lihnită, săraca. Ştie unde ne-am trimis noi mușterii, 
dar pentru ce vrei tu, trebuie să mă aștern pe telefoane și 
pe drumuri! 

— Așterne-te, dar strânge întâi babilonia de-aici! 

Când să ies, iarăși mă oprește. 

— Şi cum fu în concediu? Chiar nu mărturisești nimic? 

— Prima dată, când ne facem timp să ajungem la sala de 
sport, am să vă arăt, și ţie, și lui Niciu, niște chestii 
senzaţionale. În compania unor foarte buni, adevăraţi 
maeștri în artele marţiale mi-am făcut concediul, Lil. 

— Au și maestre? se interesează Liliana. 

— Au, spun și, de data asta, chiar ies pe ușă, îi zic 
„succes în continuare la curăţenie!” Ilenei, dau să plec, dar 
Ileana mă informează: 

— Domnul comisar Enache e în biroul dumneavoastră. 

— Mulţumesc, Ileana! 

— Credeţi că acum, dacă suntem toţi civili, cei care am 
fost „personal civil” vom avea drepturi... la fel cu ceilalţi? 
îndrăznește Ileana. Mă refer la farmacie. Și la leafă, că... 
Ştiţi... 

— Știu, Ileana. Am să mă interesez, promit eu și intru în 
propriul meu birou de micro-șef. 

Camera - cam doi pe trei metri, sub tabla acoperișului. 
Unde-l găsesc pe „Trenache”. Traian Radu Enache îl 
cheamă de fapt, eu îi zic „Trenache”, că îi place să tot 
amâne, lasă să treneze lucrările. Adică îi plăcea. Acum 
„Trenache” stă, pur și simplu. Cu ochii pe fereastră. 

— Salut! Zicea Ileana că ai să-mi spui ceva. 

— Salut! face morocănos Enache. 

— Spune atunci, că am multe de făcut azi! 

— Aăă... începe „Trenache”, neobișnuit, cum e el, să se 
grăbească. Păi, știu că e neplăcut... În sfârșit, mă gândeam 
să te rog, dacă poti, să... mă împrumuţi cu ceva bani. 

— Acum?! Când vin din concediu. Și când suntem înainte 
de salariu?! adaug - că nu vreau să-i dau. Asta pentru că și- 
a făcut obicei „Trenache” să mă tapeze cam des. 

— Hai, Dane, ce dracu’! Tu n-ai nevastă, n-ai copii... 

— Ceea ce nu înseamnă că trebuie să funcţionez pe post 
de bancă. Nevastă-ta lucrează. Iar copiii sunt mari... 

— Nevastă-mea nu mai lucrează; de două luni, oftează 
Enache. Are patruzeci de ani împliniţi. Pe unde se duce i se 
spune, mai politicos ori nu, că nu au nevoie de ea. lar 

copiii... Pentru ei, de fapt, mi-ar trebui banii; că nu și-a 
plătit taxele la facultate, cel mare; iar ăla mic... 

— Ti-am spus să nu-l dai la o facultate particulară?! Ţi- 
am spus să-și caute și copiii... să facă ceva, nu să... zacă pe 
calculator ziua și noaptea! 

— Dane, dacă n-ai copii, să taci! Că nu știi ce pretenţii 
au acum tinerii... 

— Perfect! Tac. Aveai și alt subiect de discuţie? 

— Aăă... Păi, nu. 

— Cum nu? Aud că ai fost cu Șeful într-o misiune. 

— Eh! O prostie. 200 kilograme de heroină zicea el, 
dar... 

— Cât ai zis? Două sute?! Heroină?! 

— Da. Dar n-a ieșit nimic, se strâmbă Enache, cu gândul, 
cred, la următorul candidat la tapare. 

Mă așez pe un scaun. Și mă interesez: 

— A fost „operaţiune secretă”? Nu poţi să-mi relatezi? 

— Care „secretă”? Că... Venise și televiziunea. Trei 
echipe de la trei televiziuni. De filmat au filmat până la 
urmă, dar ce-au filmat o să fie bun... pentru vreo emisiune 
hazlie. 

— Ori poate ei v-au stricat acțiunea. Că trei echipe de... 

— Nu. De data asta cel puţin, nu. Că n-au fost anunţaţi 
decât în ultimul moment. Şi n-au mers la Deva, ne-au ajuns 
din urmă abia în Moldova. 

— Ce să caute la Deva? 

— De-acolo... de-acolo i-am luat în filaj pe ăia, suspecţii. 
Dar punctul de întâlnire al lor cu mafioţii ruși... Șeful știa 
că e în Moldova. Așa că... 

— Voi aţi făcut filajul? De la Deva? mă sperii eu, că-i știu 
pe „cei trei crai”, vorba Lilianei. 

— Nu, dom'ne! Au fost unii... specialiști în filaj, cu cel 
puţin trei mașini de schimb, mormăie „lranache”, se 
reașează pe un scaun, recunoaște: Și filajul, și ăia mascaţi 
și-au făcut bine treaba. 

— Atunci informaţia iniţială a fost falsă? Ori informatorul 

i-a informat și pe mafioţi? 

— Informaţia iniţială a fost impecabilă. Că venea de la 
„cel mai bun informator al Șefului!” începe să se 
încălzească Enache. Dacă l-ai fi auzit! Tot drumul își 
imaginau, Șeful și Banu, cum vor da ei interviuri pe la 
televiziuni! Cum vor vedea acum toţi că - și cu 
„Cronometru” în concediu - tot se obţin rezultate! râde 
„Trenache”. 

— A existat heroina aia sau nu? 

— A existat. Că, șucărit foc de-o asemenea ratare, l-a 
trimis Șeful pe Simescu a doua zi - după marele fâs - la 
Deva, să verifice. Informatorul îi spusese că rușii vor da în 
schimb diamante și bijuterii. Visau și captura de 200 
kilograme heroină. Și când colo, am găsit cărţi cu 
„Minunile Maicii Tereza” și, într-o geantă diplomat... un 
salam și două pâini rotunde. 

— Şi-au bătut joc de voi. Simescu ce-a găsit? 

— Aici e jalea. Că, la Deva, într-un depozit dezafectat, 
Simescu a mers împreună cu poliţia locală, cu câinii, mă 
rog. Potăile au semnalat imediat, zice Simescu. Și s-au luat 
probe, s-au trimis la laborator. Heroină - și încă în 
cantitate mare - fusese acolo; adusă din Serbia, probabil. 
În vreun tir. 

— Şi cum dracu-aţi ratat?! 

— Aăă... sunt mai multe ipoteze. Am avut noi filaj, de 
pildă, dar Șeful, tot timpul, a vrut „să se asigure el”... Întâi, 
că încarcă ăia la depozitul abandonat din Deva. Am trecut 
în mașină pe-acolo și noi. Încărcau. Heroină probabil, ceva 
urme au rămas, cum ţi-am spus, în depozit. Dar nu s-a 
mulțumit cu atâta Șeful. „S-a deghizat”. C-un basc și 
mustață! Pe Banu l-a pus să-și cumpere o pălărie! Şi, pe 
parcurs, de la Deva până spre Buzău, tot i-a cerut Şeful lui 
Banu „să depășească mașina din faţă”. Adică una din cele 
două ale filorilor. N-avea încredere în ei, se temea mereu 
c-au pierdut „papucul cu zăpadă”, cum spunea el, adică 
mașina traficanțţilor. 

— Înseamnă că v-au remarcat. Dar cum au scăpat de 
marfă? Dacă zici că o încărcaseră în mașină. 

— Bănuiesc eu cum, zice „Tranache”. Că la Pitești 
suspecţii din „papuc” au făcut o haltă. Au intrat, un minut 
ori și mai puţin... într-un garaj. 

— A! Trucul cu garajul? Păi tu nu-l știai? 

— Eu le-am spus să intervenim chiar atunci! Să dăm 
buzna peste ei în garaj. Numai că Șeful visa să înhaţe și 
„diamantele și bijuteriile rusești”. Ăia cu „papucul” au ieșit 
imediat din garaj, îţi spun. 

— Păi aveau alt „papuc” identic, cu același număr de 
înmatriculare, pregătit. Au mutat doar șoferii. Mașina în 
care era heroina și-a continuat drumul ei; poate tot spre 
Moldova, poate „în coada voastră”. Cum aţi putut fi atât de 
tăntălăi?! 

— Dane, eu eram și năucit de nesomn, se scuză 
„Tranache”. Că și cu o noapte în urmă... dormisem pe 
scurte. Avusese un vecin de bloc o aniversare. In 
următoarea noapte am fost pe drum spre Deva; ziua „am 
studiat locurile” și „am verificat informaţia” la depozitul 
ăla; noaptea, a treia deci, am fost... pe urmele „papucului”, 
spre Moldova. 

— Îţi dai seama că heroina aia e acum undeva?! Poate 
aici, poate la ruși, dar otrăvește niște nenorociţi de copii! 

— Ce, parcă e singura heroină pusă în vânzare!? 

Eh! Ăsta e „Trenache”. Vechiul meu coleg de școală, de 
care... nu prea pot să scap. 

— Când s-a întors Simescu, s-a oprit și la Pitești? Să 
vadă măcar ce știe poliţia locală de garajul ăla? 

— Ăăă... păi, nu cred, recunoaște Enache. Că Șeful nu i-o 
fi spus de garaj... eu n-am știut că plecase Simescu... 

— Adresa garajului o știți? 

— Ăăă... Nu prea. Că era noapte, Dane. Oraș 
necunoscut. Deci strada... n-o știm. Nici proprietarul 
garajului nu știm cine e. 

Păi n-are dreptate Lil? Când zice că pe „Tranache” poţi 

să-l trimiţi după moarte. 

— Dane, nu cumva să-i spui lui Banu că ţi-am zis de 
operaţiunea asta! Că... se duce imediat la Șeful și... m-am 
ars. 

— Ţi-a interzis să vorbeşti despre caz? 

— Păi nu, dar... Ştii, imediat după ce venise Șeful la noi, 
de la „Aţă și izmene”, a mai ratat el atunci o chestie. Tot 
mare. Atunci era însă marea bulibășeală de după revoluţie; 
nu s-a prea băgat de seamă. Dar a aflat, tot de la Banu, că 
eu... Boroboaţa era, cum spun, mare și... 

— Auzi! Nu mă interesează. Aia a fost. 

— Da, dar pe mine m-a ţinut în focuri vreo trei luni. Îmi 
spunea că „mă dă afară” în fiecare zi. Şi începusem s-o 
cred chiar. Că el... atunci mai ales, știi ce relaţii avea! 

— N-auzi că nu mă interesează?! 

— Dane, mi-e frică și acuma! zice deodată Enache, se 
ridică și se duce la fereastră, stă cu spatele la mine, 
adăugă cu un glas sugrumat: Atunci ca atunci, dar acum... 
Azi-noapte am visat că eram șomer. 

— Azi-noapte?! Şomer?! tresar eu. 

— Adică și azi-noapte. Că am mai visat. Nu cred că poţi 
înţelege! spune cu glas și mai sugrumat Enache și... am 
senzaţia că îl îneacă plânsul. 

Când cobor scările, dau nas în nas cu Niciu, care „e 
fericit că m-a întâlnit”. 

— De ce? Ce-i la cimitir? 

— Caz urât, cu șanse minime de rezolvare! rezumă 
Niciu. Unicul martor, Ortansa și nu mai știu cum, că are un 
nume sucit, dar l-am notat undeva, fostă actriță, e complet 
șocată. Am să vă raportez eu mâine, că acum... mă cheamă 
Șeful urgent. 

— De ce erai fericit că m-ai întâlnit? 

— Că... vreau să vă rog, dacă puteţi, am nevoie de niște 
bani, oricât de puţini. Nevastă-mea... 

Îl opresc să continue, ăstuia îi dau. Că are patru copii și 
o nevastă care... Cum să lucreze, cu patru copii mici?! 

Peste zece minute mă aflu în biroul colonelului - pardon, 
comisarului-șef Tache. Nu întâmplător am venit la el. 
Tache e un om pe care-l respect. Excelent profesionist, om 
de cuvânt, șef al unui serviciu cumva similar cu cel condus 
de Șeful meu. Am colaborat cu oamenii lui deseori și cu 
reușite frumoase. Acum Tache isprăvește de vorbit la 
telefon cu cineva și se întoarce spre mine. 

— Bine veniși! Te-a trimis încoace veverița Liliana? 

— ...De unde știți? mă bufnește pe mine râsul. 

Râde și Tache, care, în general, o apreciază pe Lil. 

— A simţit ea ieri ceva, zice Tache. Și a venit să-mi 
aducă, chipurile, niște hârtii și „să afle oarece”. Nu i-am 
spus absolut nimic. Că am vrut să văd ce face în 
continuare. Și-a făcut. Peste vreo oră, iar mă trezesc cu 
Liliana în birou, cu alte hârtii. Statistici acum. Îmi explică 
ea că a iniţiat un program pe calculator... Ce, v-a dat 
computer?! realizează abia acum Tache. 

— Nu. E-al ei, adus de-acasă. 

— Aha! Mă rog. Sper că și-l parolează bine. Ei, și nu mă 
mai întreabă nimic Liliana acum, îmi explică doar, cum a 
făcut „un gen de statistică”. Erau cazuri rezolvate de 
serviciul vostru, grupate pe tipuri de infracţiuni și moduri 
de operare, pe reușite și ale cui reușite din întreg serviciul. 
Tinuse de fapt, să-mi reamintească, cine și ce a rezolvat! 
Probabil, auzise că avem o ședință cu șefii, azi-dimineaţă. 
Vrea să te facă șef? 

— O vrea. Eu nu cred că am pic de dorinţă să mai încerc 
boala asta. Mi-a trecut de mult. 

— Asta pot să înţeleg, mai bine decât crezi, râde Tache. 
Că am ajuns să fac rapoarte peste rapoarte, statistici peste 
statistici, plus ședințe și telefoane de „intervenţii în cazuri 
delicate”! Ca să nu mai vorbesc de ameninţări, directe sau 
voalate. 

— Știu. Că primim și noi. Şi pe când eram șef primeam. 

— Dacă erai un șef al dracului de neînţelegător! se 
amuză Tache. Pe cinstite, eu te-aș propune acum la... 

— Nu, vă mulțumesc! 

— Te-aș propune - că asta pot - și pe dumneata, și pe 
Liliana, și pe Niciu, pentru a conduce fiecare... 

— Nu cred că ne-aţi face un serviciu. Dacă puteţi pune 
însă o vorbă bună, am vrea măcar să ne lase echipa. 

— Bine. Să vedem cum o fi la ședința de după-amiază. 
Că cea de dimineaţă nu a mai avut loc. 

— Credeţi că, dacă se face o reorganizare... există 
speranţe pentru o dotare mai bună? 

— Nu-ncepe și dumneata ca cei din serviciul meu! 

— Păi, n-avem dreptate?! mă enervez eu. 

— Știu că toţi bișnițarii au telefoane mobile! Noi n-avem. 
Ba avem și interdicții la telefoanele fixe. Ştiu că o ducem 
prost cu benzina. Mai mare râsul, îmi rămân oamenii în 
„pana prostului”, când cercetează un caz mare ori fac un 
filaj. Ce să mai vorbesc de lipsa calculatoarelor, că avem 
probleme și cu rechizitele. Să-ţi mai spun că scaunele 
astea, uite în ce hal sunt? Că trebuie să te-așezi cu grijă pe 
ele? Că stăm toţi într-o clădire „cu bulina roșie” pe ea?! Că 
nu s-a mai zugrăvit în camera asta de 17 ani!? Se pare că 
niște șefi mari de tot presupun că ne place așa! Că ăsta o fi 
farmecul meseriei! Orice raport faci, ti se răspunde că nu 
sunt bani. 

— Apropo de bani, am în echipă și o dactilografă, Ileana, 
pe care - îmi amintesc eu - iarăși nu aș vrea s-o pierdem. 
Foarte ordonată și... Excelentă ca dactilografă! Acum 
Liliana o școlește și să lucreze pe calculator. Știţi ce 
balamuc poate ieși, dacă nu găsești imediat o hârtie de 
care ai nevoie. Ştiţi ce buclucuri pot apărea, dacă înaintezi 
un raport sau niște acte pentru procuror în care s-a sărit 
un cuvânt doar. Ori s-a omis o nenorocită de virgulă! 

— Poţi să te oprești aici! Am înțeles. Că am și eu 
„personal civil”. Vrei să întrebi, dacă acum, pentru că 
acum că suntem toți civili... 

— Da. Măcar dreptul la medicamente! Măcar un salariu 
mai bun, pentru cei ce lucrează cot la cot cu... 

— Știu. Din câte-am aflat, deocamdată... nu sunt bani. 

— Atunci... Se face totuși reorganizarea? 

— Se face. Sigur, se vor roti niște șefi. 

— Dar lefurile personalului? Am în echipă oameni care... 
o duc greu cu banii. Înţelegeţi, cred, ce înseamnă să te 
bată la cap nevasta, că nu mai are bani pentru întreţinere, 
pentru cărțile și caietele copiilor, pentru... multe altele. 

— Uite de-aia sigur n-ai să ajungi mare șef, Vasiliule! Că 
ai redeschide discuţia asta în fiecare ședință! Ai scrie tot 
felul de rapoarte... 

— Dar este esențial - dacă zicem că luptăm împotriva 
corupției - să fie scutit „omul legii” de asemenea griji! Că 
dacă învaţă să ia, când i se oferă... Și știți că li se oferă. 

— Şi că destui sunt deja „mânjiţi”, încheie Tache. Află că 
știu asta și oameni din conducere, mă refer la cei... la care 
pot eu apela, să le explic omenește ce și cum e cu cei care 
bat zilnic străzile și vin în contact cu tot soiul de oameni, 
unii care se joacă cu miliardele! Se pare că toți șefii noștri 
înţeleg; dar... sunt bani puțini. 

Nu cred că ar mai avea rost să rămân, să-i ronţăi inutil 
timpul lui Tache. Nu cred nici că ar merita să mai urc o 
dată „în cerul nostru”. Mă opresc deci cu mașina la un 
super-market! Imi fac o aprovizionare, cu tot soiul de 
bunătăţi pentru burlaci: mezeluri, mere, portocale, cutii de 
conserve. Încarc în „Dacie” și ajung acasă, opresc în fața 
blocului, deschid portbagajul, dar... mă opresc. Asta pentru 
că l-am văzut pe Banu - pardon, pe proaspătul inspector 
principal Banu - ieșind din blocul în care locuiesc. Ce-o fi 
căutând Banu în blocul meu?! 

Banu face parte din „fauna ministerului”, cum zice Lil, 
strâmbându-se ea, așa... cam cum ar vorbi despre păduchi. 
Nu greșește prea mult. Banu e un șmecher de Brăiliţa. 
Când l-am cunoscut era slab ca un ţâr, cu aer de „fante”, 
dat mereu cu surplus de briantină pe păr. Acum Banu s-a 
îngrășat binișor de tot; umblă în costume „Armani” sau 
„Gucci”, după cum se prezintă. Sunt nedespărţiţi, el și 


87 


Șeful. Nu cumva venise să mă caute pe-acasă? O vrea Șeful 
să mă mobilizeze pentru vreo acţiune „delicată” și foarte 
importantă? Şi întârzie, dobitocul! A ieșit mergând lejer 
din bloc, dar s-a oprit lângă o mâţă care face graţii la 
soare, pe-o margine de bancă. Fac conversaţie! Mângâie 
tigrul ăla tranzistorizat. Ridică privirea, mă vede în sfârșit, 
pornește spre mine, mimând o mare bucurie. 

— Să trăiţi, dom’ șef! Şi la mai mare! Că am auzit eu! 

— Ce-ai auzit? 

— Eh, doar veniţi din concediu. Știţi mai multe! 

— Crezi că mi-am făcut concediu la NASA, ori la vreo 
ghicitoare în bobi? 

— Eh, dom! șef, știu și eu cum se mai fac concediile, nu? 
O societate plăcută la un pescuit, la o vânătoare. Mai 
merge omul la vreo vilă particulară. Aer curat și... într-o 
companie selectă. 

— Ei, aici ai nimerit-o, zic eu. 

Că, în definitiv, la o vilă - mai mult cabană, mă rog - am 
fost. Iar selectă... Da, cei cu care-am fost pot fi numiţi așa, 
că sunt specialiști de primă mână în arte marţiale. Banu 
pricepe însă în felul lui confirmarea, pentru că devine și 
mai mieros: 

— Ei, păi, vedeţi, dom’ șef! Şi-mi pare bine. Că se 
înfiinţează niscai unităţi militare noi! 

Na! Ăsta s-ar putea să știe mai multe decât Tache. 

— Ce unităţi militare, că ne-au „civilizat”, nu? 

— Ei, ne-or fi civilizat pe noi, dar... lăsaţi, că știți 
dumneavoastră, dom’ comisar! Întotdeauna când se fac 
reorganizări, reduceri de personal, apar ca ciupercile... 
micuţe organisme. Şi comisii! Măcar într-o comisie de-asta 
poate găsiţi un loc și pentru mine, că știți, eu... 

— Te distingi în misiuni, am auzit. Mi-a spus ieri o 
telereporteriță cum era să capturați 200 kilograme de 
heroină. 

— Valy v-a spus, așa-i? 

Valy fusese acolo?! Excelent! Că pe Valy o cunosc. 

— Nu Valy, una blondă... Cum naiba o cheamă?! caut eu 
încă un fir. 

— Lusy? Dar e mai mult șatenă aia. Ce v-a spus? 

— Ce să-mi spună?! Că filaţi ca niște cizme, încă de când 
aţi plecat din Deva? 

— Din Deva?! De unde știa Lusy? Că asta n-am spus-o la 
nimeni! 

— De unde știa n-am întrebat-o pe Lusy sau cine o fi 
blonda aia, dar... De! Ziariștii, mai ales cei din 
televiziune... presupun că plătesc bine o informaţie! 

— Hait! Ştiţi că aveţi dreptate, dom’ comisar!? Că așa s- 
ar explica totul! Știu eu că sunt unii „ciripitori” de-ăștia, 
am și eu unul care „vinde pontul” întâi la Ti-Vi. 

— Sunt curios cum de nu v-aţi dat seama ce-a fost la 
Pitești. Ziarista mi-a spus că aţi întrerupt acolo urmărirea; 
că intrase „papucul” cu marfa într-o curte. Aţi putut vedea 
ce făceau în curte? 

— „Păi... nu... Că... Nu era numai curte; era și un garaj, 
în care au intrat ăia doi, cu mașina. 

— A, garaj?! Mă mir eu. Și nu v-aţi întrebat de ce intră 
cineva cu mașina într-un garaj, din care să iasă după un 
minut ori mai puţin? Și-au bătut joc de voi, copios, mă! 
Cine sunt? Cum îi cheamă? Aveţi pozele lor? 

— Mda! zice posomorât Banu. Adică... Adică... le-am 
reținut noi  pașapoartele, numai că... erau false, 
mărturisește Banu. Am descoperit asta abia când am ajuns 
la sediu. Iar filmul din aparat... Că făcusem eu niște 
fotografii cu ăia, cu traficanţii, dar... 

— Dar ce? 

— Luasem, știți, un film... la mâna a doua, cum s-ar zice, 
din Obor. Și... era expirat. 

La gâtul lui Banu e un lanţ de aur. La mână are brățară, 
tot de aur. Și luase film din Obor, de la taraba cine știe 
cărui hoțoman, să meargă la o acţiune în care visau să facă 
o captură de 200 kilograme de heroină! 

— Deci nu știți cine și-a bătut joc de voi?! Mașina? 

„Papucul” ăla? 

— ...Nu prea știm, că... și mașina și actele ei... Era, de 
fapt, o mașină furată. Dar nu ne-am dat seama atunci, știți, 
că... Șeful leșinase... Să nu-i spuneţi că v-am zis asta, dar... 

— Locul unde-i garajul ăla ţi-l amintești? întreb eu - nu 
știu ce mi-a venit, că dacă „Trenache” zicea că nu știe, 
tontul ăsta... 

Dar - spre mirarea mea - îl aud pe Banu spunând: 

— Locul îl știu. 

— ÎI ştii?! Sigur?! 

— Sigur. Că aveam, când eram în școală, la Băneasa, 
știți, aveam o gagică trăsnet, în Pitești! Ce „carte” știa 
fata! 

— Ascultă-mă cu atenţie, Banule! Dar... mai întâi, ce 
căutai în blocul ăsta? 

— A, o prostie! Ceartă de familie. Dar doamna în conflict 
îl cunoaște pe Șefu, i-a telefonat, m-a trimis... Dar acum 
mi-a dat Șeful o sârmă pe celular, să vin urgent la sediu. 

Îi dăduse „o sârmă pe celular” și, de urgentă ce era 
treaba, el făcea conversaţie cu mâţa! Eh, ăsta-i Banu! 

— Auzi, Banule! Vă ofer gratis un pont. la spune-i tu 
Șefului nostru să te trimită acum la Pitești! Că proprietarul 
garajului ăla era mână-n mână cu ăi de și-au bătut joc de 
voi! 

Îi explic ce-ar trebui să facă, Banu promite „să se 
implice imediat în caz”, dar... vede cumpărăturile pe care 
le făcusem și care rămăseseră în portbagajul deschis al 
„Daciei”. 

— Ce naiba, dom’ comisar, așa cumpărături faceţi? Nu 
vreţi să vorbesc eu cu cineva, să vă aducă acasă tot ce vă 
trebuie - calitate extra și la un preț... 

— Mă, tu ai auzit ce ţi-am spus?! Îţi dai seama că puteţi 
cârpi încă gafa pe care aţi făcut-o!? Poate să luaţi și 
urma... 

— Am înţeles, dom' comisar, am înţeles. Plec chiar 
acum. Dar mai gândiţi-vă și dumneavoastră la ce v-am 

propus, încheie Banu și plecă spre „mașinuţa” lui, un 
„Volvo” grozav, care pare nou. 

Ăsta nu cred să aibă probleme cu banii. Pare, profesional 
vorbind, „aproape tâmpit complet”, cum zice Lil. Dar... de 
descurcat uite că se descurcă! 

Jumătate de ceas mai târziu, am despachetat și tocmai 
mă pregăteam să mănânc. Aud telefonul. Silviu Găian e și 
vrea să ne întâlnim. 

— Chiar acum? întreb eu, cu ochii la mezelul de pe 
masă. 

Îmi spune că „neapărat acum”, că-i „urgent și 
important”. Ce-o fi? 

Vâr totul în frigider, cobor. Mă urc în mașina pe care din 
fericire am lăsat-o în fața blocului. Și, în 20 de minute, 
ajung la locul pe care mi-l indicase Silviu. 

Aproape că s-a întunecat. Il văd totuși pe Silviu, 
așteptând în staţie. Trec cu mașina mai departe, că e în 
apropiere „un giratoriu”, întorc, las mașina pe-o alee, mă 
apropii, trec prin faţa lui Silviu, făcând doar un „Pss!” că 
părea „scufundat în gânduri”. Și o pornesc mai departe, 
spre intrarea unui bloc, aflat dincolo de un mic spaţiu 
verde. Băiat isteţ... și prudent, Silviu nu se ia imediat după 
mine. S-o fi crezând filat? O fi? Ceva din tonul vocii lui - 
dincolo de cuvinte, ca și azi-dimineaţă - mi-a trezit o stare 
ciudată de neliniște. 

Holul de la parterul blocului în care am intrat e luminat 
slab. Prefer să mă îndrept totuși spre partea cealaltă a 
holului, unde mai e o ușă, ce dă în curtea interioară. Și 
unde e și mai puţină lumină. Când apare, Silviu trece pe 
lângă mine și chiar iese pe cealaltă ușă, șoptind doar un 
„Veniţi, vă rog!”. Mă iau după el și, după ce parcurgem 
spaţiul până la altă intrare, în același bloc, intră acolo. 
Intru și eu, îl găsesc crispat, parcă ar fi văzut stafii de 
curând. 

— Avem puţin timp, domnule Vasiliu, șoptește Silviu, 
deși în blocul ăsta presupun că locuiește, la etajul unu sau 

doi, un amator de muzică foarte modernă. Urlă o magaoaie 
de combină, de vibrează geamurile pe toată scara. 

— Te-ai simţit urmărit? 

— Nu. Adică nu cred. Și... am schimbat două tramvaie, 
până să ajung acolo de unde v-am telefonat, dar... nu se 
știe niciodată. Și dacă ne-ar vedea cineva... 

— Ne-am întâlnit întâmplător și te certam iar, „că nu mi- 
ai reparat bine mașina”! 

— Domnule Vasiliu, nu știți cu cine aveţi de-a face! Eu vă 
spun să vă feriți. Au poza dumneavoastră. S-ar putea să 
aibă și adresa. Știu și că aţi făcut atunci descinderea la 
restaurantul acela, că m-aţi anchetat și pe mine. M-ati 
scăpat atunci de pușcărie, Dumnezeu să vă dea sănătate și 
să vă păzească! adăugă precipitat Silviu. Astea toate le-am 
spus, adică le-am confirmat eu, m-am făcut că „mi-am adus 
aminte”. Că am simţit că mă verificau. Aflaseră, sunt 
sigur... de la fiul domnului judecător ori de la Tina, nu știu 
de la cine, dar aflaseră. 

Tina fusese „mâna dreaptă” a lui Barbu, fiul lui Ghiţă 
Caraivan. O tipă uscată ca un băț trecut prin foc, 
îmbrăcată toată în negru, karatistă. Îi zburase pistolul lui 
Niciu din mână, cu o lovitură de bombeu, deși Niciu nu-i 
un papă-lapte deloc. În ancheta preliminară nu obţinusem 
nici un cuvânt de la Tina. Nici procurorul Ioniță nu o 
făcuse să vorbească, nici alţii, care încercaseră în fel și 
chip. O muiere a dracului, la vreo 35 de ani, care... 
leșinase totuși când îl văzuse pe Barbu cu o gaură-n frunte. 
Il divinizase, bănuiesc, pe șeful lor. 

— Proprietarul atelierului, continuă Silviu, le-a confirmat 
și el că mașina dumneavoastră ajunsese s-o repar eu la 
cererea lui. Asta mi-a șoptit Gina, care i-a auzit vorbind. 
Dar, dacă m-ar vedea unul din ei întâlnindu-mă cu 
dumneavoastră... aș fi terminat. 

— Vorbești de mai mulţi? Cine sunt? 

— Zvastica aia-n cerc, domnule Vasiliu! O aveau și Barbu 
și Tina, tatuată, uitaţi aici! mi-arătă locul pe faţa propriei 


92 


mâini Silviu. V-am declarat atunci de școala de karate pe 
care o conducea Barbu. Și de un fel de club. Eu știu ce-am 
păţit, domnule Vasiliu. M-au momit întâi cu postul ăla de 
bodyguard, foarte bine plătit. Dar au zis că trebuie „să mă 
pregătească”. M-au pregătit câteva luni. Instrucție mai 
severă ca la armată. Lupta cu mâinile goale sau cu arme 
albe. Plus lecţiile de „concentrare psihică”, despre care... 
Ştiţi, eu am citit multe despre chestiile astea. Mirosea mai 
curând a fanatizare. 

— Ai impresia că te verifică, pentru a te reintegra? 

— Da, domnule Vasiliu. Și nu vreau. N-aș vrea să-mi 
pierd nici locul de la atelier, dar... mi-e frică! Pentru că 
acum... fac antrenamente și cu arme de foc. 

— Poftim?! Nu cumva exagerezi? 

— Nu cred. Că Gina... Vor s-o ademenească și pe ea; 
cred că au nevoie și de femei. Au întrebat-o dacă a tras 
vreodată cu o armă și dacă... nu i-ar plăcea să-ncerce. 

— A acceptat Gina? 

— Le-a zis că se mai gândește. Și-a venit să mă întrebe 
pe mine; că-l văzuse pe tipul ăla pletos, când mi-arăta 
fotografia dumneavoastră. 

— Ce i-ai spus Ginei? 

— Că pe mine nu mă interesează, n-o sfătuiesc nimic. Că 
Gina-i „protejata” patronului; nu știu nici cu ea... ce-o fi. 
Nici cu patronul. 

— Fotografia mea cum era? 

— Mărimea, carte poștală; color, recentă, nu în 
uniformă. 

Ei, asta ar mai fi trebuit! Să fie una în uniformă! 

— Pletosul ăla îmbrăcat în negru și cu zvastică pare 
specializat pe altele, domnule Vasiliu; că a mai fost în 
comandouri; a lucrat în Balcani: prin Ungaria, cu mașini. 
De-aia v-am zis să luaţi mașina repede. Că, dacă mai 
rămânea o noapte... Nu știu cât vă pricepeţi, dar un 
mecanic priceput poate „aranja” o mașină, să vă lase 
frânele tocmai când aveţi mai mare nevoie de ele, să vă ia 

foc din senin sau... 

— Ai idee cum îl cheamă pe pletos? 

— Nu mi-a spus, nu l-am întrebat, nici nu-l întreb, să 
știți! Vă rog să nu-mi cereţi s-o fac... 

— Nu-ţi cer să faci nimic! Te-ai descurcat până acum de 
minune, sper să nu ai motive de îngrijorare. Mi-ai spus 
lucruri foarte interesante. Numai în cazul în care te simţi 
„presat” ori ameninţat de ei în vreun fel, îmi telefonezi. 
Mai ai numărul meu scris pe undeva? 

— Doamne ferește! L-am memorat. Am ars biletul ăla. 
Nu sunt un prost, domnule Vasiliu! Mi-e frică... vă rog, nici 
dumneavoastră să nu mă căutaţi, că... Mi-e frică, pentru că 
am văzut o dată cum... cum au pedepsit pe unul care era 
suspect doar că... ar colabora cu poliţia. 

— Cum l-au pedepsit? 

— Lăsaţi-o așa, n-aţi vrea să știți! zice Silviu. Pot să vă 
spun... că a fost groaznic. Ca-n iad! 

Vechea tactică de  „cimentare” a „acumulărilor 
ideologice”. Teroarea! 

— Aveţi grijă de dumneavoastră, domnule Vasiliu! reia 
tot în șoaptă Silviu. Şi de mașină! Aveţi un garaj bun? 
Sigur? 

— Îm... Nu prea. 

— Atunci mai bine nu lăsaţi mașina în garaj! Nici în faţa 
blocului! Vă asigur eu, nu au uitat că l-aţi împușcat pe 
Barbu! Și par să fie puși pe „răfuieli exemplare”! 

— Mă, tu știi... încă și altele! 

— Credeţi-mă, domnu' Vasiliu, dacă s-ar afla că v-am 
spus și pe sfert din câte v-am spus... 

— Înţeleg, Silviule! Și îti mulţumesc mult... pentru tot! 

Îi strâng mâna. Și îl las să plece el înainte. Rămân în 
holul aproape întunecat în care... nu se vede nici o 
mișcare. Oamenii s-au întors deja de pe la slujbe, stau 
zăvorâţi prin apartamentele lor. Din Silviu ar putea ieși un 
colaborator bun. Asta dacă aș avea timp, dacă aș avea mai 
ales un loc unde să putem discuta liniștiți; nu într-un hol de 

bloc, unde... pute a urină. Şi unde se aude muzica aia... 
drăcească... de care nu s-o fi plâns nimeni? Și? Dacă s-o fi 
plâns? Dar... O fi avut curaj să se plângă cineva? 

Ies din hol, îmi regăsesc mașina, urc în ea, dar nu merg 
la „garajul meu”, o improvizație - bine amenajată altfel - 
dar improvizație, făcută două blocuri mai departe de cel în 
care locuiesc. Sistemul de încuiere a garajului e o joacă de 
copii pentru un specialist. Așa că... Prefer să-mi las mașina 
în afara garajului, cam la o sută de metri distanţă, într-o 
parcare aglomerată. De aici poate cineva să o fure cel 
mult. Dar nu cred că va tenta pe cineva, după cum arată 
„Dacia” mea, fie și reparată de curând. 

Constat din nou că, în mod ciudat, Silviu a reușit să-mi 
transmită o senzaţie de panică și mă întreb cum oare? 
Unele inflexiuni ale vocii? Ceva „dincolo de cuvinte”? De 
regulă, simt când sunt minţit. Simt și emoţiile puternice. 
Poate că... am recepționat ceva? Sau devin cumva 
paranoic? Mă cred mai important decât sunt? Visul de azi- 
noapte să fi avut și el un rol? Fapt e că urc în lift - în liftul 
ăsta unde a fost ucis mișelește, cu un cuţit în spate, Iosif 
Szabo. Nu știu, nici până azi, dacă venea Ioșca la mine, să- 
mi spună ceva. Poate. 

Şi iarăși, poate și din cauza asta, mă opresc un etaj mai 
jos, sun la ușa unui sereist pe care-l cunosc mai de mult. 
Mă simt privit prin vizor, ușa se deschide puţin, rămânând 
„în lanţul de siguranţă”. Colonelul, în halat de casă, mă 
privește nedumerit. 

— Trăiţi, domnule colonel! N-aţi vrea să ieșiţi la o 
țigară? 

Colonelul scoate lanţul, zâmbește, invită: 

— Intră! Nevastă-mea și copiii sunt la rude, în Bușteni. 
Sunt deci singur, iar azi, am profitat de ocazie și „am făcut 
curat”, zice sereistul adăugând un semn; cred că „și-a 
deparazitat” apartamentul de eventuale microfoane. 

— Radioul văd totuși că funcţionează! observ eu. 

— Şi îl lăsăm așa, că-i și mai sigur, zâmbește iar 

colonelul. Credeam, sincer vorbind, că te-ai mutat. 

— Din blocul ăsta? Nu, nu m-am mutat. 

— Păi, de ce? Că după isprava aia cu Barbu, ar fi trebuit. 
Nu știți cine este tăticul cel bun al băieţelului rău? 

— Ba știm. Mare mafiot. Ghiţă Caraivan. 

— Ia loc! mă invită gazda. Bei ceva? 

— Mulţumesc, nu. Personal, cred că Ghiţă e mort. 

— Crezi? Asta-i ceva care să lași pe „cred”? 

— Mă îngrijorează în prezent altceva. Pare să fi apărut 
un camarad de peripeții, prin comandouri, al lui Barbu. 
Care, sunt informat că are o poză a mea. E posibil și să 
caute oameni, pentru a-i antrena în regim paramilitar. Cam 
cum făcuse Barbu. Dar acum folosind și arme de foc. 

— Ştii cum îl cheamă pe „antrenorul” ăsta? 

— Nu. Din descriere, un tip înalt, pletos, cu o zvastică în 
cerc, tatuată aici! arăt eu pe mână. Aud că e priceput și la 
„aranjat” autoturisme. 

— Cu ofițerul de la unitatea de informații ai vorbit? 

— ...Am mai multă încredere în dumneavoastră. 

— A!... Nu ţii totuși legătura cu cineva de-acolo? 

— După istoria cu Barbu... a făcut un tip un fel de 
anchetă preliminară cu mine. A fost și în comisia care... a 
cercetat cazul. Din fericire, am avut martori că a fost 
legitimă apărare. Că mi se păruseră... cam porniţi. De 
atunci nu m-a mai căutat nimeni de la acea unitate, nici eu 
pe ei. Dar am aflat recent că... sunt unii care pun întrebări 
în legătură cu mine. 

Colonelul face o mică grimasă, pare să înjure. Se 
întoarce apoi spre mine, mă privește atent: 

— Cine ţi-a dat informaţie astea? Vreau să spun, ai 
încredere? N-o fi vreo gogoriță? 

— Am încredere. 

— Bun, încheie colonelul. Am reţinut, am să-ţi spun 
mâine, la ora 18,00, dacă aflu ceva care să te intereseze. 
Zic oricum să fii foarte atent. Lasă-ţi „semne”! În 
apartament, la mașină. Că dacă e ce bănuiesc, nu-i de 

joacă. 

Reajuns la propriul meu apartament - o garsonieră 
dublă, de fapt, iarăși scot din frigider, pun pe masă... Şi 
iarăși se aude soneria. Deschid. Niciu și Crișan. Imi spun 
că Șeful i-a trimis să mă caute. Că la telefon nu mai 
răspundea nimeni și că e un caz la care... 

— Mă, voi ați mâncat azi când? 

— Azi-dimineaţă, înghite în sec Niciu, mirosul apetisant 
de salam și kaizer îl face să fie sincer. 

— Ia staţi voi doi jos, să mâncăm! Ce caz e? Cu cimitirul? 

— Nu, zice obosit și acrit Niciu. Unul nou, „delicat”. N-a 
vrut Șeful să ne spună ce. A zis că... noi „să fim de găsit”, 
lângă telefon, dacă... 

— Voi, după ce mâncăm, mergeţi și vă culcaţi. După ce 
închideţi telefonul. Dacă chiar o arde cumva, vin eu după 
voi. Poftă bună! 


* * 


Jan-„,Chelu” nu se mai învârtea prin cameră ca un 
gândac. Acum zăcea; se prăvălise pe-o canapea, răpus de 
durerea surdă, dar persistentă care îi cuprinsese toată 
falca. I se și umflase aproape jumătate de cap. Gândul de-a 
se duce însă la un „dinţar” îl îngrozea și mai mult. 

Auzi un ciocănit în ușă. Și apăru Fane-„Speriatu”, cu 
hainele și mutra lui de cioclu. 

— Stăpâne, am o veste bună! șopti Fane. 

— Immm! făcu pe tăurașul Jan. 

— Bună de tot! anunţă „Speriatu”, apropiindu-se de 
canapea. Ce-mi ziseși matale. Adică... De ce să mă ocup eu 
așa... prioritar! găsi Fane cuvântul cheie, domnesc. 

— Îmmm! Spune, dracului, o dată! Ce vrei? 

— De „domnu Hary”, stăpâne! aminti Fane împăciuitor. 
Nu porunciși matale să-i dibui bârlogu' veneticului? Și am 
aflat, șefu! Tot am aflat. 

— Ce, mă?! Când dracu’? Așa repede? făcu Jan, 
ridicându-se binișor de pe canapea. 

— Uite poza lui, șefu! Și poza ălor două bambine - faine, 
șefu, pe cuvântul meu, faine! - poza cu bodi-garzii de-o 
săltară pe „Ochelarista” de la domiţiliu, poza cu vila pe 
care o închiriase acum două săptămâni dom’ Hary, alta cu 
mașinile pe care le au! enumeră Fane, înșirând pe-o masă 
fotografii de mărimea unor cărţi poștale. Știm de la vecini 
încă și mai multe. 

— Mă! făcu înviorat Jan, cercetând fotografiile. Cine-i ăla 
care-a făcut treaba asta, că-l] premiez personal! 

— Șefu... ăla nu-i din ai noștri, mărturisi spășit Fane. 

— Ai!? izbucni Jan. Cum adică?! Toată liota, ăi de le dăm 
să mănânce o pâine cu unt, toţi lingăii noștri, nu aflaseră 
nimic!? Şi află ăla?! Al cui este? 

— Oamenii lui Oreste Caltaboș, zis „Spânu”. Oameni, că 
nu-i doar unu, de fapt. Şi ne-au dat ieftin marfa, să știi. 

— Spânu? Trișorul ăla nenorocit?! exclamă înfuriat Jan. 

— Nu mai e trișor, șefu. S-a lăsat. Că, zicea el, „nu mai 
rentează”. Se-apucă de altele, mai bănoase. Mare patron! 
Are acuma firma lui de taximetre! Asta pe faţă. Şi altă 
reţea, tot de taximetre, da’ și de camioane particulare, fără 
firmă, care, de! Mai fac ei și altele. A ajuns mare „Spânu”, 
dacă... E și el unul din ăia pe care îi invită domnu' Hary 
pentru dejun! 

— Aha, aha! Mare, ă? „Spânu”! Stai dracului jos, nu te 
mai învârti în jurul meu, că mă ameţești! gemu Jan. Şi 
spune o dată cum de-l dibuiră ăia, pe Hary, cine sunt, câţi? 

— Trei sunt șefu! Și... Unul din ei e șofer pe taxiul în 
care o urcaseră ăia doi pe „O chelaristă”, când o luară de 
la domiţiliu, azi-dimineaţă. Da’ băiatu' de pe taxiu o știa pe 
„Ochelarista”. Ştia că-i de-a noastră. I s-a părut lui boccie 
faza încă de când l-au tocmit ăia doi bodigarzi străinezi să-i 
aștepte cu taxiul în faţa blocului. Când a văzut-o pe 
„Ochelaristă” escortată de ăia doi și urcată în „coșciugul” 
lui, i-a căzut fisa că toată treaba-i c-am zbanghie. Și ce și-a 

zis el? la să vază unde o duc bașbuzucii, când au 
transbordat-o iute, iute, din taximetrul lui în mașina lor, la 
Piața Victoriei. 

— I-a urmărit?! Și nu s-au prins? întrebă Jan suspicios. 

— Păi, nu s-au prins. Că băiatu' s-a gândit și la asta! Și 
avea el doi preteni, foști colegi, tot pe taxi-uri și-ăia. Dar 
particulare, fără firmă, știi, de-ăia „ilegali” de mai scot și ei 
un bănuţ, dar pe cont propriu. I-a clopoţit pe celular. I-a 
chemat să preia, pe rând, otomobilul bodigarzilor lui 
„Haryosul” ăla! Şi s-au ţinut, pe rând, de coada lui, până.. 
Au ajuns la bârlog. 

— Mă, asta-i cusută cu aţă albă! mârâi Jan. Vor să ne 
vâre pe gât cine știe ce, mă! „Spânu” vrea să ne joace! 
Că... adică bine, să zicem, nu s-au prins străinache ăia că 
au fost urmăriţi. Dar când avură timp să facă și pozele?! 
Cu toată banda ălora! Și de ce nu duseră ei marfa lui 
„Spânu”? De ce veniră ei la noi, să ne vânză ieftin așa 
marfa extra?! De ce Fane? Te-ai tâmpit la bătrâneţe, mă? 

— Nu, șefu. Da' „Spânu” dispăru. Că-l speriară ăia azi- 
dimineaţă; ori nu vrea să vină mâine la întâlnirea cu 
domnu' Hary... nu știu. Dar zic ăștia trei... că nu mai e de 
găsit nicicum. 

— Asta ti-au spus ei, da? rânji Jan. 

— Nu, șefu! Că și-ai noștri îl căutaseră; să vază cum 
stăm, ce intenţii are „Spânu”, pentru mâine; dacă vine ori 
nu „la dejun”! Și nu-i de găsit nicăieri „Spânu”! Iar băieţii 
ăia trei, după ce au văzut unde-a fost dusă „O chelarista”, 
făcură „post fix”, cum mi-au zis ei. Și mai vorbiră și cu 
servitoarele de prin vecini. Cartier boieresc, de! 

— „Post fix” ai zis, mă? 

— Da, șefu. Că băieţii... Acu’ băieții, ăia trei, vorba vine. 
Că băieţii e pensionari. Înainte să lucreze pentru „Spânu”, 
cică lucrară la „filaj și investigaţii”. Acu' ce să facă și ei?! 
Pensie mică... Mai câștigă un ban! 

— Şi de ce nu s-au dus „băieţii” pensionari la „firma” aia 
damblagie a lor? Unde lucrară înainte! De unde-și iau 

pensia! A? Nu te-ai gândit? 

— Ba da, șefu. Şi i-am întrebat. Spun că s-au dus. Da’ ăia 
de-acolo le-au zis că nu-i interesează. Și să-l lase în pace pe 
domnu Hary, că altfel îi ia mama dracului! Că domnu Hary 
e om de afaceri respectat; venit să investească în România, 
așa le-a zis un șef de-acolo. 

Jan-„Chelu” tăcea. Nemișcat, încruntat. Hotări apoi: 

— Auzi, Fane! Mai întâi și-ntâi... zi-i dogarului de-l știi tu 
să-mi trimită antibioticele ălea, de zicea el! se strâmbă Jan 
- ura de fapt orice fel de medicament. Că nu mai ţine cu 
scârba asta de măsea, oftă Jan, și văd... că-i de lucru, 
curând. 

Un telefon bâzâi scurt, Fane primi aprobarea printr-un 
gest al lui Jan, ridică receptorul, vorbi ceva, ascultă, 
aprobă, închise și se întoarse spre Jan cu o expresie de 
mare satisfacție pe faţă. 

— Unul din ăia trei de la „filaj și investigaţii”, șefu. Spun 
că au mai dibuit pe cineva din ograda lui „Hariosu”! Unul 
tânăr care umblă cu laptopul după el. Ar putea să fie 
„Ochelaristul” lor. 

— Ăsta să nu ne scape, Fane! De belferache ăla să vă 
ocupați în mod special! stabili Jan. Dar și de ceilalţi! Dacă 
știm unde sunt, acum... pe ei, mă! Ín foi de viţă să mi-i 
lucraţi. Dar în foi de viță, auzi! Nu cu toroipanul! 

— Am înţeles, șefu! 

— Iar de ăia trei... de-au fost ei la „filaj și investigaţii”... 
s-aveţi grijă, mă! Că-ncep să cred că-s băieţi buni. Și dacă-i 
așa, nu te zgârci la bani, Fane! Că-i bine să-i avem lângă 
noi. 


* * 


Mișu Horn, zis „Walter”, deschise ochii, încercă să se 
miște. Renunţă. Își simţea capul cât o baniţă. 
Ce se întâmplase? Se afla în camera lui de hotel. Dar... 

cum ajunsese aici? 

Dimineaţa avusese o întâlnire de lucru. Cu domnu Hary 
și cu patru „specialiști în alarme”. Da, despre asta își 
amintea tot, treaba mersese strună, isprăvise cu ăia, pe la 
ora două, la prânz. Plecase cu mașina proprie spre hotel. 
Și de asta își amintea perfect. Parcase mașina, intrase în 
hotel, că îi era foame. Mâncase excelent. Când ajunsese la 
cafea, auzise undeva, aproape, în dreapta, căzând ceva. O 
linguriţă căzuse, el întorsese reflex capul și... atunci o 
văzuse. O tipă cu picioare strașnice; așezată la masa 
vecină. Douăzeci, poate douăzeci și doi de ani, aer de 
spanioleasă distinsă! O cascadă de păr negru, aranjat 
foarte original, rochie de culoare oranj, ochi verzi de 
panteră. Tocmai scosese o ţigară tipa, dar, vezi Doamne, 
nu părea să aibă brichetă la îndemână, o tot căuta în 
poșetă. Ridicase ochii spre el, îl fixase lung, încremenită. 
Să o fi cunoscut cândva? Nu, nu-și amintea. El să-i fi 
amintit de un cunoscut? Și-asta era puţin probabil, mai 
repede era un mic truc profesional, „spanioleasa” părea să 
fie mai curând ieșită la agăţat. Impins de un imbold greu 
explicabil, se ridicase de la masă, îi aprinsese ţigara. Nu 
fusese greu să intre în vorbă. Tipesa pretindea într-adevăr 
că „îi amintea de un cunoscut din copilărie”. El nu crezuse, 
dar... Mă rog, de aproape arăta și mai bine gagica! Era 
trăsnet, ce mai! 

Băuseră cafeaua. Și un coniac. După care, tipa făcuse 
doar câteva mofturi de rigoare, dar acceptase să urce în 
camera lui. În lift simţise deja că era ceva în neregulă cu 
el. Apoi brusc... se rupsese filmul. Nu-și mai amintea de 
nimic din ce urmase, de parcă ar fi băut nu un coniac, ci 
douăzeci! Când ajunsese aici, în cameră? În pat... ce 
făcuseră - dacă făcuseră ceva, că era acum gol pușcă în pat 
- nu-și amintea. În cafea sau în coniac - că, da, un coniac 
băuseră - îi pusese bestia ceva? Dar când și cum nu 
pricepea; că știa și el destule șmecherii, de toate felurile, 
fusese deci cu ochii pe tipă tot timpul. 

Cu toată durerea de cap, „Walter” sări brusc din pat, se 
repezi la dulap, unde, în spatele cămășilor își ţinea 
laptopul.  Laptopul, scula lui profesională extra, 
indispensabilă și în care se aflau o mulțime de date... 
cumplit de importante... nu mai era. Începu să-l caute cu 
înfrigurare peste tot, prosteste. Nu, laptopul nu era 
nicăieri. Că nu-l pusese aici. Ultima oară era cu laptopul în 
mână, în lift... Ceea ce descoperi însă... Da, uite, că nici 
portvizitul nu era... Portvizitul în care, în afară de vreo 
două mii de euro, mai avea cărțile de credit, pașaportul, 
câteva cărți de vizită... importante, pe care... pe care nu ar 
fi fost bine să le vadă nimeni, dar... mai ales poliția. 

„Walter” se prăbuși într-un fotoliu, cu un aer idiotizat. 
Ce trebuia să facă acum? Era ora unu noaptea. Dar mâine 
ce Dumnezeu ar fi putut face?! Să se prezinte la domnu' 
Hary? Și? Ce să-i spună? Că el, specialistul „ăl mai grande” 
în spargeri de coduri, în alarme electronice, escrocherii pe 
computer etcetera... se lăsase păgubit ca ultimul fraier?! 
De-o târfă hoaţă? Era de râsul curcilor! Și avea să creadă o 
asemenea gogomănie domnul Hary?!... Ce, era de crezut?! 

Chelnerul să-i fi făcut figura? Fusese înţeles chelnerul cu 
„tipa trăsnet”? Îi adusese paharul de coniac gata 
„aranjat”? x 

Ochii verzi... ochii de panteră... ai tipesei. Il chemaseră? 
Îl hipnotizase ţiganca asta în vreun fel? O fi fost posibil, 
chiar așa?! Îl ţinuse „sub vraja privirilor ei” - ori a 
picioarelor - atât de bine?! Mișu Horn constată că nici 
drăcovenia electronică, cea cu ajutorul căreia debloca 
alarma și descuia propria mașină... nici ea nu mai era. 
Așadar... Rămăsese, probabil, și fără mașină. 

IV. SEFII SUNT ȘEFI... 


În prima mea zi de lucru după concediu... plonjez în 
rutină. Adică ajung la slujbă cam cu o jumătate de oră 
înainte de începerea programului și, evident, o găsesc pe 
Ileana deja la post. Îmi înmânează un dosar cu hârtii, mă 
anunţă că e „corespondenţa” din ultimele două săptămâni, 
„în parte rezolvată”. 

— Îţi mulţumesc, Ileana! Chiar voiam să îți cer dosarul 
ăsta. Îmi pare rău, nu am... încă vești privind 
îmbunătăţirea soartei „personalului civil” în noua structură 
„civilită” în întregime. 

— Ştiam, surâde palid Ileana. 

Nu o întreb de unde știa. Probabil a aflat, prin „telefonul 
subteran”, rezultatele ședinței de ieri, despre care 
vorbisem cu Tache. Subofiţerii - sau foștii subofiţeri - și 
personalul civil constatasem de mult că erau la curent cu 
„ce se discută în sferele înalte”, că aflau totul, mai rapid 
decât mine, în orice caz. Un motiv în plus pentru a fi bine 
plătiţi - eh, dacă m-ar fi auzit cineva de când tot spuneam 
asta. 

Zece minute mai târziu, mă trezesc în birou cu Enache, 
care îmi amintește că suntem colegi de mult. Că el e cel 
mai în vârstă din „echipă” și că, dacă ajung șef, cumva, 
ceea ce îmi urează din inimă... 

— Să te ferească Sfântu’ Sisoe să-ţi ajung șef, 
„Trenache”! îl previn eu. Dar poţi fi liniștit; n-ajung! 

— Ie-te, dom'ne! Păi, de ce? Adică ce-ai cu mine? Că mă 
știi, doar. Dacă merită, pun osul... 

— Pentru halul în care aţi ratat istoria aia cu heroina, eu 

te-aș fi propus la retrogradare. 

— Pe mine?! Păi, ce, eu am condus „istoria”?! Şi, oricum, 
se mai întâmplă și să ratezi, nu? Se-ntâmplă și la case mai 
mari. Nu ne-au povestit - la un pahar, ce-i drept - 
americanii ăia care veniseră să ne instruiască... 

— Auzi, dragul meu? Eu am de lucru acum. 

Enache pleacă bosumflat. Dar mă trezesc în birou cu 
Liliana. Zbârlită ca o veveriţă scăpată dintr-un război c-un 
dihor, îmi relatează repede, repede, cum a urcat pe scări 
cu Șeful și „a pus-o dracu’ pe ea să-i spună” la ce lucrează; 
situaţia cu cei eliberaţi de prin penitenciare. Şeful s-a făcut 
foc. A întrebat-o „de ce-și pierde timpul cu asemenea 
prostii?” și să-i ajute mai bine pe Niciu și pe Crișan să 
rezolve „cazul de la cimitir”. 

— Nu pleci la cimitir, lucrează mai departe la evidenţă! 
Trebuia să-i spui că eu ţi-am cerut evidenţa. 

— Ha! Ar fi sărit în sus și mai tare. Că i-am adus eu 
argumente de ce ne trebuie evidenţa, dar mi-a închis gura 
scurt. Că, de! Şefii sunt șefi și-n... fundul gol! Pot să facă și 
gafe, tot șefi sunt! A! Și-a zis să te duci la el imediat ce 
apari! și-amintește Lil. Vezi că e întors pe dos ca o mănușă 
și negru ca un ceaun. De supărare e negru, cred că nu i-au 
ieșit pasienţele la ședința de ieri. 

— Bine, mă duc la el! spun, încui mapa în fișet și plec la 
Şeful. 

Îl găsesc într-adevăr agitat, mă întreabă, de cum intru 
pe ușă, ce-am rezolvat „în cazul acela”. 

— Care caz? Cu heroina? 

— Cu ce?! înlemnește bondocul, dar pare gata să 
explodeze ca o mină antitanc. Și chiar explodează, ţipând: 
Care heroină, domnule? Cine ţi-a spus ceva de heroină? Ce 
heroină?! 

— M-am întâlnit întâmplător ieri cu Banu, vâr și eu o 
strâmbă, așa, de-al dracului, Șeful reacţionează ca ars: 

— Banu vorbește prostii! N-a fost heroină! O informaţie 
falsă, o gogoriţă a unui informator nătărău! Eu le-am spus 

însă de ieri lui Niciu și lui Crișan să te caute neapărat și să 
te pună la curent cu noul caz, să demarezi numaidecât 
cercetările! Că, de aseară, de la ora zero, dumneata nu mai 
erai în concediu, nu? Şi e un caz delicat, domnule Vasiliu! 
Un caz extrem de... de complex, dispariția de-acasă, de trei 
zile, a unei fete! Nu ti-au spus asta? De ce nu ţi-au spus? 

Ce-o fi vrut să fac la miezul nopţii? Să demarez cum 
cercetările? Să umblu prin barurile de noapte și să-ntreb 
dacă n-au văzut o fată fugită de-acasă?! N-are rost să-i 
spun toate astea. Așa că zic senin: 

— Am telefonul și soneria stricate. Dorm greu. Se vede 
că... nu m-au găsit. Cine e fata, ce vârstă? 

— Spune mai bine că oi fi dormit cine știe pe la cine! 
plasează nevricos Şeful. Asta faci dumneata, în timp ce 
familia fetei ăleia îmi dă mie zeci de telefoane - și nu numai 
familia! În timp ce biata copilă zace sechestrată pe cine 
știe unde, poate violată de cine știe ce bestii, hoţi de copii 
ori șantajiști! 

— Nu ne-am ocupat niciodată de asemenea cazuri, spun 
liniștit. Ştiam că sunt alţi polițiști... 

— De unde știi că în viitor nu ne vom ocupa numai de 
dispariţii și răpiri?! De unde știi dumneata că nu e deja 
moartă fata?! De omucideri te ocupi sau nu? 

Și dă-i mai departe, o litanie nesfârșită, care „are darul” 
de-a ocoli orice aspect concret. Spumegă vreo zece minute 
încă, dar nu reușesc să aflu măcar numele familiei fetei, 
nici alt fapt cât de cât util pentru eventuale cercetări. „Caz 
delicat, de dispariţie a unei fete”! Eh! Simescu se 
specializase încă înainte de ' 89 în cazuri de dispariţii, de 
prin familii din nomenclatură. Din '89, rămăsese profilat pe 
asemenea „cazuri delicate”. Că, în esenţă, cazurile erau 
similare. Puștoaice sătule de o viață prea bună. Ori de 
minciuni. De părinţi care nu le dădeau atenţie. Găseau 
anturaje „mult mai interesante”, colege „emancipate”, 
amici de bar, de discotecă, de micuţe orgii pe care le 
organizau. Se puneau pe băutură, mai nou și pe înghiţit 

droguri. Uitau să mai vină pe acasă. Aflau părinţii după 
două, trei zile ori o săptămână că fata dispărută se găsește 
la cine știe ce cabană, ori pe litoral sau... în vreo vilă din 
vecini. Sechestrate, pe naiba! Sechestrate ajungeau - asta 
în ultimii ani - niște amărâte. Nu de prin familiile care 
dădeau „zeci de telefoane”. Amărâtele da, erau obligate să 
se prostitueze. De familiile simandicoase însă „proprietarii 
de sclave” nu se atingeau. Că știau ei ce știau. 

Un șef care fierbe trebuie lăsat să dea bine în clocot. Că, 
vorba Lilienei, „Șefu-i șef și-n...” Așa că nu-l întrerup. Când 
obosește, se oprește deodată. Întreabă: 

— Dumneata auzi ce vorbesc, domnule Vasiliu? 

— Desigur. Dar nu înţeleg. 

— Ce nu înţelegi, domnule?! 

— În primul rând, dacă nu știm, în mod cert, că e vorba 
de moartea cuiva, de ce nu se ocupă Simescu și alţi 
polițiști de caz? Că eu... Aud că există un jaf, soldat cu 
moartea victimei. 

— Ala-i un caz mărunt, domnule! 

— Moartea unei bătrâne jefuite în cimitir?! 

— De baba aia se ocupă Niciu și Crișan! Şi „Lil” a 
dumitale! Lil a dumitale, despre care Tache mă întreba ieri 
„dacă nu ar fi bună de șef”! Auzi, cine să fie șef! Liliana 
Manea! se indignează Șeful. lar Simescu, n-avea grijă, a 
început el cercetările în cazul dispariţiei fetei, încă de 
alaltăieri! Impreună cu alţi doi polițiști de la alt 
compartiment, specializat! Dar eu vreau și dumneata să te 
ocupi! Că dumneata te lauzi că ai „numai cazuri 
rezolvate”! Am promis familiei că se va rezolva repede și 
bine. Așa că... dă-i bice! 

— În al doilea rând, aș vrea să știu... 

— Te va pune Simescu la curent cu tot! 

— ...de ce e „un caz delicat”? 

— N-auzi, domnule, că îţi va explica Simescu?! De ce, de 
ce?! Că sunt persoane importante implicate! Nu știi câte 
telefoane am primit, în afară de cele ale familiei! pare în 

pragul unei crize de isterie Șeful. Poftim! face el, arătând 
spre telefonul de pe birou. Poftim! Sunt sigur că tot despre 
dispariţie mă întreabă cineva. Şi eu sunt în concediu 
medical, până poimâine dimineaţă! Nu mai sunt aici, gata! 
Plec acasă, pe dumneata te las la comandă, ocupă-te de 
acest caz, poţi folosi, dacă apreciezi, toţi oamenii din 
serviciu, dar rezolvă repede cazul, că altfel ne facem de râs 
și ne mai dizolvă nu numai „echipa”, ci poate... întreg 
serviciul! trântește Șeful, ridică și trântește și receptorul 
telefonului, după care iese din cameră, ca un vifor. 

Ei, uite! Uite cum ajunge omul șef de serviciu! Ptiu, 
drace! Dar, dacă tot sunt șef al serviciului ăstuia... 

Primul lucru pe care îl fac e să părăsesc urgent 
încăperea plină de telefoane, din care alte două ţipă de 
zor. Pe Simescu, îl găsesc singur în birou, Banu lipsește. 
Asta îmi convine, că Simescu tocmai toarnă într-un pahar 
dintr-o sticlă de whisky. Cum mă vede, pune sticla jos și 
ridică mâinile sus. 

— Am înţeles, te-a lăsat la comandă! râde Simescu. Am 
mai avut o discuţie noi, pe tema asta, mi-ai spus atunci să 
mă ferească Dumnezeu să ajungi șeful meu. 

— Nu te-a ferit. 

— Deloc! aprobă Simescu. Ceai! precizează el apoi, 
privind nostalgic la sticla de pe masă. Ceai de sunătoare, 
șefu! Am ajuns rău de tot. Nu ca alţii care... Uită-te la el, 
domnule! Cum naiba faci, de rămâi neschimbat, cum te 
știu de 15 ani!? 

Cândva Simescu fusese un bărbat foarte reușit. Zvelt, 
trăsături regulate, zâmbet parșiv-șarmant! Acum are pungi 
sub ochi, gușă, burtică de hipopotam. O fi adevărat ce 
zice? 

lau paharul de pe biroul lui, îl clatin puţin, îl miros. Ceai 
într-adevăr. Dacă nu cumva a regizat scena asta - putea ști 
de la șeful nostru, încă de ieri, că mă lasă în dimineaţa asta 
la comandă. Că Simescu ăsta nu-i prost; a fost chiar un 
polițist bun, nu un tembel ca Banu. Cercetările „delicate” 

prin familii de ștabi i-au priit cândva; dar l-au terminat ca 
polițist... și ca om. Simescu ghicește neîncrederea mea și 
zâmbește. 

— Nu-i truc! Sunt cu ficatul în pioneze. 

— Îmi pare rău, spun - sincer, oamenii deștepţi care se 
risipesc m-au întristat întotdeauna. Întreb plat: Ce-i cu 
cazul ăsta nou, de care mi-a zis șeful că știi? 

— Vax albina, marca urs! se strâmbă Simescu. Julietta - 
cu doit - 15 ani, fugită după vreun Romeo. 

Fugită după vreun Romeo? Liţa îmi spusese cam aceleași 
cuvinte. O coincidenţă? 

— Toată agitația, reia Simescu, telefoanele, presiunile 
mari provin din faptul că tatăl dispărutei este Lucrețiu 
Armășilă. 

— Cinee?! 

— Ai auzit bine, bătrâna canalie de ex-doctor Lucrețiu 
Armășilă. Că s-a lăsat complet de medicină, nu-i ajungea, 
se vede, cât jupuia, nici ca director de spital. Acum câștigă 
de zeci de ori mai bine. Că a devenit proprietarul unui fel 
de trust de construcţii. Vile particulare, pentru oameni 
care nu se zgârcesc la bani. Cine să-l prindă? Că și-a făcut 
omul relaţii... uriașe! 

— De unde-a scos Lucrețiu Armășilă o fiică? Ştiam că n- 
au copii, uit eu tot ce mi-a spus Wanda, vreau să verific și 
să adâncesc, de fapt, informaţia cu lulia cea speriată de 
soţul ei drag. j 

— Așa știa şi nevastă-sa. Íți dai seama, când a aflat 
scorpia aia de Iulia Armășilă, că bărbat-su recunoscuse 
oficial paternitatea „copilei”! Scandal mare, tămbălău! Că 
Iulia se gândea să-și lase averea altcuiva, cui nu știu. 

— La naiba! Începe să mi se pară serios cazul. 

— Vezi de treabă! mă linişteşte Simescu. Iulia știe că ar 
fi prima suspectă, în cazul în care moare Julietta! Ştie și că 
Lucrețiu ar urmări-o până și pe lumea ailaltă, să se 
răzbune. Îţi spun eu că Julietta e cu Romeo. 

— Care Romeo? 

— O fi găsit ea unul! Că, până să moară mă-sa, bătea 
discotecile. Acum, de când a recuperat-o Lucrețiu, bate 
barurile de noapte și cazinourile. 

— La 15 ani?! 

— De arătat, arată mai mult. Şi are bani, rezumă 
Simescu. Dacă îţi face plăcere, pot să te conduc la casa cu 
pricina, să mai discuțţi și tu cu cine vrei. Dar mai sunt doi 
guguștiuci, trimiși de șefii lor „să se implice în rezolvarea 
cazului”. Mie unuia mi s-a acrit de dispariţiile astea mai 
ceva decât... de ceaiul de sunătoare! 

— Am să vin și eu, știu unde-i vila Armășilă. Du-te 
deocamdată tu acolo și vezi totuși... Poate au descoperit 
ceilalți doi polițiști ceva nou. Vezi și prin vecini! 

Banu intră pe ușă în clipa asta. Şi dă s-o șteargă, făcând 
pe discretul. _ 

— Stai! Pregătește-ţi mașina pentru o excursie! În afara 
orașului. Pleci la Pitești. Ai zis că poţi recunoaște casa în 
curtea căreia era garajul unde au schimbat mașina 
traficanţii. Poţi sau te-ai lăudat? 

— Pot. Că fata de care v-am spus... că mergeam eu la 
ea... 

— Bine. Plecaţi într-o oră, tu, Enache... Poate și 
altcineva, am să văd. Intr-o jumătate de ceas să fie mașina 
în față, cu plinul făcut! 

— Cu mașina mea! Incepeţi cu abuzuri, șefu, din prima 
zi! se pisicește Banu. 

— Ca orice șef! Altă mașină, pentru reparat gafe, n-am! 
zic, l-am părăsit deja pe Banu, o văd însă pe Liliana, în 
capul scărilor, „la o mică bârfă” cu o colegă. li fac semn, să 
vină după mine. În biroul meu, o întreb direct: Eşti în stare 
să conduci o echipă? 

— Eu?!... De ce nu?! face scurt Lil. 

— ...la spune, ești olteancă? 

— Numai după bunică-mea, râde Lil. 

— Nu te bucura prea tare! Vreau să mergi cu Enache și 
Banu la Pitești. 

— Cu tonţii ăia?! Asta-i echipă?! 

— Banu pretinde că știe sigur unde e garajul în care-au 
schimbat mașina traficanţii. Mașina în care aflaseră ei că 
erau 200 kilograme de heroină. 

— Cât? exclamă Lil. Așa captură au scăpat?! 

— În plus, Banu are mașină, o mașină bună. Şi are 
benzină! l-am spus să facă plinul. Enache a fost și el la 
Pitești, îl luaţi cu voi. Cine știe? Ce-a uitat unul, poate-și 
amintește celălalt. Eşti în stare să-i ţii în mână? 

— Ba bine că nu! Luăm legătura cu poliţia locală? 

— Dacă stabiliți adresa, da; chiar înainte de-a face orice 
„manevre” prin vecini. Mergi la un poliţist... pe care am să 
vi-l spun curând, par să închei eu, dar tot o mai dăscălesc 
un pic, în legătură cu „expediţia” asta - ca orice șef, na! 
După care îl iau în focuri pe Enache, care apare pe ușă și- 
mi spune că el nu merge la Pitești. 

— Da’ de unde știi că ar trebui să mergi la Pitești? 

— Ăăă... Mi-a telefonat Banu. 

— Şi refuzi să pleci? 

— Păi, ce, crezi că traficanţii ăia - care ne-au jucat așa 
cum ne-au jucat - or fi atât de idioţi, să lase mașina cu 
heroina în garaj?! Ce să facem acolo? 

— O să vă spună Liliana. Va fi șefa echipei. 

— Cum?!... Dane, îţi baţi joc de mine? Mă pui sub 
comanda Lilianei?! 

— Da. Că aia pleacă să găsească. Și va găsi. Un fir ne 
trebuie. Altfel putem să ne facem harakiri, au să râdă de 
noi hoţii trei ani! Şi-i vorba de heroină, Enache! Aia e 
distribuită, poate acum, cine știe câtor nenorociţi! 

— Nu plec, domnule! Nu plec! devine hotărât Enache. 

— Foarte bine. Atunci începe-ţi raportul adevărat! Cum 
aţi preluat „papucul” de la Deva, cum aţi staționat la 
Pitești... 

— Ce, ai înnebunit, Dane?! Păi, dacă fac raportul ăla și... 
nu se schimbă nimic - că e posibil - mai am eu viaţă cu 
Şeful? 

— Mi-ai urat să ajung șef! Și, uite, am ajuns! Pleci la 
Pitești ori scrii raportul? 

— ...Dacă se duc Liliana și Banu, de ce Dumnezeu 
trebuie să mai merg și eu?! oftează „Trenache”. 

— Pentru că ești leneș, dar nu tembel ca Banu; ba, la 
nevoie, ai și idei! Lil e ambițioasă, isteaţă, dar n-are 
experienţa ta! îi pansez eu orgoliul rănit. 

Zece minute mai târziu, am vorbit cu polițistul din Pitești 
în care am încredere, i-am spus Lilianei cine e și cum să-l 
abordeze, le-am semnat ordinele de serviciu, așa că îl iau 
în primire pe Crișan, pe care-l găsesc singur, în biroul lui. 

— Unde-i Niciu? 

— Mai încearcă la cimitir, dar... N-o să iasă nimic, să 
vedeţi, cobește Crișan. Groparii și toţi ăia care mai sunt pe 
la cimitir spun că nu au văzut pe nimeni, nu știu nimic. 

— Mă îndoiesc.  Ăia-s  ciubucari. Urmăriţi o 
înmormântare, interesaţi-vă la familie „cât au dat 
neoficial”, strângeţi-i cu ușa pe hienele alea și-au să-și 
amintească. 

— Ideea asta... i-a venit și lui Niciu. De-aia a plecat acolo 
acum, spune sceptic Crișan. 

— Foarte bine. Dar aveţi și un martor ocular, nu? 
Ortansa? încerc eu să-mi amintesc ceva dintr-un caz vechi. 

— Avem, dar... Ortansa aia e o biată bătrână, zice 
Crișan. Victima a fost jefuită și a murit sub ochii ei, 
înţelegeţi? Erau prietene bune, mergeau și la cimitir 
împreună. Vă daţi seama în ce hal era Ortansa. Era șocată, 
complet bulversată, nu ne-a putut spune despre atacator 
nimic, nimic. 

— Asta ieri. 

— Azi nici atât nu cred că-și mai amintește. Studiile au 
arătat, mă informează Crişan, că oamenii uită peste noapte 
cam jumătate din informațiile adunate peste zi. 

— Or fi arătat studiile ce spui, dar... Pe victimă o chema 
Eugenia Elinescu? Și stătea în același bloc cu Ortansa? 

— Da. V-a spus Niciu? se miră Crișan. 

— Le-am cunoscut pe amândouă, în urmă cu câţiva ani. 
Au fost actrițe; și victima, și Ortansa. Aveţi o șansă 
nesperată. Artiştii au un psihic special, după cum știi. 
Actorii au și o memorie bună. În noaptea trecută, Ortansei 
nu i s-au șters din minte informaţiile, te asigur eu. Ce crezi 
tu, a dormit Ortansa liniștită în noaptea trecută? 

— ...Nu... Nu cred... 

— Nici eu. Presupun că a trăit și retrăit „scena” jafului, 
de zeci de ori. Nu-ţi cer să faci o ședință de hipnoză 
regresivă cu ea, nu cred că ar fi nevoie. Ajut-o doar să-și 
amintească ceva, orice, despre nemernicul care a jefuit-o 
pe Eugenia. Du-te și nu risipi șansa! închei eu, după care 
mă opresc în cămăruţa Ilenei. 

E o improvizație, făcută sub scară, „secretariatul” 
echipei, unde Ileana își ţine, de fapt, mașina de scris, 
măsuţa, hârtia, rechizite... câte avem... 

Mă interesez dacă mă căutase amicul pe care-l am la 
penitenciarul unde sper că zace încă Popiuc, zis „Brișcă”. 
Nu, nici ieri, nici azi. Trec în biroul meu și îl sun pe amicul 
de la penitenciar. 

— A, da! pare el să își amintească. Eu vin la voi, la 
minister. Peste două ore voi fi acolo. Ne-am putea vedea, 
că... ar fi mai multe de spus. 

„Nu prin telefon?” Și ăsta o fi contactat boala Wandei? 
Nu miroase bine istoria, dar accept ora și locul stabilit, 
închid, iau la „trecut în revistă” corespondenţa. Și mă 
apucă dracii. Și pentru rezoluţiile Șefului, și pentru 
rezolvările și adresele de care s-a ocupat „Irenache”. 
Dezinteres? 

Aud telefonul, mă pregătesc să primesc o praftoriţă de la 
vreun alt șef; că șefi am destui. Dar... E Wanda. 

— Mon capitaine, adineauri m-am întâlnit cu Valy. 
Mergea spre noul ei sediu, dar se plângea că nu are 
subiecte interesante. lar ce are nu poate folosi! râde cu 
aparentă detaşare Wanda. Ştii unde lucrează Valy acum? 

Nu știu. Aflu că la un important post de televiziune. Imi 

spune Wanda și la care post, încheie cu un „Bine, mon 
capitaine, mai vorbim!” și închide. 

Wanda nu dă telefoane doar ca să-mi audă glasul. Dacă a 
dat acum... Ideea suplimentară sugerată de Wanda e „să 
nu merg cu mâna goală” la Valy; să-i ofer un caz, să facem 
putintel troc. Din păcate, nu prea am, deocamdată, ce 
oferi. Dar nici să stau în birou, să aştept telefoane 
„fierbinţi” - ale șefilor - nu am chef. Nici să mă duc la vila 
Armășilă, să apuc de coadă cazul „extrem de complex și 
delicat”. Așa că peste 20 de minute, sunt la poarta 
televiziunii cu pricina, reușesc să dau, în cele din urmă, de 
Valy și... Ne instalăm în două fotolii dintr-un mic hol. De ce 
nu în propriul ei birou... nu știu. Paranoia o fi molipsitoare? 

Schimbăm câteva fraze. Ne amintim cum ne-am 
cunoscut, că prima mea întâlnire cu Valy fusese nostimă de 
tot. Pe timpul acela, disputele între ziariști, dar mai ales 
între ziariste, erau tare la modă. Or fi fost mai tinere pe- 
atunci? Or fi crezut mai mult în ce scriau? Că tot corupţia 
era „calul de bătaie”. 

Vrusese să mă întovărășească într-o cercetare de omor, 
la vila soţilor Armășilă. Se apucase să investigheze însă și 
singură, prin vecini. Și dăduse peste un tânăr 
dezechilibrat, care fusese pe punctul de-a o viola. Un 
nebun care sărise cu toporișca și la mine. Eh, așa începuse 
să se lecuiască Valy de „aflarea adevărului-adevărat” în 
anchetele polițienești. Că pe autorul omorului îl 
dibuiserăm noi, până la urmă, dar adevărații vinovați... 
Adevăraţii vinovaţi erau soţii Armășilă; în casa lor fusese 
săvârșit omorul. Dar ei erau implicaţi indirect și... nu se 
putuse proba nici asta. 

— Iulia a rămas „nevinovată”, zâmbește amar Valy. 

— În instanţă se admit doar probe. Aud și acum că Iulia 
face niște ticăloșii, mari, continui eu - descoperind că am 
totuși o informaţie pentru „trocul preconizat” și îi relatez, 
pe scurt, ce am aflat „de la un coleg” despre „cei ce 
seamănă cancer”. 

Spre mirarea mea însă, Valy nu reacţionează așa cum 
speram. Nu pare deloc încântată de ideea de-a declanșa o 
anchetă ziaristică. Unde o fi dispărut „floretista îndrăcită”, 
care purta polemici virulente, care scria pamflete pline de 
duh? Unde o fi jurnalista bătăioasă care voia „să ardă cu 
fierul roșu incompetenţa, nemernicia și corupţia”?! 

— Ştii, zice Valy, am plecat de la ziarul ăla. 

Nu știu care o fi fost „ziarul ăla”; dar întreb „de ce?” 

— Atmosfera devenise îngrozitoare, se strâmbă Valy. Și 
nu ne mai plăteau. Zicea șeful „să ne descurcăm”! Unii se 
descurcau, ce-i drept. În faţa mea a avut loc o scenă... Mă 
dusesem la șeful meu cu un material bun, bine 
documentat, pe care mi-l scosese din pagină chiar el de 
două ori. Nu pricepeam de ce. Ei, și năvălește peste noi o 
fătucă, abia angajată. Studii nu, talent ioc. Dar aia zice, de 
cum intră pe ușă, cu ochii sclipind: „Am înregistrarea, 
băiatul” La care „băiatu”, șeful meu, îi răspunde prompt și 
clar: „Fără zece mii de parai pentru mine, n-o vinzi ăluia! 
Ce scoţi în plus e treaba ta. Și fă copie înainte de-a i-o da! 
Iti spun asta, că ești mică și proastă!” „Eu, șefu?!” zice 
„novicea”, îi face cu ochiul și iese. Șeful se întoarce spre 
mine, întreabă: „Nici acum n-ai înţeles?” „Ce?” întreb eu 
ca o toantă. „De ce nu-i bun articolul tău!” râde boul, că 
bou ca ziarist e, dar... La altele se pricepe, din ce în ce mai 
bine, conchide fierbând mocnit Valy. 

— Așa că... încerc să scurtez eu. 

— Așa că mi-am pus coada pe spinare și... am venit la 
ăștia. Televiziune. Casă mare. De plătit... văd că plătesc. 
Mai colaborasem cu ei, că Didi - îl știi, fostul meu 
fotoreporter - e la ei mai de mult. Dar stai, să vezi și-aici 
cum e! Acum vreo săptămână, noul meu șef de-aici ne 
trimite să facem un material, eu și Didi, despre 
„confiscarea unei mari cantităţi de droguri”. Aveam să aflu 
că sperau să captureze 200 kilograme de heroină. Numai 
că traficanţii și-au bătut joc de voi copios. Cunoști cazul? 

— Eram în concediu. 

— Am ce-a filmat Didi. Vrei să vezi? Că e haioasă istoria. 
Șeful tău leșinase de necaz. Când s-a trezit era și mai 
caraghios decât de obicei. Cu o mustață pe jumătate 
dezlipită... 

— Șeful nu mă interesează. Cei ce i-au fentat da. 

— Stai numai puţin, zice Valy, mă părăsește, dar revine 
cam peste cinci minute, se așază binișor la loc, în fotoliu și 
mă anunţă: Nu mai e caseta. Adică e, dar la șeful meu, în 
seif. Din câte-am aflat... ce intră în seiful ăla nu mai iese... 
decât când are el nevoie de ceva. Oricum, îmi interzisese 
să dau pe post; deși... era un reportaj de tot hazul! Că n-au 
vrut ei să declare nimic - nici polițiștii, nici traficanţii, 
adevăraţi ori falși - dar am filmat noi, eu le-am tot pus 
întrebări. Și nu numai eu. Că mai veniseră două echipe și 
mirosisem toţi ceva „de zile mari”! 

— Ce echipe au mai fost? De la ce televiziuni? 

— Vezi să nu! râde Valy. Îţi pierzi timpul. Dacă noi nu 
dăm nimic pe post, ăia... „au pierdut” casetele sigur. Dar 
știi ce? Didi nu și-a uitat meseria. Umblă întotdeauna la el 
și cu un aparat de fotografiat. A făcut și poze, de care nu i- 
a spus șefului. 

— Crezi că Didi...? 

— Pe nimic, nu ţi le dă. Că s-a făcut câinos și ăsta. Într- 
un caz ca cel de care mi-ai spus, cu Iulia Armășilă și 
„pacienţii” ei, nu se bagă. 

— Dar ce și-ar dori Didi? 

— Nu te uiţi la emisiunile noastre? 

— Nu. Adică nu prea am timp. 

— Şi trăieşti așa, fără știri și filme?! se miră Valy, dar 
completează după câteva secunde: Fericit om! Cred că ar 
trebui să-ți urmez exemplul... dacă aș putea. 

— Fericit de ce? 

— Pentru că 90 la sută din filmele noastre sunt despre 
moarte! Despre gangsteri care își bat joc de poliţie. 

— Înseamnă că s-a mai schimbat ceva. Eu știam că, în 
orice film poliţist sau în orice carte, „eroul”, detectiv ori 

polițist, ieșea, până la urmă, victorios. 

— A! Victorios mai iese și acum! se amuză Valy. Numai 
că, în final, eroul poliţist o-ntinde frumușel cu geanta de 
diamante care-a fost „miza cea mare”! Și cu „fata”, sigur; 
uneori „fata” fiind polițistă. Ori iese victorios eroul, după 
ce omoară zeci de „oameni răi”, care, pe tot parcursul 
filmului, îl urmăriseră, îi uciseseră nevasta, copiii, 
partenerul, îl umiliseră în fel și chip. Și atunci masacrul din 
final „e justificat”, nu? 

— Bine, dar astea... sunt filme! observ eu. 

— Cu emisiunile informative e și mai rău. Uită-te o dată 
la știrile noastre! Oricând, în orice zi! Omoruri, violuri, 
incesturi! Copii de care s-a abuzat, mai nou chiar de către 
rude. Copii care ucid alţi copii. Bătrâni, care, după o viaţă 
trăită împreună, se ucid ori sunt omorâţi de vecini! Sau de 
unul care nu i-a mai văzut în viaţa lui, dar „are tânărul 
nevoie de bani”, o declară cu nonșalanţă, în faţa 
camerelor. Și și-a obţinut astfel banii pentru „doza” zilnică! 

— Parcă s-au pus interdicții... pentru filme, în primul 
rând, dar... 

— Interdicţiile alea n-ajută nici cât menţiunile făcute pe 
pachetele de ţigări. Că ce crezi? Poate soră-mea - care 
lucrează 12 ore pe zi la o dugheană - să-l păzească pe 
nepotu-meu?! Cum, când să-l supravegheze? Şi ăla stă - că 
l-am prins numai eu de trei ori - stă, cât nu-i la școală, 
numai cu ochii holbaţi în televizor. Acum vrea și „să 
navigheze pe Internet”! Și mămica îi va face pe voie! Că 
mi-a zis deja: „Dragă, ce vrei? Toţi colegii lui navighează! 
Diriginta mi-a spus să-i iau și lui un computer!” Ce să-i zic 
și toantei de soră-mea?! Că degeaba vorbesc. Cum deschid 
gura, mi-o întoarce, că eu de ce sunt divorțată? Și, dacă n- 
am copii, să tac! 

— Dar, din câte aud, sunt și emisiuni științifice. Poate nu 
pe postul vostru, dar... 

— Da, da, da! Crocodili, hiene, rechini! Păianjeni 
veninoși, șerpi veninoși, șopârle veninoase! Tot moarte, 

violenţă și perfidie! Tot ideea „supraviețuitori sunt cei ce 
înving, oricum”, vezi și varianta „dacă ai bani, nimeni nu te 
întreabă de unde-i ai”! 

— Ar trebui să scrii un studiu despre... 

— Ha, ha! L-am scris demult. Mi s-a și publicat, ciopârțit 
- că acum nu avem cenzură, dar avem șefi! Care taie mai 
ceva ca cenzura, tot ce miros ei că „nu ar cădea bine la 
stomac” celor ce au instituit atmosfera asta de groază, de 
teroare permanentă! Că - uitasem să-ţi spun - mai sunt și 
emisiuni științifice, sigur, care vorbesc de prorocirile lui 
Nostradamus! Despre apropiatul sfârșit al lumii! Care 
sfârșit al lumii poate veni oricând, pentru că oricând poate 
să ne lovească o cometă ori un meteorit gigant! Oricând 
poate să se declanșeze o epidemie fatală pentru omenire, o 
nouă glaciațiune, o acţiune teroristă de maximă amploare, 
mai ceva ca la World Trade Center! 

— Şi ţi s-a publicat, totuși, articolul acela? 

— Ciuntit, da. Și? În nebunia de ziare, și de articole, și 
de emisiuni, despre războaie, fraude de miliarde, șomeri și 
viitori șomeri, despre cursul dolarului și preţul benzinei, și 
al cărnii, și al medicamentelor, cine crezi că a fost 
interesat să citească articolul meu mutilat?! 

Mi se pare că ar fi interesantă discuţia în continuare cu 
Valy. Dar pe mine mă așteaptă cazul delicat - cine știe dacă 
chiar n-o fi vreo răpire în scop de șantaj ori mai rău? - așa 
că mă despart de Valy cu rugămintea de a-mi obţine, de la 
Didi, fotografiile. 

— Am să-i spun, zice Valy, că mă interesează pe mine, 
dar nu cred să ţină. Aflase el de noi, o să vrea ceva în 
schimb. 

— Cam ce? 

— N-aveti, dom'ne, pe-acolo, o crimă fioroasă?! Un viol 
în grup! Un accident pe șosea, dar cu victime de vârf, 
persoane „însemnate”, dacă se poate cu amante în mașină! 
Un incest sau o răpire! Luări de ostatici, explozii 
catastrofale, incendii devastatoare în care un poliţist ori un 

pompier salvează, riscându-și viaţa, un pisoi ori un căţel 
adorabil! Asta ne interesează, pricepi!? încheie Valy, în 
timp ce mă conduce spre ieșire. 

O simt în pragul unei crize de nervi. Valy își dă seama, 
spune deodată scăzut: 

— Am să vorbesc cu Didi, cum vine. Sper să-ți obțin 
pozele. Uite aici și numerele mele de telefon noi! Îmi vâră 
în mână Valy o carte de vizită, adăugă un „Pa!” și se 
îndepărtează repede spre biroul ei. 

Pornesc cu mașina spre vila Armășilă, dar îmi privesc 
ceasul și constat că mai am doar treizecișicinci de minute 
până la ora stabilită de amicul de la penitenciar. Așa că o 
iau lejer spre minister. Găsesc greu un loc de parcare. Il 
zăresc însă pe alt cunoscut, Matei. Poliţist bun. Am 
colaborat cu Matei de multe ori. Matei stă lângă una din 
porțile ministerului și pare să se plictisească, așteptând pe 
cineva. Așa că mă îndrept spre el, mai am încă timp, până 
vine amicul. 

Comisarul Matei s-a specializat în „americănească”. Asta 
graţie unei polițiste din Chicago, care venise, cu ani în 
urmă, să ne împărtășească din experienţa celor de peste 
ocean. Gurile rele ziceau că Matei - și ceva mai tânăr pe 
vremea aceea - se apropiase mult de instructoarea noastră. 
O plimbase pe la câteva inspectorate, pe la stâne. 
Americanca sper că plecase cu o impresie plăcută. Matei, 
perfecţionat astfel în limba yancheilor, s-a ales cu bucuria 
de-a face de atunci pe translatorul, ba și pe însoțţitorul, 
când se mai rătăcesc pe la noi diverși polițiști din „Tara 
tuturor posibilităţilor”. Nu mă mir deci, când îmi spune că 
s-a pricopsit și acum cu doi polițiști - soț și soţie - veniţi în 
concediu. Și apar, din clădire, americanii. Tipul - banal, 
nevastă-sa - vioaie și drăguță. Matei mă prezintă și încep 
să sporovăiască în limba lui Mark Twain, cel mai simpatic 
american pe care îl știu. 

— Spun că se miră că nu vorbești engleza! zice Matei. 

— Putem vorbi în română, franceză, germană, italiană. 

— A, nu! surâde Matei. Mi-au precizat că ei nu știu 
altceva decât engleza-americană. 

— Să fie sănătoși! Nici eu nu vorbesc... engleza lor! 

— Regretă foarte mult, pentru că ei au venit în România, 
sperând să te întâlnească și... Hm! Să vadă vampirul. 

— Eu și vampirul îi interesăm. Care vampir? 

— Sunt siguri că există, acum, în București, un vampir. 

— Înseamnă că au informaţii serioase. De mine de unde 
știu? 

— Au auzit de tine de la un coleg al lor, Charlie. 

Charlie?! Of, Doamne! Ăla fusese trimis de poliţia 
americană să se infiltreze într-o reţea italiană. Se 
infiltrase, dar mafioţii italieni îl trimiseseră pe Charlie (dar 
și pe Giulio, alt poliţist acoperit) în România. Eh, și aici o 
încurcaseră. Liţa-,Blonda”, supărată că Charlie nu-i plătise 
(o informaţie, zicea ea) îl atrăsese într-o mahala 
țigănească. Il lăsaseră pe Charlie în izmene, bine bătut, 
mot pe-o grămadă de gunoi. Reușisem să-i recuperez lui 
Charlie actele și pistolul. Ne împrietenisem. Un an după 
aia, aflasem de la Giulio, prin telefon, că Charlie murise 
într-un ciudat accident. 

— Charlie te aprecia, zice Matei. Și de-aia mister Helms 
te roagă... 

— Spune-le că sunt măgulit. Că am o excelentă părere 
despre serviciile americane de informaţii, în general. În ce 
privește vampirul, zi-le totuși că e o tâmpenie! Născocită 
de un bolnav! 

— Ha! face Matei. Asta poţi încerca tu, în ce limbă vrei, 
că-i tot una. Ei au văzut filme cu „Dracula”! Au văzut și 
„documentare științifice”, la Ti-Vi! Ăștia chiar cred ce văd 
la televizor! Știu deci acum că Vlad Țepeș a fost vampir, în 
Transilvania; care e „un ţinut straniu, sălbatic, plin de 
vampiri”. Şi... stai puţin! se oprește Matei, începe să se 
fonfăie iar cu yancheii, care scot exclamaţii nostime, îmi 
traduce. Da, sunt convinși, din informaţiile certe pe care le 
au, că în București există un vampir autentic... 

— Am înţeles. Până vă întoarceţi de la Bran - că nu scapi, 
fii sigur! - eu am să le caut vampirul autentic. 
— Asta era și rugămintea lor! surâde Matei. 


* 
* * 


Mișu Horn, zis „Walter”, realiză că, lângă masa la care 
se așezase, apăruse un chelner. Îl întrebase „ce dorește să 
servească domnul”. 

Ha! De dorit... ar fi dorit el să servească multe. O omletă 
cu șuncă, de exemplu. Dar bani... de unde?! Mama ei de 
„spanioleasă”! 

Era alt chelner decât cel ce le adusese ieri cafelele și 
coniacurile - al lui, probabil, „aranjat”. 

— Nimic, deocamdată, aștept pe cineva. 

— Prea bine, domnu”! zise chelnerul și dădu s-o întindă, 
demn ca un lord, spre bucătărie. 

— Stai! îl opri „Walter”. 

— Vă rog, domnu'! se întoarse lângă masă chelnerul - un 
tip ţigănos, cu mustăcioară. 

— Ia spune-mi! Ieri, la prânz, m-a servit un coleg al 
dumitale. Blond, înalt, slăbuţ. 

— ...Nu avem un asemenea coleg. Poate era vorba de alt 
restaurant! presupuse chelnerul pe un ton care i se păru 
că începea să devină obraznic. 

— Ascultă, scumpule! începu să se enerveze „Walter”. 
Nu eram beat și nu sunt nici acum. leri, pe la ora 14,30 - 
15,00, m-a servit, la masa asta, un chelner blond, înalt, 
slăbuț. Mergi și caută-l! Vreau să vorbesc cu el. 

— Prea bine, domnu’! acceptă chelnerul, se îndepărtă, 
acum cu aerul unui lord jignit. 

Ei, și? Dacă i-l găsea pe chelnerul blond, înalt, slăbuț... 
ce avea să îi spună acela? Că i-a pus în paharul de coniac 
ceva? Ce, era nebun? 

Dacă ar mai fi avut bani! Ei, atunci putea încă spera că, 

în schimbul unui bacșiș bun, blondul i-ar fi zis măcar 
despre „spanioleasă” ceva. Dar ce, aia era proastă, să mai 
dea pe-aici curând? De ce să vină? Să-i restituie laptopul?! 
Ori portvizitul? Mașina? Banii? Două mii de euro?! Iar el 
azi ar fi trebuit să stabilească întâlnirile de mâine cu 
specialiști, să se vadă, tot azi și cu unul din cei trei ale 
căror nume se aflau pe cărţile alea de vizită! 

Chelnerul revenea. Dar nici urmă de blond. Lucra „în 
altă tură”? 

— Vă rog să mă scuzati, domnu”, aţi avut dreptate. 

— Asta știu. Unde-i blondul acum? 

— Ieri a servit în locul unui coleg care se îmbolnăvise. 
Avem, știți, pentru cazuri de-astea... 

— Nu mă interesează „cazuri de-astea”, vă privește! îl 
luă repede „Walter”. Cum l-aţi găsit pe blond ieri, găsiţi-l și 
azi! Vreau să vorbesc cu el. 

— Asta e mai greu, domnu'... Că numai șeful nostru îi 
știe adresa și numărul de telefon, iar șeful nostru a plecat 
azi-dimineaţă la Botoșani, la o înmormântare. 

— Când revine de la înmormântare? 

— Asta nu mai știu, domnu'. 

Cine era în spatele ăstora? Unul din balaurii cei mari ai 
afacerilor necurate din România? Unul din cei răpiți - 
prostește răpiți ieri, chipurile „demonstrativ” - de gealaţii 
lui Hary? 

Deodată... „Walter” își stăpâni o tresărire. I se părea că 
visează. Pentru că acolo, lângă ușa de intrare în 
restaurant... apăruse „spanioleasa”! 

Intr-o rochie lungă, cu altă coafură, care amintea acum 
mai curând ceva de vechile egiptence, văzute prin vreun 
film. Dar ea era, în mod cert, tipa care-l fraierise ca pe-un 
gâgă! Stătea de vorbă cu alt chelner, nu părea să-l fi văzut. 

— Ia spune-mi, cine-i femeia aia? întrebă Mișu Horn. 

Chelnerul trase cu coada ochiului spre întâmplător 
singura femeie din local la acea oră. Se întoarse mai cu 
spatele la ea, șopti: 

— Nu prea știu, domnu'. 

— Fii liniștit, n-o să-ţi pară rău! promise pe un ton foarte 
sigur pe el „Walter”. 

— Hm! făcu chelnerul. V-aș sfătui, dacă-mi permiteti, 
domnu”, să vă feriţi de femeia aceea. 

— De ce? tresări acum Mișu Horn, întrebându-se cât de 
intim fusese cu „femeia aceea”, în noaptea trecută, despre 
care... nu-și mai amintea nimic. 

— Pentru că e... uite-așa, cu poliţia, domnu’! preveni 
chelnerul, încârligându-și câte un deget de la fiecare mână, 
dar le desprinse repede. Pentru că „egipţiana” pornise 
spre masa lor și hoţul de chelner, mai mult cu spatele la 
ea, simţise totuși. 

„Egipteanca” asta, fostă „spanioleasă” lucra pentru 
poliție? Ori și pentru poliție? „Egipteanca” întrebă, în 
engleză, cu un accent acceptabil: 

— Pot să stau la masa dumneavoastră, domnule? 

Începea să-i placă putoarea. Avea tupeu cu carul și... 
părea hotărâtă să joace deschis. 

— Vă rog, domnișoară! intră în joc „Walter”. 

Putea încă să spere că nu era totul pierdut. De regulă, 
era norocos. Și femeile îl plăceau, combinaţie rară. Mai 
fusese în situaţii disperate. Şi scăpase; la un cui, dar 
scăpase. Poate că și acum... 

Chelnerul fusese concediat cu un gest, „egipteanca” se 
așezase la masă, întrebă drăguță, în românește: 

— Ce stai așa pleoștit? Pierduși ceva? 

Hait! începea șantajul. Pe faţă. 

— De ce crezi asta? zâmbi „Walter”. 

— Păi, că... nu știu, arboră un aer derutat, aproape 
îngrijorat fufa. M-am tot gândit la tine. Că aseară, când am 
plecat... erai cam dus. Prin hoteluri mișună tot felul de 
hoţi. Unii au chei potrivite. 

Culmea ar fi fost să fie adevărat! Mult mai probabil 
însă... recurgea la un șantaj subtil. Vezi Doamne, ea nu 
avea nici un amestec, dar se angaja să-l ajute; „să-i caute 

obiectele pierdute”, așa, „din simpatie pentru el”. După ce 
se asigura cât de mult însemnau acele obiecte pentru el. 

Lucra pentru poliţie? Puțin probabil; n-avea poliţia bani 
s-o plătească pe-asta! Pentru vreun mafiot local? Foarte 
posibil, „fetele” au nevoie de protecţie. Ştia fătuca asta pe 
ce pusese mâna?! Se străduise cineva, în noaptea trecută, 
să intre în laptopul lui? Și... oare izbutise? Nu, imposibil. 
El, „Walter”, cum izbutea să spargă tot felul de coduri? 
Coduri „superprotejate” încă. Avea protectorul 
„egiptencei” un astfel de specialist? Vreun tânăr talentat și 
fraier? Cum fusese și el, „Walter”, cândva? 


* 
x x 


— Şi acum fiți atent la faza următoare, domnule! Că-i de 
comă! Să vedeți numai ce mişto crunt au făcut ăia de 
caralii! 

„Lordul” se strâmbă oripilat. Puștii ăștia aveau un limbaj 
pe care el unul nu-l agrea deloc. „Irlandezul” din fața lui - 
22 de ani, mărunţel, păr roșu și obraz pistruiat - turuia de 
vreo zece minute. 

„Irlandezul” îi pusese la punct impecabil toată partea 
vizibilă a afacerilor. Se pricepea și să spele bani. Intrase, 
încet, încet, în afacerile clandestine, controlându-i de 
minune pe șefii de reţele, dar și pe distribuitorii mărunți de 
droguri. Avea însă uneori ieșiri pur copilărești. 

— Uite ce este! îl opri „Lordul”. Mie pu-ţin îmi pa-să de 
„fa-ze-le de co-mă”. Și de „miș-to-ul crunt făcut de ca-ra- 
lii”! Vreau să știu unde-i marfa acum. 

— E în deplină siguranţă, domnule. 

— Asta îmi spui de trei zile! Ştii că banii pe care i-am 
investit în afacerea asta nu erau ai mei. 

— Asta e foarte bine, domnule! râse „Irlandezul”. Că, 
dacă s-ar întâmpla... 

— Nu fi tâmpit! se enervă „Lordul”. Ăștia nu sunt bani 

luaţi pe vreun contract „cu clauze”, în care să poţi jongla 
prin tribunale ani în șir. l-am luat pe încredere; de la 
oameni cărora le-am promis să-i restitui cu profit. Oameni 
cărora nu le pla-ce, deloc, să nu le dai banii în ziua când le- 
ai promis. Pricepi asta sau nu? 

— Pricep, domnule,  încetă să mai  zâmbească 
„Irlandezul”. 

— Atunci, unde e marfa? 

— Domnule, marfa există, asigură „Irlandezul”. E într-un 
loc sigur. Nu am putut-o aduce în depozit... pentru că...E o 
foială mare acum, cu drogurile astea. S-au agitat poliţaii 
grozav în ultimul timp. Ar fi fost foarte riscant să mișcăm 
autoturismul ăla, cu 200 kilograme de heroină. Că ieri și 
alaltăieri au picat două transporturi la frontiere. Vă spun 
că sunt porniţi pe... 

— Ştiu că au picat! ţipă subit înfuriat „Lordul”. Află, 
isteţule, că tot ale noastre ar fi trebuit să fie, tot luate din 
banii de care ţi-am spus. Înţelegi acum?! 

— Dumnezeule!... Atunci... 

— Cu alea încă mă descurc eu, scrâșni „Lordul” Că erau 
cantităţi relativ mici. Și s-a făcut tapaj mare, prin 
televiziune! Pot zice că „am o justificare”, într-un fel, deși 
„ghinioanele” și „coincidenţele”, în meseria asta, băiete, 
nu se inghit! Dar cu cele 200 de kilograme ce pot eu să le 
spun că s-a întâmplat?! 

— Domnule senator, eu cred... 

— Termină, dracului, cu „senator”, cretinule! Ţi-am mai 
spus să nu îmi zici așa! Că îţi intră în obișnuinţă, cine știe 
pe unde mai scapi vreo vorbă și... Eu, în relaţiile noastre, 
de afaceri, sunt „Lordul” și atât! „Lordul”! 

— Şi atunci, sclipi ceva ironic în ochii „Irlandezului”, 
cum să vă zic? „Domnule lord?” 

— leşi afară, măgarule! izbucni „Lordul”. Dar, dacă nu 
aduci marfa până mâine, ești mort! 

V. SĂ REZOLVĂM IUTE, 
AȘADAR, CAZURI FOARTE 
DELICATE 


— Deci cazul acestui Popiuc... nu-i simplu! continuă 
cunoscutul meu care lucrează la penitenciar. 

— Ce nu-i simplu, Vasile?! A fost condamnat Popiuc, zis 
„Brișcă”, pentru omor calificat sau nu? L-a înjunghiat pe 
Ioșca, fost poliţist! Asta nu i-o iert eu lui „Brișcă”! Spune- 
mi cum de-a fost învoit din penitenciar Popiuc, să meargă 
la nuntă?! 

— E încurcată treaba mai mult decât crezi, îmi explică 
Vasile. Că reieșea din documentele alea, pe care le-am 
văzut și eu azi, că lui Popiuc îi murise și mama. Fiind însă 
vorba și de nunta soră-si... 

— Mă, voi sunteţi nebuni? Cine face, mă, nuntă în postul 
Paștelui, când o mai are și pe mă-sa moartă-n casă?! Și 
care „mamă moartă” acum? Care „soră mireasă”!? Că 
„Brișcă” e orfan de mic. lar soră-sa e măritată, are și copii! 
Știu asta de când i-am pregătit dosarul. 

— Or fi fost o mamă și o soră vitrege! râde Vasile. Or fi 
adus, poate, avocații și... alte argumente. Mai 
convingătoare. 

— A! Zi așa! Bine-aţi ajuns! 

— Apăi, Dane, la vamă și la pușcărie, de când lumea... 
Ştii și tu câte ceva, dar nu știi tot. Nu știi cum e să-ţi duci 
viaţa alături de toate scursorile și de ucigași. Nu știi nici cu 
cât suntem plătiţi pentru asta. Să iei măsuri severe nu poți, 
că... Crezi tu că îţi vine altcineva în loc, cinstit sută la 

sută?! Ai noștri sunt totuși niște pârliţi, pe lângă alţii! Ia 
uită-te tu la vilele făcute de unii vameși! Mai poţi să te uiţi 
și la altele. Parcă și șeful tău s-a mutat într-o vilă nouă, nu? 

— Ce-are vila șefului meu cu Popiuc al tău? 

— Eu mai știu, Dane?! Confidential acum, pot să-ţi spun 
că se trag sfori mari, să-i scoată pe „Frumosu”, fratele lui 
Jan-„Chelu”, și pe Popiuc nevinovaţi. Schema e că s-au 
făcut „erori judiciare”! Se pare că pentru Popiuc au găsit 
pe unu, care va declara că el l-a omorât pe loșca. 

— Cine-i nenorocitul? De ce să declare? 

— Asta chiar nu știu. Avocaţii l-au găsit, au discutat cu 
el, aud; e gata să-și asume fapta. „Brișcă” e deja sigur 
acum că va ieși. Mi-a strecurat și mie, printre dinţi, că „o 
să-mi pară curând rău”! Mie și altora! încheie Vasile. 

— Avocaţii sunt cei care i-au apărat pe Rudy și Dana? 

— Da. Ăia trei „ciolănari” cunoscuţi! 

— Şi pe Dana și pe Rudy vor să-i scoată? 

— Nu. Din câte știu eu, pe-ăia nu. 

Treizeci de minute mai târziu, am reajuns la „sediul 
nostru din cer”. Mă reped la biata Ileana, de parcă ea ar fi 
vinovată: 

— Ce-i cu situaţia pe care i-o cerusem Lilienei? A lucrat 
măcar la ea? E în calculator?! 

— Da. Am implementat-o eu, dar... nu-i tot ce... 

— Lasă! Dă-mi mai bine notițele Lilienei! 

— Vă rog! ia repede Ileana din fișet și-mi întinde două 
file, scrise mărunt, îndesat și ascuţit - paginile astea par 
„congrese de arici”. 

Când ajung însă în biroul meu și încep să le citesc, simt 
că iau foc. Lil a făcut o treabă excelentă; că a lucrat pe 
rubrici, subliniind pe unde apăreau repetări, ba și 
numerotându-le. Aflu astfel că, din 13 indivizi trimiși de 
echipă instanţelor (atâţia a cercetat Lil, deocamdată) zece 
sunt deja ieșiţi din aresturi ori pușcării. Din ăștia, patru 
„pentru îngrijirea sănătăţii” că sărăcuţii „nu suportau 
regimul de penitenciar”! Trei, pentru „comportare bună”, 

au fost trecuţi prin comisii și consideraţi „reeducaţi”. Alți 
trei nici nu au ajuns în penitenciar! Au fost scoși de sub 
urmărirea penală „pentru probe insuficiente” și trimiși pe 
la căsuţele lor. Șeful meu și Enache nu par să fi urmărit în 
instanţă cazurile, procurorul Ioniță a fost și el în concediu. 
Avocaţii sunt mereu aceiași. Tot cei care i-au apărat pe 
Dana și Rudy. Acești Dana și Rudy, artiști plastici, făcuseră 
parte dintr-o selectă bandă de hoţi și falsificatori de 
tablouri, care lucraseră pentru  „Seniorul”  Gelescu. 
Procesul durase mult. La un moment dat, avocaţii 
abandonaseră; când venisem eu cu noi probe, care 
dovedeau că Dana își ucisese și soţul. 

Telefonul de pe birou ţipă. Aud vocea Șefului: 

— Ce faci, domnule Vasiliu? De ce nu stai în biroul meu, 
dacă te-am lăsat la comandă?! Ca să mă înnebunească tot 
pe mine cu telefoanele și acasă?! 

— Vreţi să rezolv cazul de dispariţie? întreb eu vexat. 

— Şi rezolvi? Ce-ai aflat până acum? 

— Vă asigur că am luat toate măsurile necesare! îi 
declar eu, cam pe tonul doct al unui ministru cu 
experienţă, pe care un terchea-berchea de ziarist, în plină 
„ședință de imagine”, îl întreabă așa, netam-nesam, dacă 
știe cât s-a furat în ministerul lui. Și nu cred că e cazul să 
vă raportez prin telefon! adaug - și cu asta „l-am dat gata”, 
că-i e cam frică de telefoane și Șefului. 

Îmi cere să-l ţin permanent la curent și închide. Eu abia 
pun receptorul în furcă și dau să-mi reiau apetisanta 
lectură a paginilor cu congresul aricesc al lui Lil, când iar 
strigă la mine monstrul de ebonită. Ridic, aud vocea lui 
Matei: 

— Pornim spre Bran! Soții Helms au ţinut să-ți spun să 
nu uiţi cumva de rugămintea lor! 

— Zi-le că numai de asta mă ocup! 

— Îţi mulțumesc, succes în urmărirea vampirului! râde 
Matei. 

Iarăşi încep să citesc, dar acum vine Ileana, care mă 

anunță că sunt căutat „la telefonul din camera mare” de 
cineva care spune că-i urgent. Trec în camera unde sunt 
acum doar mesele goale ale echipei: Liliana, Enache, Niciu 
și Crișan. lau receptorul, spun „Da!”, aud vocea Wandei: 

— Ne putem vedea două minute acum? 

— Dacă e necesar. Unde? 

— La „Anticariat”! 

— Perfect! spun, închid, revin în biroul meu, îi restitui 
Ilenei hârtiuţele Lilienei, îi spun să scoată o copie la 
computer și plec imediat, că, dacă aud a treia oară în 
aceeași zi vocea Wandei, înseamnă că... ceva a început să 
se agite serios în jurul meu, simt asta. Merg „per pedes” 
până la Anticariatul din apropiere, dar trec de el. Conform 
unei înțelegeri a noastre, când Wanda zice „Anticariat”, 
înseamnă un magazin de autoservire din apropiere. În 
unele situaţii e bună o asemenea codificare. Că telefonul 
din „camera mare” e cuplat cu cel din biroul unde lucrează 
Simescu și Banu. Ăia nu sunt însă nici unul acum acolo, așa 
că, azi, măsura e de prisos. 

Ajung, așadar, la magazin, iau un coș de sârmă, pătrund 
în lumea preparatelor și semipreparatelor, a conservelor și 
articolelor din plastic și sticlă. Ce vrei și ce nu vrei e în 
magazinul ăsta, cu rafturi înalte, pline ochi. O zăresc pe 
Wanda în fundul magazinului. Mă opresc cam alături și 
încep să studiez o cutie cu nu știu ce. Wanda șoptește iute: 

— Unu! Au pus pariu pe capul tău! Unii că te cumpără, 
alții că vor trebui să te lichideze. Cei ai lui „Chelu” cu altul, 
străin. Scot în continuare din dungi oameni de încredere. 
Pregătesc ceva important. Doi! De ce nu foloseşti 
informaţia cu tablourile? Un Renoir și un Grigorescu, 
sigur! Plec. Simescu! avertizează deodată Wanda și 
dispare după un raft. 

Paștele mamii lui de Simescu! Ce caută aici?! Era în 
biroul lui? M-a urmărit? Îl văd adulmecând, mă vede, ia și 
el un coș de sârmă, să intre printre rafturi. li ies în 
întâmpinare, cu un pachet de biscuiţi în coș. Plătesc, 

mimez surpriza. 

— Ce faci aici? De ce nu ești la Armășilă?! 

— Am telefonat. Nici o schimbare, zice încurcat 
Simescu. 

Telefonul cuplat, din „camera mare”, fir-ar ale dracului 
de cuplări! A ridicat probabil receptorul, în timp ce venise 
Ileana după mine; l-a pus la loc după ce ieșisem din birou, 
nu am putut auzi declicul. Wanda se vede însă că l-a auzit. 
Așa că îi fac „salata” de rigoare lui Simescu, zicându-i 
„Când îi spun să se ducă undeva, să se ducă” etcetera. 
Ileșim, în faţa Anticariatului mă opresc o clipă, îi cer lui 
Simescu să mă aștepte în poarta sediului, intru la 
Anticariat. Schimb câteva cuvinte cu două blondine, care 
presupun, săracele, că vreau să le acostez. Am motivele 
mele pentru ce fac. Fiindcă Simescu iarăși nu a ascultat ce 
i-am zis; îl zăresc uitându-se prin geam, în Anticariat. 
Trebuie să-l trosnesc pe-ăsta, să se-nveţe minte! Dar nu 
acum. les din Anticariat și îl întreb pe Simescu: 

— Ai mașina aici, da? 

— Am. Dar benzina... cam pe sponci. 

— Nu-i nimic. Pui benzină, dacă va fi cazul. Că o să 
mergem la vila Armășilă, cu mașina ta. Mă aștepți în faţă! 

Cinci minute mai târziu, am luat de la Ileana situaţia 
făcută pe calculator, urc în mașina lui Simescu și-i zic că 
mergem întâi la procurorul Ioniță. Îi spun unde, când 
ajungem, urc numai eu cele două etaje, sun. Am norocul 
să-l găsesc acasă, Ioniță mă întâmpină cu un zâmbet larg. 
Mărturisește că nu pe mine mă aștepta, ci pe văru-su, din 
Dorohoi. 

— Cine te-a necăjit din prima zi? Pari un pachet de nervi. 

— Domnule procuror, am aici o listă incompletă, dar cu 
date semnificative. Citiţi, vă rog! 

Ioniță își pune ochelarii, citește, se tot trage de 
barbișonul albit. 30 de ani de procuratură i-au cam ajuns. 
E un tip sentimental, devenit cinic cu timpul; „scârbit” 
poate ar fi mai bine spus. 

— Mda! face el, când isprăvește de citit. 

— Ăștia își bat joc de noi. Aud că vor să-l scoată și pe 
„Frumosu”! Şi pe „Brișcă”! 

— Cum o să-i scoată pe-ăia?! Că-s condamnaţi pentru 
omor, sentinţă rămasă definitivă. Imposibil! 

— Pentru că s-ar fi comis „erori judiciare”! Așa sunt 
informat. Am o mare rugăminte la dumneavoastră. Eu, 
dacă aș merge acum la acei avocaţi, mă tem că nu aș fi în 
stare să adopt un ton suficient de academic. Ba cred că i-aș 
cârpi! Explicaţi-le, vă rog, „într-un limbaj juridic adecvat”, 
că fac domniile lor o ticăloșie uriașă! Și că hoţii își bat joc 
deja și de ei! Campania asta de scoatere de prin pușcării 
le-a fost plătită cu tablouri. Originale, cu documente după 
expertize făcute însă în secret. Că-i vorba de un Renoir și 
de un Grigorescu, printre altele; despre care nici nu se știa 
că mai sunt în România. Dar asta a fost! Ce au acum în pod 
domnii avocaţi sunt falsuri! 

— Nu-mi vine să cred, zice Ioniță. Că i-au mai păcălit o 
dată Dana și Rudy cu falsuri; de-aia zac și acum prin 
penitenciare. 

Ia te uită! Și eu care credeam că avocaţii abandonaseră, 
din cauza probelor mele, privind soţul ucis! 

— I-au păcălit și acum. Le-au dat originalele, dar, după o 
lună, au intrat hoţii în podul ăla și au înlocuit originalele cu 
falsuri. Evident și cu documentele de expertiză false. 

— Ei, drăcie! E bună! Cine-a făcut asta? 

— Niky-„Berbantul” - pe care chiar ei l-au scos din 
pușcărie - e cel ce a gândit și a organizat substituirea. 

— Ăla e în stare! Că-i „un artist”! surâde Ioniţă. 

— Am mai aflat că se pregătesc pentru un jaf de 
proporții, nu știu însă ce și cum; dar, în paralel, vor să mă 
neutralizeze. Caută să mă vâre într-o anchetă care m-ar 
bloca săptămâni la rând, folosind probe contrafăcute, 
martori mincinoși. lar cu așa ceva știți ce se poate face în 
instanţă! Par dispuși să se răzbune „cu arme legale”. 

— Mda! mormăie Ioniță. Cred că exagerezi. Te-a speriat 

cineva bine de tot, după cum văd. Nu se învârte Pământul 
chiar atât de repede. Dar îţi promit să vorbesc cu domnii 
avocaţi chiar azi. Ori măcar cu unul dintre ei. Lasă-mă 
acum, te rog! Trebuie să-mi pun în ordine gândurile. Și să 
văd cum e mai bine de făcut. 

Un sfert de oră mai târziu mă aflu în vila Armășilă. Într-o 
cameră de la parter, Simescu mi-i prezintă pe cei doi 
polițiști care, zice el, „s-au specializat în dispariţii și 
răpiri”. Chiar arată ca doi guguștiuci, cum îmi spusese 
Simescu. Rotunjori, chelboși, tineri încă, aere nevinovate. 
Mă interesez dacă ei apreciază că ar fi cazul să ne gândim 
la o răpire în scop de șantaj. Unul din cei doi, care e 
inspector principal, începe, pe un ton savant: 

— Altă explicaţie nu poate fi. Că, din discuţiile pe care 
le-am purtat cu tatăl fetiţei dispărute, cu guvernanta ei și 
cu șoferul domnului Armășilă, reiese că este o tânără 
liniștită, fără anturaje nepotrivite... 

Și o ţine așa. Ca un popă de ţară, care vorbește senin de 
„Muta cea cuminte din sat”! Simescu îmi adresează un 
zâmbet care vrea să spună: „Nu ţi-am zis eu, domnule? 
Guguștiuci!” 

— Cu mama vitregă a tinerei aţi vorbit? sunt eu curios. 

— Nu, că e plecată din Bucureşti, motivează 
„Guguștiucul Unu”. 

— În Australia sau pe Lună? întreb, la fel de politicos. 

— Nu se știe exact unde. Presupunem, la Poiana Brașov. 

— Presupuneţi?! Ce crezi de asta, Simescule? atac eu 
nervos - că ar fi trebuit să-mi spună „amănuntul”. 

— Domnul Lucrețiu Armășilă afirmă că soţia lui și-a luat 
câteva zile de recuperare ori restanță de concediu, mă 
lămurește pe un ton înţelegător Simescu. Doamna lulia „a 
vrut să rupă puţin cu tracasările cotidiene, are și ea 
dreptul la o mică vacanţă”, sunt cuvintele tatălui îndurerat, 
adăugă banditul de Simescu, pe un ton din care nici nu 
poţi să-ţi dai seama dacă își bate joc de cei doi intenţionat 
sau... „a intrat în atmosferă” doar, ca un cameleon bătrân 

ce e. 

— Așadar, nu știm sigur dacă nu cumva e răpită și Iulia 
Armășilă! constat eu. 

— Ei, nu! protestează „Guguștiucul Unu”. Că i-a dat 
telefon ieri guvernantei, s-o întrebe dacă n-a căutat-o 
vreunul din pacienţii dumneaei. Că doamna Armășilă e 
doctoriță. Și, aud, o doctoriţă foarte bună. I s-a spus 
doamnei Iulia că Julietta a dispărut. A promis că revine în 
București, curând. Dar guvernanta... nu și-a permis s-o 
întrebe unde se află exact. 

— Lucrețiu n-are un telefon mobil al Iuliei? 

Tăcere. Câteva clipe. Apoi „Guguștiucul Unu” reia, pe 
același ton: 

— Nu am reușit să... să înţelegem exact natura relaţiilor. 
Par să fi fost puţin certati soţii, în ultimul timp. 

„Puțin certaţi”?! Eu mă întreb dacă o fi fost vreo 
perioadă, în această... bizară căsnicie, când soţii Armășilă 
au fost în relaţii bune? Și mă mai întreb ce-o fi în plicul 
acela lăsat de Iulia la notar? 

— Dumneata ce părere ţi-ai făcut? îl întreb pe cel de al 
doilea specialist în dispariţii, care e inspector. 

— Domnule comisar, eu sunt de acord cu cele formulate 
de domnul inspector principal. Cred că a rezumat exact 
situația. 

Exact?! Dumnezeule mare! I-a preluat și ticul „exact, 
exact”. De unde i-or fi scos pe tonţii ăștia doi?! Or fi fost 
dăscăliţi, înainte de a veni aici, de vreun șef al lor? Li-e 
frică să nu supere pe cineva? 

— Lucrețiu unde-i acum? întreb eu. 

— Are de rezolvat niște afaceri. Dar dă telefoane mereu, 
îmi comunică „Guguștiucul Unu”. 

— Fata dispărută are acte la ea? 

— Nu, domnule comisar. Am verificat acest aspect, 
desigur. Doamna care este guvernantă... cum să vă spun 
exact? E ca o mamă. Ne-a arătat toate obiectele din 
camera tinerei. Și actele, bineînţeles. Sunt toate aici. 

— Toate, adică ce? 

„Guguștiucul Unu” privește spre „Guguștiucul Doi”, care 
pare să se trezească din somnolenţă: 

— Cartea de identitate, permise de acces: la școală, la o 
bibliotecă, la club, la piscină și... și încă vreo câteva; sunt 
acolo toate, în camera tinerei. 

— Camera... Simescule, ia hai să mergem, să văd și eu 
camera! hotărăsc scurt. Îl întreb apoi pe Simescu, în timp 
ce urcăm scara: De unde i-a scos pe-ăștia, mă? Că măcar 
cel tânăr... Puștii care vin acum din școală îi știu mai 
dezghețaţi. 

— Unii, da, rânjește Simescu. Ăla mai copt e fiu de ștab. 
Mare ștab. Cel tânăr a intrat în școală, ba a și terminat-o, 
pe banii lui tat-su! 

— Cum așa?! 

— Ești în urmă! Da, Dane, se mai intră așa și prin școlile 
ministerului. Se rotunjește adică o notă, se rezolvă cu un 
examen medical, la o probă sportivă... 

— Mă, tu îţi dai seama ce spui?! Păi, ăsta intră, 
nenorocitul, din capul locului, în conflict... 

— Cu ce?! se strâmbă Simescu. Nu cumva „cu propria 
conștiință”? Haida, de! Nepotu-meu a ajuns în școală la fel, 
la subofiţeri, e-adevărat, dar... Mi-a spus tat-su, că „a 
recuperat într-un an tot ce investise în el”. Şi te-asigur eu 
că investise! Se mai cern ei, sigur, pe parcurs; că unii sunt 
și mai tolomaci ca ăștia. Alţii... În sfârșit, se mai cern, cum 
îți spun. 

Am intrat deja în camera Juliettei. 

— Ptiu! Fir-ar a dracului! A făcut curat guvernanta! 
constată Simescu. Iar tu... Ai fi vrut s-o vezi așa cum era, 
nu? Îmi pare rău, am uitat să le spun. Că era aici o 
dezordine generală; ca într-un bazar oriental! 

Privesc încăperea. Mare. Luminoasă. Mobilier alb, 
delicat, tapet discret, culori plăcute, pastelate. Peste tot au 
fost lipite însă, ori fixate în pioneze - sau chiar în cuie, 
postere în culori violente, roșu predominant! Actori, 

actrițe, cascadori! Mai mult goi, toţi. 

— Ai făcut niște fotografii, măcar? 

— Ăăă... Nu cred. Dacă ăștia n-or fi... Nu. 

— Simescule, tu tembel nu erai. 

— Eh! Aia a fost demult! acceptă simplu Simescu. 

— Povestește-mi măcar! Ce ţi-a atras atenţia, când ai 
intrat aici și era... „bazar oriental”? 

— Nimic. Crezi că era prima cameră de dameză pierdută 
în care intram? Crezi că era vreuna altfel? 

— Totuşi... ceva, orice! 

— A, da! Chiloţi murdari și prezervative folosite. Erau 
sub o saltea, uite colo! 

— „Primea”?! Și guvernanta, care „exact ca o mamă”... 

— Cu bani, dragul meu... O guvernantă e și ea om. Sau 
femeie, mă rog! Dacă ai auzi-o cum vorbește de Julietta cu 
doi t! Ea mi-a atras atenţia că Julietta se pronunţă și se 
scrie cu doi t. Se pare că așa a greșit-o, când a scris-o în 
certificatul de naștere ori... nu știu unde. Dar puștoaicei i-a 
plăcut. Toţi trebuiau să-i zică Julietta; și șoferul mi-a zis 
asta. Domnișoara Julietta. 

— Zău? Pe cartea de identitate văd că-i cu un singur t. Ia 
stai! Cum o chema înainte de a fi înfiată? 

— Nu știu. De ce? 

— Păi nu ar fi trebuit să-și schimbe cartea de identitate, 
după recunoașterea paternităţii?! Ăsta e vechiul act. Scrie 
Julieta, cu un singur t, și nu scrie Armășilă. 

— Ia dă, domne 'ncoace! face subit neliniștit Simescu. 

Auzim telefonul de pe noptieră clopoţind melodios. 

— Ai un casetofon? 

— Da... Unde dracu’? Era aici! A! Uite-l! face Simescu şi- 
mi oferă o jucărie drăguță, probabil a Juliettei. Spun: 

— Da? 

— Cine-i acolo?! aud vocea lui Lucretiu. 

— Comisar Dan Vasiliu, domnule Armășilă. 

— A! Ai ajuns, în sfârșit?! Ce-ai aflat? atacă inchizitorial 
Lucrețiu, parcă ar fi șeful meu. 

— la  spuneţi-mi, Julietta și-a schimbat cartea de 
identitate? 

— Sigur că da. Că pe cea veche, ăia de la evidenţă îi 
scriseseră numele greșit, cu un singur t. O enerva asta, a 
schimbat-o. De ce? 

— Şi nu a predat vechea carte de identitate? 

— Nu... Nu știu. Mi-a spus... că o pierduse. 

— Aha. Vă pot oferi atunci o rază de speranţă. Că a 
rămas aici vechea carte; pe cea nouă, probabil, Julietta a 
luat-o cu ea. Spun probabil, ceea ce înseamnă că sunt 
șanse să fi plecat, nu să fi fost răpită. 

— Să fi plecat? De ce?... Şi când se întoarce? întreabă ca 
un idiot Lucrețiu. 

— Când va termina banii. Bănuiţi ce sumă ar fi putut să 
aibă la ea? 

— Da’ ce te interesează pe dumneata, domnule?! De ce 
vii cu întrebările astea? Nu sunteţi în stare de nimic, de 
fapt! La fel cu tonţii ăia de Simescu, de șef al dumitale și... 
papagalii ăia doi care-mi stau în casă degeaba! Incepi și 
dumneata? Nu știți toţi decât să puneţi întrebări tâmpite?! 
Atâta știţi!? 

— Când o să vă calmaţi, reveniţi! spun eu și-i închid 
telefonul, închid și casetofonul, dar mă întorc furios spre 
Simescu. 

— Nu eu, Dane! se apără Simescu. Guguștiucii au 
cercetat actele, m-au asigurat că... 

— N-ai văzut cu cine aveai de-a face?! La vechea 
locuinţă, unde-a stat Julietta asta, până să moară mă-sa, aţi 
cercetat? N-o fi nebuna acolo? 

— Ăăă... Asta chiar nu mi-a dat prin gând. Dar știu că 
stăteau, ea și mă-sa, cu chirie, dom'ne! Ce să mai caute 
acolo? 

— Ia cu tine „un guguștiuc”, pe care vrei, și caută la 
vechea adresă! 

— Dar nu știu adresa... Adică e pe cartea de identitate! 
și-amintește Simescu, adăugă: Ia-o, dom'ne, mai ușor! Dac- 

ai știi câte am înghiţit eu de la nomenclaturiști! 

— Mi-nchipui. Și? 

— Despre ăia vechi vorbeam! Dar ăștia-s și mai ai 
dracului! Ca pe-o cârpă te tratează unii! Ca pe-o cârpă! Ştii 
ce relaţii are Armășilă, Dane? 

— Nu. Și nu mă interesează. 

— Ești nebun! încheie discuţia Simescu. Oi fi eu tembel, 
dar tu ești nebun, încheie el și plecă. 

— Simescule! îl opresc eu în ușă. Te duci să, găsești, da? 
Nu-mi vine să cred că Julietta e ascunsă acolo, dar ceva 
date... 

— Da, dom'ne! Verificare ca la carte; vorbesc cu cine s-o 
fi mutat acum acolo, cu vecinii, las’ că știu lecţia! 

— Bine! zic. Stai! adaug însă, că telefonul suna din nou. 
Da! 

— Sunt nervos, și eu, domnule, ce vrei?! aud vocea mai 
stăpânită a lui Lucrețiu. 

— Vă înţeleg. Dar cu următoarea ocazie când mai vorbiţi 
la fel, aștept scuze ori renunţ la cercetare; că am ce face. 

— Da. Bine! acceptă scrâșnind parcă Lucrețiu, dar 
acceptă, ceea ce mă face să cred că vrea într-adevăr să 
aflu unde-i fi-sa. 

— Așadar cât, când, domnule Armășilă? 

— Două mii de dolari; în urmă cu trei zile. 

Asta la o fetiță care merge prin cazinouri... nu înseamnă 
mare lucru. Dacă s-a hotărât să rupă însă cu noua familie... 
Să-și fi găsit într-adevăr vreun Romeo? Ce fel? 

— La vechea adresă, unde a locuit cu maică-sa Julietta, 
v-aţi interesat? 

— ...Nu. De ce? Ce să caute acolo? se miră Lucretiu. 

— Nu știu. Era o posibilitate. Va merge comisarul 
Simescu la vechea adresă, adaug și-i fac semn lui Simescu 
s-o pornească. Treceţi pe-acasă azi ori continuăm discuţia 
prin telefon? 

— Acum nu pot. Că... aștept pe cineva. 

— Când puteţi veni? 

— Numai pe la ora 18! 

A! Ori nu-i chiar atât de interesat, cum credeam eu, de 
aflarea noului cuib al Juliettei, ori... o avea omul o afacere 
de multe miliarde, ce să-i faci!? 

— Atunci ultima întrebare. Aveţi încredere în guvernantă 
și în șofer? 

— Da. Deplină, zice sigur Lucrețiu. Pe șofer pot să ţi-l... 
să vi-l trimit, dacă doriţi să vorbiţi cu el, domnule Vasiliu. 
Două ore nu am nevoie de el. 

— Una e suficientă, trimiteţi-l! Restul, mai discutăm pe 
la 19,30, că la 18 am eu altceva. E bine? 

— Perfect, zice Armășilă și trântește receptorul. 

lau cu mine casetofonul, care pare mai curând un 
reportofon, ca al ziariştilor. Îl ţin în buzunar, dar nu-l 
declanșez în discuţia cu „guvernanta”, îmi dau seama că e 
inutil, după primele întrebări. 

Băbuţa arată chiar ca o guvernantă englezoaică. După 
trăsături, îmi dau seama că e posibil să fi fost frumoasă în 
tinereţe. Acum are un aer de bunicuţă grijulie și speriată. 
Îmi vorbește de Julietta - minte, probabil tot timpul - ca 
despre „o fată cuminte, deșteaptă, foarte preocupată de 
studii, care avea numai note mari la școală”. 

Eh, cu banii lui Lucrețiu, nu mă mir. Niciu îmi spunea 
cum fi-su n-a luat premiu, deși luaseră premii trei sferturi 
din clasă! Cei ce „au fost mai atenţi cu învăţătoarea”! 

— Ştiţi că își primea amicii în camera ei? 

— Vai, așa ceva nu se poate! mă asigură băbuţa. Sau, 
poate, fără să știu eu! Julietta e și o fată romantică. Nucul 
din faţa ferestrei ei! Da, e posibil ca, din ramurile nucului, 
cineva... Dar trebuie să fi fost așa, o idilă inocentă... 

— S-au ridicat prezervative folosite, din camera ei, 
doamnă dragă! spun plat - dar mă întreb dacă s-or fi ridicat 
într-adevăr?! Na, că nu l-am întrebat pe Simescu! 

— Ce... ce spuneţi că s-a găsit? 

Urmează o scenă de tot hazul. Băbuţa mă lasă să înţeleg 
că ea nici nu știe ce sunt „prezervativele”! Că duce o viaţă 

de tip vechi, citește numai cărți sfinte, asta când are timp. 
Că vila e mare și Ancuta, fata care face curăţenie, vine 
doar o dată pe săptămână... 

— Cine e fata aia? Ancuţa și mai cum? 

— ...Nu știu; că domnul Lucretiu a angajat-o și... 

— Ea a făcut curat în camera Juliettei?! 

— Da. Eu numai... Am mai aranjat, la sfârșit. 

— Unde locuiește Ancuţa? 

— Nu... Nu știu. 

Nici de Ancuţa asta nu mi-au spus, nici Simescu, nici 
„Juguștiucii”. Aud o bătaie discretă în ușă. Deschid. În ea, 
„Guguștiucul numărul doi”, cel tânăr! Care mă anunţă că a 
sosit șoferul domnului Armășilă, dar „nu are la dispoziţie 
decât jumătate de ceas, că a intervenit ceva”. Ei, fir-ar a 
dracului de anchetă! Sunt acum și la dispoziţia șoferului! 

— S-aștepte! În camera de la parter, unde v-am găsit pe 
voi! Singur, acolo! adaug, că... cine știe ce mai trăncănește 
inspectorul ăsta. 

Zece minute mai târziu însă, când o abandonez pe 
„guvernantă” - de la care nu mai aflu aproape nimic - îi 
găsesc pe șofer și pe inspector în camera mică de jos. 

— Parcă ţi-am spus ceva, nu? 

— Domnule comisar, nu știe nimic! Am discutat și ieri 
cu... 

— leşi afară! Și-nchide ușa! 

După care mă uit mai bine la șofer și... Nu-mi vine să 
cred. Păi, ăsta-i „Sardeluţă”! Sardache după numele 
adevărat, hoţ de mașini cândva. Numai eu îl trimisesem la 
pușcărie de două ori. 

— Trăiţi, dom’ comisar! Și nu vă supăraţi pe băiatul! Eu 
l-am rugat să mai stăm la o parolă: că mă simt, zău așa, 
cătrănit rău de tot. 

— Păi de ce, Sardache? Visezi urât? 

— Am început și să visez, dom’ comisar! Că, de când cu 
răpirea asta... Mă gândesc la biata fată... 

— De ce crezi că-i o răpire? 

— Păi, altceva ce să fie, dom’ comisar? Că fata era 
cuminte, nu se înhăita cu toţi bagabonţii... 

— Dar cu cine? Că o duceai cu mașina. Unde? 

— Eu?! Dom’ comisar, v-a trombonit, zău așa, cine v-a 
zis! N-am dus-o, decât la școală! 

— Mă, Sardache! Tu știi că prin fața cazinourilor se mai 
atin unii și alții. Am poze! Cu tine, așteptând-o în fața 
cazinoului! Cu Julietta, urcând în mașina pe care-o 
conduci. 

— Aia a fost o singură dată, dom’ șef! Zău așa! Când m-a 
trimis chiar domnu’ Lucrețiu! Să n-am parte... 

— N-ai să mai ai parte de slujba asta bună, Sardache, că 
te văd încliftat acum la mare fix! Dacă obstrucţionezi 
ancheta, dacă ascunzi date care pot duce la găsirea fetei 
ăleia. Tu știi că eu simt când minţi. 

— „Stiu, dom’ șef! oftează „Sardeluţă”, că el îmi 
scosese vorbe, cum că am „un fel de iarba fiarelor, dar la 
cenușar!” Cu alte cuvinte, izbuteam să aflu imediat când 
sunt minţit. Nu eram prost să infirm o părere care mă 
avantaja, majoritatea hoţilor sunt superstiţioși, cred în tot 
felul de prostii. 

— Așa că nu-mi vinde brașoave cu „biata fată cuminte”, 
pe care o duceai numai la școală. 

— Vrăjitoarea m-a turnat,  așa-i? zice deodată 
„Sardeluţă”. 

„Vrăjitoarea” cine o fi? Guvernanta? Altcineva? 

— Povestește-mi frumos, Sardache! Tot, de la început. 

— Aoleu, dom’ comisar! Nu pot așa, pe extenso, că mi-a 
zis șefu să fiu înapoi galopando, într-o jumătate de ceas. 

— Îi zici că te-am reţinut eu. 

— Dar... nu știu nimic, dom’ comisar! aproape strigă 
„Sardeluţă”, îmi face semn însă spre ușă, unde... parcă și 
mie mi s-a părut că auzisem ceva. 

Mă reped, deschid ușa, îl găsesc pe „Guguștiucul 
numărul doi” gata să cadă în cameră. 

— Ce faci, mă, aici? 

— Dom’ comisar... mă gândeam... ăăă... mă gândeam... 

Nu mai știe dobitocul ce să zică. 

— Îmi place că gândești profund, dar pe mine mă 
incomodează! Îmi perturbi „aura”, înţelegi? Așa că ia 
gândește mai prin colţul celălalt al sufrageriei! Da?! 

— Am înţeles, dom'ne comisar! 

Pleacă, împreună cu aura proprie. Ca o potaie 
chelfănită. Eu închid ușa, îl întreb pe Sardache: 

— Pe bune, acum! Ce știi de dispariţia asta? 

— Vrăjitoarea știe mai multe decât mine, dom’ comisar, 
șoptește Sardache. Da’ să nu mă spuneţi, nici lui dom’ 
Lucretiu, nici ei! Că m-am ars! Îmi face de rău și se pricepe 
cotoroanţa! șoptește hoţul. Aveţi grijă, să nu-i lăsaţi 
cumva, când mai vorbiţi cu ea... nici un fir de păr măcar! 
Că vă face farmece... 

— Au mai încercat și altele, Sardache! 

— Aoleu, dom’ comisar, nu știți ce vorbiţi, zău așa! Aţi 
intrat în camera aia a ei de la subsol? Aţi văzut ce cărţi are 
ea acolo? 

— Ce cărţi?! 

— Ea zice că de „magie albă”, dar nu-i albă, cum nu-s eu 
mitropolit, dom'ne comisar! E satanice rău! Ea i l-a găsit, 
prin farmece, zău așa, dom’ comisar, prin farmece i l-a 
găsit pe Romeo. 

— Pe cine, mă?! 

— Pe Romeo ăla de fugi cu el, eu așa cred. 

— Crezi sau știi? 

— Pe probe, cum vreți dumneavoastră, dom’ comisar... 
nu. Că n-am. Dar așa-mi spune mie îngerașul meu. Că am 
un îngeraș, zău așa, dumneavoastră nu credeţi, dar am! 

„Tare mă tem că ai ceva scatii!” îmi vine să-i spun, fostul 
hoţ de mașini simte și reia. 

— N-oţi fi crezând, dom’ comisar. Dar eu... l-am văzut pe 
îngerașul ăsta al meu încă de la revoluţie! 

— A! Așa deci! El ţi-a șters cazierul? 

— Ei, lăsaţi! Că aia au făcut-o alţii. Nu râdeţi, dom’ 

comisar, că de-atunci eu m-am făcut om de treabă, zău 
așa! Și-o duc bine acum, de ce să mint, o duc bine. 

— Văd. Şi cred, Sardache. Ia spune-mi de Romeo ce știi? 

— Dom'ne comisar, eu de Romeo ăla, șoptește Sardache, 
nici lui dom’ Lucrețiu nu i-am spus. Promiteţi-mi că nu-i 
ziceţi că aţi aflat de la mine! Că altfel, nu pot, zău așa. Nu 
pot. 

„Zău așa”! Fiecare are un mic tic verbal, mai pronunţat 
ori nu. La cine mai auzisem eu „zău, așa”? La Fane- 
„Speriatu”? Da, dar era... în vis. Să fie și în realitate? 
Subconștientul meu să fi reţinut? Şi să aibă vreo 
semnificaţie? Să se vadă „Sardeluţă” des cu Fane? De ce 
oare? 

Aud iarăși o mișcare suspectă. Parchetul din vila asta 
veche. Uite că întreprinzătorul Lucrețiu nu și l-a schimbat. 
Mă ridic, hotărât să-l plesnesc pe guguștiuc. Dar când 
deschid ușa, îl văd pe Niciu. 

— Arde ceva, Niciule? 

— Nu tocmai, dom’ comisar, dar... 

— Rămâi aici! îi spun șoferului, închid ușa, mă uit după 
„Guguștiucul doi”, care stă cuminte lângă telefon, în 
celălalt capăt al sufrageriei lungi de vreo zece metri. Pe 
scurt, Niciule? Ce-i? 

— Dom'ne comisar, șoptește Niciu, am pus cap la cap ce- 
am aflat eu, la cimitir, cu ce-a aflat Crișan de la Ortansa 
aia. Că aţi avut dreptate, ceva tot și-a amintit și Ortansa. 

— Asta-i pe scurt? 

— Nu se poate face un portret-robot, dar, cu puţinele 
date pe care le avem, l-am trimis pe Crișan la calculator, 
ăla de la Inspectoratul General, să încerce „pe mână 
scurtă”, că are el o simpatie acolo. Să vadă ce poate afla. 

— Cu date puţine, nimic. Dar tu ai picat bine. Ia-l pe... 
inspectorul de colo, mergeţi la subsol, unde aud că eo 
vrăjitoare. Crezi în vrăjitoare? 

— Numai în alea tinere. 

— Bun! Mergeţi amândoi la subsol și vedeţi ce cărţi are 

baborniţa de-i zic ăștia „guvernantă”. Par să fie „de magie 
neagră”! Ai grijă, că inspectorul e un papă-lapte, iar baba o 
scorpie ipocrită. Ea o avea în grijă pe Julietta cea 
dispărută. 

— Pentru o percheziţie... știți... 

— Cine-a vorbit de percheziţie?! Voi o întrebaţi frumos 
pe babă de Julietta. Şi... 

— Am înţeles! zice Niciu și pleacă spre „guguștiucul” 
căruia eu îi fac semn să vină. 

— ÎI însoţești pe domnul inspector-șef Niciu! 

— Şi-aici, domnule comisar, cine rămâne? 

— Să păzească telefoanele? Las’ că le păzesc eu! 

Revin în camera unde e „Sardeluţă”, înjurând în gând. 
Că am impresia, îmi tot bat joc de mine și de cercetare. 
Unde rămăsesem? A, la Romeo al Juliettei! 

— Dom’ comisar, dumneavoastră n-o știți pe vrăjitoare! 

— Abia am văzut-o. Dar tu ce știi? Cum de a angajat-o 
Lucrețiu tocmai pe ea, știi? 

— Aăă, păi e poveste veche, dom’ comisar. De când era 
cotoroanţa brava de tot! Cam ca Liţa-,Blonda” arăta ea la 
tinereţe! Șucară foc era! Şi-i făcuse „de dragoste” lui 
domn’ Armășilă! 

— Aha! zic eu dumirit - lui Lucrețiu nu cred că era 
nevoie să-i facă farmece, îl știu de afemeiat dintotdeauna, 
urmărea asistentele medicale și mai încoace, când era 
director de spital, ca un tap bătrân. Vasăzică tot cu 
farmece! îi cânt eu în strună lui „Sardeluţă”. 

— Așa-l ţine din scurt și-acum, dom'ne comisar! Şulfa 
mică de Julietta s-a prins urgent cine comandă în casă! Au 
făcut-o amândouă pe doamna [Iulia să plece - că și doamna 
Iulia e o poamă, dar astea două... 

— Cum e totuși cu Romeo? 

— I l-a găsit baborniţa, prin vrăji! A zis că-i tocmai bun 
de „ales al ei”, adică al Juliettei! Luciferist zice că e! 

— „Luciferist”?! 

— Cică vine pe-o rază de lună, așa zice ea! Dar eu crez 

că prin nuc, zău așa! 

— Ea, cine? Julietta!? Ţi-a făcut deci confidente? 

— Păi, îl văzui mai acum o săptămână, când cobora din 
nuc, ieșise din camera bambilicii. A sărit peste gard, a 
dispărut. 

— Cum arată Romeo? Și ce învârte, din ce trăiește? 

— Nici asta nu știu. Decât că-l cheamă Romeo, dacă... 
Dacă nu mi-o fi zis damilușca așa, de romantică ce e! Că 
am întrebat-o, se hlizește Sardache. N-aţi văzut filmul ăla, 
cu „Romeo și Gealieta”?! 

Mă tem că ne-am întors de unde am plecat. Ori... pe- 
aproape. La naiba, poate că nu! Ştiu, din cercetarea pe 
care o făcusem mai de mult la vila Armășilă, că în vecini 
există un lungan tânăr, cel ce încercase s-o violeze pe Valy. 
Să fie același? Să fie oare și Julietta mai aproape decât 
credeam toţi? O fi stând acuma la „Romeo” ăsta, din 
vecini? Şi se distrează amândoi pe socoteala noastră? Ori... 
ori a ucis-o nebunul - că ăla era chiar scrântit bine. Eu îl 
internasem la balamuc, dar... 

Niciu, reapare, îl văd ţinând cu două degete vreo trei 
cărțulii jegoase, cu marginile înnegrite. 

— Asta e tot ce-am reușit să scap de pârjol, dom'ne 
comisar. Am găsit-o pe „doamna guvernantă” arzând la 
cărţi de zor. Au un crematoriu propriu, la subsol. 

— Ce-s scârboșeniile alea? 

— Cărţi sataniste! 

— Mai bine-o lăsai să le ardă. 

— De, domne comisar! face Niciu. E bine să avem niște 
„mostre”. Că mâine-poimâine o să nege tot. 

— Nu știu dacă chiar ne vor folosi la ceva, că, din 
păcate, cărțile astea se vând și pe piață. Dar... Caută pe la 
bucătărie o pungă pentru gunoi! Și vâră „probele“ 
cotoroanţei! După care, ia-o la întrebări! De ce a prăjit așa 
„bunătate de cărţi”; dacă le-a citit și Julietta etcetera! 
închei eu cu Niciu și mă întorc la „Sardeluță”: Ce fel de 
amorezi a mai avut Julietta? Că știi. 

— Aoleu, dom’ comisar, nu mă băgaţi în necaz... Vă 
spun, dar... eu nu v-am spus nimic, da? 

— Promit. 

— Păi, nu-i știu pe toţi, după nume adică, dar pe unul îl 
știu. Numai că ăla... e mare! 

— Cine? 

„Sardeluţă” mă privește, se scarpină în cap, șoptește: 

— „Lordul”. Ştiţi cine e, da? 

— Ştiu. Da’ ăla-i bătrân. Eşti sigur? 

— Sigur. Că tot venea el pe-aici, pe la dom’ Lucretiu, pe 
la doamna lulia. Avea afaceri și cu unul și cu altul. Separat 
puneau ţara la cale, când era doamna Iulia încă aici. După 
aia, într-o zi, mă trimite domnu’ Lucrețiu acasă, să-i aduc 
ceva. Eh, și văd eu mașina „Lordului” în faţă. Am intrat în 
vorbă cu șoferul. Că ne cunoșteam de mult. El o mai luase 
cu mașina pe Julietta și o dusese la vila lor, la „Lordul” 
acasă. Și cu asta... am deșertat sacul. Altceva nu mai știu, 
dom'ne comisar, să mor dacă vă mint! 

— Bine, Sardache. Două întrebări mai am: Prima: De ce 
nu te-ar lăsa „dom' Lucrețiu” să spui ce mi-ai spus? El nu 
vrea să i-o găsim pe fi-sa? 

— Ba vrea, dom’ comisar. Dar să afle toţi ce soi e fi-sa... 
nu vrea. Că-și dorește să candideze la următoarele alegeri, 
știți? 

— Lucrețiu?! 

— Da. Și știți și dumneavoastră, că-i o chestie mare cu 
„imaginea” asta! Dac-aud ziariștii numai ce bani joacă la 
ruletă Julietta, de exemplu... El nici asta nu vrea să se știe. 
De altele habar n-are, cred. 

— Celor care au făcut cercetările până acum cât le-ai 
spus? 

— Nimic nu le-am spus. A tras de mine dom’ Simescu, 
da' nu i-am grăit nimic, dom'ne comisar. Că mi-a promis 
odată dumnealui ceva și... Era să mă taie unii! Ălorlalţi doi 
huhurezi ce să le spun?!... Că e tolomache. Le-am recitat 
poizioara; cu „fata cuminte”, cum le spusese și vrăjitoarea. 

Că în faţa mea o întrebaseră! râde „Sardeluţă”. 

— Nici mie nu mi-ai spus atunci nimic, Sardache. Du-te 
acum la... viitorul domn senator! 

— Credeţi chiar c-o să ajungă, dom’ comisar? 

— Dacă va avea o imagine bună! Dacă o avea mai multe 
voturi decât alţii! 

— Am înţeles, dom’ comisar. „Nu contează câţi votează, 
contează cine numără voturile”, vorba lui Stalin! încheie 
„Sardeluţă” și o întinde, îl văd însă venind pe Niciu, care 
așteaptă să dispară Sardache și mă întreabă pașnic: 

— Ştiţi că era să sărim în aer? 

— P-asta n-o știu. Cum? 

— Când am coborât adineauri la subsol, am simţit miros 
de gaz. M-am repezit la crematoriu. Robinetul fusese 
închis și redeschis, dar neaprins. Gazul ieșea de zor, iar pe 
jos ardea o lumânare. A vrut să ne arunce-n aer 
cotoroanţa! 

— Dar nu-l lăsaseși pe... inspectorul ăla cu ea?! 

— Ba da. Numai că... nu știu ce i-a făcut baba, privește 
și-acum fix, ca un somnambul. Doarme în picioare! 

— Cee?! Cum așa? Şi baba unde-i acum? 

— De ea nu cred că trebuie să ne mai facem griji, dom’ 
comisar, zice Niciu. Că s-a spânzurat. 


* 
* * 


— Bebe, uite de ce te-am chemat, începu „Lordul” calm. 

— La ordin, domnule! șopti Bebe, zis „Bebelușul”, zis și 
„Gorila”, un zdrahon de vreo sută de kilograme. 

Avea carnea numai piatră pe el. Nu prea deștept, dar 
loial ca un dulău. Și viclean, la nevoie. El condusese, până 
să apară „Irlandezul”, cam toate afacerile cu narcotice și 
cu „fete”. 

— Avem... un mic necaz, Bebe. 

— Șefu, mie numai să-mi spuneţi pe cine și... 

— Nu te grăbi! Că nu-i simplu. Ascultă-mă atent! Cu 
„Irlandezul” ăsta mă tem eu că se petrece... nu știu ce. Ne- 
a scos bani buni până acum. Și l-am plătit bine. 

— Chiar foarte bine! emise un fel de mârâit Bebe. Eu v- 
am zis de mult că nu-mi place „nevăstuica” asta! A pitit 
acum ălea 200 de ocale, mucosul; și vrea să vă stoarcă de 
lovele. Că vă știe la ananghie, de! 

— Ţi-ai dat tu seama de așa ceva? Ai vreo dovadă? 

— Păi, „dovadă” n-am. Că nu mi-aţi spus dumneavoastră 
să nu mă mai amestec? Să-l las pe „lIrlandezul”! Că se 
pricepe mai bine. Aţi zis nici pe la coteţele alea cu boarfe 
să nu mai calc, nici cu dilerache ăi de mă știau de frică să 
nu mă mai văz. Și-atunci? De unde dovezi? Că... 

— Vorba lungă, sărăcia omului! tăie „Lordul”. Ai mână 
liberă de la mine să vorbești cu cine vrei, să afli, te 
privește cum, ce s-a întâmplat cu heroina! Asta mă 
interesează, Bebe. Unde sunt acum cele 200 de kilograme! 

— Zici că am mână liberă, șefu, da? se ridică în picioare 
Bebe. 

— Ai! Vreau să știu... adevărul adevărat. Și să 
recuperăm heroina, Bebe, neapărat! 

— Lasă pe mine, șefu! făcu scurt Bebe și ieși din cameră 
pornit, cât pe-aci să sfarme canatul ușii, pe care „il 
ștersese” din grabă. 


* * 


— Ei! Cum a decurs „dejunul de lucru”? întrebă Jan- 
„Chelu”, pipăindu-și cu grijă falca ce - după toate bulinele 
înghiţite - începea parcă să se dezumfle. 

— Ooo! își linse buzele subţiri Fane-„Speriatu”. La 
protocol stau bine, șefu! Să n-am parte, ăștia chiar au bani! 

— Lasă-mă, dracului, în pace cu protocolul! se zbârli Jan. 
Ce-a zis „domnul Hary” de ăia ai noștri de prin pușcării?! A 

zis că-i scoate? 

— Da, stăpâne. A zis că la asta lucrează. Pe „Frumosu” și 
pe „Brișcă” sigur. A promis solemn! se îndreptă Fane de 
spate, ca un diplomat care își îndeplinise misiunea. 

— Măi, să fie! căzu pe gânduri Jan. Te pomenești, Fane, 
că ăștia-s mai tari decât credem noi! Şi-i belesc atunci pe 
ciolănarii noștri! Pulbere-i fac! Că mi-au zis, ale dracului 
căpușe, că pe „Frumosu” nu pot să-l scoată nicicum. Nici 
pe Popiuc. Să-mi afli neapărat ce avocaţi are domnu' Hary! 
Dar asta dacă s-o ţine de cuvânt! Că la promisiuni 
solemne... sunt buni și parlamentarii! Da' de „Cronometru” 
ce-a zis? 

— Șefu, cu „Cronometru” n-a fost de acord! începu Fane 
să se plimbe prin cameră. „Cronometru” zice domnu Hary 
că nu isprăvit trebuie, că trebuie musai cumpărat. 

— Ha, ha! Păi, nu i-ai spus, mă, că noi...? 

— l-am spus, șefu. Am pus și pariu, în numele matale. 

— Ce făcuși? Pariu? Ce pariu? Cu Hary? 

— Că n-au să fie în stare să-l cumpere pe-ăla, pe 
„Cronometru”, că-i căpos. Pe zece lădițe de whisky, de-ăla 
scoţianu' am pus pariu, șefu. 

— Scoţian, mă?! Veritabil? 

— Ce-ţi pasă, șefu?! Crezi că-l conving ei pe 
„Cronometru”?! 

— Nu cred, dar... De, Fane! Am mai văzut eu și pe alţii; 
„incoruptibili” de-ăștia, care, până la urmă... Dracu' mai 
știe ce să crezi?! Zece lădițe, mă? Au spus cum vor ei să-l 
cumpere? 

— Au spus ceva. Cică-i „un plan strategic”! șopti 
impresionat Fane-,„Speriatu”. Ei vor să umble la cenușarul 
omului! La... pisologie! 

— La psihologie, boule! se enervă Jan. 

— Cum zici matale! conveni Fane. 

— Ce psihologie, mă? Și ce „plan strategic”? Ăștia se 
cred Natoul ăla al lor? Vor să-l elibereze pe „Cronometru” 
de sărăcie, ai? 

— Cam așa, șefu, cam așa. Zicea domnu' Hary că, pentru 
a fi cules, un poliţist de-ăsta căpos trebuie lăsat să se 
coacă bine întâi. Că, al dracului domnu' Hary! Zicea că 
oricât ar fi un poliţist de tare, tot nu rezistă, zău așa, 
dacă... Dacă vede, mai întâi și-ntâi, că ăia pe care se tot 
strofoacă el să-i îmbrace-n zeghe zburdă liberi, zău așa, ca 
păsărelele cerului! Și... vin să-l întrebe ce mai face? Dacă 
nu-i tâmpit, zicea domnu Hary, polițistul ăla pricepe că 
cineva a luat niște bani, nu? Avocaţi, judecători, șefi ai 
politistului, toţi au luat. Și-atunci se-ntreabă și el, ca omul: 
„Banii ăștia toţi nu puteam să-i iau eu? 

— Lasă, Fane, că știu asta! Ce, tu nu știai? 

— Ba, știam, șefu. Dar dacă-i scoate și pe-ăia de credea 
„Cronometru” că-s viețași?! Im?! Dacă, pe lângă asta, 
„Cronometru” și ai lui, ăia de le zice „echipa”, încep să 
primească, în fiecare zi, așa, câte o scrisorică, un telefon... 
de ameninţare. Ei sau nevestele, copiii de școală. Dacă, pe 
lângă astea, mai simte „Cronometru” și că, în jurul lui, se 
interesează unii de ce-a făcut, în anchetele ălea vechi... 

— Ala a lucrat beton, dă-l dracu”, că-l știu. 

— Beton pe acte, șefu! Da-ntr-o anchetă, știi și matale! 
Se-ntâmplă multe și se scrie puţine! explică Fane. Şi poţi 
să-l acuzi! Și el nu poate dovedi că-i aiurea! Că vii cu 
martori! Vii cu „probe”! Că, la trebonal, știe și el, e pe 
probe, zău așa! 

— Vor adică să-l bage la zdup pe „Cronometru”?! 

— Nu neapărat, șefu. Nu neapărat. Dar să-l facă să simtă 
că se poate. Că e posibel și să se-ntâlnească la întristare cu 
alde „Burghiu”, ori „Ghiară”, ori „Zbanghiu”. Și, dacă, 
după toate astea, șefu, i se mai propune lui dom’ 
„Cronometru” și o funcţie; grasă... Asta, dacă mai închide 
și el un ochi. Numai un ochi pentru început, șefu! Că 
ajunge. 

— Văz că te-a convins domnu' Hary! râse Jan. Da' eu de 
„planuri strategice” sunt sătul! 

— Nu e numai planuri, stăpâne! se sperie Fane. Ce, crezi 

că m-am dat cu ei? Doamne ferește! Da' cică ei lucrează de 
mult. Şi i-au scos deja pe „Zvârlugă” și pe Niky- 
„Berbantul”, și pe nevastă-sa, Zizi, tot ei i-au scos, zău așa! 

VI. DAR SE ÎNCURCĂ IȚELE 
RĂU DE TOT 


Niciu presupusese că nu mai avem motive să ne facem 
griji în privința „guvernantei”. Greșise. Mult. Că a trebuit 
să raportez evenimentul Șefului. Şi a venit fuga-fuguţa 
Șeful. Însoţit de trei tipi pe care nici nu mi i-a prezentat, de 
un procuror pe care de asemenea nu-l știam și - din fericire 
- de Tache. Șeful jubila: 

— Cine știe cum aţi presat-o pe biata bătrână, de și-a 
pus capăt zilelor?! Ai încurcat-o acum, domnule Vasiliu. ţi 
spun eu că ai încurcat-o! 

Ne-au separat - pe mine și pe Niciu - și ne-au luat la 
întrebări. Metodic. Fapt e că eram derutat. Nu pricepeam 
ce i-a venit babei să se spânzure. Pe „Guguștiucul Doi” nu-l 
puteau întreba. Ar fi fost degeaba. Ăla dormea încă, în 
picioare. Dacă îl împingeai, făcea câţiva pași; dacă îl 
puneai în fotoliu, se așeza cuminte, dar cu aceeași privire 
rătăcită, nu scotea un cuvânt. Palme, stropit cu apă rece, 
nimic! M-am întrebat dacă juca teatru, dacă fusese 
impresionat într-adevăr foarte mult de baba pe care o 
văzuse spânzurată în cămăruţa ei de la subsol ori dacă... 
chiar îl hipnotizase cotoroanţa. Asta înainte de-a da ea 
drumul la gaz, de-a aprinde lumânarea și de-a se agăța de- 
o conductă. 

Ne readunăm apoi, toţi în sufragerie. Doi din cei trei tipi 
care veniseră cu Șeful îl iau pe inspectorul adormit și 
pleacă cu el. Tache și procurorul șoșotesc într-un colţ. li 
fac semn lui Niciu să rămână calm. Deși nici eu nu sunt 

calm, deloc. Și mă întreb dacă visul pe care-l avusesem, cu 
vizita la Jan-„Chelu”, pentru a căpăta o slujbă... nu cumva 
începe să mă obsedeze. 

În acest timp, Șeful meu drag se agită prin cameră și 
boscorodește îndrăcit: 

— Cum adică, domnule Vasiliu, nici acum nu vrei să ne 
spui adevărul? Că ceva s-a întâmplat aici, domnule! S-a 
întâmplat sigur... 

Și dă-i, în continuare, după obiceiul lui. Procurorul și 
Tache revin în centrul camerei, Tache întreabă: 

— Cu cercetarea dispariţiei Julietei cum stai, domnule 
Vasiliu? 

— Am câteva fire din ghem. Va trebui să trag cu atenţie. 

— Dumneata?! sare ca ars Șeful. Dumneata ai terminat 
cu cercetarea asta! Gata! Îţi iau cazul! Poţi considera că ţi 
l-am luat. Că ăsta e un caz serios, domnule Vasiliu! Poate fi 
vorba de șantaj, de răzbunare, poate fata aia e moartă 
deja! 

— O clipă! intervine Tache. Dacă am înţeles eu bine, de 
două zile era începută această cercetare. Cu rezultat zero. 
Domnul Vasiliu azi a preluat cazul. Și afirmă că are câteva 
fire din ghem. Vreţi să o găsească pe fata aia ori nu? 

Șeful ezită, apoi spune ferm: 

— Să-mi predea mie sau lui Simescu rezultatele 
cercetării de până acum! Și... Apropo! De ce nu ne spune 
unde e Simescu?! De ce? 

— Asta ai putea să ne spui! zice Tache. 

— L-am trimis să cerceteze una din ipoteze. 

— Unde anume? vrea să știe Tache. 

— ...La vechiul domiciliu al fetei. Locul unde a murit 
maică-sa, anul trecut. 

— Cum, cum?! se miră procurorul. Până azi nu fusese 
nimeni să verifice acolo? privește el la Șeful meu, care 
tace... cam încurcat. Și aș mai vrea să știu ceva, domnule! 
continuă procurorul. Dacă e un caz de dispariție suspect 
de șantaj ori răzbunare, sau de posibil omor, cum aţi spus, 

de ce nu ne-aţi anunţat și pe noi? 

Dacă nu ar fi chel ca o gulie, cred că Șeful ar semăna 
acum cu lupul din serialul de desene animate care tocmai 
și-a tras în fund vreo zece șuturi. Dar nu renunţă, începe 
cu aplomb: 

— Domnule procuror, vă rog să nu vă amestecați în... 

— Cum să nu mă amestec, domnule?! izbucnește și 
procurorul. Zi mersi că nu mă adresez superiorilor 
dumitale, să-ţi cer suspendarea imediată! 

— Mie?! face uluit Șeful. Mie?! Femeia aia e moartă 
acolo! ţipă el cam isteric. 

— Sinuciderea prin spânzurare e una din formele de 
manifestare ale sataniștilor, domnule dragă! spune rar 
procurorul. Cărţile găsite dovedesc că era preocupată de 
așa ceva. O bătrână care nu avea nici un fel de probleme 
cu situaţia ei materială, care era sănătoasă, perfect lucidă, 
cum dumneata mi-ai spus că era... nu se sinucide decât 
dacă are ceva grav pe conștiință. Sau dacă... avea „o 
înţelegere cu Satan”. 

— Cum?! face aiurit Șeful. Credeţi în asemenea...? 

— Documentează-te! arătă procurorul punga de plastic 
în care sunt cărţuliile jerpelite, salvate de Niciu de la foc. 
Dar după ce se vor ridica amprentele de pe ele! adăugă 
procurorul. 

— Eu nu-i mai las cazul domnului Vasiliu! 

— Şi-atunci eu dau un telefon! zice procurorul. Șefului 
dumitale. Ori șefului șefului dumitale. 

— De ce nu înţelegi? intervine și Tache. Că baba aia 
poate chiar a scontat pe eliminarea lui Vasiliu, când a 
hotărât să se sinucidă tocmai acum. 

— Ei, asta-i! Vreţi să mă faceţi să cred și că a vrut să 
arunce casa în aer, nu? face Șeful, nu prea mai are însă 
argumente, nici forță; arată brusc istovit. 

Dar încă nu se lasă. Începe un dialog foarte viu între cei 
trei, că Tache - care știe ce pile are Șeful meu - încearcă să 
potolească lucrurile în mod pașnic. Și, în această 

atmosferă... să-i spunem însufleţită, apare Eugen Simescu, 
arborând un aer deloc optimist. 

— Ce-i, domnule? Ce-ai găsit? e curios Șeful. 

— Cam nimic, suflă Simescu. 

— Ei, vedeţi?! triumfă Șeful. Ce spuneam eu, domnilor?! 

— Ce-nseamnă cam nimic? întreb eu. 

Simescu pare încurcat de prezenţa „Guguștiucului Unu”, 
care a fost cu el, așa că mărturisește: 

— Fata a trecut într-adevăr pe-acolo. Dar nu mai e acum. 
Şi nu se știe unde a plecat... de ieri. 

Se iscă iarăși o discuţie vie de tot. Că Tache și 
procurorul înţeleg că, practic, s-a ratat o șansă. Dacă 
alaltăieri, când demaraseră cercetarea, Șeful și Simescu ar 
fi căutat la vechea adresă a Julietei... 

Telefonul sună în aceste momente de risipire a timpului, 
de fapt. Șeful se precipită spre telefon, „Guguștiucul Unu” 
îi face semn să aștepte, declanșând casetofonul cu care 
fuseseră dotați și care aștepta lângă aparatul telefonic. 

Dar stupoare! Auzim cum Șeful vorbește cu „Lordul” - i-a 
pronunţat numele în mod respectuos, vorbește doar cu o 
personalitate marcantă, un fost și viitor senator. Încheie 
spășit Șeful, rostind cu deferenţă, aproape cu slugărnicie: 

— Da, domnule... Sigur că da, domnule. Avem un fir deja 
și vom merge în continuare... Vă asigur că vom face tot ce 
se poate, să accelerăm... Am înţeles, domnule! 

Uite că „ilustra personalitate” e interesată de soarta 
micuţei sale amante! Dacă nu joacă teatru, că Julietta ar 
putea fi chiar la el! Fapt e că, după acest scurt dialog 
telefonic, Şeful nu mai insistă atât de mult în a-mi lua 
conducerea cercetării. Ca să liniștească pe deplin 
atmosfera, procurorul declară că, după scoaterea din 
transă a inspectorului - dus, zice, la un specialist - vom mai 
discuta, funcţie și de ce o să spună „Guguștiucul Doi”. 

Deocamdată se aude soneria. Au venit, în sfârșit, 
criminaliștii, care, zice Șeful meu, vor face o cercetare 
foarte atentă. Şeful și Tache pleacă. Individul al cărui 

nume nu îl cunosc coboară împreună cu procurorul și 
criminaliștii la subsol. 

— Niciule, ia du-te și tu cu ei! 

— Am înţeles! zice Niciu, care am impresia că nu s-a 
desprins încă de ideea că la ora asta... puteau foarte bine 
să-i fi rămas copiii orfani. Îl previn: 

— Nu te amesteci, răspunzi doar dacă ești întrebat. Dar 
fii atent, că s-ar putea... să conteze mai mult decât crezi. 

Deocamdată și Simescu a fost luat de Şeful meu, care, în 
drum spre mașină, îl mai întreabă nu știu ce. 

— Domnule comisar! Eu aș vrea să vă spun... 

Mă întorc, privesc spre „Guguștiucul Unu”, care arată 
tulburat. 

— Ce este? _ 

— Domnul comisar Simescu mi-a zis că... În sfârșit, dacă 
se poate... aș vrea să nu-i spuneţi. Că în fosta locuinţă nu s- 
a mutat încă nimeni. Dar o vecină zicea că fata a fost 
„luată cam pe sus”. Zicea vecina, că ieri a venit un bărbat, 
că ar fi luat-o cu forţa pe Julietta, așa i s-a părut vecinei, 
sigură chiar nu era. 

— Şi Simescu?! De ce nu ne-a spus asta? 

„Guguștiucul Unu” n-are timp să răspundă, cred că nici 
nu prea știe ce, preferă să pornească iarăși casetofonul, 
pentru că s-a auzit din nou telefonul. De data asta e 
Liliana. 

— Ne-am întors! mă anunţă ea. N-am făcut mare scofală 
la Pitești, dar... mă rog! Să venim și noi acolo? Că văd, aţi 
stabilit cartierul general în vila „prietenului” tău Armășilă! 

— De unde-aţi știut că suntem aici? 

— Vorbi adineauri Banu cu Simescu, prin telemobile! 
Venim? 

Pe Simescu tocmai îl văd intrând pe ușă. 

— Nu. Lasă că venim noi, zic și închid, mă întorc spre 
„Guguștiucul Unu”, care mă privește neliniștit. li spun 
calm: Domnule inspector principal, când vor termina jos 
criminaliștii, îi zici, așadar, din partea mea lui Niciu să 

caute puţin prin vecini. În vila de-alături, știu de la o 
cercetare mai veche că locuia un tânăr dezechilibrat, Tucu 
și nu mai știu cum. Eu îl internasem la Spitalul nouă, dar... 
Să afle Niciu dacă mai e acolo. Şi dacă nu cumva evadează 
din când în când din spital. Te rog să nu uiţi cumva! vreau 
să mă asigur, deși „Guguștiucul Unu” începe să mă facă să 
cred că... poate nici nu-i atât de prost, nici canalie cum mi 
se păruse. Să mergem și noi, Simescule! hotărăsc liniștit. 

Și plecăm, în mașina lui Simescu, spre sediu. Tăcem 
amândoi. Eu mă gândesc la mecanismul tot mai complicat 
care se dovedește a fi viața noastră; la ițele acestei 
cercetări care, în loc să se descurce, par să se încâlcească. 
Dar, mă rog, ăsta e farmecul meseriei, nu? 

— Dane, a trecut de prânz. Tu ai mâncat ceva? încearcă 
Simescu să destindă atmosfera. 

Am ajuns aproape de sediu. Așa că îi răspund istovit: 

— Nu. Trage pe dreapta! 

Simescu nu zice nimic. Oprește mașina, că a simţit el ce 
urmează. Intreb: 

— Mă, tu chiar te-ai ţicnit?! Îmi ascunzi rezultatele? 

Simescu are un rictus. Rămâne câteva clipe tăcut, 
imobil. 

— M-a turnat „Guguștiucul”, așa-i? 

— Am văzut după faţa ta, de cum ai intrat pe ușă! Ai 
vreun motiv pentru care vrei să ratăm cercetarea asta? 

— Nu, zice Simescu. M-a speriat, pur și simplu, gândul 
că... o să-ţi dai seama cât de bou am fost. Aș fi vrut să 
merg eu singur pe firul ăla. 

— Ce fir? Ce-ai aflat în mod cert? 

— Alaltăieri, Julietta a fost deci acolo. O vecină care o 
cunoștea ne-a spus că a venit pe la prânz. I s-a părut că 
Julietta aștepta pe cineva. Că tot ieșea la poartă. Vecina 
devenise curioasă. A urmărit-o din mansarda ei. Dar... 
până să se întunece, nu a venit nimeni. leri dimineaţă iar a 
văzut-o pe Julietta ieșind la poartă. Dar iar s-a întors 
singură în fosta ei locuinţă. 

— Așadar, peste noapte, Julietta a dormit... unde? 

— În podul casei. Că am intrat acolo. Casa vraiște, 
geamuri sparte, mărunte obiecte de mobilier, mizerie. În 
pod, o plapumă și o saltea, amândouă vechi, murdare, 
abandonate. Acolo și-a petrecut noaptea Julietta „cu doit”, 
cea cu un dormitor de vis și un tată de miliarde! Venise 
pregătită, la nevoie, să stea. Să aștepte adică nu știu pe 
cine. Am găsit, tot în pod, câteva conserve, biscuiţi, coji de 
salam, sticle de pepsi și de apă minerală, unele 
nedesfăcute, într-un rucsac. 

— Şi-atunci, când a sosit cel așteptat... 

— Vecina crede că nu cel așteptat a sosit. Ci altul. Că 
tipul - blond, 35-40 de ani, „bine ca bărbat”, zicea femeia - 
s-a oprit întâi și a stat la taclale cu ea. Vecina era ea acum 
în poartă; că începuse să fie curioasă rău de tot. Cu Julietta 
nu vorbise nimic, pentru că „erau certate rău”, încă de pe 
când trăia mama Juliettei. Tipul a luat-o „pe departe”. Cum 
că ar vrea să cumpere o vilă. Când a aflat însă că în casă e 
Julietta, a mers „să discute cu ea”, deși vecina îi precizase 
că nu Julietta e proprietara. După numai vreo cinci minute, 
vecina - acum din mansarda ei - a văzut cum plecau tipul și 
Julietta. Fata ţinută strâns de braţ. Au ieșit în stradă, a 
venit o mașină, în care au urcat. Şi duși au fost. 

— Îi aștepta o mașină? Avea deci un complice?! Și! 
Mașina? 

— Nici o speranţă! se strâmbă Simescu. Era „albă, gri 
sau bej”! Marca nu, că nu se pricepe vecina; număr nici 
pomeneală să fi reţinut. 

— Și tu ai fi vrut să rezolvi singur. Cum? 

— ...Nu știu... prea bine. 

— Mai e ceva ce nu mi-ai spus. 

— Nu, Dane! Zău nu! se apără Simescu. 

Simt că minte și acum. Ce dracu' o mai fi?! Când 
ajungem la sediu, Simescu se duce să-și bea ceaiul. Eu 
intru în birou, unde Lil explodează brusc: 

— Fi-v-ar Julieta a dracului! Că toţi numai de podoaba 

asta vă ocupați! Eu... 

— Julietta „cu doi t”, Lil! Și nu te mai înfoia și tu, spune, 
pe scurt, ce-aţi făcut la Pitești? 

— Păi sigur, de mine n-ai timp! Tocmai când voiam să-ţi 
demonstrez ce șefă extra sunt. 

— Nu-i nevoie să-mi demonstrezi. Ce-aţi aflat? 

— Nimic despre heroină. Aia parcă a intrat în pământ. 

— E minunat. Poţi să te oprești cu raportul aici. 

— Stai, dom'ne, puţin, n-o lua iar „pe scurte”, cum te-ai 
obișnuit să vorbești cu mine! Așa aţi făcut și cu cercetarea 
jafului, urmat de moartea Eugeniei Elinescu, mie nu-mi 
spune nimeni nimic, deși Şeful zicea „să mă implic”! 

— Implică-te! Cât dorești! 

— Păi asta am și făcut! îmi comunică Lil. Că nu v-aţi 
întrebat niciunul, ca niște urși fraieri ce sunteţi, ce căuta la 
cimitirul ăla, dimineaţa, în zori, tipul lung, lăţos, îmbrăcat 
în negru, care-a jefuit-o pe Eugenia Elinescu. 

„În zori”? Jaful a avut loc „foarte devreme”? Și „tipul 
lung, lăţos, îmbrăcat în negru”?! Asta parcă îmi aduce 
aminte de ceva spus de Silviu! Niciu și Crișan omiseseră să 
îmi comunice „amănuntele” astea. Mă rog, nici nu prea îi 
lăsasem eu să vorbească. 

— „Ce căuta?!” Ai vreo idee? 

— Nu, dar bănuiesc! Ştii cine-i înmormântat acolo, în 
dreapta capelei, foarte aproape de locul unde zice Crișan 
că a avut loc jaful? Află că Barbu, fiul lui Ghiță Caraivan! Ia 
adu-ţi aminte de Barbu și de karatista aia, care i-a zburat 
pistolul din mâna lui Niciu, când s-a făcut descinderea la 
restaurant! Aia care n-a scos o vorbă la anchetă! Cum erau 
ei îmbrăcaţi? Nu erau amândoi, și Barbu și karatista, în 
negru? Plus sau minus jegul, mă rog! 

— Presupui deci, încep eu încă nedumerit, că jefuitorul 
ăsta de băbuţe prin cimitir ar fi...? 

— De ce anume i-a luat ceasul Eugeniei nu știu. Că asta 
nu se prea leagă, într-adevăr, recunoaște Lil. Dar a jefuit-o 
cu brutalitate. Când bătrâna s-a opus să-i dea ceasul 

fostului ei soț, ceas pe care îl purta la gât, ăla a lovit-o 
scurt. Așa zice Crișan că i-a spus Ortansa. O singură 
lovitură, dată fără elan, mai mult din cot doar, dar care a 
trimis-o pe lumea ailaltă pe Eugenia. Am vorbit adineauri 
cu morga. Nu „șocul psihic” - cum s-a presupus iniţial - a 
dat-o gata pe bătrână, ci lovitura aia. 

Na, că „veveriţa” asta a lămurit, în jumătate de ceas, 
mai mult decât noi „trei urși fraieri”. 

— Te pomenești că știi și cum îl cheamă pe „lăţosul în 
negru”! 

— Asta încă nu, zice Lil, că lui Crișan, amica de la 
calculatorul central i-a dat un pomelnic de 49 de nume, toţi 
„suspecţi”! Dar stai că vâr eu lista aia în calculatorul meu! 

— Crezi că-i mai viteaz? 

— „Gogu” al meu?! E, domne! Că eu știu cu ce să-l 
hrănesc! Am de gând să corelez lista lor cu lista legăturilor 
stabilite în anchetă, după lichidarea lui Barbu... 

— Ia corelează mai întâi cu lista legăturilor externe ale 
lui Barbu, trimise de „Interpol”! Și mai vezi... 

Simescu apare pe ușă, cu alt „cap de pește fiert”, cum 
zice Lil despre el, când vine cu vreo veste proastă. 

— Ce mai e? aproape tip eu, enervat de întrerupere. 

— Ăăă... Dane... Adineauri mi-a dat Șeful telefon. 

— A! Să continuăm, Lil! 

— Dane, e groasă! Șeful mi-a spus că... i s-a dat telefon 
acasă de către cineva; care a aflat că, la Brașov, a avut loc 
un accident de mașină. Un bărbat și o femeie erau în 
mașină. A derapat mașina, a luat foc. Și mașina... era a 
Iuliei Armășilă! zice Simescu. 

— Poftim?!... Ești sigur?! 

— Sunt. Că... am vorbit la dispeceratul... 

— Dă-ncoace mobilul! hotărăsc eu scurt - că dacă aș 
încerca pe nenorocitele astea de telefoane „interioare”, la 
care abia prinzi, prin centrală, un fir pentru oraș, ar dura 
prea mult, iar eu sunt grăbit. 

Scot din buzunar cartea de vizită pe care mi-a dat-o 

Valy, formez numărul de la redacţie, aud vocea ziaristei, 
întreb: 

— Valy, te interesează faptul că Iulia Armășilă împreună 
cu un tip - care nu era Lucrețiu - a avut un accident mortal 
la Brașov? 

— Nu știu, zice pe un ton plat Valy. Stai, să întreb! 
adaugă ea. Dar numai după zece secunde, îmi comunică: O 
colegă spune că șeful meu și Lucrețiu „sunt la cuțite”, așa 
că mă interesează, mulțumesc! 

— Vine să vă piloteze colegul meu, comisar Eugen 
Simescu. Acum pleacă spre fântâna „Mioriţa”, vă așteaptă 
acolo. Un „Mercedes” cu numărul... mă întorc eu spre 
Simescu. 

Simescu face gesturi disperate că nu vrea. 

— Cu numărul! insist eu apăsat. 

Simescu spune numărul, i-l comunic lui Valy, închid, ies 
cu Simescu pe coridor. 

— N-am apucat măcar să-mi beau ceaiul! zice Simescu. 

— a-ţi și sticluţa cu tine la Brașov! 

— Dane, dar nici nu suntem siguri măcar că de Iulia 
Armășilă e vorba! Din câte știu, Julietta avea obiceiul să-i 
ia mă-si vitrege autoturismul; de-asta s-au și certat ele 
două, adică unul din motive, mă rog... Dacă în mașină era 
acum Julietta?! Şi „răpitorul” ăla care, poate... 

— Ascultă-mă bine, Simescule! Dacă dă dracu' să mă 
mai fentezi o singură dată, o încurci rău de tot! Îţi promit 
și știi că de cuvânt mă ţin. 

— Bine. Gata, plec la Brașov, oftează Simescu. Pe Valy o 
știu; am s-o pilotez, iau legătura prin telemobil cu ăia de la 
Brașov. 

— Altceva vreau! Dacă cei de la Brașov cred că Iulia era 
în mașină, nu te amesteca în ancheta lor! Nimănui, nici un 
cuvânt despre niscai „presupuneri”. Ne-am făcut de râs 
destul! 

— Nici lui Valy să nu-i...? 

— Nimănui am zis! Eşti surd?! Ia-l și pe Enache cu tine! 

hotărăsc eu brusc, tocmai îl văzusem pe „Irenache” 
trăgând discret cu urechea. 

— Nu, Dane, eu abia am venit de la Pitești! protestează 
„Trenache”, îngrozit de atâta mișcare. 

— Las’ c-am auzit ce-ai făcut acolo! Să-mi aduceţi 
informaţii cât mai multe, dar să vorbiţi cât mai puţin! 
închei eu și mă întorc la Liliana. 

— Ăștia, dacă le rămâi cumva șef și de poimâine încolo, 
intră în grevă, își cer transferul sau își dau demisia! Om 
avea voie, dom'ne, să facem grevă, acum, dacă tot „ne-am 
civilit”?! 

— Nu știu. Ce spune „Gogu”? 

— Ei, asta-i bună! Stai, că abia îi dau să pape săracul! Tu 
ai mâncat ceva? 

— Nu. Ce-aţi făcut la Pitești? 

— Ia unul din astea! mă poftește stăpâna lui „Gogu”, 
pune pe masă un pacheţel, din care iau un sandviș cu unt 
și cașcaval, după care Lil relatează, în timp ce păcănește și 
la claviatură: Proprietarul garajului în care s-a făcut 
schimbarea mașinii era, cred, omul celor din Pitești. 

— A! Bună! 

— Asta n-a vrut să recunoască amicul tău, din Pitești, 
dar am mirosit eu. L-am luat deci între patru ochi, pe 
amicul tău și... i-am spus adevărul. 

— Adică ce? 

— Iniţial îi spusesem că era vorba de „ceva droguri”; să 
nu-l sperii. Când i-am spus de 200 de kilograme de 
heroină, era să pice jos. Că în garajul „omului lor” se 
făcuse schimbul care torpilase urmărirea „mărfii” și el îl 
ţinea, probabil, pe-ăla de informator bun. Mi-a zis să-i las 
un ceas la dispoziţie. N-a vrut să mă ia cu el, a plecat. Aștia 
doi, „Irenache” și Banu, făceau venin de moarte. Că 
„pierdem vremea” și chestii de-astea - nu le spusesem 
nimic de presupunerea mea. l-am trimis prin vecini, dar n- 
au aflat nimic. După un ceas și jumătate, apare amicul tău. 
Acum eu îţi spun ce mi-a zis. Că ăla, proprietarul, nu ar fi 

fost în Pitești, când s-au schimbat mașinile în garajul lui. 

— E posibil? 

— E! Că-i un fel de comis-voiaj or, umblă mult. Putea, 
întâmplător, să fie plecat. Putea și să fie plecat intenţionat 
din Pitești, să aibă scuze. Naiba știe! Dar polițaiul ăla, 
amicul tău din Pitești, mi-a spus că le apăruse mai de mult, 
ca legătură a proprietarului, „un tip îmbrăcat în negru și 
lăţos”, de care nu știe decât că e mafiot. 

— De-aia te puseși tu pe treabă atât de îndârjită. 

— Păi, dă-ți seama! Eu îl caut la Pitești - că n-am 
abandonat imediat, am mai scotocit noi puţin, dar degeaba 
- iar pletosul în negru aflu de la Crișan că e în atenţia lor, 
suspect de jaf cu moartea victimei, aici! 

— La Pitești, ce se știe că a făcut „omul negru”?! 

— Mai venise de două ori la Pitești, asta în urmă cu vreo 
trei săptămâni. La a doua venire, amicul ăsta al tău poliţist 
zice că l-au pus în filaj. Numai că „omul negru” avea o 
mașină mai bună și conducea „ca-n filme”. I-a lăsat mască, 
încă înainte să iasă din Pitești. După aia au găsit mașina în 
care era; abandonată. O furase. Lăţosul ăsta pare tare rău! 
conchise Lil. Simt că avem de-a face cu un tip de calibrul 
lui Barbu și karatista lui, care... Ai citit lista mea de la 
Ileana, da? 

— Să nu-mi spui că și karatista e în libertate! 

— Ba e! La proces, karatista „a mărturisit” că Barbu 
omorâse, nu ea. Şi-a rămas doar cu o condamnare minimă. 

— E liberă și asta, așadar! Cum o cheamă? 

— Valentina Popov. Tată lipovean sau rus, nu știu, mă-sa 
grecoaică. A copilărit la Tulcea și Brăila. Uite, ţi-am notat 
aici, fișă separată, tot ce se știe despre ea, dar se știu cam 
puţine, îmi oferă Liliana un petec de hârtie, mâzgălit 
pisicește. Unde a fost în ultimii ani, înainte s-o găsim noi 
pe această Tina, „adjuncta lui Barbu”, nu se știe neam! A! 
Fir-ar să fie, am greșit! constată Lil și începe să păcăne iar, 
mai furioasă, la clapetele lui „Gogu”. 

Pe ușă apare Banu, care mă încunoștinţează că „e jos 

unu, Nuță Niţache” care vrea să vorbească numai cu 
„Cronometru”. Nimerește la fix. 

— Ia spune-mi, Banule, ești brăilean? 

— Da, zice Banu, aranjându-și o șuviță de păr. 

— Mâine îţi vizitezi părinţii! hotărăsc eu scurt, avusesem 
alt gând cu „Pierde vară” ăsta, dar prefer să-l ţin cât mai 
departe și pe el de caz, mi se pare mai sănătos. 

— Daaa?! face mirat Banu. 

— Nu știu cum și cu ce ajungi, te privește, dar mâine, la 
prima oră, vreau să fi la Brăila! Să-mi afli tot ce se poate și 
ceva pe deasupra despre fetița asta drăguță, Valentina 
Popov. 

— Am înţeles, domnule comisar! face înviorat Banu, 
luând „fișa” dată de Lil. 

— Poţi, dacă vrei, să pleci chiar în seara asta! Că a 
copilărit în Tulcea Tina noastră. Faci o plimbare și acolo! 
Mâine seară ești înapoi, cu datele despre Tina și sataniști! 

— Sataniști?! face ochii mari Banu. 

— Da. Mi-aduc aminte că au avut ceva cazuri la Tulcea. 
M-aș mira să nu fi fost și micuța Tina în gașcă! Adu-l pe 
Nuță în biroul meu și poţi să pleci, să-ţi faci bagajele! 

Banu iese pe ușă ușor împleticit. Lil râde: 

— Îţi dai seama că-i obligi pe-ăștia să alerge, în două 
zile, cât n-au alergat ei într-o lună?! Ce faci, de fapt? [ţi 
torpilezi promovarea? 

— Lil! Schimb două vorbe cu Nuță Niţache, să văd ce 
vrea. După care, plec să mă întâlnesc, la 18, cu un vecin de 
bloc, fost sereist. La 19,30 voi fi la Lucrețiu Armășilă. După 
aia acasă. Dacă apare ceva nou și urgent îmi comunici... pe 
unde mă găsești. 

Credeam că va fi simplu. Numai că, de cum l-am văzut 
pe Nuță Niţache, am simţit că lucrurile încep să se 
complice. Nuță Niţache avea o mutră de om care a văzut 
strigoi. 

— Trăiţi, dom'ne comisar! Vă raportez că am fost 
prădăluit. 


162 


— Ce-ai fost, mă?! 

— Prădăluit, dom'ne comisar. Și nu-i numai asta! 
Partenerul meu e în spital acum, vârât acolo de unu care... 
eu crez, domne comisar, să iertaţi... că-i de-al 
dumneavoastră. 


* * 


— Să vă spui cum a fost, șefu! începu Bebe. C-a fost cu 
vânzare. Dar să vedeţi ce anchetă am făcut! Ca la carte! 

„Lordul” se strâmbă. Fusese cândva șef de post Bebe. 
Într-o comună plină de beţivani care-l știau de frică. O 
încurcase în urmă cu vreo zece ani, când scosese Bebe o 
informaţie - privind mașini furate - de la doi adolescenţi pe 
care-i pusese dracu' să vină în comuna lui; să se pună pe 
băut și pe scandal. Scosese Bebe informaţia, dar îi băgase 
pe ăia doi în spital. Fii de mahări amândoi, unul poliţist. Il 
dăduseră afară pe Bebe a doua zi. 

— Ştii unde-i acum heroina? întrebă „Lordul”. 

— Încă nu, dar, dacă-mi daţi mână liberă, aflu! 

— Nu ţi-am dat mână liberă?! 

— Ba da. Dar acum un ceas, v-am întrebat pe telemobil 
dacă poci să-l iau la scărmănat și pe „Irlandezul” matale. 
Și-aţi zis ca să vin întâi la raport. 

— El a vândut? Eşti sigur? Spune ce bănuieli ai! 

— Vedeţi, șefu, tirul intrase la frontieră fără vreun 
necaz! A trecut unt! A ajuns la Deva, unde a descărcat 
„marfa de faţă”, a dat jos și heroina. Aia de la depozit - 
oamenii mei vechi, trecuţi prin ciur și dârmon - s-au prins 
că ceva nu-i în ordine, că poterașii erau deja pe-acolo. 
Cineva turnase. Ăia din Deva dau un telefon la 
„Irlandezul”. Şi-i spun că nu-i cușeră treaba. „Irlandezul” 
le-a zis să-i dea drumul „transportului” mai departe, că 
răspunde el. 

— A zis el așa? Că mie nu mi-a spus nimic. 

— A zis, șefu. Ăia din Deva nu mă mint, că mă știu ei 
bine. Unul e-aici, a venit speriat și el, să știți. Dacă vreţi vi- 
l aduc, să... 

— Nu vreau! Zi mai departe! 

— La Pitești, nevăstuica asta a matale avea, ce-i drept, o 
șustă aranjată. Au schimbat mașina aproape sub nasul 
tonţilor de poliţai. Omul trimis de „Irlandezul” merge la 
garajul din Pitești... 

— Cine-i omul ăla? Și unde e marfa acum? 

— Aflăm, șefu! Aflăm. Că pe „Irlandezul” l-am băgat la 
beci, să stea la rece. Numai să-mi daţi voie să-l iau eu... la 
prelucrat! 


* * 


Romy Rădoi, zis „Comando” simţi că ceva nu era în 
regulă; dar prea târziu. În magazia de vară în care se 
adăpostise pătrunseseră trei tipi bruneţi, zdraveni, care îl 
admirau zâmbăreţi cum se trezește din somn. Doi erau 
aproape de patul pliant, al treilea, mai curând gras, cu 
trăsături parcă asiatice, rămăsese crăcănat, în dreptul ușii 
deschise. 

Automatul era sub pătura ce-i servise drept pernă. Romy 
se ridică binișor în fund, își puse picioarele jos, încercă să-i 
aiurească, făcând pe speriatul, „năucit încă după o beţie”. 

— Am intrat și eu aici... N-am acte... 

— Dar heroina o ai? râse unul din cei trei. 

Oamenii „Lordului” erau și se lăsa cu bal. 

— Heroina? se miră Romy, dar mâna sa apucase pătura, 
o zvârli brusc spre cel mai apropiat, înhăţă automatul. 

Celălalt tip i-l zbură însă din mână cu o lovitură de 
bombeu. În următoarea clipă zbura însă și el peste cap, 
Romy Rădoi reuși să-l pocnească și pe al doilea, răsucindu- 
se brusc, dar se trezi izbit în ceafa de ceva care... picase 
parcă din tavan. 

Când își reveni, avea mâinile și picioarele legate strâns. 
Zăcea pe burtă, lângă pat, în timp ce ăia doi îl loveau cu 
picioarele. Cu coada ochiului zări în mâna celui din dreptul 
ușii o sculă orientală cu lanţ. Cu aia îl muiase. 

Apoi se petrecu ceva ciudat. Grăsanul se prăbuși pe 
burtă, în mijlocul magaziei. Al doilea brunet pică peste el, 
al treilea se întinse moale pe jos, deși... ăsta nici nu păruse 
atins de tipul blond care apăruse din senin. Cine era? 

Blondul se apropie, luă de jos automatul, îl admiră, 
aprecie: 

— Frumoasă jucărie! Ia spune! Vrei să te agăţ de pironul 
de colo, să aștepți deșteptarea băieţilor ăștia răi? Sau 
mergi cu mine, să-mi arăţi unde-i marfa bună? 

— Şi după aia? Mă lași în viaţă, nu? rânji „Comando”. 

Blondul ridică una din mâini, zise cu silă: 

— Promit! Nu mi-a plăcut niciodată să strivesc păduchii 
din părul altora! 

Cine era ăsta? Şi pentru cine lucra? 

VII. HOŢII SE SIMT ÎN 
NESIGURANȚĂ 


A mai rămas doar jumătate de ceas până la ora când 
stabilisem întâlnirea cu vecinul meu de bloc, sereistul. Și 
fac parte din oamenii care sunt punctuali. lar Nuță Niţache 
constat că îmi mănâncă timpul, povestind și repovestind 
cum au intrat, el și Gică, în vila unui profesor universitar și 
cum au fost „prădăluiţi” de doi tipi, la ieșirea din vilă; cum 
încercaseră apoi, el și „partenerul” Gică, să își recapete 
„agoniseala”. Istorioara asta ar fi hazoasă, dacă aș avea eu 
timp. Dar n-am. Așa că încerc s-o scurtez. 

— Nuță! Aia doi care v-au prădat, erau polițiști? 

— La început am crezut că da, după aia că nu; după 
care... iar da. Acuși... al dracului să fiu, dom'comisar, dacă 
mai știu ce să cred! mă lămurește Nuță. 

— Explică de ce! Nu cu amănunte! 

— Când ne-au umflat din stradă și ne-au adus înapoi în 
cocioaba lui dom'profesor, așa am crezut. Și eram fierți, 
dom’ comisar! Că puteai jura că e caralii! Adică, să iertati, 
polițiști! Ne-au găbijit ca la carte, ne-au luat cu numele 
tatălui, procest verbal, inventarul pricopselii, ce mai! O 
sfeclisem! Mă și vedeam student la academie! Adică pe 
vreo câţiva ani buni, în zeghe. Gicu și mai rău. Că... asta 
nu... 

— Adică nu ce, Nuță? N 

— ...Că ieșise nenorocitul de Gică de la fereală! „Invoit 
pe trei zile, pentru bună purtare”! Na, acu v-o spusei și pe- 
asta, geme aproape Nuță. 

— Şi se-apucase să...? 

— Ce să facă și Gică, dom’ comisar?! răbufnește Nuță. 
Că terminase lovelele, bambilușca lui îl lăsase pentru altul, 
pachete nu, parai nu, ce să facă amărășteanul așa, la 
pension?! S-a gândit să-și scoată și el de-un bufet, pentru 
a-i mai îmbuna pe tartorii de-acolo, na, ca omul! Și ieșeam 
noi din bordeiul lui dom’ profesor. Ne și văzusem bravi! 
Bijuuri, arginteală, plus aproape unșpe mii, verzișori nou- 
nouti găsisem la dom’ profesor. Bani „munciţi”, sigur! Da’ 
pe ăla nu-l întreabă nimeni, dom’ comisar! bombăne 
invidios hoţul. 

— Îmi mănânci timpul, Nuță! 

— Credeam că e curcani adevăraţi... adică poliţai, să 
iertaţi. Și că... am cacarisit-o. Bașca ne halea pe-amândoi, 
nu? Da’ când ne-au văzut ei fierți bine de tot - că dobitocul 
de Gică mai încercase să dea și cu șișu - ne ia, adică așa, la 
sentiment, unul din ăia doi. Cică ei ar putea să ne ierte, 
dacă ne pocăim. Că am putea să ne înțelegem. Să-mi vină 
rău, nu altceva, dom’ comisar! Că eu îi propusesem mai- 
nainte asta, da’ mă luase cu „plus încercare de mituire”! Și 
acum... Mă gândeam eu... poate facem juma-juma! Ori ne 
lasă bijuteriile sau argintăreala! Sau măcar câte două mii 
de parai, că, vorba aia, noi, muncisem, nu? 

— Mă, Nuță, tu îţi dai seama ce spui? 

— Ei, lăsaţi, dom’ comisar, că mai e unii, știți și matale, 
zău, cu care te mai poţi înţelege, ca oamenii! Dar ăștia nu 
așa voiau! Ne mai fierbe ăla, care părea șef, un pic, după 
care bag eu seama că lupul ăla rău voia toată agoniseala! 
Dar și pe noi, să ne facă trompetiști! Asta ca să nu ne 
dungheze, știți?! Zicea că ţine el la păstrare procesul- 
verbal și agoniseala; nu „dă curs”, adică mergem pe burtă 
toţi, dacă, dacă, zicea el, le mai vindem trei ponturi. Adică 
să-i mai umfle și pe alţii! Să-i ia din oală, ca pe noi! 

— Nu v-aţi învoit. 

— Ba da, dom'comisar! Acu’ dumneavoastră știți că eu 
nu. Dar eram în găleată de tot! Tolomache de Gică și mai 

rău! Așa că ce mi-am zis? Spun ca ăștia și... ne rătăcim 
dracului pe undeva, pe la Arad, Timișoara, ori mai departe, 
până trece furtuna! Poate aranjăm și cu niște hârtiuţe pe- 
acolo, cum că eu „eram departe încă de trei luni”! 

— Cum asta, Nuță? 

— Eh, dom’ comisar! N-aţi zis să lăsăm amănuntili? 

— Atunci zi o dată cum v-aţi dat seama! 

— Ne-am dat! Că la despărțire, ne-au lăsat un celular. 

— V-au lăsat un celular”?! 

— Păi, vedeţi că vă miraţi și dumneavoastră, dom’ 
comisar?! Că și noi ne-am mirat. Ştiam că poliţia nu vă 
dotă cu așa belea! Că-i curată belea, să știți? Unu’ tocmai 
aduna într-un bordei. O pereche dormeau ca doi prunci 
alături. Când îl sună bâzdâgania, că-l uitase capsomanul în 
buzunar. Muierea sare ca arsă, a crezut că-i venise acasă 
legitimu” și... 

— Nuță, eu în cinci minute plec, înţelegi? 

— Aoleu! Păi atunci... leșisem noi din vila lui dom’ 
profesor, când ne dădură drumul ăia doi, ieșisem cam 
năuci, așa, da' numai că îl aud pe Gică: „Crezi c-au fost 
poterași ăștia, nea Nuță?! Că eu nu crez! De unde mă-sa 
celular la ei? Că o mai fac și pe cinstiţii! Adică n-au vrut să 
împartă. Și, dacă e cinstiți, de unde celular, să ne mai 
doteze și pe noi!? Și - am înţeles, zic pe scurt, dom’ 
comisar - am hotărât noi... să ne luăm înapoi ce era al 
nostru. Cioaca aia cu procestul-verbal fusese dimineaţa. Pe 
seară mă văd cu patru caftangii; foști de-ai lui Jan-„Chelu”, 
care știam eu că nu prea aveau ce face și nici ce bea, că... 
Am înţeles, fără amănunte! face hoţul, văzuse un gest al 
meu. Pe scurt atunci, apăs eu pe burtica zbârnâitorii ăleia, 
cum ne învățase, auz vocea lupului rău, îi spun că am un 
pont. Ne înţelegem, să ne vedem. 

— Așa vă ceruse el? Nu puteai să-i spui, prin celular, 
locul unde urma să se spargă o vilă? 

— Nu. Că al dracu' ne-a zis, „fără detalii prin celular”. 
Să-i spun numai că am ceva pentru el și ora la care să ne 

putem vedea! Locul ni-l spusese el. Loc de ocnă! Spre o 
margine, între blocuri. De mi-era și frică, dacă aș fi mers 
singur acolo. Că acum și mie mi-e frică să mai umblu 
noaptea, dom’ comisar. 

— Ai! Cum așa? 

— Păi, e nenorociţii ăștia noi, care nici să-nveţe o 
meserie nu știu! Gică e din ăi cuminţei, zău nu vă mint! Că 
e alţii, care îi apucă amocu rău, că n-au prafu' bun. Și vâră 
cuțitul în tine, pentru un ceas ori un portofel cu mai nimic, 
cum a păţit unv’, cunoscut de-al meu... 

— Înţeleg, te simţi în nesiguranţă! Zi mai departe! 

— Păi, chiar mă simt în nesiguranţă, dom’ comisar, cu 
toți ăștia care umblă cu seringa în buzunar ori cu prafu' în 
nas, zău cu ăștia ar trebui să faceţi ceva, că... 

— Înaintează o propunere scrisă! La... cine vrei tu! Și zi 
mai departe! I-au bătut caftangii sau nu? Tu ai participat la 
bătălie? 

— Eu? Ce, eram nebun?! Că văzusem cum îl miruise pe 
Gică, asta în bordeiul lui dom’ profesor, când scosese Gică 
bisturiu. Așa că, în câmpu' ăla dintre blocuri, stăteam 
tupilat. Da-i spusesem șefului ălora patru că au de-a face 
cu doi bătăuși de soi. Așa că veniseră oamenii pregătiţi. 
Care c-un box, care c-o rangă, care cu un lanţ, care cu mai 
multe. Asta cu toate că erau niște zdrahoni. 

— Şi totuși... anticipez eu. 

— M-am crucit! Că i-a zvântat pe toţi, dom’ comisar! Laţi 
i-a lăsat! Ăla rău, de părea șef, el i-a tăbăcit pe toţi patru! 
Alălalt a dat și el; dar adevărul e că șefu', „Lupu” ăla rău, i- 
a domolit pe toţi. Pachet i-a făcut, unul peste altul, după 
care a strigat la mine! Mirosise el că eram pe-aproape, dar 
nu mă vedea. 

— Şi ce-a strigat? 

— Că ne lasă trei zile, mie și lui Gică, să ne pregătim 
năsăliile. 

— Gică unde e? 

— Mai avea o zi de învoire, dar s-a dus înainte! La- 

ntristare s-a dus, cam verde! Că, dacă-i adevărat ce cred 
eu... Cred că-i pe dric Gică. Și că-l terminase, încă în 
bordeiul lui dom-profesor, lupu ăla rău care ori e... ori a 
fost poliţai. 

— De ce crezi asta? 

— Una, cum ne-a pregătit tacâmul. Când a făcut 
procesul-verbal! Alta că... l-am văzut cum îi punea pe-ăia 
patru jos! Toţi pe burtă ajungeau! Şi el parcă... dădea să 
ducă mâna la spate, să scoată și să le pună brăţărili! Da’ 
nu le-a pus. 

— Văzuși tu asta, noaptea? 

— Văzui, că era o lună! Și... De-aia... nu mai știu ce să 
crez, dom’ comisar. Da’ mi-e frică. 

— Ia spune-mi cât ai înflorit? 

— N-am înflorit-o, dom’ comisar... 

— Cum să nu? Ai zis întâi că Gică e în spital; după aia că 
s-a prezentat la pușcărie. 

— Pe cuvânt de cinste, dom’ comisar, că la pușcărie s-a 
dus! Da-l mutară azi-noapte la spital, că-i era rău de tot; de 
i-a speriat pe-ăia. De la caraba de i-o arsese „Lupu”, când a 
vrut Gică să dea cu șișul! A zăcut atunci vreo zece minute 
Gică. Și întreg nu mai era, încă de când am plecatără noi 
doi din bojdeuca lui dom’ profesor! 

— De unde știi că l-au mutat la spital? 

— Că m-a sunat acasă, pe tilifon, o doamnă doctor de- 
acolo. I-o fi spus Gică numărul. Că... în afară de mine... 
Gică nu mai are pe nimeni. 

— ...Ce spital? 

— Asta... nu mai știu. Ba parcă... A zis ea ceva, a zis, 
crez, și cum o cheamă; dar eram așa de năuc azi-noapte, 
când a sunat că... Venisem după războiul cu ăia patru 
lăsaţi grămadă. Mă cam și troscăisem... 

— În procesul-verbal încheiat acasă la profesor era scris 
și numele polițiștilor, da? 

— ...O fi fost, dom” comisar. Dar... nici nu m-am uitat. 

— Acum mă minţi! 

— Nu, dom' comisar! Am eu obicei să citesc bine 
procestele-verbale și numele ălora de mă priponesc, numai 
că... Eram cu gândul la... la altceva atunci... Că... Ştiam de 
brișca lui Gică și... 

— Nu vă percheziţionaseră? 

— Ba da. Dar pe Gică nu „Lupul”, ălălalt care era cu el îl 
căutase de negi. Și crez că... ăla, ăla s-ar putea să nu fie 
poliţist... 

— Îmi ascunzi încă ceva, Nuță! 

— Nu vă ascunz, mă gândeam dacă... o fi așa sau mi s-a 
părut. Când a fost cu zdrobeala aia dintre blocuri... Parcă 
la un moment dat... ăla de era cu „Lupul” a strigat la el. Un 
nume, dar nu sunt sigur... 

— Ce nume? 

— Paul, parcă. Așa crez, dom’ comisar. Nu pui mâna-n 
foc pentru asta. Că e posibil să fi fost Paul și unul din 
hăndrălăi ăia; că... nu-i știu pe toţi cum îi cheamă. 

Îl las pe Nuță în grija lui Crișan; să se joace împreună. 
Să le facă portretul celor doi polițiști ori falși polițiști, pe 
baza amintirilor din război ale lui Nuță. Doi polițiști, mult 
mai probabil, foști polițiști; dintre care unul a căpătat deja 
- chiar în cursul dialogului meu cu hoţul - o poreclă. Una 
care, poate, îi va rămâne: „Lupul”! Dacă e ce... refuz eu să 
accept, s-ar putea să fie o poreclă mai reușită decât 
bănuiește Nuță. 

În „biroul mare”, Lil nu mai e, dar îl găsesc pe Niciu. 
Care stă pe un scaun, cu coatele pe birou. Pare „să 
monitorizeze” un virus nou, care, probabil, e acolo, 
undeva, pe tăblia de lemn. 

— Ce faci, Niciule? 

— Nimic, dom’ comisar. Mă gândeam că poate mai aveţi 
nevoie de mine. Cu Ţucu ăla din vecini am verificat. Tipul a 
evadat într-adevăr de câteva ori din spital, dar o luase pe 
droguri. Acum e de-o săptămână în cămașă de forță. Nu-i 
el, o pistă închisă, oftează Niciu. 

— Te-ai cam speriat azi, așa-i? întreb moale, fără ironie. 

Că Niciu nu-i un om care să se sperie ușor. 

— Nu prea înţeleg... cum de mai suntem în viaţă, zice la 
fel de moale Niciu. Că, așa cum v-am zis, am simţit miros 
de gaz, încă de pe coridor. Când am intrat în camera aia 
unde aveau crematoriu și am văzut lumânarea arzând pe 
jos... Nu știu cum m-am repezit și-am stins-o nu știu când 
am închis robinetul de gaz, dar... Nu știu nici cum... de nu 
bubuise până atunci! Vă daţi seama... Dacă mai întârziam 
câteva secunde, cred că... 

— Exista, probabil, o gură de aerisire, pe undeva, Sau - 
Dumnezeu știe! - ne apără vreun sfânt. Ori ai un înger 
păzitor. 

— Credeţi în așa ceva? 

— Nu știu, Niciule. Comunismul m-a făcut să-mi pierd 
credinţa. Tranziţia m-a făcut să-mi pierd și... necredinta. 

— E bună! surâde Niciu. 

— Citesc atâtea în ultimul timp. Despre fapte incredibile, 
despre oameni care simt prezenţa unor spirite, care pot 
ghici unde e ascuns un om răpit ori un cadavru, alţii care 
văd cu ochii legaţi, care află boala cuiva, uitându-se la o 
poză; ori care povestesc, cu lux de amănunte, despre 
„lumea cealaltă”, încât - logic - nu pot admite că totul este 
escrocherie. Dar hai, că nu avem timp acum, de filosofie! 
Du-te acasă, mă, băiatule! 

La ora 18,05 bat la ușa ex-colonelului Enescu. 

Mă studiază prin vizor, deschide, intrăm în camera de zi, 
unde radio-portativul transmite niște valsuri vieneze. 

— Îmi pare bine că ai venit, zice ex-sereistul. Am să îţi 
spun lucruri interesante; bune să nu mai dormi la noapte. 
Dar mai urgent e altceva. Am alături un tânăr, care a venit 
la mine. Îl cunoscusem încă înainte de-a pleca el în 
Germania. După aia a ajuns și în „State”, unde - copil 
teribil cândva - și-a luat un doctorat în informatică. Are o 
minte brici! Dar... Pare „în rahat până-n gât”, după 
propria-i expresie. Cred că ar fi bine să vorbești cu el. 

— Alături, unde? 


172 


— În camera cealaltă. Îl cheamă Mihai Horn. I s-au furat 
actele, laptopul... 

— Regret, dar am pe cap altele! Să se adreseze... 

— Nu. Nu vrea, nu poate. Dar zice că n-o să-ţi pară rău, 
dacă îl ajuţi. 

N-o să-mi pară rău, dacă-l „scot din rahat”?! Wanda - alt 
fost copil teribil - îmi spusese cândva... cam aceleași 
cuvinte. Nu-mi păruse rău niciodată. Dar Wanda e Wanda; 
cu promisiunile altora mă prăjisem de câteva ori bine de 
tot. Asta... cine o mai fi de fapt? Și ce-o vrea? 

— Să-l vedem, atunci! 

— Eu o să rămân în camera asta, mă anunţă Enescu. 
Dacă am învăţat ceva în ultimii ani, e că cel mai mult 
trăiesc cei care știu cât mai puţin. Şi sunt oricum la pensie 
acum! încheie fostul sereist, ia tranzistorul, îl duce în 
camera alăturată, îl pune pe masă și... ne lasă singuri. 

Incăperea pare să fie o bibliotecă. Rafturi de cărţi de sus 
până jos, un birou. Cu mâinile așternute pe braţele unuia 
din cele două fotolii, găsesc un tip de 30, poate 35 de ani, 
cu o expresie complet rătăcită. 

— Sunt comisarul Dan Vasiliu. Aud că aţi fost furat, 
domnule Horn. Vă previn că sunt foarte grăbit. Așadar, 
când, cum? 

Imi relatează că a fost drogat și furat ieri, de o femeie 
frumoasă, brunetă, care a reapărut cu tupeu azi și vrea să-l 
șantajeze. Un chelner i-a spus că femeia ar fi „Prinţesa” și 
că „e așa” cu poliţia. Adăugă că, dacă nu are laptopul și 
actele, el poate să se spânzure. Na, altul care vrea să se 
spânzure! 

— İn București sunt tot felul de prințese în ultimul timp. 
Alte amănunte? 

— Cred că e ţigancă. Dar una școlită. Isteaţă, 
îndrăzneață, foarte picantă; cu picioare splendide, ochi 
verzi... În ambele cazuri când am văzut-o era îmbrăcată în 
haine de culoare oranj. Oranj, cu negru. 

Imi place tipul ăsta. Nici eu n-aș fi fost în stare să fac un 

portret mai clar și succint al Liţei. Numai de n-ar fi o 
cacealma! 

— Admițând că ar fi posibil să vă găsesc obiectele... 

— Măcar laptopul și portvizitul! Banii, mașina, ducă-se! 

A doua oară a pus laptopul pe primul plan. 

— Ce oferiţi în schimb? întreb eu franc, americănește. 

— Să zicem... numele a șase specialiști în alarme care 
lucrează pentru niște hoţi mari? 

— E infim. Laptopul de ce vi se pare preţios? 

— ...Nu pot să vă spun asta. 

— Splendid! Dar îl vreţi înapoi, da? 

— Şi cât mai repede cu putinţă. Nu veţi regreta, 
domnule Vasiliu. Am și informaţii care vă interesează mult. 

Zece minute mai târziu, de la un telefon public, formez 
numărul Liţei, bruneta devenită blondă și redevenită 
brunetă. Aud, spre surprinderea mea, glasul „Blondei”. 

— În sfârșit! Dacă aţi ști cât de mult vă aştept! 

Încep să cred că am noroc. Dacă Liţa-,Blonda” e acasă la 
ora asta - sper, singură - și dacă mă așteaptă. Dar o fi 
singură? 

— Cu cine ești acolo, Liţa? 

— A, cu tembelizorul! Dacă vă spun că v-aștept! De trei 
ori vă căutai la telefon! I-am lăsat vorbă caramelei matale. 

— Cui?! 

— Ilenei! Nu-i și ea de-a noastră? râde Liţa. Veniţi? 

De-a lor?! Ileana?! A, da, Lil mă prevenise că Ileana e pe 
jumătate ţigancă, îmi spusese asta, încă de când o 
angajasem pe „caramea”. 

— Așteaptă-mă, sosesc! închei eu, dar formez imediat 
numărul de telefon de-acasă al Ilenei, întreb scurt: Ileana, 
m-a căutat azi la telefon vreo femeie? 

— Da, zice Ileana. De trei ori, între orele 14 și 16, până 
am plecat eu. Mi-a spus să vă spun că Liţa, așa a zis că o 
cheamă, are să vă comunice... 

— Mulţumesc, Ileana. 

Peste alte zece minute sunt în apartamentul „Blondei”. 

Și-a transformat „livingul” în ceva ce seamănă a muzeu de 
antichităţi. Ar fi interesant să văd ce-a achiziționat pe-aici. 

— Scoate, drac oxigenat, scoate iute ce-ai furat! intru eu 
direct în subiect. 

— Care „drac oxigenat”?! se supără „Blonda”. Nu vedeţi 
că v-am ascultat sfatul? Că m-am făcut „bronetă” la loc? Și 
cum „ce-am furat?”, că m-am lăsat de mult, nu știți?! se 
supără și mai tare Liţa, e atât de serioasă, că-ţi vine s-o și 
crezi. 

— Te-ai lăsat de buzunare și-ai trecut la drogarea 
partenerilor de pat! Liţa, n-am timp azi de povești. Unde-s 
actele lui Mihai Horn, banii, mașina lui și laptopul? 

— Ptiu, fir-aẹ a dracului! Cum  ghiciși? Dom’ 
„Cronometru”, hai zău, să facem amândoi o afacere! Ne- 
apucăm de ghicit! 

— Liţa! Unde-i agoniseala? 

— Păi, ce-s nebună, s-o ţin aici?! 

— Ce-ai vânturat din ea? 

— Nimic! A dracului să fiu, nu m-am atins nici de euroi, 
că... mi s-a făcut frică. 

— De ce ţi s-a făcut frică? 

— Dom' „Cronometru”, știți matale că-l vând pe „Chelu” 
acum? Ala mi-a dat orden să mă lipesc de Mișulică ăsta. 
Prin Fane mi-a transmis, că-i urgentisimo-galopando! Dar 
eu îi șterpelisem deja lui Mișulică toate ălea de le ziseși 
adineauri. li picasem cu tronc lui Mișulică, încă înainte să 
primesc ordinu' lui Jan. Da' laptopul e cu o parolă a 
dracului... 

— Ştii să umbli cu laptopul?! 

— Știu. Da'n ăsta n-am putut intra! Și când am mai văzut 
și niște cărţi de vizită, ălea de le-avea Mișulică-n portvizit, 
mi-am dat eu seama că-i... cam nasoală treaba. Că-s niște 
nume de granguri acolo, mari de tot. De-aia am vrut să mă 
sfătuiesc cu matale, să-mi ziceţi ce să-i zic lui „Chelu”! 

— li spui că îl agăţaseși pe Mișu, dar era grăbit. Nimic 
despre ce i-ai luat. Ia adu marfa, să văd și eu! 

— Stai numai un picuţ! Că-i la o vecină! zice Lita. 

Revine peste două minute „Blonda”, în mâini cu o geantă 
diplomat cu cifru! Uite-a dracului! Meșterește la cifru, 
deschide geanta, scoate portvizitul, din el cărţile de vizită. 

Ei, drăcia dracului! Are dreptate fetița asta „bronetă”, 
sunt câteva nume... de speriat! Cel mai interesant mi se 
pare că Lița cunoaște numele astea; că știe cine sunt tipii. 
O credeam apolitică. O vrea s-o ia pe urmele Wandei?! 

De ce totuși n-a dus Liţa toată marfa asta lui Jan- 
„Chelu”? M-o simpatiza ea, dar... 

— Eşti isteaţă, Liţa! Informaţiile sunt valoroase într- 
adevăr. Ai vreun necaz în prezent? 

— Eh! Unu’ micut. C-un colţan de la matale de-acolo! 
Vrea să-mi facă iar cazier! 

— Cum adică „iar”? 

— Păi, am avut unul mai de mult, pentru „buzunare”. Da' 
ăla s-a șters, am avut grijă! Nu mi-ar trebui cazier, dom’ 
„Cronometru”. Că eu, acușica, acușica, absolventă de 
facultate! Nu mi-ar cădea bine, de! Că mă gândesc și eu la 
ziua de mâine. Mai știi când e bine să fii lacrimă de 
curată?! 

— Cu ce te-a prins, cine, cum? 

— C-o razie de-aia, la un bar de noapte. 

— Aveai la tine droguri? 

— Eu?! Ce-s dilie?! 

— Arme? 

— Doar un brici. Icișa! arătă Liţa undeva cam mai sus de 
genunchi. Ce să facă o fată singură, noaptea, că e... 

— Cine-i polițistul? 

— Martin, sonatu' ăla... 

— Gurra!... Martin nu-i „sonat”, clar?! Aranjez eu cu 
Martin. la spune-mi altceva, Liţa!... Ilartă-mă, dar... Nu-mi 
amintesc bine cum a fost... cu prima noastră întâlnire. 

— Hä! Habar n-ai! Nu că „nu-ţi amintești bine”, zice, 
parcă cu altă voce, Liţa. Te-am simţit eu de mult. Da’ ce-mi 
pasă?! Că, dacă nu erai matale atunci, dom’ „Cronometru”, 

picioarele astea două - le vezi? - nu mai erau. Ajungeam o 
amărâtă de cerșetoare. Şi uită-te bine, zău! Nu era păcat? 
Zi că nu, dacă poţi! 


* * 


— Şefu, nu se lasă deloc „Irlandezul”, recunoscu Bebe. 
Zice că „știe multe”. Că-i amestecat și „Ducele” în afacere. 
— „Ducele”?... A ajuns heroina la el?! izbucni „Lordul”. 

— Asta n-a vrut să-mi spună. Şi mi-e că... dă ortu’ popii, 
javra, dacă mai... 

— Adu-l încoace! 

— E-aici, afară! zise Bebe, deschise ușa și făcu semn 
unuia din oamenii lui, care vâri în cameră un „Irlandez” 
aproape de nerecunoscut. 

— Bebe, tu pregătește o dubiţă! Pentru un drum la 
pădure. Că, în cinci minute, o să-ţi dau să îngropi acolo 
ceva, zise aparent liniștit „Lordul”; așteptă până când Bebe 
și ajutorul lui ieșiră din cameră, preveni: Să știi că nu 
glumesc, idiotule! Ce-ai primit pân-acum, e floare la 
ureche! Ai să-ţi dorești să fi îngropat, fie și de viu! Dacă mă 
mai minţi... 

— Jur că nu vă mint, îngână „Irlandezul”. 

— Ce amestec are „Ducele”? 

— Unul din oamenii lui, domnule. A săltat marfa de la 
Pitești... înainte să ajungă omul meu acolo. 

— Înainte?! Și tu știai asta! Dar mi-ai îndrugat povești. 

— Eram sigur că... o recuperăm repede. 

— Zău?! Cum? rânji „Lordul”. 

— Oamenii mei au aflat cine-a săltat marfa. De la 
nevasta proprietarului garajului din Pitești. 

— De la nevasta... E și aia amestecată”?! 

— Cred că da. Cred că... se culca mai de mult cu omul 
„Ducelui” și... Dar oamenii mei sunt acum pe urma hoţului. 
Știu cine e... Au să-l găsească, vă jur! E unul nou, de-și zice 

„Comandou”. Un tip pletos, îmbrăcat numai în negru. ÎL 
găsesc oamenii mei. Il găsesc singur! Că am trei 
caftangii... 


* * 


— Încă o treaptă!... Și încă una! Gata! Am ajuns! 

Guţu, fiul lui Jan-„Chelu” încremeni îngrozit. Mersese să 
facă „o partidă de pomină” cu una din „fetele” lui tat-su, 
despre care auzise că-i nemaipomenită. Gagica îl primise 
bine, băuseră o șampanie, după care... În mod sigur, 
fusese drogat. Ratase partida, se trezise într-un portbagaj 
de mașină, cu mâinile în cătușe și cu un sac de cârpă pe 
cap. 

Acum, îl cărase, mai mult pe sus până aici, ţinându-l cam 
de ceafă, un tip pe care-l simţise solid. Il adusese în ceva 
ce părea să fie un subsol. Aveau să ceară răscumpărarea! 
Cine știe cât! Dacă ăștia nu, Jan vrea să-l jupoaie sigur! 
Dacă însă... aveau să-l omoare aici?! Ai cui oameni or fi 
fost! 

— Scoate-i sacul! auzi o voce de bărbat. 

Cel ce îl adusese pe scări îi scoase cârpa aia de pe cap. 
Descoperi că se aflau nu într-un subsol de bloc, cum 
crezuse. Subterana unui mare magazin probabil era! Unul 
rămas, încă de prin '89, neterminat. Că încăperea în care 
se găsea era luminată prost, doar de un bec, fixat la 
capătul unui fir „clandestin”. Pereţii și tavanul numai 
beton, miros de mizerie, de stătut, de umezeală. Doi 
indivizi cu ciorapi pe faţă. Unul cam în spatele lui; celălalt 
lângă o mașină fără număr, o „Dacie” prăpădită, cu 
portbagajul deschis. lar în portbagaj... în portbagaj se 
vedeau niște pungi de plastic, pline cu ceva alb. Heroina!?! 

— Spune care din pungi o dorești! Alege, oricare! ceru 
tipul de lângă mașină. Asta e un cadou din partea mea, să 
i-l duci lui tat-tu! 


178 


Cadou?! Să i-l ducă? Adică aveau chiar de gând să-i dea 
drumul? Ba să-i mai ducă lui Jan și... și un pachet cu 
heroină?! Ce schemă o fi fost asta? 

— Hai! Spune! Al câtelea pachet, din care rând! Sau, 
dacă vrei, de sub primul strat de pachete! 

Dumnezeule! Era plin portbagajul?! Heroina pe care o 
căutau toţi? Era la ăștia? Cine erau?! 

— N-auzi, mă?! îl înghionti cel din spate. Zi, care-ţi 
place! 

— Al doilea, din... din ultimul rând, dar din... din stratul 
de dedesubt! se bâlbâi Guţu. 

Cel de lângă mașina îndepărtată, cum îi ceruse el, al 
doilea pachet din ultimul rând, scoase de sub el un alt 
pachet, întrebă: 

— Ăsta? 

— Da. A 

— Bine, drăguţule! I-l duci lui Jan. li spui că va primi 
întreaga marfa, cu 25 la sută sub preţul de livrare al pieţei. 
Dacă vrea să facem afacerea, pune, până mâine, la ora 12, 
în contul ăsta, o sută de mii de parai. Dacă nu vrea, 
rămâneţi cu cadoul! Ai înțeles? Repetă! 

Guţu repetă, nevenindu-i încă să creadă. Individul care 
părea să fie șeful îi vâri un cartonaș pe care era scris ceva 
în buzunarul de sus al cămășii. li vâri și punga de plastic în 
sân, sub cămașă și întrebă: 

— Mai ai ceva de zis? 

— ...Și... și după ce pune banii în cont... 

— Am să vă anunţ eu când și unde vă livrez heroina. 
Curând. La telefon am să vă spun și o parolă: „Nu uitaţi 
banii, flăcăi!” Asta ca să știți că sunt eu. Repetă! 

Guţu repetă cuvintele, individul reluă apăsat: 

— Dacă vă pune dracu' să încercaţi să aflați cumva ce-i 
cu contul din bancă, afacerea cade. lar cu prima ocazie 
când ne întâlnim, drăguţule, n-aş vrea să fiu în pielea ta. 
Că n-ai să mai mergi „la fete” niciodată. De aia care te-a 
adormit, nu vă atingeti! Că... n-a avut de ales. E ceva 


179 


neclar? 

— Nu, domnule! îngăimă acum înviorat Guţu, calcula 
deja în gând avantajele afacerii. 

— Sacu-n cap și du-l la aer! comandă scurt tipul. 

VIII. TREBUIE SĂ STII SĂ 
NEGOCIEZI 


De la o cabină telefonică, îl sun pe Lucrețiu Armășilă. 
Vreau să mă scuz, pentru că voi ajunge la el mai târziu 
decât ora fixată. Când încerc să fac asta, aud vocea lui 
Lucrețiu furioasă: 

— Duceţi-vă la dracu”, toţi! Julietta era în mașina care s- 
a făcut scrum! De altceva nu-mi mai pasă! 

Ipoteza lui Simescu? I-o împărtășise Simescu? Ce altceva 
îi mai spusese la telefon? 

— De ce credeţi că Julietta era în mașină? 

— Simt eu că-i așa! aproape ţipă Armășilă, după care mă 
mai trimite o dată la dracu” și închide. 

Simte? I-auzi! O fi vorbit la telefon cu Iulia? Să fie într- 
adevăr morţi Julietta și răpitorul sau „răpitorul” ei? 
Constat că dramele familiei Armășilă - că trebuie să fi aflat 
Lucrețiu și de moartea „guvernantei”, care „era ca o 
mamă” - nu mă impresionează deloc. În definitiv, în lume 
mor zilnic mii de oameni, unii de foame. 

Când reajung în apartamentul ex-colonelului Enescu, 
gazda privește la geanta diplomat. 

— Nu cumva i-ai și găsit ceva din obiectele furate? 

— Pe toate. 

Enescu ridică o sprânceană și remarcă: 

— Ești mare, domnule! 

— Am avut șansă. 

Enescu ridică acum ambii umeri. Nu pare să facă parte 
din oamenii care cred în șansă. Mă previne: 

— Fii atent cum îţi joci cartea! Că tipul știe multe și e 
speriat rău. Mi-a cerut o mașină de scris, hârtie și mănuși. 
Vâră și scoate hârtia din mașină cu mănușile pe mâini. 
Sper să nu fie un truc, n-aș vrea să te fraierească. 

— De ce credeţi că ar face-o? 

— Dragul meu, eu am învăţat să nu mai pun mâna în foc 
pentru nimeni. Și important în zilele noastre nu mai e doar 
să fii bun, în indiferent ce domeniu. Ci, în primul rând, să 
știi să negociezi. Știi? 

— Nu cred. Poate au să ne înveţe la următoarea 
reciclare. Dar vă mulţumesc și pentru acest sfat. 

— Regula numărul unu în negocieri! Zici mai întâi nu! 
Iar de mulţumit, să-mi mulțumești la sfârșit, dacă vei avea 
de ce. 

Pe Mișu Horn îl găsesc scriind de zor la mașină. Privește 
la geanta diplomat, întreabă: 

— Le-aţi găsit?! Pe toate?! 

— Da, spun liniștit. Mișu oftează din adânc, eu însă 
adaug: Să vedem ce vă pot da. Laptopul nu. 

— N-aveţi ce face cu el! râde Mișu Horn. Sunt specialist 
în spargeri de coduri, chestii de-astea. Vă daţi seama că 
știu să-mi apăr informaţiile. 

— Și Pentagonul credea la fel. Și-aud că le-a spart codul 
un puști! amintesc eu, realizez că am atins un punct 
sensibil, dar mister Horn revine: 

— Dacă se fac încercări repetate de acces la laptopul 
meu, se șterge tot, domnule Vasiliu. 

Drace! O fi adevărat? Nu mă pricep. Dar mă întreb... 
Liţa câte încercări o fi făcut? 

— Vrei să jucăm în continuare la cacealma? Să ne 
târguim pe felioare? Ai timp? 

Iar par să fi atins un punct vulnerabil, că Mișu își pune 
mănușile pe mâini, gânditor; ia cele câteva file scrise la 
mașină, le bate de măsuţă, să le facă „un vraf ordonat”, mi 
le întinde spunând: 

— O.K., domnule Vasiliu! Timpul e de partea 

dumneavoastră. Cred și Şansa. Un zeu și-o zeiță în faţa 
cărora mă plec, surâde Mișu dezarmant. Citiţi astea întâi! 
Eu am să mai scriu ceva. Că am nevoie de laptop mâine 
dimineaţă. 

— Hm! Să vedem! spun și încep să citesc. 

Îmi vine să mă crucesc, după primele fraze. Joacă oare la 
cacealma? O fi vreun mitoman? Când am isprăvit cele 
câteva file, nici nu știu ce să spun, ce să fac. Mișu bate la 
mașină mai departe. Ce-o mai fi scriind? Că ce-am aflat 
deja e stupefiant. O afacere bine pusă la punct, care - 
afirmă Mișu - „e menită să stoarcă ţara de valorile sigure 
pe care le mai are”. Obiecte de patrimoniu de prin muzee 
și mănăstiri, dar și de prin case particulare. Se prevăd însă 
și speculaţii financiare, fraude de proporţii, pe computer; 
și alte minunăţii murdare pe care nu le înțeleg bine - în 
domeniul escrocheriilor bancare pe ordinator n-am lucrat 
niciodată. Pentru toate astea, Mișu susţine că vor fi aduși 
specialiști străini, dar că se scontează și pe aportul unor 
autohtoni, spărgători de seifuri ori de coduri. Că unii hoți 
de soi și escroci au fost deja scoși de prin pușcării. Cu alţii 
„neprinși niciodată” - scrie Mișu - deja s-a luat legătura. 
Un anume „domn Hary” își petrece timpul stabilind „relaţii 
de afaceri” cu oameni mari. Menţionează că unii „sunt de 
mult în joc”; că s-au scos, cu ajutorul lor, „oficial sau nu” 
valori mari din ţară, în ultimii 15 ani. Ce-o fi scriind în 
continuare? 

Mișu Horn își pune mănușile pe mâini, scoate hârtia din 
mașină și mă uimește din nou: 

— Ce aţi citit e „povestea”! Pe pagina asta sunt referiri 
concrete la persoane. Nume, adrese, modalităţi de 
contactare, de eventual șantaj. 

— Ce e adevărat? încerc să-l surprind și eu. 

— Totul, domnule Vasiliu. Știu cu cine vorbesc. Știu că 
sunteţi al dracului și mergeţi până în pânzele albe, dacă vă 
fraierește cineva. Mai știu că pentru dumneavoastră a fost 
pusă la punct o întreagă strategie! râde Mișu. Aceea ar fi 

pagina următoare, pe care am s-o scriu - scuze! - dacă îmi 
daţi laptopul. Și cărțile de vizită. Astea mă interesează. 

— Declaraţia dumitale... 

— Scuze din nou! Nu e o declaraţie. E o notă pe care, vă 
dați seama, nu voi recunoaște nici mort că am scris-o. Că 
aș fi mort, dacă aș recunoaște. Din același motiv nu am 
făcut referiri la persoanele de pe cărțile de vizită. Că eu 
am să le contactez, în zilele următoare. 

— De ce mai aveţi nevoie și de ăia? 

— O, Santa Madona! Cum ar zice macaronarii - am făcut 
și la ăia o specializare, nu oficială, bineînţeles! surâde iar 
Mișu. Pe cei de pe cărţile de vizită se bazează o bună parte 
a afacerii. 

— Ce-i, de fapt, pe laptop?! 

— Pot să-l văd? se interesează mister Horn. 

Descui, cum m-a învăţat Liţa, scot laptopul. 

— Ai de gând să ștergi tot? 

— Nu, domnule Vasiliu. Ar fi păcat. Că sunt niște trucuri 
profesionale, unele create de mine; astea s-ar putea să fie 
cam 90 la sută din informaţia existentă. Și mai sunt niște 
date, privitoare la anumite persoane. Îmi permiteţi? 

Îi dau laptopul, Mișu clămpănește la taste, constată: 

— A umblat cineva la el. Din fericire, un ageamiu. 

Asta mai trebuia, să fie Liţa și specialistă în computere! 

— Facem târgul, cu o condiţie! propun eu. 

— Păi, nu ne-am înţeles? Vă spun „strategia”, în ceea ce 
vă privește! amintește Mișu. Vi se pare puţin? 

— Știu că îmi poartă sâmbetele mulţi. Vreau altceva. 

— Altceva ce? 

— Să ne mai întâlnim. 

— A! face românul americanizat, pare să mediteze 
profund, aruncă: Dar nu știți cine vă lucrează din interior! 

— Bănuiesc și-asta. Ştii dumneata sigur? 

— Nu, dar pot afla. 

— Acum? 

— Şi acum, dar nu ar fi prudent. Că am vârât eu niște 

„speciale” și la ordinatorul domnului Hary. Îmi poate 
obţine datele laptopul ăsta; dar, dacă altcineva lucrează 
acum la ordinator, va ști la ce compartiment de informaţii 
am umblat, poate afla și ce-am cerut. 

— Pari un specialist priceput, mister Horn! 

— Asta-i fleac, domnule Vasiliu. Am lucrat și pentru 
servicii guvernamentale. Am plecat de la ăia, că plăteau 
prost, previne Mișu o întrebare pe care aveam de gând să 
i-o pun mâine. 

— Domnul Hary ăsta cum se mai numește? 

— Brown. Dar e unul din cele șase nume pe care le 
folosește. Probabil nici unul real. 

— Adresa? 

— E scrisă pe ultima filă dactilografiată. Dar o să ne 
mutăm curând. Așadar, revine Mișu la cererea mea, eu vă 
propun o singură întrevedere. Am să vă aduc însă atunci 
„cârtiţele”; cele pe care le știm noi, desigur. 

— Când? 

— Mâine nu, că am altele de făcut. Și nu vreau să dau de 
bănuit, schimbând programul. Poimâine, la ora zece 
dimineaţa. Tot aici? Aveţi un loc mai bun? 

— Mă tem că nu, recunosc eu. 

— De-asta mă temeam și eu; pentru cazul în care ne-am 
fi văzut de mai multe ori! râde Mișu - asta-mi place la el, că 
e vesel. 

Se amuză oare pe socoteala mea? Mi-o fi înșirat 
baliverne? 

— Am să vă aduc și o copie de pe „fișa” dumneavoastră! 
Sustrasă din computerul lui Jan-„Chelu”. Fișă în baza 
căreia s-a stabilit „strategia cumpărării” de către 
specialistul nostru psiholog. 

— Aveţi și așa ceva? Un psiholog?! 

— Evident. În linii mari, „strategia” a fost deja expusă 
unor șefi de clanuri mafiote. Ar trebui să-i mulţumiţi 
psihologului! Pentru că unii șefi propuseseră lichidarea 
dumneavoastră imediată. S-a ajuns la un pariu. Pe zece 

lădiţe de whisky scoţian, veritabil. 

Ce mă întreb acum e dacă sursa informaţiilor Wandei 
nu-i cumva tot tipul ăsta? Ori altcineva? Care „mă ajută” 
astfel „să verific” informaţiile, poate false, strecurate și 
Wandei?! 

Jumătate de ceas mai târziu, după ce am mai pus la 
punct câteva detalii și i-am restituit lui Mișu Horn tot cei 
se furase, îl găsim în sufragerie pe ex-colonelul Enescu, 
care a simţit nevoia să fie o gazdă bună. Pe masă sunt de- 
ale gurii, toate românești, apetisante. Mișu Horn 
mulțumește, dar se scuză, zice că a „lipsit și așa prea mult 
de sub privirile domnului Hary”. Așa că pleacă, grăbit. 
Rămân cu Enescu, să dăm gata niște slană cu ceapă roșie 
și alte câteva aperitive, total neindicate de medici pentru 
masa de seară. Dar asta pare să fie, și pentru Enescu, 
masa de prânz, îmi spune că la prânz, tocmai îi picase 
musafirul, care nu vrusese să mănânce nimic, n-a mâncat 
deci nici gazda. Dar mă anunţă că are să-mi spună acum 
„câteva chestii picante”. Așa că aduce din camera vecină 
aparatul de radio. 

— Chiar credeţi că e necesar? întreb eu. 

— E mai bine, zice Enescu. Nu știi cum vine vorba și mai 
scapi ceva. Noroc! Horincă de Oaș! menţionează el. Află că 
tipul ăla în negru de care mi-ai spus e un satanist, 
cunoscut sub numele de „Comando”; că pare să fi bântuit 
prin diferite locuri fierbinţi ale planetei, ca mercenar. 
Numele adevărat nu i se cunoaște. 

— Sataniștii ăștia... ce vor, de fapt? 

— Ce vor?! Dezordinea mondială. Semănarea urii. De- 
aia, ţinta principală e biserica creștină. Își racolează 
adepţii în special din rândul tinerilor cu probleme. Psiho- 
sociologii spun că mizează pe „teribilismul vârstei”. Îi 
momesc pe puști cu droguri și femei goale, asta fiind baza 
atracției. Ideea e dezlănțuirea instinctelor. Se ajunge la 
ritualuri prin cimitire, unde sunt decapitate sau spânzurate 
de cruci animale sau păsări. Au loc și mutilări sau ucideri 

ale unor copii sau maturi. Orgii în grup, unde se consumă 
vin amestecat cu urină și sânge. Se ajunge la „contacte cu 
Satan”, care constau în sinucideri, spânzurări planificate, 
la date fixate dinainte. 

— Sinucideri? Spânzurări? - mi-amintesc eu ce zisese 
procurorul despre „guvernantă”. Totuși, ce-i poate atrage 
pe niște oameni tineri la așa ceva? 

— Cauzele... sunt complexe. Satanismul se naște și 
trăiește din mizerie, dragul meu. Din lipsă de valori reale. 
Li se insuflă, de fapt, de mici, uneori din desenele animate 
chiar, „nevoia de libertate totală”, și setea de a ucide. 
Când un erou de serial S.F. din desenele animate seceră cu 
o armă laser câteva zeci sau sute de „răi”, se imprimă în 
mintea copilului disprețul pentru viață. Puștiul vede apoi la 
școală profesori care dau note, funcţie de ce „primesc” de 
la părinţi. Vede preoţi care se târguiesc pentru cât să ia la 
o înmormântare. Vede polițiști ciubucari, filme în care 
învinge „cine știe să se descurce”; mai târziu descoperă 
demagogia unor lideri politici. Pregătirea a fost astfel 
făcută; a apărut deja la copil sila de o falsă ordine; înainte 
de-a fi tentat de un lider satanist. Și puștiul ajunge să-și 
ucidă părinţii ori fraţii; se cunosc mai multe cazuri de 
acest fel. 

— E vorba deci de o fanatizare? 

— O fanatizare de tip religios! Căci există și o „biserică a 
lui Satan”! înfiinţată la San Francisco, acum vreo treizeci 
și ceva de ani. Au propovăduitori trimiși în toată lumea, au 
ritualuri macabre proprii, simboluri, semne distinctive, 
cum ar fi pentagrama, crucea inversată, cifra 666, culoarea 
negru! 

— Şi zvastica? 

— Şi zvastica, pe care au adoptat-o, ca și fasciștii. Că... 
era un foarte vechi simbol, precreștin. Prost e că, prin 
„Internet”, sataniștii au început să comunice, să-și facă 
prozeliţi, folosind ordinatoarele care îi fascinează pe copii. 

— Dar Biserica Ortodoxă oare ce Dumnezeu face? 

— Proteste, comunicate. Există și un proiect de „Lege a 
cultelor”, care zace însă de mulţi ani, pe undeva pe la 
Parlament. Zace, ca și protestele. 

— Credeţi că ar fi posibilă o combinare a sataniștilor cu 
teroriștii? 

— Sataniștii sunt dresați în direcţia unei supuneri oarbe 
față de lideri. Adaugă la asta cultivarea metodică a urii! 
Dorinţa de a ucide sau mutila. În consecinţă, orice e 
posibil. 

Când reajung în garsoniera mea dublă, aud, desigur, 
sunetul dragului meu telefon. Liliana e. 

— Te-ai uitat, dom'ne, la televizor? 

— E stricat. De ce? 

— S-a anunțat moartea Iuliei Armășilă. Accident 
groaznic de mașină, informaţie vârâtă între două crime 
odioase și un viol în grup. Să-ţi mai spun pe ce post? 

— Nu, că-mi închipui. 

Eh, Valy a făcut o treabă bună. Să vedem acum dacă a 
văzut programul ăsta și notarul Iuliei. 

Abia am închis telefonul, că sună iar. Mă întreb cum m- 
ar tortura blestemăţia asta de invenţie a domnului Bell, 
dacă aș avea și un mobil? De data asta e Simescu. Care îmi 
spune că ipoteza lui pare să fi fost corectă. 

— I-ai comunicat-o și lui Armășilă! 

— Nu, Dane, ce dracu!? 

— Unde sunteți? 

— Încă la Brașov; așteptăm rezultatul criminaliștilor. 

— Veniţi când se va ști sigur cine era în mașină! 

— S-ar putea să ne-apuce pensionarea pe-aici! cobește 
Simescu. 

— Încearcă să fii mai optimist, dragul meu! Ăsta e 
farmecul meseriei! Fiecare cu ce... și-a ales! îl consolez eu. 

— Vreau să știu de unde te-au înhăţat ei! pretinse 
nevasta lui Jan-„Chelu”. 

— Eram pe stradă, începu Guţu. 

Irenke izbucni: 

— Pe stradă, da? De ce fără bodyguard? Unde te duceai? 

— Eram cu mașina, fă! Că în mașină, în mașina mea m- 
am și trezit... după ce mi-au dat drumul și... m-am 
dezlegat, mi-am scos și sacul de pe cap. 

— Dar unde erai când te-au confiscat?! 

— Zău că.. Eram pe stradă; coborâsem... 

— Erai pe... începu brusc să înjure strașnic Irenke, în 
țţigănește, ungurește, românește, furioasă la culme. La ce 
nenorocită erai?! ţipă ea. 

Guţu începu s-o înjure și el, să se jure că „nu fusese 
nimic”, se potoliră după câteva minute, când lrenke 
întrebă deodată: 

— I-ai spus lui tac-tu ce? 

— Nu i-am spus încă nimic. Acum mă duc la el. 

— Păi, de ce? 

— Cum de ce, fă? Că trebuie puși banii, suta aia de mii 
de verzișori, în cont. 

— Şi dacă mâine i-am pune noi? Am niște economii. 

— Și cu ce plătim restul mărfii? Că suta e doar acontul. 

— Pentru jumătate preţul pieţei am. Și-o să se 
mulțumească ăia doi și cu atât. Că noi o să mergem acolo, 
cu oamenii mei. Dacă fac valuri, îi curățăm pe... 

— Auzi, fă! o opri Guţu. Ce zici tu nu-i afacere. 

— Hai, c-ai luat-o pe urmele lui tac-tu! Jese bani, mă?! 
Ştii cu cât putem vinde, după aia marfa, pe seceta asta?! 
De ce ești prost? S 

— Mai e ceva! mârâi Guţu. Aia doi.. Adică unul din ei mă 
punea să repet ce spunea. Eu și Luţă am fost singurii din 
băieţii lui tata care-am făcut armata. Și acolo... la militărie 
e obiceiul ăsta, să tot pui să repete răcanul. „Să repete 
ordinul”, știi? 

— Adică tipul a fost militar? 

— A fost sau mai e. Militar ori caraliu. Mai curând 
caraliu. S-ar putea să vină și cu alţii; care să stea pitiți pe 
undeva. Că locul de livrare ni-l va spune el. Tu o să stai la 
ogeac. Dar eu merg acolo. Și primul pe care or să-l facă 
strecurătoare cine-o să fie? 

— Ce-ar fi atunci... Să vorbești cu oamenii noștri de la 
mustăria aia cu epoleţi?! Poate știu ei ceva. Poate află 
unde e heroina dosită! Bagă-i în viteză! Că de ce mama 
dracului îi plătim? Ai putea să le fixezi și cotă parte. Că e 
de unde, nu? 


* * 


Era o noapte cu lună plină. O lumină parcă ireală, de 
basm, se revărsa peste livada de pomi înfloriţi. 

— Domnișoară! 

Frank apăruse lângă ea ca o umbră. Cu pistolul 
mitralieră spânzurat pe umăr. 

— Da, Frank. 

— Domnul Walter a sosit acum o oră, șopti Frank. 

— Înî. Mersi, Frank! Hary unde e? 

— La borţosul cu care s-a întâlnit ieri. I-a trimis ăla o 
limuzină. L-a luat cu el și pe scârba de Otto. 

Erau alsacieni. Și Frank, și Otto. Dar se urau de moarte. 

— Cele două fetițe? 

— S-a ocupat de ele domnișoara Clara. Le-a încuiat 
acum... în debaraua de la mansardă. 

— Înî!... De fiică-ta ce mai știi, Frank? 

— Nimic. Sper... sper s-o văd, când om termina pe-aici. 

— Da, sigur. E o noapte frumoasă, Frank, nu-i așa? 

— Da, domnişoară. Aproape ca la noi e luna asta! 
observă Frank și rămase contemplând, parcă mirat, cerul. 

Holul mare al vilei era pustiu. Urcă liniștită scara, intră 
în camera lui „Walter”, cea de lângă încăperea unde 
instalaseră ordinatorul. Închise ușa, nu aprinse lumina. 

— Nu te face că dormi! 

— Îm?! Chiar aţipisem, mormăi Mişu Horn. 

— Hary a întrebat de tine azi de trei ori. l-am spus că 
ești ocupat cu ăia pe care ai să îi dăscălești mâine. Când ai 
de gând să dispari mai mult de 24 de ore - ca un imbecil - 
măcar spune-mi! 

— A fost ceva... ceva neprevăzut, zău! 

— Îmi închipui!... Idiotule! 

Și ieși, reușind să nu trântească ușa deloc. 


191 


IX. ÎNTR-O LUME DE NEBUNI 
ȘI TRIȘORI 


În cea de-a doua mea zi de după concediu, merg întâi la 
Martin. Îl găsesc în biroul lui. Neras, cu ochii roșii, 
cearcăne și o expresie sictirită. Mă gândesc c-am nimerit 
prost. 

— Zi-i, Dane! Ce mai e? 

În sfârșit, dacă vrea să-i zic. Îi spun de Liţa-„Blonda”, 
care a fost prinsă într-o razie și... 

— Lasă-mă cu „Prinţesa” aia! Am vrut s-o sperii. Că s-a 
umplut lumea de „prinţese” cu briciul la portjartier! Nu i- 
am făcut dosar penal, nu-i fac, fii liniștit! Am altele acum 
pe cap. Ai auzit de Ioniţă? 

— Procurorul Ioniță?! Ce să aud? 

— Vin acum de la spital. 

— Ioniţă? La spital? Ce-a păţit?! 

— El n-a păţit nimic. Cred că ar avea de ce să-ți 
mulțumească. Mi-a spus că plecase de acasă, ca să-ţi 
rezolve nu știu ce îl rugaseși. Dar a rămas în apartament 
văru-su, venit din provincie. 

— Ştiu că îl aștepta. Şi? 

— A mâncat bietul om o bătaie soră cu moartea, în locul 
lui Ioniță. Măr l-au bătut! Trei hăndrălăi, pe care i-am 
căutat toată noaptea, zadarnic. 

— Dar cum? Pe Ioniță au vrut să...? 

— Asta în mod aproape sigur. Nu cred că aveau ceva de- 
mpărțit cu vărul ăla, sosit tocmai de la Dorohoi. Nefericitul 
văr al lui Ioniță a auzit soneria, a crezut că s-a întors 

procurorul. A deschis. L-a pocnit unul în cap cu ceva; dar l- 
a izbit tare, de l-a făcut să-și piardă cunoștința. Când s-a 
trezit, era legat de un scaun de bucătărie, cu căluș în gură. 
Aia trei turnaseră o oală de apă pe el, să-l trezească; după 
care au început. Să-l vezi cum arată acum! Desfigurat, 
vânăt tot; l-au bătut metodic, bestial, cu palmele, cu 
pumnii, cu picioarele! 

— Înseamnă că nu-l cunoșteau pe Ioniţă. 

— Eh! Asta e o ipoteză, plauzibilă, dar nu sigură. Că de 
semănat, seamănă vărul cu Ioniță. Statură, vârstă, are 
chiar și barbișon. Ba - din câte a putut să ne spună - își 
amintește că unul din cei trei ar fi și zis că „parcă n-ar fi 
procurorul”. Dar altul, care „părea apucat” a spus că „nu 
contează”. 

— Şi l-au bătut în continuare? 

— Cu sadism. Omul e confuz; șocat, în prag de comă. 
Abia distingi ce spune. Ştie că-i posibil să moară. Că e 
doctor. Și... i-au distrus rinichii, Dane; l-au terminat! Siguri 
nu putem fi deci nici măcar că a auzit vorbele alea ori... Că 
i s-a părut c-a auzit? 

— Intenţia a fost „să-i dea o lecţie” procurorului? 

— Probabil. Rămânea „ca avertisment” și în cazul în care 
nu era el. 

Telefonul sună, urmează o scurtă discuţie telefonică, 
apoi Martin anunţă, brusc revigorat: 

— Doi din băieţii mei au dat de urma unuia din cei trei 
haidamaci. Mă duc acolo. Numai de n-ar fi pistă falsă. Că 
toată noaptea numai de-astea au fost! 

Eh! Ziua începe grozav! 

Cum ajung „în cer”, mă întâmpină Ileana, care îmi spune 
că are pentru mine un plic. 

— De la televiziune! zice ea pe un ton mirat-admirativ. 

— Vezi, lleano, că azi s-ar putea să mă caute un notar. 
Nu știu cum se numește, dar mă găsești urgent... ori pe 
unde oi fi! 

lau plicul, întrebându-mă dacă e de la vreuna din 


193 


echipele puse pe drumuri degeaba de Șeful meu, când au 
vrut să captureze heroina. Îl deschid, e, din fericire, de la 
Valy. Două fotografii, cele făcute, cred, de Didi. Fundal, 
mascaţi; prim-planuri, niște mutre necunoscute, dintre 
care una cu bărbuţă de popă; tipul fiind și îmbrăcat în 
anteriu. Nici un rând scris. Valy preferă, probabil, „să nu 
lase urme”. A 

Pe unul dintre indivizi parcă îl cunosc totuși. li dau cele 
două poze Lilianei, cu menţiunea: 

— Pune-ţi memoria de elefant la treabă! Și albumele! 
Vreau să știu cine-s tipii sau măcar unul din ei. 

— Păi, stai, dom'ne, puţin! Că mă gândeam să termin 
situaţia, să mă ocup și de identificarea pe computer a 
ucigașului Eugeniei Elinescu. N 

— Pozele sunt prioritate absolută. In ce-l priveşte pe 
ucigașul Eugeniei Elinescu, ia confruntă ce avem până 
acum și cu listele despre sataniștii care ne-au dat de lucru! 
Se duce Crișan, uite acum, la calculatorul central și-ţi 
aduce hârtiuţa, tot „pe mână scurtă”. Spune-le, Crișane, că 
le trimitem și adresă, dacă au nevoie. Pune-o oricum pe 
Ileana să facă una! 

— Am înţeles! zice Crișan și dispare atât de repede, 
încât mă întreb cine o fi simpatia lui de la calculator? 

— Na, că am uitat să-l întreb ce-a făcut cu portretele 
celor ce l-au prădat pe Nuță. 

— Mi-a lăsat mie portretele. Sper că nu-s bune! mă 
anunță Niciu, pe tonul lui moale-flegmatic. 

Privesc portretele. Şi constat că, de ce m-am temut... 

Liliana, intrigată, vine și se uită și ea. 

— Doamne! „Doi într-unul”? exclamă Lil. 

— Da. Şi mă tem că nu-i bine. 

— Ar putea fi o greșeală! Se mai întâmplă, nu? S-a mai 
greșit și altădată! zice Lil. 

Imi revin în minte cele spuse de Nuță. I se păruse și lui 
că era un fost polițist. Da, Paul Petre. „Doi sfinţi într-unul” 
își zicea singur. „Eu sunt ăla și aţi încurcat-o, feţii mei!” îi 

prevenea Paul pe directorii economici, care se făceau verzi 
când le pica în control, asta prin '88. „Doi într-unul” îi 
rămăsese porecla. Nu lucra în serviciul nostru, ci la 
economic. Dar ne întâlneam la sala de sport. Unul din 
puţinii parteneri buni. Karatist, mi se pare și profesor de 
arte marţiale fusese cândva. Forţă, reflexe excelente, 
tehnică bună, putere de concentrare. Și o inteligenţă vie. 
El îmi spusese odată: „Dane, am ajuns la concluzia că nici 
nu mai avem nevoie de informaţii. Mergi - la oricare 
unitate economică - și găsești, sigur. Se fură ca-n codru, 
peste tot. Jalea cea mare însă nu e că se fură! Ci că se 
risipește! De zeci de ori mai mult decât se fură”. 

Ceva aproape identic îmi spusese și șeful lui. Asta fusese 
în 1988. Câţiva ani mai târziu - după ce trecuse printr-un 
val de speranţă - Paul Petre mă anunţase: „Acum nu se mai 
risipește. Se distruge. Ori se vinde; tot. La preţuri... de jaf 
organizat. Praful se alege! Să vezi la cât o să ajungă leul, 
față de dolar, în zece ani! Că treaba mi se pare „cu bătaie 
lungă”. Și, culmea, Dane, e că toţi ţipă că luptă împotriva 
corupției! Suntem ţara cu cea mai multă corupţie, dar fără 
nici un corupt!” Asta la Paul auzisem prima dată. Câţiva 
ani mai târziu, descopereau și ziariștii „minunea”, 
„paradoxul” ăsta balcanic. Pe mulţi „paradoxul” îi vârâse în 
spital ori îi făcuse să se pensioneze. Alţii se adaptaseră. 

Credeam că se adaptase și Paul. Demisionase. Imediat 
fusese angajat de două firme mari - că Paul nu fusese doar 
karatist, ci și economist, ba încă unul bun. Și știa multe. 
Aflasem însă că nu se înţelegea deloc cu patronii firmelor. 
În ultimul an nu mai auzisem nimic despre el. Să fi căzut 
chiar atât de jos!? Să ajungă Paul să-i prade pe alde Nuță 
Niţache?! Era, din păcate, perfect posibil; că, înainte să 
demisioneze, Paul lucrase vreo câteva luni și la noi. 
Crezuse, săracul, că dacă scapă de economic... n-o să-i 
vină să-și ia lumea în cap! 

S-a lăsat acum o tăcere cam stranie în biroul „din cer”. 
Nu știu la ce se gândesc Niciu și Liliana. Eu îmi amintesc 

de Iosif Szabo, care încercase și el s-o facă pe „lupul 
singuratic”. Se amestecase în lături, dar ăla măcar din 
dorinţa de-a răzbuna violul și uciderea fiică-si. O răzbunase 
Ioșca. Dar plătise. Cu viaţa. 

Ne scoate din această încremenire meditativă Ileana, 
care-mi spune că „a fost anunţată de la poartă”, unde se 
află un notar care vrea să vorbească numai cu mine. Cobor 
imediat. Și-l întreb pe cel de la poartă unde-i notarul. 

— E cu domnul inspector Banu, în săliţa de așteptare... 

— Cu ciiine?! Banu? Ești sigur? 

— Da, că aștepta dumnealui mai de mult. S-a tot învârtit 
pe-aici. 

Uite canalia! Uite javra! Eu îl trimit la Brăila și el... 

Intru în săliţa de așteptare. Banu e cu spatele la mine, îl 
pot auzi deci pe notar supunându-i cu morgă: 

— Domnule, eu numai cu domnul Vasiliu Dan vreau să 
vorbesc. Vă rog să îl anunţaţi! 

E un bărbat spre 40 de ani, uscățiv. Păr puţin și 
decolorat, ochelari. Mă apropii de ei. Banu înlemnește. Eu 
îi fac un semn cu degetul mare în sus, spun doar: „În biroul 
meu!” după care Banu se estompează cu un aer disperat, 
eu mă prezint. Notarul se prezintă și el, dar vrea să vadă 
legitimaţia mea și cartea de identitate! I le arăt. 

— Am să vă înmânez un plic, domnule Vasiliu. Dar vă rog 
să îmi semnaţi, am pregătit un mic act... 

— Vă rog să veniţi cu mine! invit eu amabil, cu gând să 
folosesc biroul mare și frumos al Șefului - dacă tot m-a 
lăsat la comandă... 

— Nu e necesar, domnule Vasiliu. Vă dau plicul, îmi 
semnaţi de primire și cu asta... Vă rămân la dispoziţie, 
dacă mai aveţi nevoie de mine. Asta e cartea mea de vizită! 

Iau cartea de vizită, privesc plicul mare, sigilat. 

— Când aţi primit acest plic și... de la cine? 

— Domnule Vasiliu, acest plic se afla în altul. E vorba, de 
fapt, de o dispoziţie testamentară specificată expres. Ar fi 
bine să citiţi întâi ce este scris în plic. După aceea, dacă 

doriţi... 

Zece minute mai târziu, în biroul meu, Banu încearcă să 
se scuze. N-a plecat la Brăila pentru că... i s-a stricat 
mașina! Și având în vedere că ar fi trebuit să meargă și la 
Tulcea într-o singură zi... a ajuns la concluzia că n-are rost 
să plece. 

— Raport scris! hotărăsc eu. Ce-am zis eu să faci, ce n-ai 
făcut, din ce motiv. Mă interesează foarte mult motivul. Fii 
atent ce scrii! Fă raportul imediat! Discutăm, funcţie de 
cât de sincer vei fi! închei eu, am deschis ușa deja, îl scot 
afară și tare mă abţin să-l trimit, cu un șut în fund, mult 
mai rapid, pe ușa „biroului mare”. 

Desfac plicul adus de notar, plic pe care scrie doar: 
Domnului Dan Vasiliu (i va fi predat numai după moartea 
mea, dar în cel mult 24 de ore după ce s-a aflat vestea 
morții mele). i 

Ia te uită de ce era grăbit domnul notar! In plic sunt 
vreo zece file, scrise mărunt, de Iulia, care specifică, din 
primele rânduri, că era scris „în deplinătatea facultăților 
mintale” etcetera; formule avocăţești învățate de la cineva. 
Și urmează... o turnătorie demnă de clanul Armășilă. 
Incepe cu fapte petrecute în urmă cu ani, cu porcării 
făcute de Lucretiu; de la șicanarea asistentelor și surorilor 
medicale care nu se culcaseră cu el, până la un cadavru 
ascuns sub dușumeaua casei, despre care Iulia afirmă că e 
o femeie omorâtă de bărbat-su, ca s-o moștenească. Eh! Eu 
mă miram că nu și-a schimbat parchetul și că nu se 
mutase! Drăguţa de Iulia adăugă însă fapte de care știam - 
dar nu le putusem proba - cum ar fi că seiful secret din 
pivnița casei servise de ascunzătoare pentru bine selectate 
bijuterii, furate de Niky Oreanu și Grigore Gorăscu. Fiind 
tăinuitori, soţii Armășilă primeau „chirie pentru seif”! Iulia 
precizează că Lucrețiu le furniza chiar informaţii hoţilor. 
Că s-a înţeles, după aceea, cu hoţii și cu Zizi „să nu-i dea în 
gât”, ba să le și plătească el cei mai buni avocaţi și multe, 
alte multe fapte jegoase. Sare Iulia peste niște amănunte 

care nu ar fi stricat. Asta pentru că totul e scris cu ură, cu 
patimă. Dar, oricum, acest bizar „testament” mi se pare un 
pașaport excelent pentru penitenciar. Ajung la ultima filă, 
unde Iulia afirmă că se simte „ameninţată cu moartea” de 
soţul ei, că lasă aceste rânduri în speranţa că se va face 
dreptate, menţionând că - în cazul în care plicul îmi va 
parveni în timpul specificat - averea sa personală va reveni 
unei fundaţii conduse de notarul care mi-a adus plicul. 

Fi, da! Acum înţeleg grija domnului notar de a mă găsi 
urgent. Iulia a știut să-l motiveze temeinic. 

Pun la loc, în plic, filele scrise de Iulia. Şi pornesc spre 
biroul colonelului Tache. Dar intru mai întâi în „biroul 
mare”, unde îi găsesc pe Niciu și Crișan „distrându-se” cu 
fotografiile și albumele. 

— Din albumele astea iar nu iese nimic, zice Niciu. Cei 
patru complici care au jucat scena cu transbordarea din 
mașina „plină cu heroină” nu apar... 

— Ba, uite că am găsit unul! îl întrerupse Crișan. Dom'ne 
comisar! Vreti să vă uitaţi puţin? Nu-i ăsta Gaby Ene? 

— Ba da, constat eu. S-a îngrășat binișor, dar... Cum mă- 
sa e și ăsta în libertate?! 

— Mă-sa știe! Vă asigur eu! râde Crișan. Mi-aduc aminte 
cât s-a zbătut la proces să-l scoată nevinovat - că avea 
„probleme speciale” - pe „copilu”! E cel care a torturat 
niște bătrâni, arzându-i cu fierul de călcat încins, nu? 

— Intocmai! Şi, dacă e Gaby Ene, ia vedeţi cine l-a scos, 
ce avocaţi, judecători, sentința, adresa actuală a maică-si, 
tot ce ne poate interesa! Verificaţi și la computerul central, 
că Gaby ăsta e cam zburdalnic, m-aș mira să nu fie deja 
căutat pentru oarece! 

Pe colonelul - pardon, comisarul-șef - Tache îl găsesc în 
biroul lui triindu-și hârtiile din dosare borțoase. 

— Ai găsit-o pe Julietta? mă ia în primire Tache. 

— Nu încă. S-ar putea să fie moartă. Accident rutier, în 
mașina maică-si. Dar e numai o ipoteză. l-am trimis acolo 
pe Simescu și Enache. Altceva voiam să vă arăt. Aveţi timp 

zece minute, să vă uitaţi pe câteva file? 

— Văd pe faţa ta că-i ceva gras! surâde Tache. Ce-ai 
găsit? Vrăjitorii? 

— Da, dar unele moderne, spun și îi așez pe birou „nota” 
scrisă la mașină de Mișu Horn, însoţită de o altă notă 
scurtă, explicativă, întocmită de mine, în dimineaţa asta, 
înainte de-a o porni spre sediu. 

Până când Tache citește, eu revăd „testamentul” Iuliei, 
în întregime. Că Tache mai citește o dată, după care se 
scarpină în cap. 

— Ce scrie aici, Dane... mă duce cu gândul la un film 
rusesc, începe aparent fără legătură Tache. Unui șef îi pun 
pe masă trei din subordonații lui niște documente și o 
casetă. Rezultă că un mare mafiot fusese mână în mână cu 
un șef de poliţie. Şeful celor trei se scarpină în cap și 
începe: „Ce v-am făcut eu vouă? V-am cerut împrumut bani 
pe care nu vi i-am dat înapoi?! V-am furat nevestele sau 
iubitele?! Mai am câteva luni și ies la pensie. De ce vreţi 
voi să mă puneţi rău cu toţi șefii?!” 

— Excelent! apreciez eu. În câteva fraze, a rezumat o 
stare de fapt... foarte complexă. Ar fi de râs, dacă... n-ar fi 
cumplit! Dar dumneavoastră nu sunteţi șeful meu. Să 
înţeleg că nu aţi citit nimic? 

— Ce vrei să fac eu cu o asemenea „notă”, care - slavă 
Domnului! - nu-i nici semnată! Și nici tu nu-i scrii numele 
„autorului” ăsta... Stai! Nu mi-l spune, nu mă interesează! 
Că sunt niște nume mari aici! Dar poate că totul e o simplă 
fantezie a unuia care... inventează baliverne. 

— Exact asta cred și eu, am de gând să scriu un scenariu 
de film după „nota” asta! prind eu din zbor sugestia, 
adaug: Dar cum știu că „se fură des ideile mari”, iar fișetul 
meu e unul ordinar, m-am întrebat dacă nu aţi vrea să-mi 
găzduiţi un timp ciornele pentru scenariu. 

Tache pune filele într-un dosar, se ridică, saltă vreo cinci 
dosare din casa de fier, vâră sub ele „ideea de scenariu”, 
se reașază pe scaun. 


199 


— Rezolvat! încheie el capitolul. Ce mai ai acolo? 

— Astea sunt pentru procurorul Ioniță. 

— Hm! Sper să nu ajungă tot la mine! se uită urât Tache 
la plicul Iuliei. Că Ioniță vrea să se pensioneze. 

— Să se pensioneze?! Ioniță?! 

— Poate vrea să se facă avocat! Ar câștiga de zece ori 
mai bine, îţi dai seama! Și nimeni nu i-ar băga în spital 
verii! Ești la curent, da? 

— Sunt la curent, dar... 

— Dane, sper să nu se pensioneze. Numai că lui Ioniță i 
s-a mai întâmplat ceva, în urmă cu ani. Nu se știe nici azi 
cum a murit nevastă-sa, într-un spital. Cercetările nu au 
dus la nici un rezultat, se strâmbă scârbit Tache, schimbă 
apoi direcţia discuţiei scurt: Tu caut-o repede pe Julietta, 
că altfel va fi bai! Că îţi vine mâine șeful din concediu și 
are să te întrebe! încheie Tache. Și-acum, lasă-mă în pace, 
că am de triat niște mizerii! 

Îi mulţumesc lui Tache. De la secretariat îl caut la 
telefon pe Ioniță. Dar nu îl găsesc nicăieri. O fi la spital? 
Intru la Martin în birou, cu gândul să mă interesez. Cum 
mă vede, Martin părăsește camera, în care însă, în afară 
de un băiat al lui, pe cine zăresc eu?! Mi se pare că visez, 
dar nu! Acolo, pe un scaun, e Gaby Ene. 

— Simt că înnebunesc! zice Martin. E unul dintre cei trei 
care l-au bătut bestial pe vărul lui Ioniță. Sigur este el, dar 
nu vrea nenorocitul să scoată un cuvânt. Mi-a zis că să-i 
telefonăm mă-si; că el nu vorbește decât în prezenţa 
avocatului familiei, întâmplător, mă-sa nu răspunde la 
telefon. Dar pierdem timp. Ailalţi doi bătăuși au să afle, pot 
s-o șteargă din București, dacă nu cumva și din ţară! Il 
cunoști cumva pe Gaby? 

— Da. Mă lași câteva minute singur cu el? 

Martin mă privește. Ezită. 

— Fie! oftează el, deschide ușa, îi face semn „băiatului 
lui” să iasă, eu intru, dar pretind: 

— Adu-mi un scaun de bucătărie! Vezi la bufet, unul fără 

spătar îmi trebuie. Și o funie! Să facem o reconstituire! 
Repede! 

„Băiatul” lui Martin iese. Eu nici nu mă uit la Gaby, 
trântesc pe birou mapa - în care e „testamentul” Iuliei -, 
merg direct la telefon, sun la noi, „în biroul mare”. 
Răspunde Niciu. De care știe Gaby. Că Niciu îl plimbase 
până la arest, după ce îl oprisem eu pe Gaby - în faţa mă-sii 
- să-mi vâre un cuţit în burtă, asta în urmă cu niște ani. 

— Niciule, ce-aţi mai aflat de Gaby Ene? 

— E pe eliberare condiţionată, dom'comisar. Altceva... 

— Eliberare condiţionată?! Mersi, dragul meu! Nu-l mai 
căutaţi pe flăcăul ăsta drăguţ, că e aici, la Martin în birou. 
Dar aduceţi-mi dosarul cu toate probele pe care le avem! 

După care, închid telefonul și încep așa, agale, să îmi 
scot haina de pe mine. Cu ochii tot timpul la Gaby. Truc 
vechi, dar pe care l-am văzut în câteva filme americane - 
ţara tuturor libertăţilor, nu? Şi eficient. Că scârbe ca acest 
Gaby sunt în stare să maltrateze, să tortureze metodic, 
dar, din experienţă știu că se tem strașnic de orice durere 
fizică ce le-ar putea fi provocată lor. Se vede că 
descoperiseră și polițiștii americani asta mai de mult - dacă 
se făcuseră și filme, nu?! 

Îl văd pe Gaby - foarte roșu la faţă când am intrat, acum 
galben - cum își mușcă speriat un deget. Dar bălmăjește 
totuși: 

— Conform drepturilor omului... Am dreptul... 

Acum chiar am pornit-o spre el, gata să-l pocnesc, deși 
nu aveam de gând. 

— Ce-ai zis, mă? Dar bătrânii ăia pe care i-ai torturat?! 
Dar omul pe care ieri l-aţi nenorocit pe viață? Aia n-aveau 
nici un drept?! 

Și mai fac un pas, Gaby ţipă deodată: 

— Ștefan Muscă zis „Bondarul”! Și altul, „Calu”, pe care 
nu știu cum îl cheamă. Vă jur că nu știu! 

— Adrese! Nu false! 

Îmi spune două adrese, dar „mă imploră” - scârba, 


201 


idiotul - „să nu știe ăia că eli-a turnat!” 

— De acord, promit să nu le spunem, dacă-mi zici unde 
pot fi cei doi acum? 

Gaby mai scapă două baruri. Pe ușă intră Niciu, cu un 
dosar rotofei în mână, a prins trucul din mers. 

— Pe-astea le iau, să le citesc! anunţ scurt, îmi îmbrac 
haina, iau „testamentul” Iuliei și dosarul voluminos, îl 
îndemn pe Niciu: 

— E unul din cei trei care l-au bătut bestial pe vărul 
procurorului Ioniță. Ascultă-i istoria! Atât, deocamdată. 
Dacă nu minte, vom menţiona asta în raport. 

Pe coridor îl găsesc pe Martin, numai nervi. 

— Nu găsesc nici un procuror liber. În schimb, am găsit- 
o pe mama lui Gaby. O să vină! Cu avocatul familiei. 

— Foarte bine. Pune-ţi băieţii să-i adune pe Ștefan 
Muscă, zis „Bondarul” și pe un anume „Calu”... 

— Ăia erau?! exclamă Martin. 

— Îi ştii? 

— Ba bine că nu! 

li spun totuși adresele și barurile, Martin se încruntă 
însă: 

— Dane, mărturisirea asta a lui Gaby... 

— A fost făcută din motive de conștiință! În dorinţa de a- 
i prinde mai repede pe complici. Nu puteam refuza să-l 
ascult, nu? 

— Şi dacă te-a minţit?! Dacă va retracta... 

— Căutaţi-i voi pe ăia doi, nu cred că m-a minţit. E 
speriat rău, că se știe amestecat în povestea cu heroina. 

— Ăsta?! 

— Ăsta, că el a fost o pistă falsă. Dar nu i-am spus nimic 
încă de heroină, lasă-l să obosească mai întâi! Am impresia 
că a luat-o pe droguri micuțul, după cum se manifestă. Şi 
că s-a tâmpit deja, mi-a cerut „să nu le spunem ălora că el 
i-a turnat”. 

— Păi, ăia... 

— Nu le spuneți! Dacă vor deduce ei, îi privește, explic 

eu și, peste jumătate de ceas, sunt în biroul procurorului 
Ioniță, care mă anunţă că își scrie cererea de pensionare. 

— N-o să v-o scrieţi. 

— Dane! zice moale, istovit Ioniță. Aş fi preferat să mă 
omoare pe mine. 

— A murit?! Vărul... 

— Da. E a treia oară când oameni... care nu aveau nici o 
legătură, care nu citiseră Codul penal măcar... mor din 
cauza mea. 

De nevastă-sa, îmi spusese Tache. Cine să fi fost a treia 
persoană? Şi cum s-or împăca toate astea în capul lui - și 
ale altora - cu Justiția? Şi cu minunatele „drepturi ale 
omului”, drepturi despre care Ioniță... urmase un fel de 
reciclare anul trecut. 

— Am nevoie de un mandat de percheziție și de reținere 
pentru Lucrețiu Armășilă, spun plat. _ 

Câteva clipe lungi, Ioniță pare să nu fi auzit. Începe apoi, 
rar, „filosofic”, istovit: 

— Am constatat de mult... că noi, ăștia, care ne ocupăm 
zi de zi de gunoaie... devenim încet, încet... gunoaie. Iartă- 
mă, dragul meu, dar chiar nu poți pricepe? Văru-meu, un 
doctor eminent și care... Rămăsese om, nu... un chelner 
ahtiat de bacșiș ca alţii... zace acum pe masa de autopsie. 
Ucis de niște brute! Care... poate nu vor fi prinse 
niciodată! 

— Aici vă înșelaţi, una dintre brute e în biroul lui Martin, 
și-a denunţat complicii, au plecat „băieţii” lui Martin după 
ei. 

— Cu o floare... sau chiar cu trei, zâmbește strâmb 
Ioniță, nu se face primăvara. Și vrei mandat pentru 
Lucrețiu Armășilă?! De ce? Ca să demonstreze iar avocaţii 
că „e dușmanul dumitale personal”?! „Obsesia” dumitale 
„de a zvârli cu noroi asupra unui om minunat, care face 
donaţii pentru orfani”?! 

— De data asta nu mai scapă. Mărturisire olografa a 
Iuliei Armășilă, lăsată la notar. Scrie că, simțindu-se 

amenințată cu moartea de soţul ei... 

— Asta ai visat azi-noapte? Sau cum... Cum de ai intrat 
în posesia acelei „mărturisiri”?! 

— Notarul mi-a adus-o adineauri. M-a pus să și semnez 
c-am primit-o. E un act legat de testamentul legal al Iuliei. 
Iulia pare să fi murit într-un accident de mașină. 

— Pare?! sesizează procurorul din Ioniţă. 

— Așa cred, cel puţin până în prezent, cei care 
cercetează cazul, la Brașov. Și televiziunea! S-a dat știrea 
la un prestigios post. 

— Şi dumneata... Dumneata ce crezi? 

— Eu chiar nu mai știu ce să cred. Fapt e că, în mașina 
Iuliei Armășilă, au ars două cadavre; din care unul era o 
femeie. lar eu v-am adus aici plicul în care... 

— Lasă-mă în pace, omule! se zbate ceva în glasul 
chinuit al lui Ioniță. Lasă-mă, pentru Dumnezeu, în pace! 
Te rog, omenește, creștinește! Lasă-mă! Știu ce o să-mi 
spui, știu foarte bine! Că am fost intimidat, că sunt laș, că 
fac jocul unor nemernici mai mari, care stau, probabil, în 
spatele nenorociţilor ăia trei! Că asta îi va învăţa „că se 
poate” și la noi! Că e posibil să fie atacați, maltrataţi alți 
procurori sau rude ale lor! Știu! Dar nici eu nu mai pot, 
Dane! Înţelegi? Mi-a ajuns! 

— E posibil să aveţi dreptate în privinţa gunoaielor! o 
iau și eu foarte rar, cam pe tonul cu care începuse Ioniţă. E 
foarte posibil și să nu fiu deloc un bun creștin - care ar 
trebui să ierte. Dar eu nu pot să uit când ne-a făcut ridicoli 
Lucrețiu Armășilă - învăţat de avocaţi, sigur, și cu martori 
mincinoși - în fața unei săli de judecată. Că mulţimea aia 
din sală a priceput atunci „cum merg lucrurile în justiţie”. 
Au spus și altora „cum a fost la proces”. Altora care știau 
bine ce canalie e Lucrețiu Armășilă. Și-au învăţat toţi să 
tacă. Să se supună. În fața unor scârbe ca Lucrețiu! Unui 
ucigaș. Că înșiră lulia și numele unor femei omorâte de 
Lucrețiu, când făcea chiuretaje clandestine, înnebunit să ia 
bani! Nu s-a putut dovedi niciodată nimic. lar acum, când 

avem în mână... 

— Ia spune-mi, te ţii de creștin? zice deodată Ioniţă. 

— Botezat ortodox. N-am priceput însă niciodată de ce 
se vorbește atât de mult despre „dacă îţi dă cineva o 
palmă, întoarce și obrazul celălalt”! și atât de puţin despre 
faptul că Isus a intrat în templu cu biciul! Şi L-a folosit! 

— Te-ai gândit vreodată să te faci avocat? mai e curios 
procurorul. 

— Nici măcar în coșmarurile mele. Scuze! Aud că vreţi 
să vă faceţi avocat. 

— Lasă-mi dracului dosarul! zice Ioniță. Dumnezeu să 
mă ierte, dar, dacă și acum îl scăpăm pe Lucrețiu... cred 
că-l omor cu mâna mea. 

Mă întorc la sediu, unde, în „biroul mare” îl găsesc pe 
Niciu. Îi spun că acum îl cred pe Gaby Ene „pregătit 
sufletește” pentru a trece la întrebările care ne interesează 
pe noi. 

— Dom'ne comisar... deja am trecut. Că buboiul era 
copt, l-am spart. Și cred că am făcut bine. Gaby era pândit 
de un acces: se droghează mai mult ca sigur și... începuse 
să se bâlbâie rău. Când i-am pus în faţă poza cu el, „popa” 
și „mascaţii”, „a vărsat tot”. 

— Ar fi trebuit să aștepți sosirea procurorului și 
avocatului. 

— O să recunoască și în faţa ălora. L-am lăsat pe Crișan 
acolo, în orice caz. l-am zis, dacă se împotmolește, să mă 
sune. Nu m-a sunat. Procurorul și-a dat seama imediat cu 
cine are de-a face. Până și avocatul, cel adus de mămica 
grijulie - am impresia că era scârbit de asemenea client. 

— Avem, așadar, numele celor care au jucat scena cu 
transbordarea heroinei? 

— Numai al celui care a jucat rolul părintelui. Fost 
seminarist, dat afară pentru niscai porcării. Era în Bacău, 
cu Gaby, când a primit un telefon. L-a luat și pe Gaby cu el, 
au jucat comedia, și-au primit banii promiși. Au plecat spre 
București și ei, după numai o oră de la plecarea mascaților, 

șefului nostru și echipelor de televiziune. 

— Fostul seminarist e bucureștean sau băcăuan? 

— Gaby spune că are câte o locuinţă și-aici, și la Bacău. 
Pare un tip de escroc „popa” și e, bănuiesc, homosexual, ca 
și Gaby. N-am intrat în amănunte, că n-am avut când. 

— Lil unde e? 

— M-a bombănit că „iar nu-i lăsăm vreme să facă ce-ar 
trebui”, dar... ea s-a oferit să-l caute pe „seminaristul” ăla, 
pe la evidenţă, pe la cei ce se ocupă de prostituţia 
masculină... 

— O să-l găsească. Tipul pare să aibă simţul umorului! 
zic eu, amintindu-mi de servieta diplomat în care Șeful și 
Banu sperau să găsească dolari sau diamante rusești și 
unde se aflau doar un salam și două pâinici rotunde. 

— Prost e, meditează Niciu, că s-ar putea să nu știe prea 
multe, la fel ca dobitocul de Gaby. Ei par să fi fost tocmiţi 
doar pe post de clovni. 

— Dar cineva le-a dat telefon! 

— Mda! „Popa” ar putea zice însă că i-a telefonat „un 
amic bun de farse”, despre care „știe doar că îl cheamă 
Lică sau Nelu, pe care l-a cunoscut la o berică”! mai 
cobește Niciu. Ăilalţi doi sunt importanţi! Cei care au venit 
cu mașina schimbată, de la Pitești. 

— Dacă Liliana găsește ceva cu care să-l agățăm, îl 
aduceţi aici pe „părintele”. În general, cu escrocii care au 
simţul umorului te poţi înțelege. Trageti de el cât se poate! 
Eu plec să văd ce facem cu Paul, fir-ar să fie! 

— Aveţi grijă cu ăla! mă previne Niciu. Mai știu vreo doi 
plecaţi de la noi, acum șomeri, care s-au schimbat complet. 

— În ce fel? 

— I-a înrăit mizeria! Lipsa de activitate. Au luat-o pe 
băutură, s-au ticăloșit, s-au prostit, nu mai poţi avea 
încredere în nimic din ce spun. Poate ar fi mai bine să vin 
și eu? 

— Îţi mulţumesc, Niciule, dar... nu știu, în primul rând, 
dacă dau de Paul. Rămâi pe aici, dacă ceva nu mi se pare 

în ordine, te chem. 

Un sfert de oră mai târziu sunt la poarta unei case vechi, 
dar bine întreţinute. Am făcut cândva în casa asta un chef 
strașnic. Paul Petre fusese „avansat la excepţional” atunci. 

Sun. Îmi deschide Maria, nevastă-sa, care constat că a 
îmbătrânit. A albit aproape complet. Din femeia foarte 
frumoasă care era au rămas doar trăsăturile regulate, 
acum asprite. O rog să-mi acorde câteva minute. Maria nu 
spune nimic, îmi face loc să intru. Întreb de copii, aflu că 
sunt la liceu. 

— Despre Paul nu știu nimic, întâmpină Maria discuţia 
pe care o simte neplăcută. Și nu știu cum ai putea da de el. 
Acum o lună a venit, mi-a lăsat niște bani, a plecat grăbit, 
înainte mai dădea telefon; mai rămânea o zi, două; când 
apărea... din senin, așa. 

— De cât timp...? 

— De vreo trei luni. Cred că și-a găsit pe una mai tânără! 
zice plat Maria, liniștea asta aparentă mă face să cred că 
nu o asemenea presupunere o sperie de fapt, știe sau 
bănuiește ea ceva. Dar... e nevastă de poliţist. Sau, mă rog, 
de fost polițist. N-o să-mi spună nimic. 

— Maria, e ceva important. Poate foarte important. 
Trebuie să vorbesc cu Paul neapărat. 

— Am să-i spun. Când vine sau dă telefon. 

— Sigur, nu știi nici o modalitate de-a da de el? 

— Sigur. 

Of, Doamne! Eu timp n-am. Așa că scot din buzunar 
telemobilul pe care mi l-a dat Nuță, apăs cum m-a învăţat 
el, pe burtica invenţiei mult perfecţionate a domnului Bell 
și aud, spre surprinderea mea, vocea lui Paul. 

— Da. 

— Sunt la tine acasă. Aș vrea să vorbim neapărat azi. 

— Dan? 

— Da. Când, unde ne putem vedea?... Paule! Să nu-mi 
închizi telefonul! N-am nici un chef să-și percheziționez 
casa, dar, dacă mă obligi, o voi face! 

Pauză. Apoi vocea lui Paul: 

— Dă-mi-o pe Maria la telefon! 

Îi întind Mariei telemobilul, vorbesc ei ceva, Maria 
merge și se uită în stradă, într-o parte, în cealaltă, zice 
„nimic”, îmi restituie celularul. Îl iau, spun: 

— Nu îţi întind curse, vreau să vorbim neoficial. 

— Pe cuvântul tău? 

— Pe cuvântul meu. 

— Sper că nu te-ai făcut o jigodie ca alţii! oftează Paul. 
Vino la casa domnului profesor! 

Casa pe care o prădaseră Nuță și Gică, înainte de a fi la 
rândul lor prădaţi?! 

— Ce să căutăm acolo?! 

— Păi, râde Paul, avem o sesizare că s-ar fi făcut o 
spargere, nu? Ştii adresa, da? 

— Strada am reţinut-o, numărul... 

— Doisprezece bis! Sună o dată scurt, o dată lung, iar 
scurt. Te-aștept, jumătate de oră, încheie Paul și închide. 

Eh! Ăsta e Paul. „Cam zărghit” de când îl știu! 

Un sfert de ceas după această discuţie, opresc mașina în 
faţa unei case vechi, stil brâncovenesc sau aproape, cu o 
grădină frumoasă, presupun, vara. Mult mai mare decât 
grădiniţa din faţa casei lui Paul. Se văd tufe de trandafiri, o 
alee, pe care o parcurg. Ocolesc puţin, că ușa e pe partea 
laterală a casei. Sun, Paul deschide, îmi face semn să intru. 

— Cred că ești nebun, constat eu. Proprietarul, dacă... 

— Proprietarul e la băi, cu familionul! Vine peste o 
săptămână, informaţie de la turnătorul tău, Nuță. 

— Nu-i turnătorul... 

— Atunci de unde ai celularul ăla? 

— L-ai îngrozit. A venit să se plângă că se simte, bietul 
hoţ, în nesiguranţă! 

— Mama lui! mârâie Paul. Dar nu cred c-ai venit pân- 
aici, ca să analizăm „speţa” aia! Ce vrei? 

— Cu Nuţă totuși... 

— Fii liniștit, n-o să-mi murdăresc labele cu un jeg! 

Spune ce vrei, am timp foarte puţin! 

— Unde e Julieta!? 

— Julietta! mă corectează Paul. De unde știi? 

— Cinstit vorbind, „am mers la plezneală”. Am bănuit 
din descrierea vecinei; când ai luat-o pe tipă, descriere 
făcută lui Simescu. Trebuie să recunoști că suntem buni 
amândoi, râd eu. Ce mă nedumerea era combinaţia 
nefirească. Un hoţ care pradă hoţi și un răpitor într-o 
„afacere mare”. Nu-i ciudat? 

— Simescu știe de mine? 

— Nu cred. N-am vorbit de tine, în orice caz. E acum la 
Brașov, cercetează presupusa moarte a Iuliei sau a 
Juliettei: Unde-i fata? 

— „Fata”! pufnește Paul. Ce ai tu cu cazul ăsta? 

— Ordin expres al Șefului meu! Dar ţie ce ţi-a venit s-o 
confiști pe fiica lui Armășilă?! 

— Sunt în lipsă de fonduri. Am nevoie de bani mulţi. 

— Pentru ce?! întreb sincer nedumerit. 

— Nu te băga, te depășește! 

— Ai înnebunit chiar de tot?! Ce dracu’ faci? 

— Nu te băga, te depășește! repetă Paul. „Fata” e în 
siguranţă, vie și ne... vătămată, o să apară ea, la timpul 
stabilit. Asta, sigur, este o simplă presupunere a mea. O 
intuiție! râde el. 

— Paule, te-ai tâmpit?! Răpire și seches... 

— Fii, dom'ne, serios! zice Paul. Singură a fugit de 
acasă! Avea ea alt joc pregătit, pricepi? Eu doar am salvat- 
o, într-un moment neplăcut, de un băiat rău, rău de tot, 
care trișa urât! Și Julietta trișează. Așa cum trișează toţi, 
de fapt. Ia hai să vorbim noi mai bine despre lucruri 
serioase! propune Paul. Cum ar fi despre heroină. 

— Care heroină? 

— Aia pe care șeful tău a ratat s-o captureze ca un gâgă! 
Cum poţi să fi atât de bou și să-l suporţi pe imbecilul ăla? 

— Şi ce-ai vrea să fac? 

Paul ezită, mă privește, constată: 

— Nu ești încă suficient de copt! Să vorbim despre 
heroină, da? 

— Ştii unde sunt cele 200 de kilograme?! 

— În întregime nu! Că „s-a mai vărsat” ceva pe parcurs. 
Dar nu prea mult. Facem o afacere? 

— Sigur. Imi spui unde e heroina. 

— Şi eu cu ce mă aleg?! se miră Paul. 

— Ascultă-mă bine, Paule! Ai luat-o pe-o cărare care nu 
duce decât la ocnă! Ori la moarte, adu-ţi aminte de Ioșca! 
Și ar trebui să te gândești la nevastă-ta și la copii. Spune- 
mi unde e heroina și aranjez eu cu... 

— Minunată idee! Și? După aia? Imi propui ce? Să mă 
reintegrez în rândurile „apărătorilor legii”?! Poate alături 
de tine, sub comanda șefului tău, cel isteţ, bun și drept? 

— Nu exagera acum! Nu sunt toţi șefii... 

— Şi dacă nu sunt, ce fac? Ce pot să facă, mă? Fostul 
meu șef de la economic nu era un tâmpit, de acord. Era și 
foarte cinstit, caz rar! Ştii unde-i acum? La balamuc! Și ăia 
care l-au înnebunit, zburdă ca niște mielușei! Sub nasul 
justiţiei, își fac afacerile mai departe, își îngrașă conturile 
în băncile străine! 

— Ascultă, Paule! 

_ — Nu, dragul meu, te-am ascultat! Acum ascultă-mă tu! 
Inainte să vin la voi de la economic, în alea câteva luni cât 
am mai stat în poliţie, am avut o discuţie cu un hoț mare de 
tot. Il prinsesem. Cu probe. Mi-a zis că „mă îmbracă în 
dolari din cap până în picioare”, dacă-l las în pace. Nu l-am 
lăsat. Instanţa l-a pus în libertate! „S-au pierdut probele” 
auzi?! Ce să mă mir? Că, știi și tu, la lași s-au pierdut 120 
dosare penale! S-au pierdut și gata! A mai cârâit cineva pe- 
un post de televiziune, după vreun an, dar... a tăcut și-ăla! 
S-au pierdut! Cruce! 

— Vrei deci acum să te îmbraci în dolari? 

— Păi, m-a și îmbrăcat! Ala! Mă angajasem, după ce-am 
plecat de la voi, la două firme. Pe care le-a cumpărat scurt, 
pe amândouă, tipul de care-ţi spuneam. M-a chemat la el în 

birou și mi-a propus ceva din nou. Am refuzat iar. M-a 
pocnit pe la spate, eu eram pe-un fotoliu, m-a pocnit în cap 
unul, nu știu nici azi cine și cu ce. S-a trezit nevastă-mea 
cu mine într-un sicriu, la ușă, de era să facă infarct. Eu 
eram în sicriu, încă leșinat, muiat tot în whisky, îmbrăcat 
în hârtii de un dolar de sus până jos! Ce era să fac eu, 
Dane? Să-l dau în judecată? 

— Şi ce vrei să faci acum? 

— Eh! zice Paul, potolit subit. Eu vreau să-ţi ofer 
heroina. Pe tavă! O primești? 


* * 


— Ştii să-ţi ţii gura, Frank? 

— Hm! rânji Frank. Și când m-au torturat tailandezii! Și 
nu știți cum a fost acolo, domnișoară! Că eram tot cu 
domnul Hary, tot pentru „afaceri“; dar eu am... 

— În ţara asta ai mai fost? 

— Aici nu! recunoscu parcă cu regret alsacianul. 

— Hary a mai fost. Am mers azi să caut o vilă. Ne-a zis 
că e mai bine să ne mutăm. 

— Știu, domnișoară. 

— Am vorbit cu o femeie de la care Hary a mai închiriat 
o vilă, acum doi ani. 

— Ne mutăm atunci acolo! 

— Nu. Că femeia nu a fost de acord. Nici nu a vrut să 
mai audă de Hary. Părea foarte speriată. Deși se pare că îi 
plătise foarte bine; asta a recunoscut. 

— Îi plătise foarte bine?! nu pricepu Frank. 

— Eşti sigur că știi să-ţi ţii gura, Frank? 

— ...E cam de rău, așa-i? simţi ceva alsacianul. 

— Nu știu. S-ar putea să mă fi minţit femeia aia, deși... 
nu văd de ce ar fi făcut-o! 

— Eraţi cu domnul Hary atunci? 

— În primele zile, da. Eu i-am închiriat vila; dar am 

plecat. A rămas cu Otto și cu încă trei, pe care... cred că îi 
cunoștea de mult. De-asta mi se pare... Chiar nu îmi vine 
să cred... 

— Ce, domnișoară? își mută automatul de pe un umăr pe 
altul alsacianul. 

— Frank, eu... Nici n-am bănuit. Fapt e că i-am așteptat 
să se întoarcă, pe toți cinci la aeroport, în Austria era asta, 
dar... Mi-e teamă, Frank! Mi-e teamă că femeia aceea n-a 
minţit. Că de întors... după ce își terminaseră treburile pe- 
aici... nu s-au mai întors decât Hary și Otto. 


* 
* * 


— Șefu, am pierdut heroina! anunţă spășit Bebe. 

— Ce, mă?! Ce-ai spus? o luă încetișor „Lordul”, dar 
începu să urce tonul tot mai mult: Asta e tot ce ai putut să 
afli?! Pentru asta l-ai deznodat pe nenorocitul ăla în bătăi?! 
Ca să-mi spui „că am pierdut heroina”?! Și eu de unde scot 
acum niște milioane de dolari, idiotule?! Să le dau ălora - 
lui Armășilă mai ales - de unde, mă? 

— Sefu, a fost cu vânzare. 

— Atâta știi să spui! Că „a fost cu vânzare”. Care 
vânzare? Nevasta ăluia din Pitești? 

— Mai încoace, șefu, la noi, aici, a fost cu vânzare. Că 
luasem noi urma lui „Comando” ăla. Il găsisem și avea 
heroina încă la el. 

— Şi-aţi scăpat-o iar? 

— Nu eu, oamenii lui „Irlandezul” l-au găsit, și s-au dus 
la el trei, îl încolţiseră! L-au pus jos, zic ei, legat! Ce mai 
poveste! Dacă mi-l aduceau aici, scoteam eu din el și... 

— A! Dacă ţi-l aduceau aici! Dar el „s-a făcut nevăzut 
dintr-o dată”! Hai spune-mi-o și pe asta! 

— Păi, cam așa a fost, șefu! Că avea, probabil, un 
complice „Comando” ăla. Eu așa crez. De care ăia trei 
bașbuzuci de-i trimisese „Irlandezul” nu știau. A apărut 

ăla, complicele; cineva îl anunţase, pe semne; și i-a pus pe- 
ăia trei jos; că i-a luat prin surpriză! 

— „Prin surpriză”, ai?! Și crezi că „lrlandezul”, din 
beciul unde-l ţii tu, l-a anunţat pe complice! 

— Nu „Irlandezul”, unul din ăia trei eu crez că era blat 
cu complicele. Și ne dădu acușica telefon, că vrea să 
negocieze cu matale. 

— Ce să negocieze? 

— Preţul heroinei. V-a trimis „cadou”, un pachet cu 
heroină, șefu. Cică, dacă vreţi să faceţi afacerea, lasă la 
preţ. 

— „Lasă la preţ”?! 

— Dacă-i puneţi într-un cont o sură de mii de parai. Dacă 
nu, zice că nu se supără. 

X. LA CASA DIN VIS 


Când intru din nou în biroul procurorului, sper să găsesc 
mandatul gata. Ioniță, între două teancuri de hârţoage, 
atacă scurt, nervos: 

— Vreau și restul informaţiilor privitoare la Armășilă! 

— Dosarul a rămas la dumneavoastră. 

— Lasă-l pe-ăsta! bate cu palma Ioniță în unul din 
teancurile de pe birou. Adu și „rezervele”! Știu că mai ai! 
Relaţiile lui Lucrețiu cu avocaţii care i-au scos din pușcărie 
pe Niky și pe Zizi Oreanu! Vreau să facem un dosar beton! 
Apropo de avocaţi, am vorbit ieri cu unul din ăia trei. l-am 
spus și de tablouri. 

— Vă mulţumesc. Am să trimit imediat dosarul. Și... mai 
am aici ceva, vă las să citiţi! spun și îi pun pe birou o 
hârtie, o pagină, scrisă de mine în urmă cu un sfert de 
ceas. 

Reajung la sediu, îi dau lui Niciu dosarul cu „rezervele”, 
îl rog să le ducă lui Ioniţă. Intreb: 

— Mașina serviciului mai există? 

— Da, dar fără benzină! Că „nu sunt bani”, zice Niciu. 

— la-o pe-a mea! Uite cheile! Cu Paul am vorbit. Nu a 
devenit o jigodie. Dar... situaţia e mai complicată. 

Niciu iese, că sunase telefonul. Ridic receptorul și aud o 
voce parcă gâfâită: 

— Domnul Dan Vasiliu? 

— Da. 

— Notarul sunt. Cel ce v-a adus plicul. L-aţi deschis? 

— ...De ce? tresar eu. 

— Domnule Vasiliu, s-a comis o confuzie groaznică. V-aș 

fi recunoscător... dacă mi-aţi restitui plicul. 

Să însemne asta că Iulia e în viaţă? li telefonase Iulia? 
Aflase notarul, în alt fel, că nu murise Iulia Armășilă? Şi- 
atunci? În mașină cine arsese?! 

— ...Îmi pare rău, domnule notar, dar... nu văd de ce v- 
aș restitui acel plic. 

— Ah, Dumnezeule! Pentru că... pentru că am greșit. Şi 
tâmpiţii ăia de la televiziune și de la două ziare au greșit, 
m-am luat după ei și... Era specificaţia aceea expresă a 
Iuliei Armășilă ca „în 24 de ore”... M-am gândit să nu... să 
nu întinez memoria... ultima dorinţă a clientei mele... 

Ei, auzi, drăguţul de el! „Să nu întineze memoria” Iuliei! 
Domnul notar îmi vorbește în continuare, încercând să mă 
convingă, îmi vorbește repede, îngrozit de perspectiva 
neîncasării „pentru fundaţie”, sigur, a averii considerabile, 
adunată de lulia - inclusiv prin „semănarea cancerului”, 
cum zicea Wanda. 

— De aceea, v-aș ruga mult, domnule Vasiliu, să-mi 
restituiți plicul acela, în care... 

— Regret, l-am deschis. Plicul e la procuror deja. 

— La care procuror? vrea să știe notarul. 

— Asta nu vă interesează. 

— Dar... clienta mea nu a murit... 

— Ei, cum? De unde știți? 

— Asta nu are importanţă! Dar rezultă că nu aveţi 
dreptul să citiți ce era acolo! mă ia altfel acum notarul, 
înfierbântat de ideea că-i va scăpa averea Iuliei. 

— Stimate domnule notar! Pe plicul pe care 
dumneavoastră mi l-aţi dat scria clar că trebuie să mi-l 
înmânaţi numai după decesul clientei dumneavoastră. Da 
sau nu? 

— Da, dar... 

— Nu mai încape nici un „dar”. Că nu aţi îndeplinit 
condiţia. Aţi ratat afacerea și cu asta basta! Consolaţi-vă 
cu ideea că aţi contribuit la înfăptuirea dreptății! Sunteţi 
jurist, sunt sigur că vă bucuraţi nespus de mult! închei eu, 

închid, formez numărul lui Ioniță și îl previn că notarul 
umblă să-și recapete plicul. 

— I-ai spus că-i la mine plicul? 

— Nu, dar poate presupune... ori afla. 

— Lasă-l să presupună! În câteva ore vei avea mandatul. 
Reţinere și percheziţie domiciliară. Am citit și hârtiuța aia, 
propunerea de verificare. Sunt de acord, în principiu, dar 
trebuie și acolo pregătită acţiunea. 

Nu închid bine telefonul, că mă trezesc în birou cu 
Liliana. Mă informează că „l-a adus pe taica părintele”. 

— Pe cine?! De ce? 

— Fii calm, că am de ce. Tipul e în evidenţă la proxeneţi, 
dar... Apare și o escrocherie recentă. Progresează și-ăsta! 
Că escrocarea s-a lăsat cu sinuciderea unui bătrân. Dar nu 
există plângere. Vecinii care l-au îngropat pe bătrân spun 
că să-l lăsăm pe „popă” în grija lui Dumnezeu. Ei, bine, eu 
nu vreau să-l las. 

— Începi să te simţi Dumnezeu, Lil? 

— Păi, dacă Dumnezeu văd că doarme - Doamne, iartă- 
mă! Lasă-mă să-l împachetez eu pe „popă”! Că pe tine te 
așteaptă domnul avocat. 

— Ce avocat? 

— Nea Florică, zâmbește Lil. L-am văzut jos, când 
veneam cu „popa”. Am trimis-o pe Ileana să-l conducă în 
biroul șefului nostru drag, „să-i facă o cafea și puţină 
conversaţie” până vii tu. 

— Bine. Ocupă-te de „popă” atunci! 

Pe Nea Florică îl găsesc patrulând prin biroul șefului 
meu. Nu cred că e nervos din cauza cafelei oferite de 
Ileana, care Ileană cred că zice „bogdaproste” c-am apărut 
și ne lasă singuri. 

Cel pe care toţi îl știu de „Nea Florică” e un avocat bun. 
Şi om de viaţă se zice c-ar fi. Scrie și poezii, epigrame. Bun 
cozeur și burlac convins; ca și mine. Dar plin de bani, nu ca 
mine. Debutează furtunos - nu ca „la bară”. Acolo o ia 
întotdeauna metodic, avocăţește, cu o voce egală, 


216 


monotonă - cred cu scopul de-a adormi completul de 
judecată - încă înainte de a intra „în fond”. 

— Domnule Vasiliu, eu vă stimez de mult! 

— Daaa?! mă mir eu, că fusese unul din apărătorii lui 
Lucrețiu Armășilă, când ne făcuse de râs în instanţă cu 
martorii pe care îi cumpăraseră, dar despre care spusese 
Nea Florică „la bară” că „se răzgândiseră, mustraţi de 
cuget”. 

— Chiar așa, domnule Vasiliu și... să vorbim pe șleau! Eu 
unul nu am chef să predau Codul penal în pușcărie! 

— Păcat! Educaţia juridică ar fi... 

— Ia lăsaţi-i pe-ăia cu „educaţia juridică”, domnule, că 
unii din ei știu legile, mai ales pe-astea noi, mai bine decât 
mine! Altul s-a certat cu mine că nu pricep „rolul virgulei 
în Codul penal”! 

— Mi se pare un subiect interesant! 

— Da, dar eu nu vreau să duc controverse de-astea la 
pârnaie! Nici să-mi pierd dreptul de a profesa. Imbecilii ăia 
doi de colegi ai mei nu își dau seama în ce troacă au intrat! 
Foști colegi, că eu m-am despărțit de ei, gata! Le-am spus: 
Pân-aici, stimabililor, eu cobor din trenul ăsta, cât mai e 
timp! Până nu se-mpute „bisnisu” de tot! 

Remarc în sinea mea că nu zice nimic de tablouri. Mai 
remarc limbajul colorat - eh, un poet e un poet, nu? - dar și 
amestecul de metafore. Că stau și eu, ca neiniţiatul, și mă 
întreb: într-o troacă erau? Sau în tren? Dar „se-mpute 
bisnisul” îmi place! 

Nea Florică își continuă expunerea colorată, plină de 
invective la adresa foștilor parteneri de afacere: 

— Vor să-l scoată pe Nae Orâtu, zis „Frumosu”, 
condamnat pentru dublă omucidere dovedită indubitabil! 
Având ca argument doar că „au primit banii înainte și nu 
vor să piardă încrederea clientului”. 

— Clientul fiind Jan-„Chelu”, fratele lui „Frumosu”. 

— Nu cred, domnule Vasiliu. Clientul e o persoană pe 
care nu o cunosc, ei au tratat cu acea persoană. Vă jur că 

nu o cunosc! spune Nea Florică și - culmea! - pare sincer. 
„Frumosu” și „Brișcă” vor fi scoși, cred ei, pe „eroare 
judiciară”. Că va apărea un nenorocit canceros - i s-a 
garantat „asigurarea pe viață a familiei” - care „va 
recunoaște” uciderea victimelor. 

— Şi victimele lui „Frumosu” și ale lui „Brișcă”! 

— Da, domnule Vasiliu. Le-am spus că sunt idioţi, că 
bate la ochi de la o poștă! Dar mi-au zis că nu contează. Că 
au aranjat deja cu cine trebuie. In sfârșit, nu au șansă de 
reușită. I-a explicat și domnul procuror Ioniță unuia din cei 
doi foști parteneri ai mei că „deschid Cutia Pandorei”, că 
se vor compromite prostește, mai ales dacă se apucă să-i 
pună pe foștii pușcăriași să vă cheme în instanţă pe 
dumneavoastră, pentru „însușire de bunuri și abuz”. 

— S-ar părea că aveţi încredere în mine! Păi, cum? Că în 
instanţă ziceați altceva. 

— Ei, aia era în instanţă! Și... Eu am văzut dosarele; știu 
că are Ioniță dreptate. 

Încă nimic despre tablouri. De ce oare? 

— Sunt tineri și proști! menţionează Nea Florică. 

Na, că avem și un conflict între generaţii! 

— Cum „sunt tineri și proști”?! mă mir eu. Aș înţelege să 
fie tineri și dornici să apere dreptatea. Să apere, fără bani, 
niște nedreptăţiţi! 

— Ei, hai să fim serioși, domnule Vasiliu! Că am muri de 
foame toţi avocaţii! Jalea e că mulţi din ăștia care-au ieșit 
de curând din facultăţi, nu știu carte! Şi nici nu vor să 
înveţe. Dar au învăţat, ai dracului, la repezeală, toate 
culisele! Toate sforile cum se trag, la cine trebuie să 
meargă, cât să dea și cum! De câștigă nătărăii în cauze pe 
care eu... le credeam pierdute. Dar cu ce vor să facă ei 
acum n-o să le meargă! Că, dacă încearcă, nu vor reuși 
decât să se facă de rahat. Și dacă mă implică în porcăria 
aia, e suficient două telefoane să dau și... sunt terminati. 
Nu de Coana Justiţia! Altfel îi pot isprăvi pe foștii mei 
parteneri! Şi ei știu că pot. 

Telefoane?! Cum s-o fi făcând că telefoanele din biroul 
șefului meu tac atât de cuminţi?! Că de obicei, nu tac 
deloc. Mă uit la ele și... descopăr ceva. Unul din cele trei 
aparate e pus între două mici teancuri de cărţi de pe birou. 
Iar receptorul e așezat pe aceste cărți. Nu în furcă. 

Nea Florică, înfuriat, pledează mai departe, eu ies din 
birou și surprind, în camera alăturată, o scenă interesantă. 
Lenuta, secretara șefului meu, a ridicat două receptoare și 
le-a pus lângă aparate - ca să n-o deranjeze cumva vreun 
apel. Al treilea îl ţine strâns lipit de ureche. Cu o mână. Cu 
cealaltă acoperă receptorul, căci îi transmite ce aude lui 
Banu. Banu mă vede, îi face semn. Lenuţa dă să pună 
receptorul în furcă, dar eu i-l iau din mână și îl aud pe Nea 
Florică întrebând nedumerit: „Dar unde ești, domnule? Mă 
lași să vorbesc singur!?” Verific și celelalte receptoare. 
Nici o convorbire întreruptă. Le pun în furcile lor pe toate, 
îi spun lui Banu: „În biroul meu!”, aştept să iasă, mă întorc 
spre Nea Florică, apărut în ușă. 

— Mă gândeam că poate mai doriţi o cafea! 

— A, nu. Am să plec chiar acum, că merg la tribunal. 

Îl conduc spre ieșirea din sediu, timp în care mă 
interesez curios: 

— Chiar nu mai aveţi încredere în Justiţie? 

— În Justiţie?! Apăi... vorba lui taică-meu - Dumnezeu să- 
l ierte! - că a murit anul trecut. El spunea: „Coana Justiţia 
asta n-a dus-o prea bine cu sănătatea niciodată. Dar la noi 
a intrat în comă în '89. Când s-a făcut circul ăla de proces, 
cu execuţie imediată, în ziua de Crăciun!” 'Taică-meu 
fusese tot avocat; și legionar, domnule Vasiliu. Mai fusese 
și la Canal! Nu se poate spune că-i iubea pe comuniști. Dar 
avea dreptate. Tonul pentru cum trebuia să fie noua 
justiţie, atunci s-a dat. 

Mai schimbăm câteva fraze fără importanţă. Când 
ajungem aproape de poartă, Nea Florică pare să-și 
amintească subit: 

— De tablourile alea substituite mai știți ceva? Credeţi 

că originalele ar putea fi recuperate? 

— Imposibil nu e, dar va fi foarte greu. Foștii 
dumneavoastră parteneri ce spun însă de păcăleală? 

— Ce spun? Ioniţă le-a făcut un serviciu, fără să vrea. Au 
vândut toate tablourile, domnule Vasiliu. Aseară. Au găsit 
urgent niște chilipirgii capsomani mai mari ca ei! l-au 
prostit cu certificatele de expertiză, la fel de false ca și 
tablourile, și au scăpat de ele! 

— Cui le-au vândut? 

— Eh! Unul din cumpărători ar fi Jan-„Chelu”. Celălalt... 
poate e mai bine să nu-l știți încă. Credeţi-mă, e mai bine. 

Când reajung în secretariat, o găsesc pe Lenuţa, roșie ca 
o sfeclă, vorbind de zor la telefon. Umblă încărcată cu 
bijuterii de aur; și „nu poartă două zile la rând aceleași 
bijuterii” - informaţie Liliana Manea, care mi-a spus și cum 
își făcea rost de bijuterii Lenuţa. Era combinată cu 
partenerul soţului. 

— Cum îi mai merg afacerile soțului? întreb eu pe un ton 
de salon. 

Lenuţa a pus receptorul în furcă, mă privește, se ridică 
în picioare, spune încet: 

— Ce vreţi, de fapt? 

— Să vorbesc cu bărbat-tu ceva. Să-i arăt și niște 
fotografii, o casetă, o chitanţă de plată la un motel, fleacuri 
de-astea! zic eu - știu și că omul de afaceri e gelos foc. 

— Ce vreţi, de fapt? repetă Lenuţa, ceva mai apăsat. 

— Demisia. 

— Să-mi dau demisia?! Eu? Pentru că... am tras olecuţă 
cu urechea?! Și de ce? Că nici n-a zis mare scofală Nea 
Florică ăla, nici dumneavoastră! Banu mă tot întreba „ce 
spun, ce spun?” eu... 

— Pentru ce ai recunoscut acum, zic eu - scoțând ca din 
întâmplare, din buzunarul de la piept al hainei, 
reportofonul Juliettei - îmi faci raport. Cum ai regizat 
scena, de câte ori ai mai folosit trucul. Aștept hârtiile 
amândouă! Jumătate de oră aștept, în biroul meu. 

Şi ies, furios - pe mine furios, am ajuns să mă războiesc 
cu Lenuţa! Dar-ar toţi dracii! Și mai trebuie să mă 
războiesc și cu Banu! _ 

Îl găsesc în biroul meu, scriind de zor. Îmi întinde 
raportul. Dar e numai cel cu Brăila. Motivează că „i s-a 
stricat mașina”. 

— Eu credeam că scrii altul! 

— Domnule comisar! Abia intrasem; Lenuţa mi-a spus 
doar... 

— Minti! Nu abia intraseși în secretariat, îl opresc eu 
scoțând iarăși reportofonul ăsta bun, care nu a înregistrat 
nimic, dar... 

— Ei, poate intrasem de vreo cinci minute! 

— Scrie asta! Acum. Ce ţi-a zis că a auzit Lenuta. 

Mai cârâie Banu, dar, până la urmă, scrie raportul. 

Peste câteva zile aveam să-mi dau seama că exigenţa 
asta aproape bizară, poate pedantă, a fost foarte bună și să 
mă întreb atunci ce-mi venise acum? 

Îl expediez pe Banu, trimițându-l să vorbească măcar la 
telefon cu Brăila și Tulcea, să încerce să afle ce-i cerusem 
despre Tina. După care iar mă trezesc în birou cu Lil, 
înfuriată și ea. 

— E o mare șulfa avortonul ăsta de popă! Dar de știut, 
nu știe mare lucru. Pe scurt, tot ce-am aflat e că unul din 
cei doi care au venit cu mașina de la Deva, cel care i-a dat 
telefon să joace comedia cu geanta în care erau două pâini 
şi-un cârnat e fiul lui Jan-„Chelu”. Atât, restul sunt palavre. 

— Păi, nu-i puţin. 

— Da, dar javra asta de fost seminarist o să scape. Că nu 
sunt plângeri împotriva lui. 

— Vorbește cu cei care se ocupă de escroci ori de 
proxeneţi. Spune-le și că a folosit un pașaport fals și o 
mașină furată! Să-l ia ei în primire! Eu plec să-i fac o vizită 
lui Jan-,„ Chelu”, peste... zece minute. 

Nu trebuie să mai aştept decât patru, Lenuţa vine, în 
mână cu două hârtii. Se uită la ele, se uită la mine. Zice 

rar: 

— Dacă vă spun cum vă pune coarne „Lil” cu Niciu... am 
putea uita asta? 

— Liliana nu-mi pune coarne, că nu-s nici soţul, nici 
amantul ei. Nu mă interesează viaţa intimă a 
subordonaţilor și nu-mi place să uit nimic. N-a mers! Dă-mi 
hârtiile! 

Le iau, le citesc, pe demisie scriu „De acord, motive 
întemeiate”, i-o restitui. 

— Să plece spre conducere! 

— Eu adică să...?! se miră Lenuta. 

— Până se aprobă, ești în serviciu. O înregistrezi și 
expediezi! 

Când ajung, 15 minute mai târziu, pe strada unde și-a 
făcut „noul bârlog” Jan-„Chelu”, sunt foarte curios. Strada 
o știu bine. Casa însă, vila „măricică” a lui Jan nu am 
văzut-o, decât atât cât se poate vedea peste gardul înalt. 
Oare cum o fi înăuntru? S-o potrivi cât de cât cu interiorul 
din vis?! 

Sun la poarta blindată. Asta-i ca în vis. Dar lipsește 
ceața! lar eu nu sunt cu șapca în mână, că nici nu am 
șapcă. Acum am să aud o voce hârâită în micul difuzor 
zăbrelit. 

Uite că nu aud însă nimic. Poarta se deschide singură. Și 
văd grăbindu-se să mă întâmpine - nu Popiuc, cu potăile lui 
fioroase - ci un bodyguard, probabil. Unul pe care nu-l 
cunosc, dar care mă cunoaște. Că nu trebuie să spun cine 
sunt, mă salută el respectuos și mă anunţă că „Nea Jan” 
mă așteaptă. M-au văzut printr-o cameră cu circuit închis, 
ascunsă undeva. I-au și raportat lui Jan... 

— E singur Jan sau are musafiri? 

— Singur, dom’ comisar. Că l-a chinuit o măsea, de două 
zile! 

Evident, visele astea sunt o prostie, îmi spun. Când intru 
însă în holul, dar mai ales în sufrageria mare a vilei... 
încremenesc. Pentru că... diferă foarte puţin de cea din vis! 

Camera lungă, fotoliile, măsuţele, scara interioară, vitraliul 
ca de biserică, toate sunt la locul lor... exact ca în vis! Ei, 
cum asta?! Dacă nu am fost niciodată aici! Dacă doctorul 
Tomescu spune că „fragmente de realitate etcetera... cum 
de am văzut în vis camera asta? 

Şi poftim că apare și Fane-,„Speriatu”. Care mă salută, 
mă anunţă și el că Nea Jan mă așteaptă. Urmează scena cu 
glasvadul care se trage într-o parte?! Și la masă... Jan, în 
centrul... 

Ba nu. Fane mă conduce într-o altă cameră. Lungă și 
asta, cu aspect de „birou de lucru” - mai mare decât biroul 
șefului meu, în orice caz. 

— Să trăiţi, domnu' Vasiliu! Nici nu știți ce bine îmi pare 
că aţi venit! mă primește amabil Jan. 

— Ai auzit cumva că scot măsele?! 

— Dumneavoastră?! Nu, dom comisar, că 
dumneavoastră lucraţi fen! râde Jan. Aţi văzut ce căsuță 
mi-am făcut? Vreţi să vă conduc, să v-arăt și camerele? Şi 
piscina, și tablourile, că am pus mâna ieri, dom'ne comisar, 
pe niște tablouri... Nu de-ălea cu „Răpirea din Serai”... 

— Poate altădată, Jane, că acum sunt grăbit. 

— Aoleu, iar pe grabă, dom’ comisar! Că Fane atunci de 
ce mai muncește? 

— Muncește? Fane? De când? mă uit eu în jur, dar Fane 
nu mai e nicăieri. 

— Păi, i-am spus eu să facă ce știe, să pună tot 
personalul la treabă, să pregătească o gustărică acolo, nu 
mare lucru, că... 

— Jane, am niște informaţii care au să-ţi cam taie pofta 
de mâncare. Ti-am zis că nu mă vâr în afacerile tale, dar să 
nu te prind cu droguri. Şi aflu... 

— V-au minţit ăia de v-au spus! Să dea... 

— Jane! Știu sigur. Şi-mi promiseseși. 

Jan se uită la mine, mă invită să stau într-un fotoliu, se 
așază și el. Se trage apoi încet de mustață și începe rar, 
parcă obosit: 


Li 

— Apăi... nu-i așa de ușor, domnu' Vasiliu. Că în 
negustorie dumneavoastră nu prea știți cum e! Trebuie să 
ţii pasul. Că altfel te-au ras concurenţii. Îţi iau clientela 
hoţii ăilalți de negustori. Și, dacă la barurile și la 
restaurantele lor găsesc mușterii... tot ce doresc... de! Se 
duc și ei... unde știu că găsesc. 

Trist e că are dreptate. Raziile prin baruri, dar mai ales 
prin restaurantele elegante sau cazinouri sunt rarităţi. Că, 
dacă mergi pe-acolo și dai de cine știe ce persoane, ori fii 
sau fiice de persoane importante... Sună telemobilele 
uneori, „să faci retragerea urgent” și când faci o razie în 
piaţă, la zarzavaturi! Dară-mi-te când ai avea neobrăzarea 
să faci o razie într-un restaurant select ori într-un cazinou, 
unde vin să mai spele un ban unii, să mai primească o mită 
alții... Să se mai distreze o Juliettă ori o nevastă a... cine 
știe cui. 

— Şi îţi mai strici, dom'ne comisar, și relaţiile! Cu ăi de- 
afară! Unii mari de tot. Că doar cocaina și heroina nu cresc 
prin brazii noștri, nu? Da' piaţa la noi e acuma! Ca și-o 
făcură. Și mai sunt și nepricopsiţii ăștia de tineri, unii chiar 
din familia mea. Nu prea mai pot să mă înţeleg cu ei, 
domnu' Vasiliu! mi se confesează Jan și pare sincer și-ăsta. 

— Ai probleme de familie? 

— Destule, dom'ne comisar. Cu Guţu mai ales. Că ăstuia 
i-a intrat în cap, nenorocitul, să facă repede avere. El să 
facă! Și face praf tot ce câștigă. Merge la ruletă și pierde 
ca un prost! Şi măcar nu pierde la cazinoul meu, dobitocul! 
se indignează Jan. Cel mai mic la fel! Că vrea să se însoare, 
deși are numai 17 ani, dom'ne comisar. Da' nu vrea să se- 
nsoare oricum, vrea casa lui, vilă, piscină cu valuri, altă 
piscină pentru căţel, auziţi! Că păgubitoarea aia de l-a- 
mbrobodit, prostu, nu vrea altfel! Eu i-am zis: „Ascultă, 
mă, nepricopsitule, de câte ori te spălași tu în viaţă, mă?” 
Că ăsta a ieșit, nu știu cum - mă-sa poate știe, Dumnezeu s- 
o ierte, c-a murit - dar a ieșit un nespălat, dom'ne comisar. 
Acu’ dumneavoastră mă știți! De când eram chelner am 

învăţat. Și le-am cerut tuturor oamenilor mei, le-am spus: 
„Ștaifu, bă”! Toţi sunt curaţi și bine-îmbrăcaţi, i-aţi văzut! 
Numai nepricopsitul ăsta mic nu se spală! Da’ vrea piscină 
cu valuri! 

— Şi? Cum ai rezolvat? râd eu, că-i știu pe părinţi. 

— L-am cârpit de nu s-a văzut. Și pe Guţu și pe Miţu i-am 
cârpit mai ieri. Dar nu știu cât oi mai putea, dom’ comisar! 
șoptește Jan. Că le-au intrat în cap porcăriile de le văd prin 
casetele lor de video, pe la Ti-vi! Numai cu ochii în alea 
stau. 

— Prost e, Jane, că s-a amestecat Guţu într-o afacere cu 
heroină. Erau într-o mașină vreo 200 kilograme, au 
schimbat-o la Pitești cu alta... 

— Nu se poate! N-a fost Guţu acolo! Că el a venit să-mi 
ceară... Adică... Nu, nu se poate! 

— Jane, mi s-a spus că el era în mașină. Întrebarea e: 
unde se află heroina acum? la cheamă-l încoace pe Guţu, 
că trebuie să știe! 

— Acum nu pot, că-i plecat la Timișoara, zice cu un aer 
mofluz Jan. Nu vă mint. Abia diseară vine. Mi-a zis că „are 
o afacere mare acolo, că ar fi o greșeală să pierdem 
chilipirul”. Da’ știți cum îl bat, când vine, dom’ comisar!? 
Măr îl bat, mama lui de... 

— Nu mă bag în afacerile de familie. Dar te previn, Jane! 
Dacă-l prind, ţi-l bag în pușcărie. Și de pomană ai să umbli 
după aia, cum umbli acum să-i scoţi pe „Frumosu” și pe 
„Brișcă”! 

— Dom'ne comisar! oftează Jan... A fost o prostie. 

— Jane, știi că nu îmi place să mă minţi! 

— Să vă spună Fane, dom’ comisar! Uite, să vă spună 
Fane cum a fost cu „Frumosu” și cu „Brișcă”! Zi, Fane! se 
întoarce el spre „Speriatu”, care a reapărut în cameră. 

— Gustărica e gata! preferă să zică Fane. 

— Las-o-ncolo de gustărică, mă! se zbârlește Jan. Zi cum 
a fost cu ăia, de ne-o răpiră pe „Ochelaristă”! Zi, pe bune, 
ca la spovedanie să zici, cu domnu' Hary, nu ascunde 

nimic! 

— Nu mă interesează cum v-au răpit-o pe „Ochelaristă”! 
Vreau să știu unde este heroina acum! 

— Asta nu știe nimeni, dom’ comisar! mărturisește spășit 
Fane. Că a fost cu lucrătură mare. 

— Ce „lucrătură”? 

— Erau trei șefi de bandă, preia spovedania Jan. 
„Lordul”, „Ducele” și „Dogaru”. 

— „Dogaru”? Cine-i ăla? 

— Domnul doctor Armășilă. Că dracu' l-a pus și pe-ăla! 
izbucnește Jan. S-a vârât în construcţii, el, doctor cu 
patalama. Mă rog, s-a vârât. A câștigat mai bine decât 
mine, ascultați ce vă spun! Învârteli mari, cu materiale, cu 
locuri de casă cumpărate, cu petrol, a scos dom’ doftor o 
grămadă de bani! Da' mai nou, a investit și-n prafuri. 

— Lucrețiu Armășilă?! În droguri?! 

— Da, dom'ne comisar. Lucra cu „Lordul”. Le-au mers 
un timp afacerile găitan! Până acum, de curând, când cu 
ălea 200 kilograme de heroină. Cineva a vârât strâmbe. A 
vândut pontul. Că... vă păcăliră pe dumneavoastră la 
Pitești, dar mașina aia adevărată, cu heroina... nu mai știe 
nimeni unde a ajuns. 

— N-o ști Guţu cumva? 

— Nu, dom'ne comisar. Nici „Lordul”, nici „Ducele”, nici 
Armășilă nu știu niciunul nimic. 

— Eşti sigur? întreb, să fiu eu sigur că Paul nu m-a 
minţit. 

— Sunt, că am și eu oamenii mei în găștile lor, na! Şi-mi 
spun că se bănuiesc toţi unii pe alţii. Caută marfa 
înnebuniţi. Dar heroina aia nicăieri! Și-au mai picat, tocmai 
acum, la graniță, două transporturi; au picat în mâna 
poliţiei de frontieră. Secetă mare! S-au dus și „rezervele”, 
se pierd clienţii, vă daţi seama ce-a ieșit! Haideţi mai bine 
să gustăm ceva, domne comisar! Bem o rusoaică, 
veritabilă! 

— Aș prefera un whisky scoţian veritabil. 

— Whisky scoţian?! Se miră Jan. Să vedem... 

— În contul celor zece lădițe pe care ai pus pariu. 

— Aoleu, fir-aș al dracului! Că știți mai... Ne-aţi lăsat - ca 
la anchetă, zău așa - să ne golim sacu! Dar știațţi și ce... 

— Bag seama că mai mult eu ţi-am dat informaţii, așa că 
rămâi dator! Ai grijă de Guţu! În privinţa tablourilor, zic să 
le mai verifici, înainte să mi le arăţi. 

— Nuu, că sunt cu expertize! Credeaţi că eu cumpăr... 

— Ia verifică și expertizele! Asta e deci încă o informaţie 
grasă pe care ţi-o dau, trece-o în cont! 

— Mă speriaţi, zău, dom'ne comisar! Că am dat o groază 
de bani. Și sunt luate de la oameni serioși. 

— Așa zicea și un pacient căruia îi spusese doctorul că 
are sifilis: „De unde, dom’ doctor, că m-am culcat numai cu 
o femeie serioasă, măritată!” 

Am trecut toţi trei în sufragerie, unde e o masă lungă, 
încărcată cu bunătăţi. 

Pe mine însă altceva mă uimește. Că sufrageria asta 
lungă, lambrisată, cu grinzi de stejar în plafon, cu masa 
mare și cu scaunele cu spătar înalt... seamănă uimitor de 
bine cu cea din vis! Ei, cum naiba?! Cum o să-mi explice 
științific doctorul Tomescu „potriveala”?! 

Înfulec două sandvișuri, că tot mi-era foame, Jan și-a pus 
„O Tusoaică” pe care o dă peste cap, își mai pune una, 
mănâncă ceva și el, dar e total fără chef. 

— S-au schimbat multe, dom'ne comisar, zice trist Jan. 
Nu mai e ca altădată. 

la te uită! Un nostalgic?! Fane a apărut cu o sticlă 
înfundată în mână, dar îi spun să n-o deschidă, s-o lase 
pentru o zi când om fi mai veseli toţi. 

Când să plec, Jan se înviorează subit. 

— Să vă arăt măcar ce căţelandri am, domnu' Vasiliu! 

— Ai câini?! tresar eu. 

— Nişte căţeluși. Dar o să crească! Hai, să vi-i arăt! 

Chiar sunt curios. Așa că îl urmez în curtea mare. Peluza 
îngrijită, arboret ornamental. Mă duce la un fel de ţarc, 

unde dau din coadă trei dobermani încă micuţi. 

— Auzi, Jane! Iar te-au păcălit. 

— Asta nu se mai poate, dom’ comisar! 

— Ba da. Aș zice să scapi de potăile astea, că le vine 
bâzdâcul. 

— Ce fac? Cum le vine bâzdâcul? 

— Interesează-te, dacă vrei, dar eu știu că-i apucă uneori 
și... sar din senin la gâtul stăpânului! 

— Ăștia?! încremenește Jan. 

— Ăștia! Rămâi cu bine și nu uita ce-am vorbit! 

Jan chiar a rămas ca prostit subit, cu ochii la javre. Mă 
conduce Fane, îl întreb: 

— Guţu era puștiul drăguţ care voia să devină aviator?! 

— Ala, domne comisar. Păgubitoarea astălaltă, a lui Jan, 
e de vină, zău așa. 

— Cum?! Mama vitregă?! 

— Să nu mă spuneţi lui Jan, că mă jupoaie, dom’ 
comisar! Că nu crede nimic și nu mă mai ascultă, în ultimul 
timp. Da' nevastă-sa și Guţu... Chestia cu Timișoara e 
basm. Ea l-a pus pe Jan să-și facă și vila asta nouă, mare 
cât un muzău, prin care umblă Jan singur ca o stafie, zău 
așa, de-l apucă pandaliile. A văzut „sofrageria” și „livingul” 
la dom’ doctor Armășilă. Și-a vrut bambilica „la fel să fie”! 
La fel a făcut-o Jan. Că știe gașperiţa să ceară și nu se lasă 
damicela până nu-i faci ce vrea ea! încheie cu năduf Fane. 

Am ieșit deja pe poarta care s-a deschis în fața noastră, 
îmi iau la revedere de la Fane și urc în mașină voios. 

Asta era! Nu-i nici un vis prevestitor, nici un mister! 
Văzusem interiorul lui Jan în casa lui Armășilă, de câteva 
ori. lar Armășilă îmi spusese anul trecut că unii din clienţii 
săi, care nu se prea pricep, dar sunt impresionați de scara 
interioară, de grinzi, vitralii și mobilă grea îi cer: „Uite, să 
fie ca asta!” Eh, un mister l-am dezlegat. Mai rămân 
alelalte! 

Peste numai jumătate de ceas sunt în mașină, împreună 
cu Ioniță, Niciu și Crișan. Mergem la domnul Lucrețiu 

Armășilă. Abia aștept să-l anunţ că poate să se bucure. 
Iulia trăiește, deci va avea cine să-i aducă portocale la 
vorbitor. 

Numai că, ajunși la vila Armășilă, ne întâmpină 
„Guguștiucul Unu”, care  bâlbâie ceva aproape 
neinteligibil, că el n-are nici o vină, că nu avea de unde să 
știe... Pare năuc și-ăsta! Urcăm toţi scara splendidă, 
intrăm în dormitorul Juliettei. Lucrețiu Armășilă, cât e de 
lung... pare acum și mai lung. Că atârnă de-o funie agăţată 
de cârligul frumoasei plafoniere din delicatul dormitor al 
Juliettei. Ei bine, la asta nu mă așteptam! 

— Iar ne-a scăpat! zâmbește strâmb Niciu. 

Câteva minute mai târziu, suntem din nou în sufrageria 
cu fereastra ca un vitraliu de biserică. Ioniță a cerut să 
vină o echipă de criminaliști, își închide telemobilul și îl ia 
la întrebări pe „Guguștiucul Unu”: 

— Când a venit acasă Lucrețiu Armășilă? 

— Acum vreo trei ceasuri. 

— Ce a făcut? A vorbit ceva cu dumneata? 

— Nu. Se tot învârtea prin casă. A urcat de două ori, a 
coborât, s-a așezat uitaţi, acolo. Părea cam dărâmat, dar... 
A primit, acum vreo două ore, un telefon. 

— Ai prins ceva din discuţie? 

— Nu. Că a fost foarte scurtă, de altfel. Dar cred că a 
întrebat dacă „e sigur”. 

— Dacă e sigur de ce? Cine? 

— Asta nu știu, domnule procuror. Dar după ce a închis 
celularul... s-a așezat, uitaţi, în fotoliul de-acolo. Nu se mai 
agita. A stat nemișcat pe fotoliu, cam cinci sau zece 
minute. A 

Cine îi telefonase? Notarul?! IÎncerca oare să se pună 
bine cu Lucrețiu? Sau... Primise o altă veste? Și mai tristă? 
Că eu unul nu mi-l imaginam niciodată pe Lucrețiu 
Armășilă spânzurându-se! 

— După aceea, continuă „Guguștiucul Unu”, a scos iarăși 
telemobilul și a mai vorbit. 

— Îl sunase cineva sau...? 

— Nu. A format un număr domnul Lucrețiu. Şi a zis doar: 
„Fă-o!” 

— „Fă-o”?! tresar eu. 

— Da, domnule comisar. Cel cu care vorbea a mai 
întrebat ceva, cred, domnul Lucrețiu a repetat: „Fă-o! 
Primești restul de bani astă seară, acasă la mine!” După 
aceea, a închis, s-a ridicat din fotoliu, mi-a zis foarte liniștit 
să nu îl deranjez. Că vrea să stea în camera Juliettei. De 
unde era să-mi dau seama?! 

Eu am apucat deja receptorul telefonului, păzit atât de 
bine și de inutil, formez centrala, cer interiorul nostru, aud 
glasul Lilianei. 

— Acum căutam numărul de telefon al lui Armășilă. Că 
adineauri m-a sunat Enache. Au găsit-o pe Iulia la Poiana 
Brașov, într-o cameră de hotel, dar împușcată; un singur 
glonţ, în frunte. Bodyguardul ei, cu care pare să-și fi 
petrecut ultimele zile și nopţi, nu e de găsit nicăieri. 

— Când a fost împuşcată? 

— „Trenache” zice că „era caldă încă”. Au întârziat. Voi? 

— Şi noi am întârziat. Soții Armășilă ne-au scăpat 
amândoi... pentru ultima dată, conchid eu, pun receptorul 
în furcă, mă întorc spre Ioniță: Ar fi bine să nu vină încă 
echipa de criminaliști! 

— De ce? 

Îi relatez discuţia purtată cu Lil şi presupunerea mea că 
ucigașul Iuliei gonește acum spre București, să-și 
primească plata de la Lucrețiu. 

— Microbuzul criminaliștilor n-are ce căuta în faţa vilei, 
închei eu. Prefer o reţinere isteaţă, nu cu Împuşcături. 

— Eşti sigur că-i bodyguardul Iuliei?... 

— Poate fi și un alt ucigaș, unul plătit special de Lucrețiu 
pentru asta. Dar oricum, dacă i s-a promis restul de bani 
de către Lucretiu, va veni „kilerul”... să-și ia plata. 

Două ceasuri mai târziu, am lăsat luminată în vilă doar o 
cameră de la etaj - nu dormitorul Juliettei, desigur. Că s-a 

întunecat deja, așa că... așteptăm toţi cinci în 
semiîntuneric. Ioniță și cu mine pe câte un fotoliu, 
„Guguștiucul Unu” întins pe canapea, Niciu și Crișan pe 
câte un scaun, la ușa din spate a vilei. Singurele surse vagi 
de lumină vin de la etaj - pe scara monumentală, care i-a 
plăcut atât de mult proaspetei neveste a lui Jan - și prin 
geamul înalt, cu aspect de vitraliu, penetrat discret de 
neonul de pe stradă. 

— Şi dacă n-o să vină nimeni? cobește Ioniţă. 

— Eu v-am spus să ne lăsaţi doar pe noi! șoptesc. Ssst! 
adaug, pentru că am auzit ceva la yala ușii din hol. 

Da, cineva descuie yala. Dacă nu-i fantoma Iuliei sau 
Julietta, nu poate fi decât ucigașul - că lui „Sardeluţă”, 
șoferul lui Armășilă, „Guguștiucul Unu” zicea că-i dăduse 
liber Lucrețiu „pe azi”! Mă întreb de ce nu a sunat și de la 
cine are cheia?! Lucrețiu? Iulia? 

Aud, în sfârșit, deschizându-se ușa grea de la intrare, 
închizându-se la loc, pași care se apropie de ușa 
sufrageriei în care ne aflăm. Individul nu intră însă, a 
încremenit. A simţit ceva? „Intuiţie profesională”? 

Pe naiba! Se aude acum, tot mai tare, sirena unei mașini 
de poliție! Se apropie. Mașina frânează în faţa casei! Injur 
în gând, criminaliștii trebuie să fie! Deși îl auzisem pe 
procuror vorbind la telefon și cerând să se amâne venirea 
lor „la locul faptei, până la ora când vor fi anunţaţi!” zisese 
clar Ioniță. Procurorul face însă gafa - legală, poate, dar 
gafa - să-l someze pe tip. les din spatele ușii tocmai la 
timp. Individul, un zdrahon, tocmai scosese pistolul. Il 
pocnesc scurt, cumplit peste mână, dau să i-o răsucesc la 
spate, dar animalul ăsta pare mai puternic decât am crezut 
și mai „școlit”. Arma a căzut, dar zdrahonul mi-a scăpat, e 
în sufragerie acum cu un cuţitoi, scos el știe de unde, în 
mână. Putin îi pasă că Ioniță repetă somaţia, amenințând 
că trage - cu ce să tragă oare?! Nu cred că are pistolul la 
el, nici că ar trage, în lumina asta mai rău decât „chioară”. 

Zdrahonul e speriat de polițiștii de afară care vor veni - 

nu l-am auzit reîncuind yala - știe că, dacă îl prindem, 
„intră pe viață”. Se vede că nu-i convine perspectiva deloc, 
e dispus deci să-și vândă scump pielea. Pistolul pe care l-a 
scăpat e pe undeva pe jos, pe la picioarele mele, dar... nu 
știu unde. Mă fac că l-am găsit, mă aplec repede, mă ridic, 
strig și eu la el să arunce arma, că trag și... trucul pare să 
meargă. „Guguștiucul Unu” a descoperit însă undeva cel 
de al doilea comutator și... aprinde lumina! 

Zdrahonul vede acum că nu suntem niciunul înarmat. 
Vede și propriul lui pistol, la un metru de mine, se repede 
să mă spintece și să-și recupereze pușcociul. 

Il cosesc fulgerător din mers, îl prind de-un picior și-l 
răsucesc pe burtă. Urlă și scapă cuțitul, înfrânt de durere. 
Mă tem că... i-am cam dislocat vreo încheietură. 

Alertaţi de somaţiile pe care probabil le-au auzit, în ușă 
au apărut Niciu și Crișan. La ușa de intrare se aude 
soneria. 

— Cătușele! îi zic lui Niciu. O ambulanţă! lui Crișan, eu 
merg la ușa de intrare, o deschid, întreb: Cine e șeful 
echipei? 

— Eu, zice unul. 

— Ia hai încoace! hotărăsc eu scurt, îl trag înăuntru, 
trântesc ușa, o încui, nu vreau să-i spun cât de tâmpit și 
indisciplinat e de faţă cu echipa lui - dacă o fi așa. Că s-ar 
putea și să fi uitat altcineva să-i transmită ce zisese Ioniţă. 

— Ce-i asta, domnule comisar? întreabă el nedumerit, eu 
îl conduc la Ioniță, care întreabă enervat: 

— De ce-ai venit, domnule!? Nu ţi s-a spus să vii când te 
chem?! 

— Ba da... Dar... Suntem de azi-dimineaţă, domnule 
procuror. Ne credeți că nici n-am mâncat? Ne-am zis că 
aici, dacă-i vorba de o sinucidere prin spânzurare, să 
terminăm dracului și cu asta, că mâine, la șapte... 

— Ascultă-mă bine, dragul meu! o iau eu calm, deși îmi 
vine să-l plesnesc. Cât mai ești poliţist, nu faci ce crezi! 
Nici „ce-ţi zici”. La ora asta puteai să ne găsești morti. Ba 

puteai să fii și dumneata cu un glonţ în cap! Ai priceput? 
Raport scris, privind neexecutarea ordinului! Să-l văd, 
mâine dimineaţă, la ora opt, pe biroul șefului dumitale! 

Alte două ceasuri mai târziu, sunt în apartamentul de 
două camere al lui Ioniţă. Am tot vorbit, pe drum. 

— Bei un coniac? întreabă Ioniță, dar își amintește: Ba 
nu, că ești cu mașina. _ 

— Puteţi să puneţi o pălincă, dacă aveţi! In noaptea asta 
mă găzduiţi pe canapea. 

— Chiar crezi că... vor încerca ăia iar? 

— Nu atât de curând. E totuși mai sănătos. 

— Şi mașina dumitale? întreabă Ioniţă. 

— E mai în siguranţă decât în faţa blocului meu. De 
furat, n-o fură nimeni, că-i tentează altele, mai de soi. 

— Ai de gând chiar, mâine la opt, să verifici dacă și-a 
scris criminalistul raportul? surâde subţire procurorul. 

— Ar trebui. Că borfașii au ajuns mai disciplinaţi decât 
noi. Aia știu că, dacă gresesc, nu se-aleg cu o mustrare, se- 
aleg cu gâtul tăiat. 

— Nici nu ai ajuns mare șef și te-ai pornit să faci 
curăţenie! râde Ioniță. Ştii că șeful dumitale m-a sunat 
indignat? Mi-a spus că ai abuzat de încrederea lui și ai 
aprobat o demisie „inimaginabilă”! 

Prost e că - exceptând informaţiile Lilianei - nu am acele 
probe de care îi vorbisem Lenuţei. Nu am nimic... decât 
cunoașterea psihologiei persoanei! Știu că Lenuţa nu-i 
proastă să renunţe la un soţ doldora de bani. Nu va 
rămâne șomeră, nici muritoare de foame, nu-i duc grija. 

— Credeţi că acea „propunere de verificare”... 

— Bine că mi-ai adus aminte! zice Ioniţă. Trebuie să mai 
dau câteva telefoane. 

— La ora asta?! 

— Da. Că nu suntem singurii nebuni care ne facem de 
lucru la ora asta, n-avea grijă! 

— Credeţi chiar că „ne facem de lucru”? 

— Ştii ce m-a uimit cel mai mult la Lucrețiu Armășilă? 

sare deodată Ioniţă la alt subiect, după obiceiul lui. 

— Nu știu. 

— Că i-a spus ăluia care urma s-o lichideze pe Iulia, să 
vină la el, să-i dea restul de bani. Deși, sunt convins, 
simţise Lucrețiu că i s-a înfundat. Hotărâse deja să se 
spânzure. Ăsta a minţit, a înșelat și în pragul morţii! 


* 
* * 


Se aflau undeva, la marginea Sibiului. În faţa lor, o 
căsuţă prăpădită; unde iscoada le spusese că stătea acum 
nevasta unui pădurar, fugită de la bărbat-su. Aici se 
ascundea Sile, unul din cei doi bodigarzi care fusese „Omul 
lui Fane”. Sile, care-i vânduse „Domnului Hary”, când le 
răpise „Ochelarista”. Intrase în lipsă cruntă de lovele Sile; 
că iscoada îi cumpărase pușcociul, pe mai nimic; dăduse o 
chiftea și cotârlei. Așa că... drumul era liber. Jan spusese 
„să nu-i lase urme pe faţă”. Eh, pe față nu aveau să-i lase. 

Luţă, fiul lui Jan și al ursăresei, strânse în pumn bastonul 
noduros cu care învățase să izbească aprig, la picioare. 
Odată doborât, Sile... 

De două zile îi luaseră urma scârbei ăsteia; care stătea, 
pe semne, acum la televizor, cu coarda aia; că se vedea, 
prin fereastră, lumina albăstruie. 

— Bă, voi aţineţi-vă prin spate! Să nu ne mai scape! 
hotărî Luţă, așteaptă până când cei doi hăndrălăi cu care 
venise de la București se prelinseră prin curticică, porni 
hotărât, zvârli de perete ușa cocioabei cu o singură 
lovitură de picior și intră. 

În cămăruţa strâmtă nu era însă decât un puști, care se 
ridică binișor din pat. Iar le scăpase Sile! 


x 

Banii în cont, cei o sută de mii de parai, îi depusese încă 
de dimineaţă. Dar lrenke... avea dreptate. Dacă ar fi putut 
să obţină ălea 200 kilograme de heroină, fără să mai 
plătească, ar fi fost grozav. Dacă o greșeau însă... Se 
întrebă ce-o să zică taică-su, când... avea să afle? Că Jan 
avea să afle, cumva; mai devreme sau mai târziu. Și în 
cazul în care o zbârceau... Avea să-l belească, asta era 
sigur. 

Văzu acum semnalul luminos; semnaliză și el. Cele două 
mașini rulară lent, venind din direcţii opuse, opriră una 
lângă alta. Guţu cobori geamul portierei și începu dur: 

— Ce-ai aflat de heroină? Unde e? 

— Nu știe nimeni. 

— Auzi, bă, comisare! se zbârli Guţu. Eu ţin, de azi- 
dimineaţă, oamenii, în șase mașini! O să-i ţin și la noapte. 
Și mâine. Dacă îi ţin de pomană, dacă nu-mi zici unde e 
heroina, stricăm afacerea cu doamna matale. Ba, dacă ne 
umflă alții marfa, pe cinstea mea, că te trimit la pension, 
auzi?! 

— Ce vrei să fac, dacă...? 

— Fă ce știi! Pe dracu' în patru! Dă-te peste cap și află! 
Și dă-mi un telefon urgent, la orice oră! Că-i unul de-al 
vostru, mă! încheie Guţu și demară furios. 

Era cel de-al patrulea caraliu pe care încerca „să-l 
stimuleze”. Un dobitoc și-ăsta! Un vândut de trei parale! 
Poate lrenke avea dreptate. Ar fi trebuit să se orienteze 
spre caralii mai de soi. Cum făcuse „Ducele”. Și „Lordul”, 
probabil. Dacă unul din ăia afla primul unde e heroina, 
dacă le sufla marfa... Se întrebă... Ce avea să-i facă Jan?! 

XI. AM PIERDUT FOCUL DE 
ARTIFICII! 


Primul drum îl parcurg în dimineaţa asta, pentru a-l lăsa 
pe Ioniţă la biroul lui. Trec apoi pe acasă, fac un duș, mă 
schimb. Ajung la serviciu, o găsesc, ca întotdeauna pe 
Ileana, prima sosită. O chem în birouașul meu și îi dau să 
bată la mașină un text de-o pagină, pe care l-am pregătit 
împreună cu Ioniță. O instruiesc apoi puţin, în legătură cu 
acest text; nu cum să-l bată, desigur. Ileana ezită. 

— Nu știu dacă am să pot, șoptește ea. 

— Să vezi că ai să poţi! Faci cum ţi-am spus, dacă ai 
încredere în mine! 

— Mi-e că au să-și dea seama! 

— leano! Dacă vei fi emoţionată, dacă vei părea cam 
încurcată, cu atât mai bine! 

— Cum așa? se miră Ileana. 

— Așa! Că ei vor înţelege altfel emoția ta. Poate au să-ţi 
aducă și o ciocolată! O primești! Dar n-o mănânci, că e mai 
sănătos! Bate acum, te rog, pagina asta! 

Trei minute mai târziu, îi văd intrând pe ușă pe „cei doi 
crai de la Brașov”, Simescu și Enache. Arată cam 
mototoliți. Slavă Domnului că au venit! Eu tocmai mă 
gândeam să-i chem la București. Încep oare să am noroc? 
Îi invit cu un gest să se așeze pe unicele scaune pentru 
musafiri, care încap în coșmelia de micro-birou, întreb: 

— Ia spuneţi, dragilor, ce isprăvi aveţi să mărturisiţi! 

— N-a ieșit nimic! rezumă „Irenache”, trist ca un erou 
de telenovelă. 

— În mașina care a ars și a explodat, nu erau nici Iulia, 
nici Julietta! e ceva mai explicit Simescu. 

— „A ars și a explodat”?! Derapase întâi? A fost accident 
sau nu? 

— S-a crezut iniţial că a fost accident, se strâmbă agasat 
Simescu. După aia, cei de la circulație au ajuns la 
concluzia că, mult mai probabil, a fost vorba de un 
scurtcircuit provocat. Mașina pare să fi luat foc în mers, pe 
serpentină, așa s-a produs deraparea, prăbușirea, explozia, 
incendierea întregului vehicul. Cercetările sunt încă în 
curs. Fapt e că noi am găsit-o pe Iulia la hotel, împuşcată, 
în camera ei. Bodygardul a dispărut. 

— Ăla o fi trecut acum frontiera! presupune Enache. 

— L-am prins pe bodyguard, fii pe pace! 

— Cum?! Când, domnule? Aici?! 

— Venise să-și primească banii pentru „contract”, 
Enache! Asta chiar nu mai e important acum. În ce o 
privește pe Iulia, am înţeles. Dar de unde știți că nu fusese 
în mașină Juliettal! 

— Nu fusese. Că din aia care fusese în mașină a scăpat o 
mână mai puţin carbonizată, pe care era tatuat un 
scorpion, zice Simescu. Julietta nu avea așa ceva, m-am 
interesat în prima zi, ea are niște trandafirași pe mâna aia 
și... alte tatuaje... pe burtă. 

— Tipul care era în mașină? 

— Actele nu s-au găsit. Se bănuiește că tipul ar fi fost un 
hoţ de mașini „profesionist”. Care opera mai de mult la 
Poiană. Au șutit frumoasa mașină a Juliei - el și complicea 
ori iubiţica lui - dar n-au știut că cineva meșterise cu talent 
la ea, înainte! Riscurile meseriei! rânjește Simescu. „Nu-i 
pentru cine se pregătește...” 

— Există vreun nebun în zonă, care a mai...? 

— Nu, că încă nu am ajuns din urmă, chiar atât de mult, 
ţările dezvoltate, râde Simescu. La Poiană a fost o chestie 
cu ţintă precisă. Pe lulia o voia moartă cineva. Sau pe 
bodyguardul ei; dar ipoteza a doua e mai puţin plauzibilă; 

că băiețașii ăștia musculoși preferă să-și rezolve litigiile cu 
picioarele. 

— Noi am vrea să plecăm acum acasă, Dane! Că azi- 
noapte aproape nu am dormit... 

— Regret, Enache, dar rămâneţi pe poziţii! Presimt că, 
într-o jumătate de oră, va fi nevoie de toţi câţi suntem aici. 

— Asta sper că nu e valabil și pentru mine! surâde 
Simescu. Sau... te-a numit cumva șeful întregului serviciu? 

— Nu m-a numit, dar merg acum la șeful nostru, să-i 
prezint un material pe care îl bate la mașină Ileana. Va fi 
sigur de acord cu planul, că e vorba de heroină. 

— De heroină? Care heroină? se miră „Trenache”. 

— Aia de-o pierdurăţi săptămâna trecută! 

Au amuţit amândoi. Îi scot frumușel din birou, îi anunţ 
pe Liliana, Niciu și Crișan să nu plece nicăieri, iau de la 
Ileana, sub ochii lui Enache și Simescu, primul exemplar al 
raportului, plec, dar mă opresc în camera unde își au 
birourile Simescu și Banu. Dar Banu nu-i aici! Uite că ăsta 
iar îmi strică planurile, drăgălașul! Unde-o fi? 

Din fericire, îl găsesc la Șeful în birou. Șeful mă ia în 
focuri, bineînţeles, imediat ce mă vede: 

— Ce înseamnă asta, domnule Vasiliu!? Ce-i povestea cu 
demisia Lenuţei?! Cum o să-și dea fata asta demisia și de 
ce?! Şi ce ai făcut cu cercetarea privitoare la dispariția 
Juliettei?! Că eu doar pentru asta ţi-am lăsat mână liberă, 
domnule Vasiliu! Julietta ţi-a scăpat?! Că pe ceilalţi din 
casa Armășilă aud că i-ai terminat, cu ancheta asta, pe toţi! 

— Nu i-am terminat eu, s-au terminat singuri. Julietta 
sper că e bine, sănătoasă. Am însă altceva aici, mai 
important! Am putea captura transportul acela de heroină! 

— Care transport? Ce heroină? face Șeful, mirat ca o 
moașă cu experienţă, căreia îi spune doctorul că e „în cinci 
luni”! 

— Unul de 200 de kilograme. Aștept un telefon de 
confirmare. Dar în acest raport scrie clar că am aflat unde 
se află mașina cu cele 200 kilograme de heroină. Știu și 

„parola de acces”. Nu ne rămâne decât să ne grăbim, până 
când... nu ne-o iau alţii înainte. 

— Cum ai aflat? Când? Și unde? face neliniștit Șeful. 

— Aș prefera... încep eu, dar mă opresc. 

— Banule, ia dispari de-aici! pricepe Seful. 

Banu iese repede, Șeful pornește și mai furios: 

— Ce crezi dumneata, domnule Vasiliu?! Că o acţiune de 
capturare a unei asemenea cantităţi de drog se începe așa, 
cum ai bate din palme?! Imi aduci o hârtie și gata! Fără un 
plan?! Aici trebuie mobilizate forțe serioase! Că ăia - dacă-i 
adevărat ce spui - n-or fi proști să lase niște milioane de 
dolari în paza câinilor maidanezi! 

— Ba, se pare, chiar așa e! Dar într-un loc bine găsit, 
unde nu bate la ochi nimănui! Așteaptă cumpărătorii! Au 
vorbit deja cu unii din ei. Azi se va face „livrarea mărfii”. 
Azi, în dimineața asta! Așa că vă rog să citiți raportul, să-l 
aprobaţi și să trecem urgent la treabă, până nu găsim 
„Cuibul gol”!  închei eu, îi pun pe masă hârtia 
dactilografiată de Ileana, ies, fără să mai aștept aprobarea, 
lăsându-l pe Șeful meu... cam buimac. 

Nu merg însă la cămăruţele noastre „din cer”, mă opresc 
în biroul lui Tache, unde am surpriza să dau... de Ioniţă. 

— L-am pus la curent! mă anunţă Ioniță. F mai bine așa. 
Și am mai discutat cu cineva, în principiu. l-am spus 
despre ce e vorba, dar fii liniștit! N-am spus nici nume de 
persoane, nici loc, nici parolă, nimic. 

— Să sperăm că va ieși bine! se scarpină în cap Tache. 
Că vă cam jucaţi cu focul. Nu știți ce relaţii au... Șeful 
dumitale, mai ales, Vasiliule!? Dar mă rog, eu pot să îţi dau 
patru oameni și două mașini, că pentru asta, presupun, 
veniseși la mine. 

— Aţi ghicit, vă mulțumesc. 

— Când îţi trebuie? întreabă Tache. 

— Cam în 20-30 de minute. Peste o oră. Sau două! Nu 
știu cât îi va trebui șefului meu, ca să aprobe, „o acţiune 
fulger”. 

Revin la echipa mea. În holul mic ce dă în cele trei 
cămăruţe - biroul meu de șefuleţ, biroul „mare” și 
improvizația făcută sub scară pentru „secretariatul” Ilenei 
- o găsesc pe Lil, furioasă ca un arici proaspăt supărat de 
vulpiţe. 

— Bine că ai venit! Îmi venea s-o plesnesc, nu știu ce să-i 
fac proastei ăsteia! începe Lil. L-am găsit pe Banu citind 
copia unui raport! Pe care aud că ţi l-a bătut Ileana în 
dimineaţa asta și în care e vorba de heroină. 

Le duc pe amândouă în biroul meu, închid ușa. 

— L-a citit până la cap? mă întorc eu spre Ileana. 

— Da, domnule. 

— Simescu? 

— Şi el! Mi-a oferit Banu chiar și o ciocolată, cum aţi 
presupus. Dar una expirată! râde Ileana. 

— A! face Lil, parcă ar fi călcat pe-un șarpe. 

— Altcineva, în afară de Banu și Simescu? 

— Nu, nimeni, zice Ileana. 

— Nimeni în afară de Banu și Simescu! Ai reţinut, Lil? 
Că s-ar putea să avem nevoie de un martor. E perfect până 
acum, înseamnă că nu mai e nevoie de „Varianta B”. 

— Viperă! se întoarce Lil spre Ileana. Adică nu puteai să- 
mi spui?! Că... chiar era să-ţi cârpesc una! 

De greșit, eu am greșit, fir-ar să fie! Că ar fi trebuit într- 
adevăr s-o previn pe Liliana. Putea da peste cap tot, cu 
„Vigilenţa” ei, care, de data asta... De greșit, așadar, eu am 
greșit, dar mă înfurii tot eu, na, ca un șef: 

— Ia las-o mai ușurel, Lil, cu „cârpitul”! Ileana a făcut 
cum ai învăţat-o tu! „Să nu divulge nimănui din ce-i spune 
șeful, că de-aia e secretară”! Greșesc?! 

— Păi, când o prinsesem luând înapoi copia raportului 
din mâna lui Banu?! explodează Lil. De unde era să-mi dea 
prin cap! Că mie nu îmi mai zici nimic! Ai început să nu 
mai ai încredere nici în mine?! Bine-am mai ajuns toţi, 
domnule! încheie Lil și-i arde o înjurătură birjărească la 
adresa „vremurilor în care trăim” - nu știu ce are ea cu 

„vremurile” astea minunate în ultimul timp - încheie 
practic: Şi-acum? Ce facem? 

— Te duci și le spui lui Niciu, Enache și Crișan să-și ia 
pușcoacele. Că mergem curând la o nuntă! Nu fi supărată, 
n-a fost vorba de neîncredere. „Scena” a fost așa, „am 
uitat, pur și simplu, o replică”! Dar a ieșit bine, sper! 

Lil pleacă, totuși bosumflată. Eu o privesc pe Ileana. 

— E posibil ca ăia doi să fi bănuit ceva? 

— Nu, domnule. 

— Bun. Te-ai achitat foarte bine de prima ta misiune 
operativă. Ce-a fost am uitat. „Te-ai lăsat păcălită” de 
Simescu și Banu, e mai sănătos așa. Asta pentru cazul în 
care te întreabă cineva, dar presupun că nu. Spor la 
treabă! 

Rămas singur în birou, meditez la povestea asta în care 
m-am vârât și care mi se pare tot atât de curată ca niște 
cârpe de spălat closete prin gări. Oi fi greșit? Nu cred. 
Șeful nu dă nici un semn. Așa că scot din buzunar 
telemobilul pe care mi-l dăduse Nuță Niţache, apăs pe 
clapete, numărul se formează, aud apelul, repetat de două 
ori, apoi vocea lui Paul: 

— Da! 

— Am împins bolovanul. Să vedem acum ce avalanșă 
stârnește. 

— Avalanșa s-a și pornit! râde Paul. Că ăștia se mișcă 
repede, nu ca voi! Văd sosind primele șase mașini care 
înconjoară acum „locul cu pricina”. 

— Șase mașini?! 

— Stai că mai apare... o coloană! Alte cinci mașini, dar 
din care... una, microbuz. 

— Eşti într-un loc sigur? 

— Şi înalt; din care pot vedea - cu binoclul - tot, ca la 
teatru. Voi vă mai moșmondiţi mult? 

— Nu. Venim! închei, închid și merg la Șeful. 

— Într-o jumătate de ceas plecăm, domnule Vasiliu. Că 
am luat toate aprobările, am primit și întăriri de la forţele 

speciale. Vor fi aici în... 

— Sunt informat că se află deja acolo cumpărătorii. Dacă 
nu ne mișcăm acum... 

— Se află deja?! tresare Şeful. Așa repede?! Dar cum... 
Cum or fi ajuns atât de... scapă el, cred. 

— Mergeţi cu noi sau plec doar cu echipa?! 

Așa se face că - grăbindu-l pe Șeful - cam într-o jumătate 
de oră ajungem chiar, la locul stabilit în plan, „divulgat” de 
Paul. Ar fi trebuit să se facă aici, din câte știu, un mare 
complex sportiv. Lucrările au rămas în faza primară. Ar fi 
trebuit să se înalțe și un bloc-turn, care urma să 
adăpostească săli de sport, administraţie, cineva îmi 
spunea și un hotel. Acum, din blocul-turn proiectat au 
rămas doar subsolurile, parterul - în care viețuiesc broaște 
- și ceva din stâlpii de susținere ai primelor etaje. Nu prea 
departe sunt blocuri de locuit. In unul, probabil, e Paul, cu 
binoclul la ochi. 

Când ajungem în câmpul unde, alături de un mic cimitir 
de mașini, trebuia să găsim autoturismul cu heroină, 
constat că... am pierdut focul de artificii. 

Aici s-a dat un război fulger. Că bătălie mi se pare cam 
puţin spus. Mașini ciuruite și abandonate, unele încă 
arzând. Cadavre împrăștiate în jurul lor, arme, printre care 
văd și o bazooka! Și răniţi care gem în agonie... 

— Crișane, tot ai experienţă... 

— Am înţeles, chem ambulanţele! 

Mă apropii de o mașină a forțelor de intervenţie rapidă, 
care au ajuns și ele, vorbesc cu șeful lor, îi arăt vreo zece 
indivizi, care fug peste câmp, departe. 

— Adunaţi-i! Pe toţi! O să-i cernem după aia, că unii ar 
putea fi simpli martori. 

Mașinile pleacă în trombă, eu le atrag atenţia lui Niciu, 
Enache și Lil, că s-ar putea să mai fie unii care „fac pe 
morții”, mă apropii apoi de șeful meu care... s-a apropiat 
prea mult de „locul faptei”! Că vomită! Așa că îl las și mă 
îndrept spre mașinile lui Tache. Din altă mașină coboară și 

Ioniță, împreună cu alţi trei indivizi pe care nu îi cunosc. 
Tache, rămas nemișcat și sceptic lângă propria-i mașină, 
privește câmpul de bătălie și întreabă: 

— Oamenii „Ducelui” sunt sau nu aici? 

— Nu știu. Mă duc acum să aflu. 

Și încep să umblu printre autoturisme și cadavre. Văd 
oameni ai „Lordului” - pe trei îi cunosc bine, că îi vârâsem 
la zdup cândva - și pe cei ai lui Jan-„Chelu”, printre care e 
fi-su, Guţu. „Eh, Jane, asta n-o să-ţi cadă bine deloc! Se 
vede că nu l-ai bătut cum trebuia!” Că Guţu e mort. 

Băieţii lui Tache fac poze, filmează și adună conștiincioși 
armele împrăștiate peste tot. Eu mă îndrept spre centrul 
micului cimitir de mașini improvizat. Aici ar trebui să fie 
„Miza”, mașina cu heroină pentru care s-au omorât 
nenorociţii ăștia. Ciudat e că nu-i văd nicăieri pe oamenii 
„Ducelui”! Zăresc în schimb un „Nissan” nou-nouţ. O 
mașină frumoasă, solidă. 

Mi-ar plăcea una ca asta pentru echipă! Nu gioarsa pe 
care o avem și care... n-are nici benzină! Că - ce să-i faci? - 
am terminat-o. Două cadavre lângă „Nissan”. Mă apropii, 
că... par ambele ale unor femei! 

Când ajung la trei pași, un cadavru zvâcnește brusc. Şi 
se repede la mine muierea, turbată, nu altceva! O faţă 
realmente desfigurată de ură. Și-ar vrea dumneaei să-mi 
vâre neapărat în burtă un soi de pumnal curbat, arăbesc. 
N-am pierdut zadarnic cele două săptămâni de concediu. 
Că pe fetița asta rea o fac să descrie în jurul meu un cerc 
în plină viteză și să se proptească cu capul în mașina de 
lângă care ţâșnise. Perechea ei însă e și mai rea, că 
năvălește, în mână cu o săbiuţă. Şi nu-i femeie, că-i 
nebărbierit tipul, îmbrăcat tot în negru și el. Zboară flăcăul 
pe lângă mine și se prăbușește mototol la pământ, după ce 
s-a izbit de o rablă de mașină din „cimitir”. Aud însă în 
spate o somaţie, strigată de Niciu. Că pletosul a scos de la 
gleznă un pușcoci mic, de damă, trage în mine. Se aud alte 
două plesnituri. Pletosul e mort acum. Că au tras Niciu și 

Liliana, aproape concomitent. 

— Te-a lovit?! strigă Liliana. 

— Cred că mi-a stricat haina. Și încă ceva! adaug, 
glonțul fusese bine tras, dar - armă de calibru mic - 
bucăţica de metal s-a proptit în... insigna mea de poliţai! 
Pe care o am pusă într-un soi de portvizit, împreună cu 
legitimaţia. 

Liliana vine, mă cercetează, izbucnește: 

— Bine că ne spui nouă să avem grijă, că s-ar putea să 
mai fie „unii care fac pe morţii”! Puteai fi bun de morgă 
acum, pricepi?! Pricepi?! ţipă ea. 

Eu tac, „ușor confuz”. Că era s-o încasez tare de tot, are 
dreptate. Uite că sunt bune la ceva și insignele astea! 

Ioniță a apărut lângă mine, privește insigna, mă 
sfătuiește ca un procuror ce e: 

— Să păstrezi bine asta! Va fi utilă. 

Niciu i-a pus cătușele fetiţei rele, îmbrăcată în negru. 

— Ştiţi cine e, domnule comisar? 

— „Tina?! 

— Da. 

— Atunci, până nu se trezește, pune-i o pereche de 
cătușe și la picioare! 

Din depărtare se aud sirenele ambulanţelor care sosesc. 
Îl văd însă pe Șeful, venind spre noi, grăbit. Îl lăsasem 
dărâmat, vomitând. Acum a constatat și el că oamenii 
„Ducelui” nu sunt aici - mă întreb cum dracu” de au lipsit 
ăia?! Să nu-i fi anunţat Șeful?! Acum chelbosul cu aspect 
de supozitor nevricos se proptește în faţa mea și începe: 

— Ştii ce e în „mașina cu heroină”, domnule Vasiliu?! 
Lapte praf E plină cu pungi din plastic cu lapte praf. Te-ai 
făcut de râs din nou, domnule, asta e! Te-ai făcut de râs! 
conchide el și ne întoarce spatele, se duce repede, pe 
picioarele lui scurtuţe, spre mașinile în care am venit. 

Dar se oprește. I-a văzut pe Simescu și Banu. Cei trei tipi 
care veniseră cu Ioniță tocmai îi urcă într-o dubiță apărută 
de nu știu unde. Şeful se repune în mișcare - mai puţin vioi 

- numai după ce dubița a plecat. Ioniță îmi șoptește 
surâzător: 

— În privinţa lui, uite că ne-am înșelat! 

— Sau „Ducele” a fost mai prudent, spun eu. Ori oamenii 
lui au sosit mai târziu, au văzut „războiul” și au preferat s- 
o șteargă urgent. 

— Posibil! Dar, fapt e, oamenii „Ducelui” nu sunt aici! 
încheie discuţia Ioniță. 

Două ore după aceea aveam să aflăm că... nu era tocmai 
așa. Câţiva din cei prinși de „mascaţi” - oameni ai lui Jan, 
unul al „Lordului” - negau cu strășnicie că lățosul care 
încercase să mă omoare cu pistoletul ăla de damă și Tina 
ar fi din clanurile lor. Unul afirma chiar că lăţosul ar fi fost 
omul „Ducelui”; despre Tina nu știau nimic. Tina, evident, 
intrase în starea ei de muţenie, pe care o știam încă de 
când o arestasem la restaurantul lui Ghiţă Caraivan. 

Ce să fi fost cu „negri” ăștia doi?! li trimisese „Ducele” 
numai pe ei?! Nu părea o ipoteză logică. Aflaseră și cei doi, 
pe cine știe ce cale, de „locul unde era heroina”?! Veniseră 
aici și fuseseră surprinși de cei din convoaiele de mașini? 
Se ascunseseră, sperând să adune heroina, după ce se 
omorau între ei membrii celor două bande? Apărusem noi 
apoi și preferaseră s-o facă pe morţii?! Dar de ce se 
repeziseră la mine? Ura! Mi-amintesc feţele lor, când m-au 
atacat. Da. Erau pline de o ură nebună. Pentru că li-l 
ucisesem pe Barbu?! Probabil. Să fi existat și un alt motiv?! 

Vânzoleala care urmează - ascultarea unor martori 
întâmplător aflaţi în apropierea „bătăliei”, interogarea 
unor răniți sau muribunzi, la spitale, întocmirea unor 
grămezi de hârtii ne iau mult timp. Lil își găsește vreme 
totuși să afle altceva, că vine la mine, întreabă: 

— Ştii al cui era „Nissanul”? 

— Al „Ducelui”? 

— Nnă! face Lil. Proprietate personală a „Lordului”. 
Singura mașină - aflată la „locul faptei” - care îi aparține. 
Cu acte! 

Așa se face că, peste o oră, împreună cu Ioniță și Niciu, 
suntem primiţi la locuința splendidă a „Lordului”. Asta nu 
seamănă deloc cu „buncărul” lui Jan. Pare mai curând o 
vilă suspendată! Că parterul e plin de geamuri, care dau 
spre o terasă mare, care dă și ea într-o grădină! 

Pe „Lord” îl găsim flancat de doi avocaţi cu mutre de 
molii studioase. Ne asigură unul din ei că „domnul fost 
senator nu ar avea cum să aibă vreo legătură cu acel 
aberant război al heroinei” despre care vorbim noi. Ioniță 
îl întreabă pe „Lord” dacă „Nissanul” cu numărul... îi 
aparţine. Cei trei se sfătuiesc, „Lordul” declară liniștit: 

— Da. Dar, dacă l-aţi găsit în câmpul despre care vorbiti, 
înseamnă că mi-a fost furat. Il păstram într-un garaj, nu l- 
am mai folosit de trei ani. 

— De ce nu îl foloseaţi? e curios Ioniță. 

Iar șușoteală între cei trei, apoi „Lordul” ferm: 

— Il dăruisem, de fapt, fiului meu, care este în Canada, 
la studii. 

— Cum se numește fiul dumneavoastră? întreabă Ioniţă. 

— Romeo Rădoi. Numele de familie și l-a păstrat după 
maică-sa. Suntem divorțaţi de mult. 

— Soţia este în ţară? 

— Nu, domnule procuror. A murit anul trecut, în 
Canada. 

— Şi, de trei ani, fiul dumneavoastră nu a mai venit în 
România?! se miră Ioniță. 

— Nu. Vorbim des la telefon, evident. Trebuie să merg 
eu în Canada, anul ăsta, când o să-și ia masteratul! E un 
copil bun! Pe care îl pasionează cărțile și ceasurile vechi. 
Are o colecţie întreagă. 

Ceasuri?! Colecţie?! Așa se explică smulgerea de la gâtul 
Eugeniei Elinescu a acelui ceas? Pe Ioniţă cred că recenta 
ucidere a vărului său l-a făcut dur. Că scoate din servietă 
poza lăţosului, făcută după ce primise un glonţ în frunte, 
altul în gât și i-o întinde peste masă: 

— Pe acest om îl cunoașteţi cumva? 

„Lordul” privește poza, dar nici nu clipește. Oprește cu 
un gest încercarea unuia din avocaţi de a-i spune ceva, zice 
liniștit: 

— Nu, domnule procuror. Nu l-am văzut în viața mea. 
Cine e? 

— Un individ care... se pare că lucra pentru „Ducele”! 

— „Ducele”? Care „duce”? se miră, alb la față „Lordul”. 

Discuţia mai continuă zece minute așa... dar - cum, ca 
întotdeauna, Ioniță nu vrea să se grăbească - plecăm de la 
simandicoasa vilă... după mine fără nici un rezultat. Ioniță 
nu-i de aceeași părere, mă rog; discută cu unul din cei doi 
tipi care s-au oferit să ne conducă spre poartă, pe aleea 
mărginită de frumoși brăduţi canadieni. Cel de-al doilea 
om al casei a fost cândva informatorul meu. Ştiam că era 
atunci un mărunt contabil. Acum profită de ocazie și-mi 
șoptește: 

— Financiar e terminat. Făcuse, împreună cu Lucrețiu 
Armășilă, „o afacere mare” cu arabi. Ăia au șters-o din ţară 
și i-au lăsat ţuţ. Paguba e uriașă. Vă mai caut eu la telefon, 
zilele astea, încheie el, se înclină politicos și ieșim pe 
poartă. 

Afacere mare cu arabi? Împreună cu Lucrețiu?! Și arabii 
- au prins, probabil, de veste că ăștia doi „erau cam în 
plopi” cu pierderea milioanelor de dolari pe care sperau să 
le ia pe heroină și „s-au retras din afacere”?! Eh, asta ar 
mai explica sinuciderea lui Lucrețiu! 

Ioniță primește un apel pe telemobil și ne anunţă că 
merge la spital. Unul din răniţi „vrea să-i facă o mărturisire 
ca unui preot”. 

— Înmormântarea vărului dumneavoastră când e? 

— Mâine, la ora unsprezece, zice Ioniță. Vă las la sediu, 
mi-e în drum, adaugă el, că... suntem în mașina lui. 

Întreb când a mai avut timp să se ocupe și de 
înmormântare. Îmi spune că au sosit în București soţia și 
fiii decedatului. 

La sediu mai semnez niște hârţoage, mă mai ciondănesc 

cu Șeful, care nu se dovedește deloc cooperant. Se tot 
agită, foarte nervos, dă din mâini ca un crab pe fundul unei 
oale de noapte. Revin deci „în cer”, unde Ileana mă anunţă 
că sunt căutat de o englezoaică. 

— Cine-i aia? 

— O doamnă Helms. 

— A! Spune-i că nu sunt aici. 

— Zice că e foarte important! 

— Ştii englezește, Ileano?! 

— Eh, așa cât să mă înţeleg... 

De ce am eu sentimentul - ori presimţirea? - că ar trebui 
„să mă fac că nu sunt aici”? Și de ce altceva îmi zice că 
merită să fiu curios? 

— Ai să faci atunci pe translatoarea. Spune-i doamnei 
Helms că am sosit chiar acum! zic eu, întrebându-mă ce 
naiba o mai vrea și „vampireasa” asta? De ce nu mă 
întreabă prin Matei dacă l-am găsit pe „Dracula din 
București”? 

— Vrea să vorbească cu dumneavoastră! mă anunţă 
Ileana. 

— Asta mă tem că va fi mai greu! presupun eu, iau 
telefonul, zic „Da”! reflex. 

O voce de femeie îmi comunică - în franțuzește - că are o 
dischetă foarte importantă, pe care ar dori să mi-o dea. 

— Cu vampiri?! 

Dar doamna Helms mă asigură că nu cu vampiri. 
Discheta pretinde că i-a fost dată de un domn cu care ar fi 
trebuit să mă întâlnesc azi, la zece, în blocul meu. 

Hait! Chiar am uitat de Mișu Horn! Așa că accept să ne 
vedem. Doamna spune că se află chiar vizavi de sediul 
nostru, într-o mașină marca „Opel”, de culoare oliv. 

Cobor, traversez strada, zăresc „Opelul” oliv, în care nu 
e însă decât o singură femeie, la volan. Bărbat-su? Matei? 
Pe-ăștia pe unde i-o fi pierdut? Şi de unde până unde îl 
cunoscuse atât de bine pe Mișu Horn, de îi încredințase 
discheta? Ce dischetă să fie? Cea cu „cârtițele”? Doamna 

Helms m-a văzut, deschide portiera. Urc, mă mir: 

— Parcă nu știaţi franţuzește, doamnă Helms! 

— Discheta nu-i aici, o să vă rog să mă însoţiţi la locul 
unde se află, zice, de data asta în cea mai curată limbă 
română, doamna Helms. 

Ştie românește?! Juca teatru? Și faţă de bărbat-su?! Ori 
bărbat-su știa că vorbește dumneaei românește? Controla 
dialogurile, în română, traducerile lui Matei? Toate astea 
ca să dezbată importanta problemă a „vampirului din 
București”?! 

Nu știu de ce... am senzaţia că am fost răpit. Că această 
cuconiţă - cu ochelari galbeni la ochi, pentru că a început 
să se întunece - seamănă foarte bine, dar... parcă nu-i 
sclifosita aia de nevastă a polițistului american. 

— Soţul meu a rămas cu Matei, la Bran, explică doamna, 
simțind parcă nedumerirea mea. 

Nu, nici glasul, nici tonul nu sunt aceleași. Șofează bine, 
mașina în care suntem se îndreaptă spre partea de sud a 
Capitalei. Unde mă duce nebuna asta? 

— Nu vă neliniștiți, domnule Vasiliu! Sunt de fapt 
psiholog, consilier particular al unui domn care se află în 
România, venit ca membru al unei comisii internaţionale. 

Eh, cu asta chiar m-a liniștit! O fi „domnul Hary” acel 
membru al unei comisii internaţionale?! 

— Nu, nu „domnul Hary”! îmi ghicește gândul și 
zâmbește tipa. Pe Mișu Horn îl cunosc de câţiva ani; ela 
trebuit să plece din România, mi-a lăsat discheta despre 
care spunea că știți ce cuprinde. 

— Și unde mergem acum, doamnă Helms? 

— Am închiriat - pentru perioada în care am stat în 
România, că mâine dimineaţă plecăm - o mică vilă. 

Fi, auzi! „A închiriat o mică vilă”! Hm! Și Doina 
Rogojeanu închiriase o mică vilă. Și mai apoi fusese găsită 
moartă în acea mică vilă, în urma unei explozii teribile. 
Aflasem ceva mai târziu, de la Tache, că Doina Rogojeanu 
fusese o foarte bună ziaristă, dar și... teroristă ori 

anarhistă, Dumnezeu știe exact ce fusese! Dar una de talie 
internaţională, una care avea o soră în poliția berlineză, 
ambele plecate din România când erau copii. Urmase însă 
marea surpriză, abia după explozie. Cu câteva zile înainte, 
vorbisem cu doctorul Tomescu despre întâmplări 
paranormale. Doctorul susținea că există spirite, că sunt 
unele care transmit mesaje și prin telefon! Nu crezusem, 
bineînţeles, cum nu cred nici azi. Totuși, a doua zi după 
acea explozie teribilă din mica vilă, fusesem sunat la sediu. 
Centralista îmi spusese că e „o convorbire cu Viena”! 

Mă gândisem că Ulrike - poliţista pe care o cunoscusem 
la Berlin, la o „reciclare” a mea - aflase de moartea soră-si 
și venea pentru înmormântare. Vocea persoanei din Viena 
nu părea să fi fost însă a poliţistei Ulrike. Îmi amintesc 
dialogul nostru și azi, că... mă trecuse un curent rece pe 
șira spinării. Îmi spusese acea voce că „plutește pe-aici” 
(pe deasupra Vienei?). Că ne-a scăpat de șeful clanului. 
(Seful acelui clan era faimosul Ghiţă Caraivan). „Și, hm! Și 
ţi-am aranjat o întâlnire cu Ulrike, nu! Ai putea să-mi 
mulțumești! Cu bine! Jocul continuă, fiecare pe drumul 
lui!”, încheiase vocea Doinei. 

Rămăsesem atunci cu receptorul telefonului în mână... 
cam năuc. Asta pentru că Ghiţă Caraivan dispăruse 
definitiv din aceeași noapte - cea în care avusese loc 
explozia la „mica vilă”. Ceea ce mă făcuse să cred că, de 
fapt, cadavrul găsit spulberat de teribila mașină infernală 
nu fusese al Doinei; ci al lui Ghiţă Caraivan. Nu divulgasem 
nimănui această bănuială. Nici despre „vocea care-mi 
vorbise din Viena” nu pomenisem. Oare de ce îmi vine în 
minte acea convorbire acum! Că asta nu poate fi, totuși, 
Doina Rogojeanu. Chirurgia plastică o fi făcând ea minuni, 
dar... statura... 

Statura realizez subit că... Da, eu știu statura - 
mărunţică - a nevestei polițistului american. Pe-asta de 
lângă mine nu am văzut-o decât stând la volan! Nici 
picioarele nu i le pot vedea, că poartă pantaloni. 

— Nt, nt, nt! Ce gânduri vechi ne umblă prin cap! 
observă doamna Helms. 

Drace! Ea e! Doina! Și aia remarcasem, când vorbeam 
cu ea - înainte de a-mi telefona din Viena - că îmi citea ușor 
gândurile, ea știa cum naiba făcea asta. Sau face? Dau să 
întreb: „Doina?” dar mi-o ia înainte din nou, zicând: 

— Sunt Diana Helms, soţul meu poate confirma. 

Pare să zică „mai bine o lăsăm așa! Numele, zău, nu are 
nici o importanţă!” 

Pare să zică?! Oare există între noi doi un fel de 
corespondenţă telepatică? Și eu înţeleg ce gândește? Sau 
cred că înțeleg? Cine e de fapt, femeia asta și ce 
urmărește? 

— Poate confirma, reia „Diana”, că sunt o soţie model. 
Adică una care nu se amestecă în treburile soţului; cum 
nici el nu se amestecă în afacerile mele. 

Și iarăși cineva îmi șoptește că ar trebui să mă opresc 
aici. Dar mă aud întrebând: 

— Numai în afaceri nu se amestecă? 

— Hm! Nu... Nu numai în afaceri! surâde doamna 
Helms. Fiecare cu viaţa lui. E mai bine așa. Nu crezi? 


* 
* * 


— Nu es-te un ca-păt de drum, Bebe. E doar o bă-tă-lie 
pier-du-tă! stabili „Lordul”, părând calm. 

— Am înţeles. Dar ne-au murit șase oameni. Alţi patru 
sunt la spital și... S-ar putea să ciripească. 

— Știau de mine ceva? întrebă moale „Lordul”. 

— Ăia nu cred, domnule. Dar de mine știau în mod sigur. 

— Atunci... Dă-te la fund, Bebe!... Dispari! A-cum, i-me- 
diat. 

— Nu mai e nimeni în vilă, domnule. 

— Știu. Eu le-am dat liber. Caută-mă peste câteva luni. 
Bebe se strâmbă. „Nu era un capăt de drum”? Pe dracu”! 

Mai văzuse el cândva, la un fost șef al lui, privirea asta 
goală și liniștea asta... ciudată. Tare ciudată. Era limpede. 
Incă o dată, el, Bebe... o cam buclarisise. 

Și-acum? „Să se dea la fund” zicea mumia asta. Zău? 
Unde? Că-l găseau, mai devreme sau mai târziu. Avea 
nevoie de-un spate. De-o protecţie sigură. 

„Ducele”?! Ei, da. Putea fi o soluție. 


* 
* * 


Ticu Luscov, zis „Zvârlugă” intră prin poarta și prin ușa 
„din dos, a slugilor”, în vila închiriată de domnul Hary. 
Urcă la etaj, cu speranţa că va petrece o noapte plăcută, în 
compania „donșoarei Clara”, una din cele două șerpoaice 
șucare din „staful” șefului. Era străinache și-asta. Dar 
bănuia el că, în pat, aveau să se-nţeleagă; doar nu venise 
să stea la taclale cu pițipoanca. 

Ușile vraiște toate. Intră într-o cameră și înmărmuri. 
Domnul Hary stătea cuminţel într-un fotel. Cuminţel de tot, 
că avea o gaură-n frunte. Alături de el, Clara, cu gâtul 
tăiat. 

Na, că rămăsese iar fără stăpân! Se rupsese și 
șandramaua asta. Cine să fi făcut isprava? 

Cobori prudent la parter, unde, în ușa terasei, mai dădu 
de unul din teutonii domnului Hary, și-ăsta șănţuit la gât, 
de-o mână sigură. In holul mare alt haidamac! Fusese 
sugrumat, pe la spate, cu o sârmă, probabil. Cineva îi 
răcise pe rând; cineva cunoscut, din gașcă, îi cam luase pe 
nepregătite, pe toţi! Ticu simţi că cel mai bine era să spele 
putina urgent. Că, dacă apăreau acum caralii... el era 
numai bun - cu matricola lui - de luat la rașchetat. Dar știa 
unde-și ţineau ăștia hârţoagele lor și gologanii. Când 
deschise însă ușa, îl izbi un val de fum. Ardea ceva 
mocnit... adică arsese mocnit. Că acum, când deschisese 
ușa, pălălaia izbucni aprig, făcându-l să fugă iute din 

„prăvălia” asta, unde... nu era bine să mai stea nici o 
clipită. 

În capul străzii, intră în primul restaurant de cartier 
întâlnit, cu gând să troscăiască ceva. La una din mese, 
„Sardeluţă”, singur, cu o baterie lângă el. 

— Am rămas șomer! anunţă, cu limba cam împleticită, 
Sardache. Dom’ Lucrețiu a dat în primire, mă! l-am 
telefonat; că trebuia să-i duc ceva. Și mi-a zis unu’ de- 
acolo... 

Mintea lui „Zvârlugă” umbla iute de tot. 

— Auzi, neamule! șopti el încruntat. Și eu am pierdut un 
os bun. Și prost e că o să se lase cu scotoceală; cu luat la 
pieptănat, curând, la de-ăștia ca noi, cu patalamale de 
bună purtare! Ia nu te mai prăfui tu! Hai cu mine lao 
excursie de studii! 

— De ce? N-am nici o vină, mă! Pe cinstea mea, că... 

— Nici eu. Dar, până să-și dea seama caschetarii, ne 
bagă în fabrica de broșat. Şi-o să ieşim cam ofiliți, dacă nu 
ne-om trezi chiar în postu mare! 

— Ce excursie vrei, mă? Unde să mergem? 

— Să studiem vinuri la o cramă! Păi, nu ţi-a zis ţie dom’ 
Lucrețiu să-i faci rost de un vin bun?! 

— Mie? făcu aburit Sardache. 

— Tie, vacă! Mergem cu coșciugul dogarului, oprim la 
cramă... 

— Eu nu merg nicăieri! Nu urc la volan! Nu de sticleţi 
mi-e! De mine. Că-s pulbere, nu vezi?! 

— Lasă, că am să conduc eu. Simt că se-ncinge asfaltul, 
fratelo! Trebuie să plimbăm papucii... 

— Nu papucii, roţile! protestă Sardache. 

— Ba papucii! Că mașinuţa faină a dogarului o mărităm! 

XII. DAR SE PUTEA ȘI MAI RĂU 


Ora șase și douăzeci. Dimineaţă frumoasă. M-am trezit 
singur în patul mare, într-o încăpere care... Seamănă mai 
curând a cameră de hotel. Remarc acel strict necesar de 
mobilier, fără nimic personal. A cui o fi vila asta? 

O aud pe „doamna Helms” vorbind la telefon cu cineva, 
în franceză. E în bucătărie nevestica asta simpatică - 
„nevestele altora ni se par întotdeauna mult mai 
simpatice!” observase cândva Simescu. Disting, din ce 
spune doamna, doar un nume, „Frank”, și că „se vor vedea 
la Paris”. Bine e că simt și ceva miros de prăjeală. Șuncă, 
ouă, caşcaval - meniul vechi și binecunoscut al tipilor și 
tipelor nepereche. 

Nu aș putea spune că sunt mahmur. Deși am golit vreo 
două - sau trei? - sticle de șampanie bună aseară, 
sporovăind „ca niște oameni maturi”, cum se zice mai nou. 

Ceea ce sesizasem în continuare era faptul că doamna 
asta ciudată părea să-mi ghicească permanent gândurile - 
iar asta, credeţi-mă, nu e un sentiment tocmai plăcut. „Fii 
calm, nu sunt o nebună care te-a adus aici, ca să te 
otrăvească!” demarase discuţia, în seara trecută, această 
doamnă Diana Helms... sau cum o fi chemat-o, de fapt. Așa 
că-mi ceruse să destup eu sticla de șampanie, turnasem în 
două pahare frumoase, băuse prima. După ce băusem și 
eu, mă informase amabilă: „Să știi - așa, pentru cultura 
generală - că aș fi putut înghiţi un antidot, acum două 
minute!” Mă întrebasem din nou cine era ființa și ce 
urmărea? Stăteam pe fotolii, în sufrageria vilei ăsteia 
închiriate, doamna Helms picior peste picior, pe faţă cu un 

zâmbet drăguţ. Părea amuzată de ceva. De exemplarul din 
faţa ei? Avea chiar o dischetă primită de la Mișu Horn sau 
totul fusese un simplu pretext? 

— Am discheta! zisese imediat doamna. O putem viziona, 
dacă vrei. Cuprinde, mi-a spus Mișu Horn, printre altele și 
„O fișă”, care te descrie în amănunt. Date de identificare, 
performanţe, amante, colegi, inclusiv unii care te-au 
vândut. 

— Nu mi se pare nimic nou sau interesant. 

— Mie, da! Mișu Horn pretindea că de vândut te-au 
vândut unii, dar de cumpărat n-a fost nimeni în stare să te 
cumpere! Un asemenea poliţist mi-a trezit curiozitatea. Mi- 
am zis că merită să studiez fenomenul! 

— Aici ai cam greșit-o, cred, doamnă Helms! 

— Zău?! N-am greșit-o, că n-am crezut, se apărase 
nostima doamnă. Am presupus imediat că trebuia să fie o 
eroare, când s-a făcut „fișa”, desigur. 

— Nu-i nici o eroare și nu sunt chiar un exemplar atât de 
rar pe cât crezi. Dar ideea cu „fenomenul” am mai auzit-o. 
Fusese emisă de tânăra nevastă a lui Jan-„Chelu”. Era în 
vis, într-adevăr... 

— În vis? O visezi pe nevasta lui Jan-„Chelu”?! 

— Nu cred că am văzut-o în viaţa mea. Jan le propunea... 
unor cunoscuţi ai lui să mă valorifice „ca fenomen” într-un 
circ - asta însă și la sugestia nevesti-si. Ceilalţi nu se 
arătaseră încântați de idee. 

— Toate astea în vis?! se mirase psiholoaga. 

Şi uite-așa, ne prostisem, pălăvrăgind despre vise; 
despre vise și visători; ronțăind alune și mai bând câte un 
pahar. 

— Masa e gata! îmi întrerupe acum amintirile psiholoaga 
- dacă o fi într-adevăr și psiholoagă această doamnă sosită 
din bucătărie - adaugă: O bună nevastă trebuie să știe să 
pregătească și masa, nu?! 

„O bună nevastă”! Da, mă rog! Arată foarte bine în 
dimineaţa asta. Și se mișcă natural, de parcă luăm micul 

dejun împreună măcar de câteva luni. 

Douăzeci de minute mai târziu, terminăm de mâncat și, 
nu știu de ce, nu numai meniul ăsta mă face să-mi 
amintesc de cel pe care mi-l oferise Wanda cândva, când 
mă rătăcisem în bârlogul ei. Au ceva în comun Wanda și 
psiholoaga. Poate ochii gânditori, care par să vorbească 
înaintea cuvintelor? Poate faptul că și cu Wanda mi s-a 
părut, de multe ori, că mă aflu într-o bizară, greu 
explicabilă telepatie! Întrebarea e dacă telepatia e 
reciprocă? 

— Wanda e, de fapt, singura care crede cu adevărat că 
nu ești vândut încă! 

Wanda?! Cum dracu’ a ghicit iarăși la ce mă gândeam?! 
Şi de unde știe de Wanda”! 

— Care Wanda? fac eu pe nedumeritul. 

— Eh! Ne-am cunoscut acum câteva zile. Lasă, că are să- 
ți povestească ea. Vorbeam de pariul... Ştii de pariu, da? 
Cel cu „îl cumpărăm sau îl lichidăm?” Pe zece lădițe de 
whisky! 

Ea de unde știe? îi spusese Wanda sau invers! Ca 
psiholog, poate al domnului Hary, această Diana îl sfătuise 
să nu mă ucidă, ci să mă cumpere?! Fiinţa mă uimește în 
continuare, căci reflectează: 

— Pariul! Hm, hm! Pariul să fi fost „ mobilul”? Ceea ce te 
face să te încăpățânezi să rămâi nevândut? S-au mai pus și 
alte pariuri asemănătoare? Mai de mult? Ihî, îhî! Te 
ambiţionezi deci „să le faci în necaz”? Tot așa cum refuzi 
să înveţi engleza? Limba care se vorbește - într-un anume 
hal, mă rog- și în „State“?! Vai, limba celor ce se cred 
„mândria planetei” refuzi s-o înveţi?! Un căpăţânos, da? 
conchide Diana sau... cum s-o fi numind de fapt? 

— Să-ţi spun Diana, Doina, cum? 

— Cum vrei! Ce importanţă are?! E adevărat ce-am 
dedus? 

— Posibil. S-ar părea că începi să ghicești și ce... s-ar 
putea să fie în subconștientul meu! 

— Te miră?! Dar ăsta e rostul oricărui psiholog, nu? 
„Saltul” s-a făcut, poate, în ultimele decenii, doar în 
direcția cantității! Acum psihologii sunt plătiți să 
stabilească exact ce e în subconștientul unor mase de 
oameni. Ori ce trebuie să fie! Cum poate fi determinat 
fiecare să aspire la o mașină! La o mașină mai bună! La o 
vilă! La una cu piscină! La încă o piscină, pentru copii sau 
pentru căţei! Progresul, nu?! De ce crezi că au făcut Romy 
și Julietta ce-au făcut? 

— De ăștia doi de unde mai știi? întreb, dar realizez 
subit că Doina, acea Doina Rogojeanu pe care o 
cunoscusem avusese ea ce avusese - veche dispută aprigă 
de familii - cu clanul Armășilă. 

Da, da! Atunci Doina le trimitea ilustrate. „llustratele din 
Singapore”! Cele „din partea unchiului multimiliardar”. 
Care făcuse clanul harpagonic al Armășililor să se 
extermine, pentru a moșteni cât mai puţini imensa avere - 
inexistentă, de fapt, pentru moștenitori, că totul rămăsese 
până la urmă, mafioţilor din Singapore. O plasă strașnică 
dată familiei Armășilă. Foarte discret lucrase Doina atunci. 
Eficient. Ingenios! Utilizând ca armă doar informaţia. Se 
răzbunase pe cei ce îi distruseseră familia, trimițând... 
simple ilustrate. Pe Ghiţă Caraivan, însă, membru al 
aceluiași clan, ea îl lichidase, probabil. În acea explozie de 
la vilă. Lucrețiu și Iulia Armășilă atunci îi scăpaseră. 
Avusese acum vreun rol această „Diana Helms” în 
eliminarea ultimilor membri ai clanului? Dar Julietta...? 

— De unde știu de Romy și Julietta?! Ei, bine, dragul 
meu polițist, ne aflăm în fața unei tragedii moderne! 
zâmbește Doina. În Shakespeare, Romeo și Julieta se 
iubeau, dar familiile lor se urau. Ceea ce ducea la moartea 
tinerilor. Acum eœ... puţin invers. Acum Romy, fiul 
„Lordului” și Julietta, fiica lui Lucrețiu Armășilă nu știu 
dacă se iubesc, eu nu cred, dar se înțeleg. Se înţeleg să-și 
asmuţă familiile, una împotriva celeilalte. Pentru ca tinerii 
să-i moștenească mai repede pe bătrâni. 

— Şi aproape reușesc. 

— Da. Ruinat, Lucrețiu se spânzură, „Lordul” va intra în 
pușcărie curând, dacă nu se va sinucide și el. Julietta e 
fericita moștenitoare. Ori crede că e. Taică-su nu i-a lăsat 
prea mult; că și casa e ipotecată. Romy l-ar fi moștenit și el 
pe taică-su. Dacă nu interveneațţi voi, să le stricaţi jocul și 
să-l împușcați pe dementul ăla satanist! 

— Astea cum le-ai mai ghicit? 

— Acum n-am ghicit. Să zicem că am fost un atent 
observator; știi, lupta dintre clanuri mă pasionează. 

— Şi ce te mai pasionează? 

— A! Și sumele mari. Alea de se vântură într-o economie 
declarat sărăcită! N-ai idee ce sume! Habar n-ai ce se 
poate câștiga sau pierde de cine trebuie, într-o noapte de 
joc, la cazinouri! Termină-ţi sucul de portocale, să plecăm! 
Peste trei ore am bilet reţinut. La un avion care nu cred că 
m-ar aștepta, dacă întârzii. 

— Chiar trebuie să pleci? 

— Vezi că și tu ghicești! Da. Trebuie. Azi. Nu plânge sau 
nu te bucura, s-ar putea să reapar pe-aici, mai curând 
decât bănuiești! surâde Doina. 

— Ai avut un amestec în „tragedia modernă”? 

— Nu tocmai. Că mi-a luat-o Julietta înainte. Farmecul 
meseriei uneori este să fii un simplu observator. Ai început 
să înveți asta ieri, sper! 

— Ce înseamnă „nu tocmai”? 

— Nimic pentru care să ai motive să mă arestezi, 
zâmbește angelic Doina. Cel mult... așa, o informaţie 
strecurată, să zicem, unor arabi! O informaţie sau două 
plasate... altor persoane. Am învăţat mai de mult ce 
înseamnă să obţii, dar mai ales să oferi informaţii inocente. 

— Ce joc e ăsta, de fapt? Al cui? 

— Ti-am propus cândva să intri în el! amintește Doina. 

Da, îmi propusese „să aranjeze” detașarea mea într-un 
grup de polițiști care ar fi lucrat în afara ţării, ca „schimb 
de experienţă între poliţii”. Crezusem că-i nebună. Ori că 

se laudă. Sau că urma să fiu cumpărat, în alt chip, cine știe 
de cine. Refuzasem. 

— Şi ţi-am mai spus atunci, reia Doina, că eu nu fac o 
propunere de două ori. Și n-o fac. Dacă totuși vei avea 
nevoie de bani, îţi las aici un număr de telefon. 

— Nu-mi lăsa! 

— Ba da. Că s-ar putea să ai nevoie. Să-ţi recâștigi 
dreptul de a lucra în poliţie! râde Doina. Dacă numai asta 
te pasionează... 

— Cum o să-mi recâștig dreptul să...?! 

— Păi, cine știe!? De data asta ai scăpat, dar la un cui. 
Se putea sfârși istoria și mai rău, știi asta. lar acum... 
După câte boroboaţe ai făcut în ultimul timp, s-ar prea 
putea să fii luat la întrebări. N-ai fi primul, nici ultimul, nu? 
În toată lumea, dragul meu, polițiștii care nu se opresc, 
când stăpânul trage de lesă, sunt eliminaţi cumva din 
sistem. Și atunci... poate vei avea de ales. Îmi dai telefon 
ori te duci, cu șapca în mână, la poarta lui Jan-„Chelu”. 

— De unde ai bani, în definitiv? 

— Are vreo importanţă? ridică un umăr Doina. 

— Imensă. 

— Bani se găsesc peste tot. Am învăţat să mă descurc, la 
fel ca alţii. Cu isteţime, nu cu parul. 

Intr-un fel și Paul făcea cam la fel, nu? Ea cum proceda 
oare? Era un fel de escroacă? De anarhistă? Sau... ce 
Dumnezeu o fi fost? Cu ce tel final? În mașina ei, în 
apropierea unei staţii de metrou unde o rugasem să mă 
lase, schimbăm ultimele impresii „de oameni maturi”. 
Intreabă: 

— Promiţi să reflectezi măcar la vechea mea propunere? 
Sau vrei să rămâi sluga Șefului? Şi ultimul incoruptibil din 
țara asta, numai bun de-mpăiat. 

— Reţine că nu sunt singurul polițist necumpărat! Mai 
sunt destui. Şi polițiști, și ziariști, și procurori, ba mai sunt 
chiar și judecători cinstiţi! 

— „Săraci, dar cinstiți”! râde Doina. Și? Ce fac? Pentru 

că ăilalţi fac! 

Parcă și Paul zisese ceva similar. O coincidenţă?! 

— Vrei să discutăm serios? 

— Ti se pare neserios? zâmbește Doina. 

— Mi se pare că ordinea oricât de rea e preferabilă unui 
haos oricât de bun. 

— Hm! Oare? se-ntreabă ziarista. 

— Am constatat asta într-o fierbinte lună decembrie. Şi 
în ce-a urmat. Dacă vom continua acum „să ciordim fiecare 
câte ceva”, ca să ne facem vile, s-ar putea să ne trezim 
ciordiți de pe hartă. Bucată cu bucată! Unii abia așteaptă 
să ne guverneze. Şi nu sunt atât de idiot ca alţii, să cred că 
ar fi mai bine sub un călcâi străin; oricare ar fi ăla. 

Stătea nemișcată, cu ambele mâini pe volan. Mâini 
frumoase. Degete nervoase, prelungi. Se întoarce, mă 
privește de parcă mă vede prima oară. Ochi splendizi. O 
expresie gânditoare, parcă îndurerată; care cred că are să 
mă urmărească; aproape obsesiv. Rostește rar, schițând 
mai mult o grimasă: 

— Touché! Promit să reflectez la asta. Păstrează totuși 
numărul acela de telefon! E acolo și un cont bancar! 

De ce am ciudata senzaţie că - în ciuda tonului și a 
cuvintelor reci, „de afaceri” - femeia asta e gata să-mi ia 
mâna în mâinile ei, să-mi lipească mâna de obrazul ei, mai 
exact de gât, și să rămână așa câteva clipe lungi, 
nemișcată, cu ochii închiși. 

Mi-a transmis asta? Încep să simt şi eu subconștientul ei, 
bine stăpânit?! 

Prostii! E mult mai probabil orgoliul meu; stupid. 

Doina privește ţintă în față. Cu buzele bine strânse. 
Spune deodată un „Pe curând, Dan!” 

Îmi place femeia asta! Tot mai mult. 

Un ceas mai târziu, singur în biroul meu, cu privirea în 
gol, mă întreb... dacă nu cumva... această bizară Doină are 
dreptate. De ce naiba o fi folosit însă acea identitate a 
Dianei Helms? Ori îmi spusese numai mie asta?! Cum a 

ajuns s-o cunoască pe Wanda? Cum a supravegheat 
prăbușirea clanului Armășilă? Ce alte mistere or mai fi, pe 
care eu, poate, nici nu le bănuiesc? Și unde o fi Julietta? 

Niciu vine și îmi relatează cum a recunoscut 
bodyguardul Iuliei că fusese angajat de Lucrețiu s-o 
asasineze pe doamna doctor. Liliana apare și ea, îmi 
povestește nu mai știu ce despre falsul preot și „cum a 
rezolvat ea cu escrocul ăla”. Crișan îmi mai aduce la 
semnat niște hârtiuţe, „privind acţiunea de ieri, domnule 
comisar”, zice el, eu îl ascult, semnez, cu gândul, nu știu 
de ce, la căţelușii lui Jan-„Chelu”. Dacă nu i-a returnat, ăia 
au să crească! În cât timp cresc oare dobermanii ăștia, ca 
să ajungă la fel cu cei din vis? 

Și Popiuc zis „Brișcă”? Oare ce-o fi făcând el și 
drăgălașii lui de avocaţi? Ce-or fi făcând Simescu și Banu? 
Or fi încă în anchetă? Or fi găsit niscai motive plauzibile 
prin care să justifice că nu de la ei aflaseră fiul lui Jan- 
„Chelu” și „Lordul” locul unde era heroina? Sau unde 
credeau că era. 

Noroc cu Șeful! Care mă extrage din această stare 
nesănătoasă de apatie. Că mă invită în biroul lui. Unde pe 
cine credeţi că-mi prezintă? Pe Julietta! Julietta care, zice 
Șeful, a venit singură să anunţe că „totul e acum O.K.”! 

Ei, da, sigur! Că proaspeţii ei părinţi adoptivi sunt morti, 
nu? 

Julietta, îmi explică Șeful, afirmă că nimeni nu i-a făcut 
vreun rău, „nici nu ar avea ce să reclame”. Că Julietta a 
fost, „într-o mică excursie prin ţară”. 

Mă uit la tânăra „răpită”. Arată mai mult decât anii pe 
care-i are. O făptură mai curând bondoacă; într-un 
minitricou și o fustă lălâie. Cu buricul la vedere. Spre 
mirarea mea, nu poartă nici un fel de cerceluși, nici în 
urechi, nici în nas, nici în buric. Are doar trandafirașii, de 
care pomenise Simescu, tatuaţi pe braţ. Și mai are o 
mutriță veștedă, albicioasă, ușor buhăită. Işi plimbă 
privirea asupra mea, cântărindu-mă parcă. 

— „Totul e bine când se termină cu bine”! Nu, domnule 
Vasiliu? mă întreabă Șeful, prietenos ca un pui de 
doberman. 

Dar ăsta nu va mai crește! Decât, poate, pe scară 
ierarhică. Mai știi?! Căţelușii lui Jan însă... 

Mă întreb de ce-i atât de vesel Șeful? Şi atât de liniștită 
Julietta. Ea „să fi vândut pontul” cu heroina? Să fi pus la 
cale creatura asta cu aer stupid învrăjbirea familiilor, cum 
zicea Doina? Ea și Romeo al ei? Poate și „guvernanta”? O 
ști Julietta că moștenește mai mult belele de pe urma lui 
taică-su? Dar de pe urma luliei? Oare ce s-o face acum - 
dacă n-o ia notarul - cu averea Iuliei? 

Totul, întreaga asta afacere de familie a Armășililor 
începe să nu mă mai intereseze de loc. Eu mă întreb iar de 
ce o fi atât de vesel Șeful - care poartă acum o discuţie 
plăcută și sprințară cu Julietta. Pentru că nu a fost și el 
luat la scărmănat, alături de Simescu și Banu? Bănuielile 
vechi, ale mele și ale lui Ioniță, că șeful era omul 
„Ducelui”, să fi fost neîntemeiate? Să nu fi fost amestecat 
„Ducele” în afacerea asta, cu heroina? 

Cu perspicacitatea lui de hipopotam duios, Şeful nu-mi 
intuiește gândurile; râde încântat de ceva și mă întreabă: 

— Auzi, domnule Vasiliu, ce zice domnișoara Julietta? 

— Iertaţi-mă, cred că nu mă simt prea bine! 

— A, nu-i nimic. La fel am păţit și eu! mă consolează 
șeful. Săptămâna trecută, știi, când am ratat tot așa, 
transportul din „papucul” ăla. Se-ntâmplă, domnule, se- 
ntâmplă să mai și ratăm! Dar domnișoarei îi pare rău că nu 
s-a căsătorit, auzi! 

Cred și eu! Acum ar fi văduvă, drăguţa de ea! Ar moșteni 
astfel și averea „Lordului”, nu? Dacă „amantul ei”, 
hodorogul ăla de „Lord”, nu făcuse deja vreun testament 
favorabil Julietei! Asta dacă „Lordul” o mai fi având averea 
fabuloasă de care se vorbea. Să fie adevărat ce zisese 
contabilul lui? Că „financiar e terminat”. Cum oare?! Așa 
iute? Averile acestea - făcute de diverși „baroni” din nimic, 

mai rapid decât în „Tara tuturor posibilităţilor” - să se 
poată spulbera Ja fel de repede?! Nu știu de ce, dar nici 
măcar asemenea idei nu mă mai interesează. Simt că, 
încet, încet, tind spre a nu mai fi interesat... chiar de 
nimic. 

Ăsta să fi fost scopul? Al cui? Să fie altă formă de a 
câştiga cineva un pariu pus pe capul meu?! Pe câte sticle 
de whisky?! 

Bătrânul meu şef încearcă acum să o încurajeze pe 
tânăra orfană, spunându-i că are „tot timpul să se mărite, 
că o fată cuminte și romantică”... 

— Ia spune-mi, domnişoară, cam cât ai pierdut ultima 
oară la cazinou? atac eu brusc. 

În ochii Juliettei sclipește ceva ce pare ură, o ură 
crâncenă, întunecată, o ură pe care parcă am mai văzut-o 
în ochii Tinei și ai lui Romeo. Sclipirea se stinge însă în 
clipa următoare, că Șeful răspunde în locul ei, prompt: 

— Domnule Vasiliu! Dar ce tot vorbești?! Ce să caute la 
cazinou o fată ca domnișoara?! 

Aș vrea s-o mai întreb multe pe „fată”. Dar îmi dau 
seama că are un avocat mai teribil decât avocaţii 
„Lordului”; nu ar avea nici un sens. Rămâne pe altădată. 
Nu văd de ce sunt aici, în definitiv. In această tragi- 
comedie modernă, care mi se pare în stare să provoace 
vomă unor curăţitori de latrine. Așa că mă scuz și plec. 
Șeful vine însă după mine, că și-a adus aminte de ceva. 

— Domnule Vasiliu! Ce s-a întâmplat totuși, în lipsa mea, 
cu Lenuţa?! Că chiar nu mai vrea să vină înapoi! 

— Şi-a dat demisia, i-am aprobat-o. 

— Dar cum asta? Așa, din senin?! Și unde mai găsesc eu 
o fată fără pereche, ca ea? 

— Poate o angajaţi pe Julietta!? sugerez eu și plec, 
reajung „în cer”, unde Ileana mă informează că sunt 
așteptat de un domn, Antonie Viran. 

Numele nu îmi spune nimic. Nici figura omului, cam 55 
ani, tip șters; nici faptul că „a devenit de curând, mic 

negustor, proprietar al unui magazinaș care e mai curând 
o dugheană”. Ce Dumnezeu o mai fi vrând și ăsta?! Și de 
unde m-o fi cunoscând? Începe să-mi istorisească o chestie 
aiurită. Cum că pe el îl deranjează tot felul de oameni 
zilnic, greșind numerele de telefon. Că asta se întâmplă 
cam de mult, bănuiește că are el „așa, un fel de magnetism 
telefonic”! 

Ei, bravo! Parcă „Sardeluţă” nu are un îngeraș?! Și nu 
cel care i-a șters cazierul, altul! Ceva îmi spune că ar 
trebui să-l trimit la plimbare pe nebunul ăsta. Și iarăși ceva 
mă face să îl ascult mai departe pe negustor, cu gândul la 
altele. Dar... devin deodată atent. 

— Domnule Vasiliu! Când mi-a spus de cele 200 
kilograme de marfă, întâi am crezut că e vorba de unul din 
cei ce mă aprovizionează! Că eu vând ce pot, știți! Și cam 
de toate. Vin, pălincă, portocale, cartofi, în sfârșit! Deci nu 
i-am închis telefonul, spunând „greșeală”, cum fac de 
obicei, ba mai și înjurându-l pe câte unul. Am întrebat cine 
e la telefon, să știu cu ce furnizor vorbesc. Şi aud atunci: 
„Ei, cine?! Eu sunt, domnule, ce dracu’?! Grăbește-te, că 
știu sigur unde e marfa. Și trebuie acţionat imediat, că-i 
spre o margine de oraș și va veni „Cronometru” curând, s-o 
confiște, nu pot să-l întârzii prea mult!” 

— Când a avut loc convorbirea asta, domnule...? 

— Viran. Antonie Viran, domnule comisar. Ieri 
dimineaţă, pe la ora nouă să fi fost? Nouă spre zece, așa; 
că rămăsesem acasă eu, să fac niște forme contabile, 
nevastă-mea... 

Dum-ne-ze-u-le! De-aia nu apăruseră oamenii „Ducelui”! 
Greșise Șeful! Grăbit să comunice informaţia pe care o 
aflase din raportul meu, greșise cine știe ce cifră, când 
formase numărul de telefon. In loc să nimerească la 
„Duce”, nimerise acasă la ăsta! Nu se asigurase măcar cu 
cine vorbește, i-di-o-tul! Dar, culmea, greșeala îl salvase! 
Că altfel, acum ar fi fost luat și el în anchetă, alături de 
Simescu și Banu. 


264 


Sau... Sau ar fi fost liberi toţi trei. Că pilele Șefului nu 
cred că se reduc la un biet „Duce”. Or mai fi și alţi 
„baroni”, dracu' știe! Poate - în mod incredibil, dar 
adevărat - o fi aici mâna Șansei? Că, prin reținerea și 
anchetarea lui Simescu și a lui Banu, „sacul s-a rupt”, s-a 
făcut totuși un început! 

— Cum de v-aţi gândit să veniţi la mine, domnule Viran? 

— Păi, „Cronometru” a zis tipul la telefon. Și eu vă știam 
de „Cronometru” de când aţi anchetat moartea unuia de la 
noi, lucram încă la uzină atunci, asta era prin anul... 

Il rog pe domnul Antonie Viran să-mi scrie o declaraţie 
cu tot ce a reţinut din acea convorbire telefonică, 
menţionând neapărat ziua și ora... 

— Chiar credeţi că e important? Că nevastă-mea zicea... 

— Poate fi! spun liniștit și ridic receptorul telefonului 
care sunase. 

Întâi presupun că sunt și eu victima unei greșeli, pentru 
că nu recunosc vocea care spune grăbită: 

— Vă rog să credeţi că nu noi! Vă jur, zău așa, că nu noi 
suntem! Nu suntem, zău așa! 

„Zău așa”?! „Sardeluţă”? Ba nu, ăsta-i Fane-,„Speriatu”, 
mai speriat ca niciodată. Se îneacă, tușește, pare și puţin 
„aghesmuit”. 

— Ce nu sunteţi, Fane? 

— Autorii, dom'ne comisar! 

Habar n-am despre ce vorbește, dar întreb: 

— Sigur? 

— Dom'ne comisar, suntem cu doi morți în casă! Nu vă 
mint... 

— Guţu și mai cine? 

— Şi Luţă, dom'ne comisar! zice „Speriatu”. 

Și uite-așa aflu că Luţă nu fusese împreună cu Guţu la 
„războiul heroinei”. Dar că Luţă îl căuta de câteva zile pe 
un bodyguard al lor, omul care îi vânduse „domnului 
Hary”! precizează Fane. Când a aflat în sfârșit că era 
ascuns la Sibiu trădătorul, „Luţă a spart ușa și-a intrat”. 

Dar în camera suspectă nu fusese bodyguardul căutat, ci 
un puști care dormita în pat, în faţa televizorului. Puști 
care scosese însă de sub pernă un pistol și... „Luţă a crezut 
că era jucărie. Dar nu era!” Luţă a fost omorât. Împușcat 
de puștiul care nu-l văzuse în viaţa lui. De-aia clanul lui Jan 
are acum doi morţi în casă. Aflu că „Jan e ca nebun”, dar 
să nu credem cumva că ei sunt implicaţi în răfuiala de azi- 
noapte. 

Na, că a mai fost o răfuială și azi-noapte! 

— Dar cine e implicat, Fane? 

— Nu știm nici noi, dom'ne comisar. Acolo crez, zău așa, 
să fi fost unii de-ai casei. Între ei s-au curăţat. Că trei din 
gașcă lipsesc. Dar ăilalţi sunt morţi, în frunte, zău așa, cu 
domnu Hary! 

Eh! Şi dimineaţa asta pare să fie plină de surprize! Că pe 
ușă mai intră și Lil, care-mi face semn că sunt căutat la 
telefonul din biroul lor. „Tache!” șoptește Lil. Îi las deci să 
aștepte pe Antonie și pe Fane, trec în „camera mare”, unde 
Tache mă mobilizează și mai tare. Că zice Tache cu o voce 
sictirită: 

— Hai încoace, că ai ce vedea! Sunt la vila „domnului 
Hary”. 

— Câţi morţi? 

— Patru. Dar de unde știi? 

— Fane-,„Speriatu” tocmai mă asigura la telefon că nu-i 
mâna lor. 

Aflu adresa și, când ajung la vila închiriată de „domnul 
Hary”, constat că Tache nu a exagerat. „Am ce vedea” într- 
adevăr. Mai întâi, că pe aici au trecut și pompierii. O 
mașină de-a lor e încă în faţa vilei. În vilă, pereţi afumati, 
lăcăraie. Şi morţi. Unul în ușa terasei, altul în hol, încă doi 
la etaj - dintre care unul e cadavrul unei femei. 

— Ce părere ai de ideea asta nouă de scenariu? Întreabă 
Tache. 

— Clanul lui Jan presupune că e o răfuială internă. 

— Dar ei de unde mă-sa or fi știind? 

— Or fi având un micut serviciu de informaţii. 

— Păi și noi avem, nu? mârâie Tache. 

— Avem. Ia întrebaţi-i! Poate știu ceva. 

— I-am întrebat. Tu ce știi? simte ceva bătrânul copoi 
din Tache. 

„Trei lipsesc” spusese Fane. Mișu Horn, Doina, 
probabil... Dar al treilea? Acel Frank?! Cel ce avea să se 
întâlnească la Paris cu Doina? El operase aici? Eficient și 
băiatul ăsta! 

— Trebuie să iau legătura cu niște oameni, spun calm. 
Am să vă ţin la curent, dacă aflu ceva. 

De la un telefon public o sun pe Wanda. La „atelierul” ei 
nu răspunde. Dar răspunde la locuinţa ei „oficială”. 

— Poţi să vii acum, mon capitaine? Te aştept. 

Merg la apartamentul pe care îl are într-un bloc liniștit. 
Wanda mă întâmpină și mă conduce în camera alăturată, 
unde văd dormind o fetiţă. 

— Cine e? 

— Ancuta. Fiică-mea! Nouă ani, șoptește Wanda, închide 
ușa, ne așezăm pe fotolii, în camera de zi. 

Constat că e mai răvășită decât am văzut-o vreodată. 

— Mon capitaine! Fiică-mea era, după cum știi, în 
Bucovina, la o mătușă pe care o am. De-acolo au răpit-o! 

— Au răpit-o?!... Cum? Când? 

— De două zile sunt ca nebună! De-asta nu te-am mai 
căutat. Noroc că știa Ancuţa adresa de-aici. A spus-o cuiva, 
unei doamne, care a venit și mi-a zis întreaga poveste. 
Ancuta și altă fetiță au fost luate de pe uliţă; pur și simplu 
le-au înhăţat, le-au urcat într-o mașină, le-au vândut unora 
care le-au adus aici. Le ţineau sechestrate într-o vilă. 
Unde... erau pregătite pentru ceva; nu știu pentru ce; că 
nu am vorbit cu Ancuţa încă. l-am dat un somnifer, să 
doarmă cât mai mult deocamdată. 

— Dar de ce nu mi-ai spus nimic?! 

— Doamna aceea mi-a cerut să nu îţi spun asta. A zis că 
rezolvă ea, când se va putea și - de ce să zic? - a rezolvat. 

Că ieri după masă, începuse să le bată pe fetiţe, cu biciul! 

— Cine? 

— Acel domn Hary, de care ţi-am spus. Un nenorocit 
sadic. 

— Cine este doamna care...? 

— Diana a zis că o cheamă. Nu știu mai mult, zicea că 
pleacă azi din România. 

Chiar nu știe mai mult? Așteptase Wanda cuminte „să 
rezolve” o femeie pe care o vedea prima dată în viaţă? Şi 
despre care știa doar că o cheamă Diana?! Nu cred. Aici 
pare să fie un joc mai vechi; care, poate, vorba lui Paul, 
„mă depășește”! 

— Spune-mi ce să fac eu acum cu Ancuţa? S-o duc la 
mătușă-mea înapoi?... Nu știu, mi-e frică, pare să existe o 
reţea de hoţi de copii, care acţionează prin zonă. Dar nici 
s-o ţin aici... nu prea îmi vine. 

— De ce? 

— Păi, la mătușă-mea, acolo, nu era numai un aer mai 
curat. Îi cerusem mătușă-mii să n-o lase pe Ancuţa să se 
uite la televizor. Că știu eu ce ar vedea acolo, începând cu 
desenele animate. Împușcături și monștri. Aici... pot eu să 
stau toată ziua după ea? Pot s-o opresc să meargă la 
școală, la colegi, la vecini? Că mai toţi vecinii au 
televizoare, video, „Internet”! Știu eu ce vede acolo! repetă 
Wanda și rămâne într-o disperare mută. 

Oare exagerează? Cred că da, deși... Mi-amintesc de 
puștiul care dormea cu pistolul sub cap. Și care l-a omorât 
pe Luţă - un zdrahon cât ușa, pe care nu îl văzuse în viața 
lui. Și îmi mai amintesc - un poliţist francez ne spunea, 
asta pe când eram abia tânăr locotenent, prin '87 sau '88: 
„Nu știu de ce vă plângeţi, domnilor polițiști români! Că, 
orice aţi zice, aici nu aveţi reţele de traficanţi! Nu aveţi 
bande organizate, care și-au împărţit orașele! Nu aveţi 
drogati! Nici arme care se vând la colţ de stradă. Nu aveţi 
o masă de șomeri gata oricând „să facă o afacere”. Nu 
aveţi corupţie la nivel mare! Că, aici, dacă-și face unul o 

vilă sau își cumpără un iaht, îl întrebaţi „de unde are 
banii”. Şi e obligat - prin legea aia, 18 - să vă spună! 
Inșirase și multe altele care ne lipseau atunci, dar 
încheiase cu „Și nu aveți televiziune!” Asta pe mine unul 
mă cam mirase. Că televiziune - cu două programe, mă 
rog, „plus bulgarii” - aveam totuși, nu? Pricepusem ce 
voise să spună bătrânul poliţist francez abia recent, când 
mai mulți părinţi auzisem că sunt îngroziți de cum s-au 
schimbat copiii lor; care „stau ca tâmpiţii ore în șir, uneori 
și noaptea, și se uită, hipnotizaţi parcă, la televizor!” Mi- 
amintesc de Guţu, fiul lui Jan, pe care îl știam de când era 
un pui de ţigan frumos și isteţ foc, asta pe timpul când voia 
să se facă aviator. Ce se întâmplase cu Guţu? Și cu alţii. 
Mi-amintesc și opiniile ziaristei. Valy descoperise acum ce 
descoperise polițistul francez mai de mult. Că prin Franţa 
fenomenul, spunea el, e vechi. „Aproape nimeni nu mai 
citește o carte! Filmele de televiziune sunt dublate în 
franceză de actori autohtoni, pentru că... sunt jenat să 
spun, domnilor, dar avem foarte mulţi analfabeți!” Asta în 
Franţa, cândva „ţara luminilor”! 

Nu știu ce să-i spun Wandei că ar putea face cu Ancuta. 
Nu cred că ar avea acum dispoziţie să-mi răspundă nici la 
întrebări. Dar când, o jumătate de ceas mai târziu, dau nas 
în nas, în poarta sediului, cu Matei și cu cei doi soți 
americani, sunt suficient de capsat, ca să-i zic lui Matei: 

— Tradu-le, te rog, exact! Spune-le că am găsit ce caută! 
Că nu e un singur vampir. Sunt chiar mai mulţi în 
București. 

Matei traduce, aud exclamaţiile de încântare ale 
americanilor, ale micuţei doamne Helms mai ales, continui: 

— Au și un club al lor vampirii noștri. Spune-le să-și 
noteze adresa, dacă doresc! 

Matei traduce, încântat - cred că speră, săracul, să 
scape de musafiri. Eu le dau adresa noului „loc de muncă” 
al lui Valy, televiziunea aceea „specializată în grozăvii” și... 
îi salut din mers. 

Ajuns „în cer”, o găsesc pe Lil „cu ochii în zare”. Singură 
în biroul meu. Îmi pune pe masă declaraţia lui Antonie 
Viran și constată: 

— Asta baftă! Să-ţi salvezi pielea, făcând o gafă! 

Pare complet demobilizată de ratarea asta a Șefului... în 
care și-o fi vârât coada - într-un fel sau altul - Mătușica 
Sansa!? Ori zeița? Cum zicea Mișu Horn. 

— Ia spune-mi Lil! Te-ai încurcat cu Niciu? 

— Ce să faaac? se cabrează Lil ca un căluţ în faţa unui 
obstacol neprevăzut, am reușit s-o scot din starea de 
apatie, de blazare, că se aricește toată subit: Asta scârba 
de Leanţa ţi-a spus-o, nu? 

Cum a ghicit și Lil?! Oi fi eu atât de transparent? 

— Da sau nu! Amănuntele nu mă interesează. 

Liliana se așeză pe scaun, mărturisește: 

— A fost o prostie. Băusem amândoi. Asta era la 
revelionul trecut. Manea al meu făcea revelionul cu mă-sa! 
Că ne certasem. Nevasta lui Niciu și-aia... O apucaseră 
hachiţele, plecase cu copiii, pe nepusă masă, la soră-sa! 

— Am înţeles. 

— N-ai înţeles, că n-a fost nimic, asta-i culmea! Nu se 
poate numi măcar „tentativă nereușită”! O prostie, cum ti- 
am spus. 

— Dar v-a văzut cineva, probabil. 

— Nu ne-a văzut nici dracu! Și ce să vadă?! Dar... 
Dobitocul s-a apucat să i se spovedească nevesti-si, la vreo 
lună după aia! Muierea, dă-ți seama, atât i-a trebuit, a 
început „să investigheze ea discret”, să caute 
„antecedente”, cu talente de rinocer! Da’, în definitiv, ce te 
interesează pe tine asta?! izbucnește deodată Lil. Ce, eu te 
întreb unde-ai dormit azi-noapte? Că acasă nu. 

— A fost într-adevăr o curiozitate stupidă. Pune bine 
declarația lui Antonie Viran; că, poate, o să avem nevoie de 
ea. Am plecat să-l caut pe Paul. 

Pe Paul nu îl găsesc însă acasă. Nici pe nevastă-sa, nici 
pe copii. O vecină îmi spune că au încărcat azi-dimineaţă, 

în două mașini, și-au plecat. 

— În două mașini?! Ce-au încărcat? Mobila? 

— Ei nu! Cred că au plecat într-o excursie. 

Mă întreb care o fi țelul final al excursiei? Sau... Sau o fi 
mai bine să nu mă întreb. Ca și în cazul lui Frank! Dacă tot 
mi-e în drum, mă opresc, totuși, la locuinţa domnului 
profesor, unde îl văzusem ultima oară pe Paul - deși cred 
că nu a mai călcat el pe acolo. Dar cu Paul nu poţi să știi 
niciodată. 

Sun cum mă învățase Paul. Și am surpriza să disting o 
mișcare dincolo de ușă. În pragul ei apare apoi un bărbat 
înalt, prezentabil, cu „o barbă electorală”, ar zice Lil. Na, 
că s-a întors acasă dom' profesor. 

— Bună ziua, domnule Vasiliu! zice el și pare chiar 
bucuros să mă vadă. 

— Bună ziua, domnule profesor! răspund, întrebându- 
mă... de unde mă cunoaște tipul acesta?! Mă tem că am 
greșit, cineva îmi spusese că e aici o casă de vânzare, caut 
eu un pretext, pentru o retragere onorabilă, dar bărbosul 
mă asigură: 

— Ba, chiar vreau să mă mut, să vând casa asta. Poftiţi 
înăuntru! Trebuie că aţi citit anunţul pe care l-am dat mai 
de mult. Renunţasem la speranța de a mai vinde prin 
intermediari. Că sunt niște hoţi toţi. Trimit doar 
nepricopsiţi! Care vin mai curând să ţi se plimbe prin casă; 
dar, când aud de preţ, se ușchesc de parcă îi urmărește 
Sarsailă! 

Eu nu-i par un nepricopsit! Presupune, probabil, că un 
comisar deștept „are și el niște bănișori puși deoparte”. 
Dar de unde îl știu oare? Că mi se pare și mie cunoscut, 
dar... nu-l pot localiza nicicum în galeria de persoane 
bărboase care stau ascunse prin memoria mea. 

— Pare o casă într-adevăr solidă. Și frumoasă, cu 
grădină... 

— Și cu poziţie centrală, domnule Vasiliu! Ceea ce nu e 
deloc puţin. Mi-a oferit pe ea cineva, care voia să facă o 

bancă, o sumă foarte frumoasă. Dar, ca un dobitoc, n-am 
vrut s-o dau atunci; că, sigur, ăla ar fi demolat casa! O am 
de la părinţi și... În sfârșit, clipele noastre de 
sentimentalism le plătim scump. 

Hait! Mi-am adus aminte. Vorbele astea le-am mai auzit; 
spuse tot de el, când cercetam, în urmă cu vreo patru, 
cinci ani, sinuciderea unei eleve de liceu. Fata nu lăsase 
nici un bilet explicativ pentru gestul ei, dar se vorbeau 
multe. Cum că fusese în relaţii intime cu acest profesor - 
atunci fără barbă. Pentru a isprăvi relaţia cu micuta, tipul 
o dăduse pe mâna unor beţivani de colegi, care își 
bătuseră joc de ea în fel și chip. Credeam că rezolvasem 
cazul. Lil, de fapt, se ocupase de cercetarea sinuciderii. 
Totul i se păruse a fi gata să ia drumul instanţei. Când, 
subit, cele două amice ale fetei își retrăseseră declaraţiile. 
Colegii din corpul didactic recunoșteau doar că „făcuseră 
un chef”, nimic altceva. Ministerul lor le lua apărarea, un 
asemenea scandal „nu cădea bine”, evident. Orice 
încercare a noastră de a continua cercetările se izbise de 
un zid. Un zid din care făcea parte acum inclusiv familia 
tinerei sinucigașe. Domnul profesor scăpase cu faţa curată. 
Își lăsase barbă și... devenise profesor universitar! Oare la 
facultatea unde era studentă Liţa-„Blonda”? 

— Aţi fost cumva plecat? Că am mai venit... 

— Da, domnule Vasiliu. Eram la o staţiune, dar nu am 
mai suportat meniul mizerabil. Niște hoţi și-acolo. Am avut 
șucăr mare cu directorul, ne-am luat catrafusele și ne-am 
cărăbănit. Dar i-o plătesc eu, lasă, ocnașului ăla de 
director! Luaţi loc, vă rog! Să vă servesc cu ceva? 

— Nu, mulţumesc. Sunt la volan și mai am de făcut niște 
curse. 

Ce mă uimește, de fapt, e candoarea individului, care nu 
pare jenat măcar de acuzaţiile care îi fuseseră aduse 
atunci. Nici supărat pe mine, care... „îl acuzasem pe 
nedrept”, nu? Şi nici de hoţii care îl prădaseră nu zice 
nimic? De ce? Deși îmi vorbește în continuare despre hoţii 

„care sunt peste tot”, despre noua vilă, în care urmează să 
se mute... 

— A! Vă mutaţi într-o casă nouă! 

— Mi-am făcut o vilă banană de tot, domnule Vasiliu. Şi 
blindată! Totul ultramodern, electronic, sisteme de 
siguranţă străinești! Că n-am chef să mă trezesc prădăluit 
ca unii din vecinii mei. 

„Se ușchesc”, „șucăr mare”, „cărăbănit”, „babană”, 
„prădăluit”! Ăsta vorbeşte cam ca Nuță Niţache! Și de ce 
n-o fi zicând nimic despre ce-i luase Nuță din casă?! 
Nichipercea parcă mă îndeamnă să întreb - deși nu aș avea 
nici un chef să mă apuc să-i caut bijuteriile, argintăria și 
cei circa unsprezece mii de dolari: 

— Dar pe dumneavoastră nu v-au prădat? 

— Niciodată. Nevastă-mea zicea aseară, când am venit, 
că parcă nu mai sunt niște bijuterii care erau pe-acolo, prin 
dormitorul ei. Dar sunt convins că le găsește ea; ori le-o fi 
împrumutat unor prietene, că are obiceiul. Prostii! 
Adevăratele bijuterii, adică ălea de valoare, vă daţi seama 
că nu le ţine în casă. Le ţine la bancă, la fel ca banii, că, vă 
spun, nu mai e de trăit cu hoţii ăștia! Să vă povestesc 
numai ce-a păţit un coleg al meu! 

Pot înțelege că soţia nu a remarcat lipsa bijuteriilor - sau 
că are dubii, mă rog. Și că, folosind, probabil, rar 
argintăria, nu i-au observat dispariția. Dar cei unsprezece 
mii de dolari? Cum de nu le constatase lipsa? Nuță zicea 
„că-i săltase” de sub un teanc de rufe din șifonier. Care 
șifonier? Ai cui erau banii? Și... or fi fost... un fel de bani 
de buzunar, fără importanţă?! 

— Câștigaţi bine, înţeleg! 

— Eh! Nu ca alţii! râde domnul profesor. Dar sunt bine 
înfipt într-adevăr... pe la câteva firme; la două 
universităţi... Nevastă-mea... cam la fel. Nu știu exact cât 
câștigă ea, că avem conturi separate. Dar mă rog, dacă nu 
curge, pică, domnule Vasiliu. Ca-n tranziţie, ce să-i faci? Să 
sperăm că va fi și mai bine! 

Fi, da! Și ce mi se pare cel mai interesant e că au 
conturi separate. Poate o fi normal. Poate fi o prostie din 
partea mea. Dar de ce am impresia că asist la... 
renașterea, la o stranie reînviere a familiei Armășilă! 


* 
* * 


Nu. Chiar nu e-ra un ca-păt de drum. 

Din oglinda mare cât întreg peretele sălii de baie, îl 
privea un tip cu fața descărnată; livid ca un strigoi. 

„O bătălie pierdută”. Da, dacă ar fi fost numai atât. Că 
mai era și afacerea - de data asta ca-tas-tro-fa-lă - pe care o 
făcuse cu Lucrețiu Armășilă. Mai făcuse și până acum mici 
afaceri cu Lucretiu; reciproc profitabile. Dar ultima... Cum 
ma-ma dra-cu-lui se vârâse el într-o afacere atât de mare 
cu un im-be-cil ca Lucrețiu Armășilă?! Și cu escrocii ăia de 
arabi?! 

Și figura pe care i-o făcuse Romy. Ani în șir, chiar îl 
crezuse student în Canada. Iar idiotul... „Comando”, auzi! 
Și „un individ care se pare că lucra pentru Ducele!” zisese 
procurorul. Se înșela desigur dobitocul ăla de procuror! Ca 
și polițaii! Cum, de ce să fi lucrat Romy pentru „Duce”?! 
Imposibil! Ce sens ar fi avut?! Rămâneau însă celelalte 
informaţii, absolut uimitoare. Romy... se părea că fusese 
într-adevăr... Dumnezeule! Ucigaș plătit, satanist, drogat... 
Romy?! Unde se pierduse adolescentul inteligent, care 
colecţiona ceasuri vechi și cărţi rare? Cum, când de-ra-pa- 
se Romy? Mă-sa fusese de vină?! 

Nu, nu era to-tuși un ca-păt de drum! Că rămânea 
afacerea - mult mai importantă - cu Hary. Se răsuci brusc, 
desprinzându-se din fața oglinzii ăsteia blestemate. Trecu 
în camera alăturată, formă un număr de telefon. Auzi un 
„alo”, ceru ferm: 

— Vino încoace! Bebe nu e aici. Și nu va mai fi. 

— Am vești proaste! preveni vocea „Irlandezului”. 

— Vino aici! Nu prin telefon. 

— Cred că nu mai are nici o importanţă! ricană 
„Irlandezul”. 

— Ba are! Vi-no a-ici! 

— Am aflat că la vila închiriată de domnul Hary mișună 
copoii. Patru cadavre sigur. 

— Hary?! Hary sper că nu e-ra a-co-lo! 

— Ba da, domnule! După cum zicea omul meu, „Hary a 
mierlit-o”! 

De ce avea impresia că, în clipele astea, „Irlandezul” 
rânjea satisfăcut? 


* * 


Antonie Viran își privea posomorât rafturile. 

N-avea noroc și pace! Asta era! Încă o dată ratase; în 
acea întrevedere cu „Cronometru”. Așa cum avea să 
rateze, probabil, curând, și afacerea cu... magazinașul 
ăsta! Că el se hotărâse, de fapt, să meargă să discute cu 
„Cronometru” pentru a se plânge de „sărmanii din cartier”. 
Incepuse să-i zică istoria cu telefoanele; nu mai apucase să 
ajungă la ce îl interesa, că Dan Vasiliu plecase val-vârtej, îl 
lăsase pe mâna muieruștii ăleia. Tot o polițistă o fi fost, 
dar... mai puteai ști... ce hram o fi purtat și-aia?! El ce era 
să facă? Scrisese declaraţia și plecase. lar acum trebuia să 
meargă să cumpere câteva sute de dolari, să-i aibă 
pregătiți. Că... te puteai pune cu „sărmanii din cartier”?! 

Și poate era mai bine că nici nu-i spusese lui 
„Cronometru” nimic. In definitiv, ce ar fi putut face și 
„Cronometru”?! Putea să-l apere pe el - și familia - de 
„sărmanii din cartier”?! Negustorii cu care vorbise îl 
asiguraseră că nu. Că plăteau și ei „cotizaţia”. Unul îi 
zisese clar: „De sărmanii ăștia nici ministrul, nici 
președintele, dom'ne, nimeni nu te poate apăra! Prost e că 
urcă, de la lună la lună, cu pretenţiile! Şi că nu-s numai ei! 

Că mai sunt și-ăia de vin în controale!”. 
Asta era. Ratase și cu magazinașul. Că... asta era! N- 
avea noroc și pace! 

EPILOG 


Au trecut trei zile de când familia lui Paul... a plecat în 
excursie. Ce ţi-e și cu excursiile astea! În ultimul timp, 
mulți pleacă în excursii. Nu știu de ce, dar am sentimentul 
că n-o să-l mai văd prea curând pe Paul. Și fusesem foarte 
apropiaţi. Asta venise după ce - tineri locotenenţi pe-atunci 
- era să ne lăsăm pieile de copoi la o descindere despre 
care nu scriseseră ziarele; nu se amintise măcar la 
televiziune. 

Nici despre cadavrele găsite recent la vila închiriată de 
domnul Hary - Dumnezeu să-l ierte, dacă poate! - nu a 
suflat presa scrisă ceva. Nici televiziunea - privată ori 
neprivată. De grăsuţii mei foști colegi, sper - Simescu și 
Banu - uite că încă nu am aflat ce mai fac. Nici măcar Lil 
nu a izbutit să afle! 

Reorganizarea pare și ea să se fi amânat. Ori să se fi 
făcut deja? Că s-au mai schimbat câţiva șefi. Șeful meu 
drag oricum a rămas. Și arată tot mai vioi micuțul! 

Stau deci, cam posomorât, în biroul meu, răsfoiesc un 
dosărel și mă întreb... cum de Fane-„Speriatu” și 
Sardache, zis „Sardeluţă” aveau același tic verbal?! Simplă 
coincidență? Sau... Să se fi molipsit unul de la altul? 
Înseamnă că erau dumnealor în contact? 

Sună telefonul. Ridic. O voce necunoscută îmi cere să las 
orice altceva și să plec imediat la faţa locului, unde a fost 
accidentat Nea Florică. Intreb cu cine vorbesc. Și cine 
credeți că era? „Ducele”! Ei, iată un nou gen de surprize! 

— Am discutat cu șeful dumitale! zice acel glas de șef. 
Așa că du-te imediat acolo! Că aveam mâine proces. Asta e 

sigur lucrătura cuiva. Și vreau să știu cine! 

„Ducele”! Ei, poftim! Că a fost oarece ministru șperţar, 
știu. Că a fost și parlamentar - sau o mai fi încă? - iar știu. 
Dar de când mă-sa îmi dă mie ordine javra asta de 
traficant?! Care ar fi trebuit să fie acum în anchetă. Șeful 
la fel. Uite la ce poate duce o greșeală de telefon, poate o 
singură cifră greșită! 

— Auzi ce-ţi spun, domnule Vasiliu? Deplasează-te 
repede acolo! 

— Nu pot. 

— Poftim?! Ce-ai spus?! 

— Nu pot să mă deplasez repede. Că n-avem benzină. 

— Ce n-ai?! Benzină?! Poliţia n-are benzină?! Îţi baţi joc 
de mine?! Ia vezi! Că dacă mă șucăresc... 

— Poate părea de necrezut. Dar e o stare de fapt. Am 
terminat rația pe semestru. Întreabă-l pe șeful meu, că 
atâta știe și el. 

— Eşti obraznic, vasăzică! Ia ascultă!... Vasiliu? Nu 
cumva ești ăla de-și zice „Cronometru”?! 

De regulă sunt un tip respectuos. Dar dacă mă ia așa... 

— Nu cumva ești ăla de-și zice „Ducele”?! 

— Nu cumva ești ăla care s-a lăudat c-o „să mă pună-n 
fiare”?! intră în joc „alteţea sa”. 

— Nu cumva crezi că e imposibil?! Că de zis, n-am zis ce- 
ai zis; dar mi-ar face plăcere s-o fac! 

— „Când o face plopul pere”! ţipă furios domnul fost 
ministru, prins, probabil, de jocurile astea drăguțe de 
cuvinte. 

— „... Și răchita micșunele”! A mai spus unu așa. Ce-a 
păţit când l-au pus la zid știi. Și nu era un amărât de 
„duce”, fără pedigri! închei eu dialogul ăsta elevat și-i 
închid telefonul. 

De fapt, îmi mai spuseseră mulţi „să-mi pun pofta-n cui”, 
că de ei nu se atinge nimeni. „Seniorul”, „Maraton”, 
Gorăscu. Încercaseră chiar să mă lichideze. Erau morti toţi 
trei. Dar impertinenţa putorilor astea, pline de bani furaţi 

rapid mă deranja cel mai mult. Cu Jan-„Chelu” și alţii ca el 
- care măcar s-au străduit să fure o viaţă întreagă, pentru 
a-și ridica „imperiile” - zău că mă înţeleg mai bine. Dar de 
Nea Florică trebuie să mă interesez. Că-mi amintesc 
afirmaţia lui: „E suficient două telefoane să dau și sunt 
terminaţi. Nu de Coana Justiţia! Altfel îi pot isprăvi pe 
foștii mei parteneri. Şi ei știu asta!” Discuţie auzită de 
Lenuţa și de Banu. Hm! 

Aflu cine cercetează cazul, iau legătura cu un inspector 
pe care îl cunosc vag. Aflu că Nea Florică e la spital, că 
șoferul de camion care a dat peste mașina avocatului e 
reținut. 

— Vezi că... nu cred să fi fost un simplu accident! 

— Asta bănuiesc și eu, dom'ne comisar. Că pare să fi 
staționat camionul, până a apărut „Fiatul” domnului 
avocat. 

— Să păstrăm legătura, te rog! Că poate fi un caz 
interesant! previn eu, închid și mă îndrept deja spre fișet, 
să caut cele două declaraţii, a lui Banu și a Lenuţei, „fata 
fără de pereche”. 

Dar telefonul sună din nou. Cin' să fie, cin' să fie? 
„Ducele”, acum „foarte șucărit”? Șeful meu „și mai 
șucărit”? Altul, mai măricel, și „extrem de șucărit”? Ridic 
receptorul, dar aud vocea lui Tache: 

— a-ţi echipa și vino în sala mare! 

— În sala mare?! De ce? 

— Las” c-ai să vezi! Veniţi încoace! 

Îi iau pe mușchetarii mei. Și pe mușchetăriţă. Mergem 
toți - cam intrigaţi - în sala mare. Care sală e plină de 
polițai! Nu-l văd însă pe Șeful. Martin îmi șoptește că Șeful 
a plecat azi-dimineaţă, împreună cu doi tipi, „nu se știe 
unde și de ce”, surâde Martin. Ei, auzi! O fi fost răpit?! Ce 
mi-ar plăcea! I-aș pasa rezolvarea cazului lui „Trenache”! 

Tache - cu Ioniţă alături - deschide furtunos și neoficial 
ședința asta de lucru, neanunţată din timp, a caraliilor 
civiliți, anunțându-ne că urmează să participăm la „o 

acţiune de anvergură”. Că Parchetul Naţional Anticorupţie 
s-a pus în mișcare „în sfârșit, dar bine”! Și „strângem 
recolta, domnilor! Avem de adunat, până diseară, primii 
două sute de mari hoţi!” zice Tache. 

Două sute? Iar două sute?! Cifra asta mie începe să mi 
se pară fatidică. Şi chiar e. Pentru că Tache adaugă: 

— Începutul a fost făcut. După ce o să vorbească ăștia, o 
să-i culegem și pe alţii! Dar! Dar avem o problemă! se 
strâmbă Tache. Domnilor, din păcate, nu avem benzină! 

Murmure în sală. Care se transformă în vociferări 
indignate. De undeva îl văd ducându-se la masă, lângă 
Tache și Ioniță... pe Paul Petre. la te uită! Ăsta te 
pomenești că a lucrat ca poliţist acoperit! Şi nu mi-a spus 
nimic, nici măcar mie, hoţul! Și tare mi-ar mai plăcea să 
văd apărând acolo, lângă Tache și Ioniță, o reprezentantă a 
S.R.I.-ului, în persoana Doinei. Am bănuit eu, am tot 
sperat. Dar... Eh, vise, cred. S.R.1.-ul... Ce-o mai fi făcând 
oare S.R.I.-ul?! 

— Domnilor! Liniște, vă rog! pretinde aprig Paul și, când 
se face liniște în sfârșit, declară: Avem și benzină! Nu vă 
faceţi griji! Am eu un „fond de rezervă”! Pe care... l-am 
obţinut de curând. 

Care „fond de rezervă”? Despre ce vorbește nebunul 
ăsta? „Operaţiunile” lui, de tip „prădăluirea” lui Nuță 
Niţache și-a altora?! Sau... și cele două sute kilograme de 
heroină?! Le făcuse bani? Că-mi zisese el ceva, la casa 
domnului profesor universitar, că „are în vedere o afacere 
cu niște turci sau arabi”! Asta o fi fost afacerea?! Dar Paul 
continuă: 

— Are și Dan Vasiliu un cont secret, din care poate 
scoate niște bani, dând un simplu telefon. 

De unde știe Paul de numărul de telefon pe care mi l-a 
lăsat Doina ori Diana sau... cum o fi chemând-o de fapt? Și 
o fi valabil „contul” de care zice Paul? O ști ăsta mai multe 
decât mine? Or fi fost într-o legătură... ei doi?! 

Alte murmure în sală, care iarăși se transformă în 

vociferări, e un adevărat tumult, care mi se pare că vine 
însă... Că vine și din afara sălii. De undeva din stradă! Na! 
Te pomenești că a început altă revoluţie! Se aud parcă și 
niște răpăieli de arme automate! 

Da, niște răpăieli succesive, de arme automate. Astea... 
astea îmi amintesc de cele pe care le auzisem în vis, în 
casa lui Jan, când era întrunită acolo toată floarea hotilor - 
vii sau morţi! Răpăielile continuă, tot mai puternice și... 

Și... mă trezesc din nou. Nu erau răpăieli de automat. Aţi 
ghicit, era telefonul de pe noptieră. Ghiciseţi? Ei, cum de- 
ați ghicit?! Şi de când oare începuseţi să ghiciţi? Apuc 
nervos receptorul. 

— Da! 

— Dan? Te-am trezit din somn? aud vocea doctorului 
Tomescu. 

— Da. 

— Păi, la ora asta dormi?! Nu vii pe la mine? 

— Nu. 

— Nu?... De ce? Ai necazuri? 

— Nu. Dar m-ai trezit... dintr-un vis frumos, mormăi eu 
indispus. Tocmai rezolvasem cumva - sau eram aproape să 
rezolvăm - problema lipsei de benzină, în poliţie! 

— Ph! pufnește doctorul. Las’ că ai să mai visezi asta! 
Ce, eu nu visez mai în toate nopţile, de câţiva ani buni, că 
am rezolvat „criza din sistemul sanitar”?! 

— Zău?... Şi tu deci?! bombăn eu. 

— Să vezi însă ce visează bietele mele băbuţe de 
asistente! se-amuză Tomescu. Ai putea crede că visează și 
ele, acolo, că le urmărește un taur! Ori că le cere în 
căsătorie vreun bișnițar tânăr! Aiurea! Una visează că 
avem medicamente, alcool și vată! Alta că s-a făcut lumină 
în problema F.N.I. și și-a primit înapoi banii! Alta că s-au 
descâlcit, în sfârșit, „misterele revoluţiei”! 

— Să facem o listă completă! îi propun eu. S-o dăm unui 
psihosociolog. Să facă „interpretarea științifică a 
fenomenului”. 

— Mai bine mergem cu lista la Baba Chira! râde 
Tomescu. Să ne interpreteze ea, că Baba Chira ar fi, cred, 
mai cinstită. Vâră, pardon, „implementează” ea datele în 
„haparatu hăla de-i zice hordinator”! Şi ne spune ce-a fost 
Și ce-o mai urma. 

— Poate ar fi mai bine, accept eu. Ce mai faci, altfel? 

— Ştii pe cine-am reparat azi? întreabă Tomescu. 

— Presupun că nu pe Șeful meu drag. 

— Nu, că ăla pare indestructibil; la fel ca al meu. 

— Şi ca Statuia Libertăţii! completez eu morocănos. 

— Şi potriviţi amândoi pe posturile unde-au fost puși... 

— Ca niște concursuri de tir într-o catedrală! Dar pe cine 
ziceai că ai reparat? 

— Pe Nea Florică. Accident de mașină! L-au adus mai 
mult mort decât viu. 

— Cum ai zis?! mă ridic eu în pat, într-un cot. Pe 
avocatul... 

— Da dom'ne! De ce te miri? Crezi că e cineva imun la 
accidente? 

— Nu, dar... Eu și asta visasem adineauri. 

— Şi asta? Ai niște vise suspect de lungi, observă 
doctorul. 

— Stai, că vin mai bine la tine! Să-mi mai explici o dată 
cum e cu „fragmentele alea de realitate care se 
amalgamează ciudat, uneori aberant” în vis. Vreau să știu 
cât de aberant? Şi dacă vreodată visele astea... pot fi și 
anticipative; adică... prevestiri. 

— Ce te frământă? simte ceva Tomescu. 

— O chestie cu căţeluși. Care au să crească. Ai idee cam 
în câte luni cresc puii de doberman? 

Câteva clipe, doctorul tace suspect; ușor alertat, cred, 
de un asemenea ciudat interes al meu. Zice apoi pe un ton 
blajin: 

— Cunosc un coleg care știe, mai mult ca sigur. 

— Psihiatru, cumva? Ai vrea să mă duci la el? 

— Vino mai bine la mine! râde Tomescu. Azi, un fost 

pacient și-a adus aminte de mine. Mi-l aduseseră, acum 
vreo șase luni, hăcuit de niște „parteneri”. Acum zicea că i- 
a izbutit „o afacere mare”. Şi că a câștigat un pariu; din 
care mi-a făcut „porție”, o sticloanţă. 

— De whisky? Scoţian, veritabil? 

— Da. De unde știi!? se miră Tomescu. 

— Vin la tine! îl anunţ eu decis, închid și încep să mă 
îmbrac. 

larăși ceva îmi spune că ar fi mai sănătos să nu 
scormonesc istorioara cu pariul - care poate fi și unul 
inocent, nu? Altceva mă face însă, nu știu de ce, să fiu tare 
curios. Trebuie să aflu, de la păcătosul ăsta de doctor - 
dacă tot m-a trezit el, tocmai când eram gata-gata să 
rezolvăm problema benzinei! 

Şi-am să aflu! Tot așa cum am să aflu ce-a fost cu 
accidentul lui Nea Florică. Face parte și asta - nu-i așa? - 
din farmecul meseriei. 

